
Capitolul 1 


LIBERALISMUL ŞI SUCCESELE SALE 


Ce este liberalismul? Pentru a răspunde la această 
întrebare trebuie trecute în revistă principalele preocupări 
ale politicii duse de liberali, marile teme ale gîndirii liberale 
şi cele mai importante principii pe care s-au clădit iniţiativele 
partidelor şi grupurilor care au promovat liberalismul. 
Prezentarea acestor elemente specifice conduce nu numai la 
o caracterizare cuprinzătoare a liberalismului, dar şi la 
punerea în lumină a succeselor incontestabile obţinute în 
epoca modernă de politica liberală. Scopurile, ideile şi 
devizele mişcărilor liberale explică audiența de care s-a 
bucurat acest curent politic, realizările practice la care a 
ajuns el şi, în cele din urmă, meritele liberalismului în 
modelarea lumii occidentale moderne şi post-moderne. 


LIBERTATEA 


“ne-am născut Liberi, aşa 
cum ne-am născut 
Raţionali.” 


John LOCKE 


în filozofia politică există puţine lucruri incontestabile, 
puţine idei asupra cărora să se realizeze consensul tuturor 


părţilor; în cazul temei noastre însă, printre aceste puţine 
chestiuni  indiscutabile se află cel puţin următoarea: 
liberalismul a promovat un adevărat cult al libertăţii, a ţinut 
să facă din aceasta o valoare supremă şi a fost - în epoca 

modernă şi contemporană - cel mai consecvent apărător al 
libertăţilor individuale ale omului. În ciuda complexităţii şi a 
diversităţii sale, politica liberală în toate domeniile poate fi 
descrisă ca una de promovare a libertăţii individuale, de 
liberalizare, adică de reducere a  constringerilor. Nu 
întîmplător numele acestei politici şi direcţii de gîndire 
economico-socială evocă termenul 'liber': libertatea este 
scopul său major, valoarea care garantează şi dă sens tuturor 
celorlalte valori, iar liberalizarea este axa sa principală de 
acţiune. 

Pentru liberali, omul este şi trebuie să rămînă liber - 
aceasta este, în ochii lor, prima lege şi primul imperativ 
politic. De unde au dedus ei însă această lege, şi pe ce se 
bazează convingerea lor în acest sens? Se poate spune că, 
pentru liberali, totul pledează în favoarea ei. 

în primul rînd, creştinismul, care afirmă că Dumnezeu i-a 
dăruit omului liber-arbitru, capacitatea de a alege singur 
între bine şi rău, între diferite drumuri de urmat. Libertatea 
astfel dăruită nu este, bineînţeles, absolută: oamenii rămîn 
supuşii lui Dumnezeu. Dar tocmai pentru că sînt, toţi, fiii şi 
supuşii lui Dumnezeu, ei nu pot fi unul la cheremul altuia: 
“Căci Oamenii fiind toţi Opera unicului Creator, Atotputernic 
şi nesfirşit de înţelept; Toţi Slujitorii unicului Stăpîn Suveran, 
trimişi în Lume la porunca sa şi din însărcinarea sa, ei sînt 
Proprietatea Lui, a cărui Operă sînt, fiecare fiind făcut să 
dăinuie atît cît este pe placul Lui, şi nu pentru Placul altuia 
dintre ei” (John Locke). Combătînd ideea Dreptului Divin al 
regilor (de a-i stăpîni pe locuitorii din regatul lor), chiar 
primii precursori ai liberalismului politic modern au subliniat 
că nicăieri în Scriptură nu se afirmă dreptul unor oameni de 
a fi stăpînii altora; oamenii sînt numai supuşii lui Dumnezeu, 
şi tocmai de aceea ei nu pot fi robii altor oameni: “Dumnezeu 
nu a lăsat nici un Om la Mila altuia”, ceea ce înseamnă că, în 
ce priveşte relaţiile şi legăturile dintre oameni, fiecare este şi 
trebuie să rămînă liber. 

Situaţia naturală a fiinţei omeneşti indică şi ea prezenţa 

libertăţii. Omul se naşte liber, tot aşa cum se naşte înzestrat 
cu rațiune; la venirea pe lume, el nu are nici un stăpîn. 
Această libertate naturală de care se bucură din prima clipă 
de viaţă provine tot de la Dumnezeu, care i-a hărăzit să fie 
condus, în viaţa pămîntească, nu de un stăpiîn, ci de legea 
naturii pe care i-a scris-o în suflet: “Libertatea Naturală a 
Omului este de a fi liber faţă de orice Putere Superioară de 
pe Pămînt, şi de a nu se 

afla în puterea Voinţei sau Autorităţii Legislative a unui Om, 
ci de a avea drept Regulă numai Legea Naturii” (Locke). A fi 
om înseamnă deci a fi liber, tot aşa cum înseamnă şi a fi 
raţional. 

Concepţiile umaniste, care dominau  gindirea şi 
sensibilitatea europeană în perioada de după Renaştere, 
subliniau şi ele natura liberă a omului. Stă în firea omului, ca 
fiinţă individuală, să aibă propriile sale dorinţe, interese, 
scopuri, să aibă chiar propriul orgoliu sau egoism, şi el 
trebuie să fie liber să-şi manifeste şi urmărească scopurile şi 
interesele. E în natura lucrurilor ca fiecare fiinţă omenească 
să-şi poată căuta propriul bine, iar libertatea naturală este 
tocmai cea care face posibil acest lucru; cum afirma un mare 
gînditor liberal al secolului XIX, “singura libertate demnă de 
acest nume este aceea de a-ţi urmări binele propriu, în felul 
tău propriu, atîta timp cît nu încerci să lipseşti pe alţii de 
binele lor sau să-i împiedici să şi-l dobîndească” (J.S. Mill). 

Epoca iluministă întăreşte şi ea încrederea în libertate, 
susţinîind că menirea individului şi a societăţii este de a 
emancipa şi dezvolta personalitatea umană. Omul este, prin 
natura sa, o fiinţă raţională, înzestrată cu multiple capacităţi 
creatoare, şi deci dezvoltarea personalităţii sale, a puterii de 
manifestare originală, de afirmare nestînjenită, este scopul 
său suprem; realizarea acestuia presupune însă în primul 
rînd existenţa libertăţii: “Adevăratul ţel al omului, sau acela 
care îi este prescris de imperativele eterne şi imuabile ale 
raţiunii, iar nu sugerate de dorinţe vagi şi trecătoare, este 
dezvoltarea cea mai înaltă şi mai armonioasă a capacităţilor 

sale pînă la alcătuirea unui întreg complet şi coerent. 
Libertatea este prima condiţie indispensabilă pe care o 
presupune o astfel de dezvoltare” (Wilhelm von Humboldt). 
Destrămarea mentalităților medievale, conform cărora 
existau oameni înzestrați cu dreptul ‘divin’ de a conduce pe 
alţii, şi dezvoltarea unui fel de a vedea axat pe condiţia 
naturală, liberă, a omului a făcut să se răspîndească un mod 
democratic de a gîndi viaţa socială; acesta pleca de la 
constatarea egalităţii naturale a oamenilor - toţi oamenii se 
nasc egali, ei sînt şi rămîn egali în faţa lui Dumnezeu - şi 
conducea la concluzia că nimeni nu poate fi supus, în mod 
îndreptăţit, voinţei arbitrare a altuia, deoarece nimeni nu 
este inferiorul sau supusul altuia. Oamenii nu-şi datorează 
supunere unul altuia, ci numai - în mod egal 
- lui Dumnezeu şi, în plus, legilor societăţii în care trăiesc (la 
elaborarea cărora au consimţit direct sau prin reprezentanţii 
lor aleşi). Cum ei trăiesc împreună, într-o comunitate, nu pot 
face pur şi simplu tot ceea ce doresc, indiferent de 
consecinţele pe care dorinţele lor le au pentru alţii; trebuie 
să existe 'reguli stabile' sau legi pe baza cărora să se 
desfăşoare viaţa lor. Aceste legi, sau constrîngerile ce decurg 
din ele, trebuie respectate, pentru că previn vătămarea 
intereselor oamenilor; însă în chestiunile pe care legea nu le 
interzice, fiecare individ trebuie să rămînă liber de a face tot 
ce-i place: căci situaţia oamenilor în societate constă în “a 
avea o Regulă stabilă după care să trăiască, comună tuturor 
celor din acea Societate, şi făcută de Puterea Legislativă 
edificată în cadrul ei; o Libertate de a urma propria mea 
Voinţă în toate lucrurile în care Regula nu îmi interzice; şi de 
a nu fi supus Voinţei Arbitrare, schimbătoare, nesigure, 
necunoscute a altui Om” (Locke). Din acest fel de a vedea 
situaţia omului - de egalitate şi independenţă naturală - şi 
natura vieţii sociale - de viaţă comună guvernată de reguli 
obligatorii sau legi - urma un principiu raţional de 
maximizare a libertăţii individuale, care susţinea că oamenii 
nu-şi pot îngădui ceea ce legea interzice, dar că tot ceea ce 

nu este interzis este permis. Prin intermediul acestui 
principiu, care şi astăzi formează cadrul felului nostru de a 
vedea autonomia individuală, se părea că însăşi Rațiunea 
afirmă libertatea supremă a omului, adică dreptul fiecăruia 
de a face orice nu este interzis, fără a trebui să ţină seama de 
voinţa sau preferinţele altora. Acolo unde legea tace, deci nu 
interzice, nimeni nu are dreptul de a interzice altuia ceva - 
acest adevăr fundamental pare consfințit de însăşi logica sau 
raţiunea pe care se bazează viaţa oamenilor, şi el arată 
lărgimea ariei de libertate a oricărui individ. 

Toate aceste argumente arată că, în concepţia liberală, a 
fi om înseamnă a fi liber; libertatea nu este un element 
oarecare, mai mult sau mai puţin accidental, de care oamenii 
se pot bucura în societate, ci o trăsătură definitorie, 
necesară, a fiinţei omeneşti. Ca atare, ea nu poate fi un 
simplu mijloc util, prin care statul urmăreşte vreun alt 
obiectiv mai important: libertatea este un scop în sine, 
permanent, nu un mijloc la carc se recurge în caz de nevoie. 
Menirea societăţii este aceea de a apăra şi garanta libertatea 
membrilor ei, care, în viziunea 
liberalilor, s-au asociat în comunităţi şi trăiesc împreună 
tocmai pentru a-şi putea proteja mai bine independenţa, 
dreptul la libetă alegere, dreptul de a trăi aşa cum doresc. 
Desigur că fiecare om îşi poate folosi propria libertate ca pe 
un mijloc de a ajunge la ţelurile rivnite, de a obţine ceea ce 
vrea şi de a deveni ceea ce aspiră să fie; pentru fiecare în 
parte, propria libertate este principalul instrument de a 
realiza lucrurile dorite. Dar dacă fiecare individ îşi poate 
folosi libertatea ca mijloc, în schimb, pentru societate, 
libertatea indivizilor este un scop, şi anume scopul suprem: 
tocmai pentru că toţi cetăţenii au nevoie de libertate, singura 
cale pe care se pot realiza ca oameni şi pe care pot ajunge la 
ceea ce vor, asigurarea libertăţii lor individuale devine 
scopul fundamental al comunităţii în care s-au reunit. 

“libertatea politică nu este decît spaţiul 
în interiorul căruia un om poate acţiona 
fără ca alţii să-l împiedice. 

[...] Poţi spune că eşti lipsit de libertate 
politică doar atunci cînd eşti împiedicat de 
către alţi indivizi să atingi un anumit 
scop.” 

Isaiah BERLIN 


Ce înţelege însă concepţia liberală prin libertate? 

Libertatea poate fi însă prezentată în două moduri 
diferite. Pe de o parte, se poate spune că a fi liber înseamnă 
a nu fi supus unor constrîngeri (-libertate negativă). în acest 
caz, libertatea apare ca o stare de fapt, o stare din care 
lipsesc constringerile, interdicțiile, barierele. Pe de altă 
parte, s-ar putea spune şi că a fi liber înseamnă a putea 
realiza ceea ce doreşti (libertate pozitivă). în acest al doilea 
caz, libertatea apare ca o capacitate, ca o putere constructivă 
sau ca o posibilitate concretă de a face ceva. 

Din cele de mai sus rezultă că, pentru liberali, ‘libertatea’ 
înseamnă independenţă individuală, independenţă faţă de alţi 
oameni, faţă de instituţii sau stat. Cîtă vreme un individ este 
dependent, el este supus constringerilor exercitate din afara 
sa, şi deci lipsit de libertate. A nu fi supus constrîngerilor, a 
avea un spaţiu de acţiune propriu, în care nu 


depinzi de nimeni şi deci în care nu poţi fi constrins, 
înseamnă a fi liber. Aşadar, liberalismul optează în primul 
rînd pentru ideea de libertate negativă. 

Au existat şi liberali care au pledat pentru asigurarea 
libertăţii pozitive, susţinînd că a fi liber înseamnă a putea 
face ceea ce doreşti şi a te putea bucura de anumite lucruri. 
În special din a doua jumătate a secolului trecut, sub 
influenţa ideologiei de stinga, mulţi autori au început să 
afirme că libertatea negativă - deci simpla absenţă a unor 

constrîngeri din afară nu este suficientă pentru dezvoltarea şi 
afirmarea individului: “la ce foloseşte absenţa constrîngerilor, 
libertatea negativă” - spuneau ei - 'dacă sărăcia, inegalitatea, 
lipsa de educaţie, situaţia socială nesigură sau alte asemenea 
condiţii defavorabile îl împiedică pe om să facă ceea ce 
doreşte sau să ajungă unde vrea? Absența libertăţii pozitive, 
a capacităţii de a realiza ceea ce vrei, anulează valoarea 
libertăţii negative - prin urmare, adevărata libertate este 
libertatea pozitivă’. S-a pretins cu insistenţă că libertatea 
negativă este pur formală şi, în sine, inutilă - avantajele ei 
rămîn nesemnificative pentru cel care nu are capacitatea şi 
condiţiile necesare pentru a-şi atinge obiectivele; şi unii 
liberali contemporani au susţinut că 


“Este adevărat că a oferi unor oameni în zdrenţe, 
analfabeți, nehrăniţi sau slăbiţi de boală drepturi politice 
sau garanţii împotriva ingerinţei statului în viaţa lor 
privată înseamnă a-ţi bate joc de ei. înainte de a înţelege 
semnificaţia unei sporiri a propriei libertăţi şi de a se 
bucura de folosirea ei aceşti oameni au nevoie de îngrijiri 
medicale şi de educaţie. Ce este libertatea pentru cei care 
nu pot face uz de ea? Ce valorează ea fără acele condiţii 
indispensabile uzului ei? Trebuie început cu începutul /.../ 
libertatea individuală nu este o necesitate primară pentru 
orice om”!!. 


Cu toate că ne confruntăm aici cu o “realitate 
indiscutabilă”, înţelegerea libertăţii ca libertate pozitivă şi ca 
posibilitate efectivă de a obţine cele dorite este caracteristică 
mai ales concepţiilor socialiste şi social-democrate, nu celor 
liberale. Majoritatea liberalilor adoptă totuşi ideea de 
libertate negativă, fiind bănuitori faţă de promisiunile 
generoase implicate în celalalt mod de a înţelege libertatea. 
Cum se explică această preferinţă? 


Respingerea libertăţii pozitive de către liberalism îşi are 
rădăcinile în implicaţiile acesteia, care ajung să intre în 
contradicţie cu cele ale libertăţii negative. Libertatea 


11 Isaiah Berlin, Patru eseuri despre libertate, Ed. Humanitas, p. 207. 

negativă presupune reducerea la minimul necesar a 
constrîngerilor exercitate de alţi oameni, de societate sau de 
stat, asupra fiecărui individ, aşadar restrîngerea drastică a 
intervenţiei publice în sfera proprie a vieţii fiecăruia; orice 
om trebuie să beneficieze de un ‘spațiu privat’ în care orice 
ingerinţă străină să fie exclusă, un ‘spațiu de non-ingerinţă”. 
Dimpotrivă, libertatea pozitivă implică o angajare activă a 
factorului public în problemele vieţii personale: pentru a se 
putea crea condiţiile necesare ca fiecare om să realizeze ceea 
ce doreşte, sînt necesare multiple intervenţii publice care să 
asigure cunoaşterea situaţiei şi a nevoilor fiecăruia, 
reglementarea tuturor activităţilor în direcţia cea mai 
favorabilă scopurilor lui, perfecţionarea calităţilor sale 
individuale (intelectuale, morale etc.) utile pentru atingerea 
acestor scopuri, organizarea vieţii economice şi sociale în 
modalităţi care să garanteze furnizarea tuturor mijloacelor 
necesare atingerii obiectivelor dorite de cetăţeni (bani, 
produse, mărfuri, servicii şi aşa mai departe), şi - ceea ce 
este esenţial - impunerea unei ordini prin care, să fie exclusă 
posibilitatea ca împlinirea ţelurilor unora să împiedice 
împlinirea  ţelurilor altora (prin care să se asigure 
coordonarea obiectivelor individuale, adesea incompatibile); 
se impun, deci, intervenţii masive ale societăţii sau statului 
care să creeze nenumăratele facilităţi şi elemente fără de 
care oamenii nu ar putea ajunge acolo unde doresc să 
ajungă. Mai mult, această sarcină ar implica o supraveghere 
şi intervenţie corectivă permanentă pentru prevenirea 
apariţiei oricăror împrejurări noi care i-ar împiedica pe 
cetăţeni să realizeze ceea ce doresc. 

Pentru ca un asemenea obiectiv extrem de ambițios 
(utopic, de fapt) să poată fi atins, ar fi bineînţeles necesar ca 
societatea sau statul să dispună de cele mai largi 
prerogative, să poată legifera în toate chestiunile, să poată 
organiza toate genurile de activităţi (inclusiv viaţa personală 
a indivizilor ce trebuie “ajutaţi' să se realizeze), să poată 
mobiliza toate fondurile şi resursele existente - ceea ce ar 

însemna că n-ar mai rămîne nici o zonă de independenţă 
individuală, nici o sferă privată în care să nu se exercite 
constrîngerile, presupus benefice ale organismelor publice 
abilitate să asigure libertatea pozitivă. 

Pentru liberali, care sînt fundamental  ataşaţi 
independenţei individuale, această perspectivă, în care 
libertatea negativă este compromisă de intervenţii ce promit 
o libertate 'mai înaltă', reprezintă un coşmar: ei văd în 
încălcarea ‘spațiului privat de non-ingerinţă' o cale deschisă 
pentru  autoritarismul ce  anihilează orice autonomie 
individuală. între promisiunea unei libertăţi “efective”, care 
asigură condiţiile necesare atingerii scopurilor individuale 
dar pune în pericol intangibilitatea “spaţiului privat’ al 
fiecăruia, şi o libertate pur negativă, care garantează această 
intangibilitate, dar nu poate furniza elementele utile 
realizării efective a obiectivelor, liberalismul alege fără 
ezitare cea de-a doua alternativă. Raționamentul pe care se 
bazează această alegere este următorul: libertatea negativă 
este prima condiție necesară existenţei autonome a 
individului, realizării sale ca om; ea poate să nu fie şi 
suficientă (nu asigură, în sine, atingerea scopurilor fiecărui 
cetăţean), dar are prioritate deoarece reprezintă condiţia 
sine qua non a libertăţii individuale. Libertatea pozitivă, în 
schimb, care pretinde să ofere mult mai mult decît simpla 
garanţie de non-ingerinţă, pune în pericol sau chiar anulează 
libertatea negativă (condiţia necesară primă), ceea ce 
compromite definitiv orice fel de libertate individuală. Din 
acest motiv, liberalii susţin că viaţa socială nu poate fi 
organizată pe baza principiului libertăţii pozitive: dacă este 
ca autoritarismul şi dictatura să fie prevenite, societatea 
trebuie să asigure respectarea libertăţii negative, chiar şi cu 
preţul de a nu mai furniza condiţiile suficiente pentru 
realizarea personală a fiecăruia. 

Din acest mod de a înţelege libertatea decurge imperativul 
liberal al respectării “spaţiului privat de non-ingerinţă': 
reglementările şi constrîngerile trebuie să acţioneze doar în 

sfera publică a conduitei; în sfera privată, rezervată libertăţii 
negative, individul trebuie să rămînă absolut liber de a se 
manifesta aşa cum doreşte. Cum se poate însă distinge între 
cele două sfere? De unde ştim unde cade graniţa între 
manifestări publice - care cad sub incidenţa constrîngerilor 
sociale - şi manifestări private, asupra cărora nimeni nu are 
dreptul de a impune restricţii? 

Pentru a răspunde la această dificilă întrebare, 
liberalismul modern a introdus un principiu de disociere 
bazat pe aprecierea vătămării sau a daunelor susceptibile de 
a fi produse de manifestările individuale. 

Ideea din spatele acestui principiu este că, deşi fiecare om 


are dreptul de a urmări realizarea propriilor scopuri, cum 
oamenii trăiesc împreună în cadrul comunităţii şi conduita 
fiecăruia poate afecta viața celorlalți, ei trebuie să aibă nu 
numai drepturi ci şi anumite îndatoriri, iar prima datorie a 
fiecăruia este de a nu dăuna altora prin ceea ce face. 
Respectarea acestei obligații creează condițiile necesare 
pentru ca toți concetăţenii să poată conviețui fără a se 
împiedica unii pe alții - este astfel asigurată existența 
netulburată a tuturor, prevenirea conflictelor dintre 
concetățeni. O dată însă ce este îndeplinită această obligaţie, 
fiind realizată pacea socială în spaţiul public, exercitarea 
altor constringeri suplimentare ar depăşi sfera vieţii publice, 
încălcînd domeniul privat (rezervat libertăţii negative). Cum 
aceasta nu trebuie să se întîmple, rezultă că după fixarea 
constrîngerilor necesare prevenirii vătămării altora, nici un 
fel de alte constrîngeri nu mai sînt justificate şi deci nu mai 
trebuie impuse. De aici, principiul care distinge între 
domeniul libertăţii private şi cel al autorităţii publice, 
generatoare de constringeri: 


“De îndată ce o parte din conduita cuiva prejudiciază 
interesele altora, societatea are autoritatea de a se 
pronunţa asupra ei, rămînînd să se discute dacă prin 
intervenţia societăţii va fi sau nu promovat binele general. 
O asemenea discuţie nu-şi are însă locul atunci cînd 
conduita unei persoane nu afectează interesele nici unei 
alte persoane, ci doar pe ăle ei sau nu le afectează cu 
necesitate, dacă persoanele în cauză nu o doresc 
(presupunînd că este vorba de persoane mature, avînd 
nivelul intelectual obişnuit). în toate cazurile de acest fel, 
trebuie să existe o deplină libertate, juridică şi socială, de 
a acţiona şi de a suporta consecinţele”?. 


Formularea sintetică a acestui principiu - cel mai 
important dintre toate cele pe care se bazează liberalismul - 
este următoarea: “fiecare individ are deplina libertate de a 
face tot ceea ce doreşte, în măsura în care el nu dăunează cu 
nimic celorlalți’. Aplicarea sa conduce la o maximizare a 


2 John Stuart Mill, Despre libertate, Ed. Humanitas, 
1994, p. 98. 

libertăţii individuale, în limitele, însă, în care nu sînt 
vătămate interesele altora; de aici şi numele de “principiu al 
maximei libertăţi compatibile cu libertatea celorlalți’ sau 
“principiu al maximei libertăţi egale’. 


* 


Politica liberală guvernată de acest principiu al 
amplificării libertăţii individuale a fost unul dintre principalii 
factori ce au condus la succesul ofensivei moderne de 
limitare a puterii arbitrare a autorităţii şi a comunităţii 
asupra individului, de afirmare a drepturilor omului şi a 
autonomiei opțiunii personale în chestiuni politice, juridice, 
morale şi spirituale. 

în plan politic, strategia liberalismului a contribuit iniţial 
la combaterea absolutismului monarhic, a dreptului, de 
origine feudală, al regelui şi al aristocrației de a-şi impune 
voinţa arbitrară asupra cetăţenilor. În centrul acţiunilor 
desfăşurate de liberali în această direcţie a stat idealul 
constitufionalismului, care cerea limitarea precisă a 
prerogativelor şi a puterii autorităţilor, ca şi a elitelor 
nobiliare, printr-o Constituţie menită să garanteze drepturile 
şi libertăţile individuale, autonomia deplină a persoanei în 
interiorul sferei sale private. Principalul mijloc instituţional 
de realizare a îngrădirii şi supravegherii puterii politice 
centrale a fost introducerea democrației parlamentare, ale 
cărei organisme - în primul rînd cele formate din 
reprezentanţii aleşi ai cetăţenilor - urmau să asigure 
suveranitatea populară (în locul celei exercitate de rege sau 
de o elită socială), controlul membrilor comunităţii asupra 
conducătorilor acesteia (care trebuiau să-şi exercite 
prerogativele numai în sfera publică şi numai conform legii 
fundamentale aprobate de populaţie) şi protecţia libertăţilor 
persoanei “împotriva tiraniei conducătorilor politici” (Mill). 

în măsura în care puterea era exercitată democratic de 
organe alese - aşa cum este Parlamentul - şi nu de rege, 

aristocrație sau o altă elită privilegiată, se părea că pericolul 
încălcării abuzive a libertăţii individuale de către autorităţi a 
fost definitiv eliminat; se presupunea că membrii aleşi ai 
acestor organe, reprezentînd cetăţenii şi fiind răspunzători în 
faţa lor, nu pot decît să apere interesele şi libertatea 
personală a acestora. “Parlamentul nu este decît instrumentul 
prin care națiunea se autoguvernează şi îşi promovează 
interesele; deci el nu 
poate tiraniza națiunea, nici încălca interesele ei’. Experienţa 
a arătat însă foarte curînd că lucrurile nu stăteau deloc aşa: 


“S-a constatat acum că expresii ca ‘autoguvernare’ sau 
“puterea exercitată de popor asupra lui însuşi” nu exprimă 
adevăratele stări de fapt. ‘Poporul’ care exercită puterea 
nu este totdeauna unul şi acelaşi cu poporul asupra căruia 
se exercită ea; şi '“autoguvernarea' de care se vorbeşte nu 
este guvernarea fiecăruia de către sine însuşi, ci a 
fiecăruia de către toţi ceilalţi. în plus, voinţa poporului 
înseamnă, practic, voinţa unei păr, care este cea mai 
numeroasă sau cea mai activă parte a poporului, a 
majorităţii, sau a acelora care au reuşit să se facă 
recunoscuţi drept majoritate; poporul, aşadar, poate voi să 
oprime o parte a sa, iar precauţiile luate împotriva acestei 
oprimări sînt la fel de necesare ca şi precauţiile luate 
împotriva oricărui alt abuz de putere. De aceea, nici atunci 
cînd deţinătorii puterii sînt, în mod normal, răspunzători 
în faţa comunităţii, adică în faţa celui mai puternic grup 
din sînul ei, îngrădirea puterii cîrmuirii asupra indivizilor 
nu-şi pierde nimic din importanţă”*. 

Prin instituirea regimului politic constituţional şi 
instaurarea democraţiei parlamentare, problema apărării 
libertăţii individuale nu a dispărut, ci s-a modificat numai: în 
locul prevenirii arbitrarului sau abuzurilor absolutismului 
regal şi ale aristocrației, se impune prevenirea arbitrarului şi 
abuzurilor reprezentanţilor aleşi, şi mai ales ale puterii 
executive. Sarcina politicii liberale s-a transformat în mod 
corespunzător: în loc de a lupta împotriva privilegiilor 
aristocratice şi a despotismului monarhic, liberalii au angajat 


3 Mill, op. cit., p. 
10-11. 

lupta împotriva abuzului de putere şi a dictaturii “aleşilor 
poporului’ sau ale “dictatorului popular’. 

Întrucît democraţia parlamentară se bazează pe principiul 
majorităţii (voinţa majorităţii se impune în faţa minorităţii), 
se naşte posibilitatea ca majoritatea, reprezentanţii ei sau cei 
presupuşi a-i exprima voinţa (care ʻau izbutit să se facă 
recunoscuţi drept majoritate”) să-şi impună voinţa, în mod 
arbitrar, chiar şi în chestiuni care, ţinînd de sfera privată, ar 
trebui să rămînă la latitudinea fiecărui individ în parte. 
Semnaliînd această posibilitate ca, în numele ‘voinței 
generale’, a ‘dorinței poporului’ sau a 'hotărtrii majorităţii”, 
anumite grupuri să-şi impună 


arbitrar voinţa, încâlcind sfera libertăţii individuale şi 
anulînd distincţia dintre public şi privat, liberalismul a 
identificat şi diagnosticat o nouă formă de dictatură, ‘tirania 
majorităţii”, tot atît de periculoasă sau mai periculoasă decît 
dictatura unui rege sau a unei oligarhii (despre tirania 
majorităţii” va fi vorba mai pe larg în paragraful despre 
individualism din acest capitol). 

în sfîrşit, liberalii au prevăzut consecinţele nefaste ale 
“puterii populare’ pentru care au militat partidele de stînga, 
putere care, în numele democraţiei ‘maselor largi’, 
monopoliza conducerea economiei, a vieţii sociale şi 
bineînţeles a activităţilor politice. Concentrarea întregii 
puteri economice, sociale şi politice în mîinile statului 
“popular” (comunist) nu poate duce - au avertizat liberalii, şi 
avertismentul a avut valoare profetică - decît la o dictatură a 
birocraţiei care exercită efectiv funcţiile de conducere şi, 
prin aceasta, la anularea libertăţii individuale. 

Liberalismul este, prin urmare, principala mişcare politică 
şi intelectuală care a dus consecvent, în perioada modernă, 
lupta împotriva absolutismului politic, a dictaturii şi a 
abuzului de putere; într-un cuvînt, împotriva tuturor formelor 
de autoritarism care afectează libertatea individuală. Ceea ce 
este comun tuturor ofensivelor anti- autoritariste declanşate 
de liberali - din secolul XVII şi pînă astăzi - este respingerea 

etatismului, adică a concentrării exagerate a puterii în 
mîinile aparatului de stat şi deci a conducerii statului. Ei au 
înţeles foarte devreme că, indiferent dacă puterea de stat 
este exercitată de un monarh absolut, de o elită oligarhică 
(aristocrația, spre exemplu), de reprezentanţi aleşi (chiar de 
majoritate) sau de un partid ‘popular’ (ca cel comunist), 
exercitarea nelimitată a acestei puteri duce la despotism; în 
consecinţă, firul roşu al politicii liberale l-a constituit 
totdeauna combaterea puterii nelimitate a autorităţii (de 
stat), limitarea strictă a influenţei acesteia şi apărarea 
libertăţilor individuale. Respectul contemporan pentru 
drepturile şi libertăţile omului, recunoaşterea autonomiei 
cetăţenilor în sfera vieţii private şi suspiciunea generală faţă 
de etatism sînt achiziţii moderne pentru care meritul 
principal, în măsura în care poate aparţine unei mişcări 
politice anume, revine liberalismului. 


3 Mill, op. cit., p. 
10-11. 

LIBERTATE ŞI DREPTATE 


în ceea ce priveşte libertatea de ordin juridic, fundamentul 
poziţiei liberale îl constituie principiul supremației legii sau, 
cum se mai spune uneori, al supremației dreptului. Fără a fi 
integral o inovaţie a liberalismului, acest principiu a fost 
totuşi impus în conştiinţa şi practica politică modernă de 
acest curent de gîndire: “Supremaţia dreptului a fost 
cultivată în mod conştient numai în epoca liberală şi este una 
dintre cele mai mari realizări ale ei, nu numai ca garanţie, ci 
ca întrupare juridică a libertăţii.”!? Supremaţia dreptului 
implică ideea că nu voinţa arbitraj a oamenilor, a celor ce 
conduc statul, instituţiile sau activităţile, ci legea trebuie să 
dicteze în societate, şi că, prin urmare, nu cîrmuitorilor, ci 
legii şi numai legii trebuie să i se supună cetăţenii. Cerinţa 
supremaţiei legii este îndreptată în primul rînd împotriva 
regimurilor personale (adică, a conducerii exercitate după 
bunul plac personal), caracteristice monarhiei absolute şi 
diverselor forme de dictatură în care libertatea individuală e 
limitată nu numai sau în primul rînd de imperativele legii, ci 
cu precădere de hotăririle subiective ale celor ce deţin 
puterea: ambițiile şi capriciile cîrmuitorului diminuează sau 
anulează sfera libertăţii private. 

împotriva regimurilor personale şi a puterii exercitate 
arbitrar, liberalismul susţine că libertatea individuală poate fi 
restrînsă numai de lege, deoarece intervenţia în treburile 
individului este justificată doar atunci cînd acesta vatămă 
interesele altcuiva, iar în asemenea cazuri - ce ţin de sfera 
publică - legea este cea care trebuie să intervină; acolo unde 
legea ‘tace’ ( nu impune restricţii), înseamnă că nu este 
vorba de manifestări cu efecte publice, ci de manifestări 


12 Friedrich A. Hayek, Drumul către servitute, Ed. Humanitas, 1993, p. 
98. 

private, în legătură cu care nimeni (nici o persoană, deci nici 


cîrmuitorul) nu are dreptul de a stabili interdicții sau 
pedepse. Prin acest mod de a pleda în favoarea maximizării 
libertăţii individuale - a dreptului fiecăruia de a face ceea ce 
doreşte în condiţiile “tăcerii legii' - liberalismul continuă şi 
dezvoltă un vechi principiu juridic: nulla poena sine lege, nici 
o pedeapsă (nu e 

posibilă) fără să fi existat anterior o lege (cu valabilitate 
generală) care să reglementeze şi sancţioneze. Supremaţia 
dreptului constă, în acest caz, în faptul că numai pe baza legii 
libertatea individului poate fi restrinsă iar conduita sa 
pedepsită; voinţa subiectivă a autorităţilor, indiferent care 
sînt acestea, nu poate justifica (în absenţa legii) nici 
încălcarea sferei private, nici pedepsirea persoanei. 

în secolul nostru însă, liberali de orientare mai radicală au 
scos în evidenţă şi importanţa unui alt aspect al supremaţiei 
legii. Ei au susţinut că abuzurile, încălcarea sferei rezervate 
libertăţii personale se produc nu numai atunci cînd 
deţinătorii puterii îşi impun voinţa arbitrară în loc de a aplica 
legea, ci şi atunci cînd legea, greşit concepută, nu are 
caracter imparţial, afectînd libertatea individuală a anumitor 
oameni şi lezînd drepturile lor. 

Acest lucru se întîmplă, cred liberalii radicali 
şi4ibertarienii, atunci cînd legea urmăreşte realizarea 
anumitor obiective economice, sociale, politice, morale sau 
educaţionale concrete, şi, drept urmare, impune indivizilor 
diversele restricții considerate utile pentru atingerea acestor 
obiective. în asemenea cazuri, nu numai că realizarea acestor 
obiective este impusă de legislație tuturor cetățenilor, 
indiferent dacă ei sînt sau nu de acord cu ele, dar, în efortul 
de a le realiza, statul va trebui să modifice permanent legile 
şi să acționeze, complementar acestora, în moduri 
imprevizibile, în funcție de dificultățile întîmpinate: legile şi 
reglementările autorității dobîndesc un caracter ad hoc, 
improvizat, incontrolabil pentru indivizi, şi, de asemenea, un 
caracter arbitrar, deoarece autoritățile îşi arogă dreptul de a 


5 Hayek, op. cit., p. 
90. 

aprecia ce este bine sau rău pentru cetăţeni în condiţiile 
respective, ce sacrificii sînt necesare în vederea atingerii 
obiectivelor în cauză etc.; drept urmare, viaţa individuală a 
fiecărei persoane rămîne la cheremul deciziilor arbitrare ale 
celor care deţin puterea. în acest sens, exemplul preferat al 
liberalilor este guvernarea arbitrară din statele comuniste, 
axate pe dirijism economic şi fixarea oficială a unor obiective 
precise; urmărirea acestor obiective, modificarea 
permanentă a legilor şi reglementărilor în funcţie de nevoile 
particulare ale momentului, planificarea economică strictă 
duc la rezultatul că statul decide pentru cetăţeni, iar aceştia 
devin complet dependenţi de hotărîri oficiale arbitrare pe 
care nu le pot prevedea şi la care nu se pot adapta. Puterea 
politică nu se 

poate, în acest caz, exercita ca putere limitată, controlată de 
indivizi, previzibilă: 

“Ea nu-şi poate asuma anticipat obligaţii, prin reguli 
generale şi fonnale, care împiedică arbitrarul. Ea trebuie 
să satisfacă nevoile reale ale oamenilor pe măsură ce 
acestea se ivesc şi să opteze deliberat între aceste nevoi. 
Ea trebuie să ia necontenit decizii în probleme cărora nu li 
se pot găsi soluţii numai pe baza unor principii formale, iar 
luarea acestor decizii presupune o ierarhizare a nevoilor 
diferiților indivizi. Cînd guvernul trebuie să decidă cîţi 
porci urmează să fie crescuţi sau cîte autobuze trebuie să 
fie puse în circulaţie, care mine de cărbuni urmează să 
funcţioneze ori la ce preţuri vor fi vîndute cizmele, aceste 
decizii nu pot fi deduse din principii formale sau 
statornicite anticipat pe perioade îndelungate. Ele depind 
inevitabil de împrejurările de moment şi, în adoptarea 
unor asemenea decizii, va trebui totdeauna evaluată 
ponderea relativă a intereselor diverselor persoane şi 
grupuri, în ultimă instanţă, vederile cuiva vor fi 
hotăritoare pentru a stabili ale cui interese sînt mai 
importante; iar aceste vederi trebuie să devină o parte din 
legea ţării, implicînd o distincţie de rang pe care aparatul 
coercitiv al statului o impune oamenilor”. 


Impunînd persoanelor particulare anumite ‘priorități’, 

aprecieri de valoare şi decizii privind ‘ce este important”, 


statul dirijist sau agentul planificator încalcă sfera libertăţii 
individuale şi lasă oamenii la cheremul hotăriîrilor arbitrare 
ale birocraţiei care deţine puterea: nu mai poate fi vorba de 
supremaţia legii, ci de supremaţia subiectivităţii autorităţilor. 


Liberalismul afirmă că evitarea acestui fel de sfidare a 
dreptului şi a libertăţii individuale este posibilă numai atunci 
cînd legile au exclusiv caracter formal. Statul nu trebuie să 
elaboreze legi care vizează atingerea unor obiective sociale 
concrete, particulare, ci doar legi şi reglementări aplicabile 
în general, vizînd tipuri schematice de situaţii, categorii 
abstracte de posibilităţi, indivizi necunoscuţi. împrejurările 
specifice în care vor acţiona acestea trebuie să rămînă 
neprecizate iar rezultatele aplicării lor nedeterminate. 
Asemenea ‘reglementări formale’ asigură imparţialitatea 
acţiunii publice şi lasă indivizilor libertatea personală 
necesară. Ele se aseamănă cu ‘regulile jocului’, 


care stabilesc doar un cadru general şi nişte limite în care 
fiecare “participant la joc’ poate acţiona aşa cum doreşte: nu 
se pune deloc problema de a urmări anumite obiective 
constructive concrete - un anumit rezultat final - nici de a 
ajuta pe unii sau a planifica desfăşurarea acţiunilor. 
Avantajul, în acest caz, nu constă numai în faptul că orice 
participant la joc' are libertate deplină (cu condiţia 
încadrării sale în limitele impuse de reguli), ci şi - mai ales - 
în faptul că fiecare individ, cunoscînd interdicțiile generale 
stabilite, poate anticipa exact modul în care va acţiona sau 
reacţiona autoritatea (arbitrul, în cazul unui joc sportiv, sau 
statul, în cazul ‘jocului’ social, economic, politic) în faţa unor 
situaţii specifice: el îşi poate deci folosi libertatea de acţiune 
fără a avea a se teme de nenumărate intervenţii ad hoc 
menite a asigura “dirijarea înţeleaptă' către un anumit 
rezultat final. 

Intrucît regulile de acest fel nu garantează atingerea unui 
anumit rezultat concret, ‘material’, ele au caracter ‘formal’: 


5 Hayek, op. cit., p. 
90. 

se referă la normele de procedură ce trebuie respectate, nu 
la scopuri, idealuri sau valori absolute. Faptul că regulile sînt 
formale este atestat şi de faptul că “mai importantă decît 
conţinutul regulii se poate spune că este existenţa unei reguli 
aplicate totdeauna fără excepţii” (Hayek): ca şi într-un joc 
sportiv, nu contează ‘materialul’ sau fondul reglementării, ci 
ordinea ce rezultă din aplicarea ei uniformă, indiferent de 
persoană, moment, situaţie specifică. Dreptatea care rezultă 
din aplicarea corectă a unor asemenea reguli sau norme pur 
procedurale este adesea numită dreptate procedurală: ea 
constă nu în faptul că, la sfîrşitul jocului (sportiv sau 
economic, social), s-ar atinge un rezultat ‘drept’ (conform 
unei concepţii oficial prestabilite despre ce este drept) sau s- 
ar ajunge la situaţia în care fiecare “participant la joc’ 
primeşte ‘ceea ce merită’ (tot conform unei concepţii 
prestabilite), ci în faptul că pe tot parcursul “jocului” s-au 
respectat scrupulos normele procedurale, ‘regulile jocului’. 
Indiferent de rezultatul final şi de satisfacția sau insatisfacţia 
participanţilor, se poate spune că există dreptate, în sensul 
că regulile acceptate de fiecare individ participant au fost 
respectate. 

în apărarea acestui mod de a înţelege legile, 
reglementările şi dreptatea, liberalismul contemporan aduce 
mai multe argumente, dintre care două se impun atenţiei în 
primul rînd: argumentul că numai astfel de reguli lasă loc 
libertăţii individuale de acţiune şi cel că numai printr-o 

asemenea dreptate procedurală statul respectă opţiunile, 
preferinţele şi valorile cetăţenilor săi: 


“Statul ar trebui să se autolimiteze la stabilirea de reguli 
care să se aplice unor tipuri generale de situaţii şi să 
îngăduie indivizilor libertatea, în toate momentele şi 
locurile, deoarece numai indivizii implicaţi într-o situaţie 
particulară pot să o cunoască pe deplin şi să-şi adapteze 
acţiunile la împrejurările concrete. Pentru a folosi în mod 
eficient în alcătuirea de planuri cunoaşterea de care 
dispun, indivizii trebuie să fie în măsură să prevadă 
acţiunile statale ce ar putea afecta aceste planuri. Dacă 
acţiunile statului urmează însă să fie previzibile, ele 
trebuie să fie îndrumate de reguli fixate independent de 
circumstanţele concrete, care nu pot fi prevăzute, nici 
luate în consideraţie anticipat, iar efectele particulare ale 
unor asemenea prevederi legale vor fi imprevizibile. Dacă, 
pe de altă parte, statul ar urma să dirijeze acţiunile 
individului, în aşa fel încît să realizeze scopuri particulare, 
cursul acţiunii lui urmează să fie decis ţinînd cont de toate 
imperativele momentului şi va fi, prin urmare, imprevizibil. 
De aici decurge constatarea familiară că, pe măsură ce 
statul ‘planifică’ mai mult, cu atît mai dificilă devine 
planificarea pe care şi-o face individul. 

A doua parte a argumentului, cea morală, politică, este 
chiar mai relevantă pentru tema aflată în discuţie. Dacă 
statul are obligaţia să prevadă felul în care acţiunile sale îi 
vor afecta pe indivizi, aceasta înseamnă că nu le poate lăsa 
nici o opţiune celor afectaţi de ele. Oriunde statul poate să 
prevadă exact efectul avut de alternativele directe ale 
acţiunii sale asupra anumitor oameni, tot statul este acela 
care optează pentru un ţel sau altul. Dacă vrem să creăm 
noi posibilităţi, deschise tuturora, să oferim şanse pe care 
oamenii să le poată folosi cum cred de cuviinţă, 
configuraţia exactă a rezultatelor obţinute nu poate fi 
prezisă. Regulile generale, legile autentice, care se 
deosebesc de ordinele speciale, trebuie, aşadar, să fie 
concepute cu gîndul de a funcţiona în împrejurări care nu 
pot fi prevăzute în detaliu şi al căror efect, prin urmare, 
asupra unor scopuri particulare determinate sau a 
anumitor oameni, nu poate fi cunoscut anticipat. Numai în 

sest sens este întru totul posibil ca legislatorul să fie 
imparţial. A fi impartial înseamnă să nu ai nici un răspuns 
la un anumit gen de întrebări /.../ De îndată ce anumite 
efecte sînt prevăzte în momentul elaborării legii, ea 
încetează să mai fie un simplu instrument ce urmează să 
fie utilizat de cetăţeni şi 

devine, în loc de aceasta, un instrument utilizat de 
legiuitor pentru a determina poporul să se îndrepte către 
obiectivele fixate de stat”$. 


Concepţia tipic liberală despre dreptatea pur procedurală 
şi caracterul pur formal al legilor se fundamentează deci pe 
opţiunea necondiționată a liberalismului pentru amplificarea 
libertăţii individuale: numai printr-un asemenea mod de 
organizare juridică a societăţii libertatea persoanei poate fi 
salvată. Salvarea ei nu presupune doar limitarea puterii 
politice a executivului (a guvernului sau, în general, a 
autorităţii care comandă, care conduce efectiv), ci şi 
limitarea puterii legislative: numai restringerea domeniului 
asupra căruia se poate legifera garantează menţinerea unui 
domeniu în care cetăţeanul este liber să decidă conform 
propriilor preferinţe. 


LIBERTATEA DE GÎNDIRE ŞI EXPRIMARE 


“Credinţele cele mai îndreptăţite nu au la 
baza lor nici o altă chezăşie decît invitaţia 
permanentă, adresată întregii lumi, de a 
dovedi că sînt nefondate. /.../ cîtă vreme 
arena rămîne deschisă pentru confruntări, 
putem spera că, dacă există un adevăr mai 
profund, el va fi descoperit.” 


J.S. MILL 


Pe parcursul epocii moderne, libertatea de gindire şi 
exprimare, libertatea de a dezbate public ideile, opiniile şi 
convingerile de orice natură nu au avut nici un apărător mai 


€ Hayek, op. cit., p. 
92-93. 


23 Liberalismul şi succesele 
conalevent şi mai energic decît liberalismul: gînditorii 


liberali sînt campionii necontestaţi ai luptei pentru libertatea 
cuvîntului, pentru diminuarea sau suprimarea cenzurii, 
pentru dreptul la discuție, liberă. Recunoaşterea 
neproblematică, imediată, a adevărului că fiecare are dreptul 
la o opinie - ceea ce astăzi ni se pare de la sine înțeles - este 
în marea măsură fructul eforturilor şi succeselor politicii 
liberale. 


€ Hayek, op. cit., p. 
92-93. 

Pledoaria liberală pentru libertatea de gindire şi de 
exprimare se bazează pe mai multe argumente, dintre care 
cel dintîi este dreptul înnăscut al omului la manifestare 
liberă: dacă Dumnezeu (sau, în interpretările naturaliste, 
natura) l-a înzestrat pe om cu rațiune, cu capacitatea de a 
gîndi, alege şi decide cu privire la adevăr sau fals, înseamnă 
că toate aceste daruri nu sînt iară rost - ele vizează tocmai 
materializarea unui drept originar la manifestare intelectuală 
nestînjenită. A limita libertatea de gîndire, exprimare sau 
dezbatere înseamnă a atenta la integralitatea naturii umană, 
a-l ‘mutila’ intelectual pe individ şi chiar a sfida înţelepciunea 
implicată în Creaţie, care a prevăzut omul cu toate resursele 
necesare exercitării acestor drepturi. 

Un al doilea mare argument în favoarea aceleiaşi libertăţi 
îl constituie relativitatea şi incertitudinea cunoştinţelor 
omeneşti. Pretextul preferat al celor care încearcă să 
restringă libertatea de opinie este că, pe baza ei, se 
vehiculează erori şi se răspîndeşte falsul, în detrimentul 
adevărului. însă care este autoritatea capabilă să decidă ferm 
şi definitiv că o anumită opinie este falsă? Nu există o 
asemenea autoritate pe pămînt, deoarece orice autoritate 
este compusă din oameni iar oamenii sînt supuşi greşelii; a 
pretinde că autorităţile au stabilit cu certitudine falsitatea 
unei opinii şi deci au dreptul de a o interzice înseamnă a 
presupune că acele autorităţi sînt infailibile. 


“Oricât de convins ar fi cineva, nu numai de falsitatea, dar 
şi de urmările periculoase, nu numai de urmările 
periculoase, dar şi - ca să folosesc nişte expresii pe care le 
dezaprob total - de imoralitatea şi impietatea unei opinii, 
totuşi, dacă în virtutea acestei aprecieri, care rămîne o 
apreciere personală chiar atunci cînd este sprijinită şi de 
opinia publică din ţara respectivă sau din vremea 
respectivă, acel cineva împiedică audierea celor ce se pot 
spune în apărarea opiniei respective, atunci el dovedeşte 
că îşi atribuie o anumită infailibilitate””. 


Cum însă nici o autoritate omenească nu este infailibilă şi 
nu deţine adevărul absolut, această presupunere este greşită, 


' Mill, op. cit., p. 
34. 

iar interdicțiile bazate pe ea sînt abuzive. Aici devine limpede 
felul în care relativismul caracteristic gîndirii liberale - 
convingerea acesteia că orice adevăr la 


care pot ajunge oamenii este relativ, parţial, incert, 
provizoriu - are o contribuţie benefică, încurajind toleranța 
faţă de opinii şi libera lor exprimare. 

Un al treilea argument susţine următorul fapt - şi opiniile 
greşite trebuie tolerate, exprimarea lor avînd nu numai 
consecinţe negative, ci şi o parte pozitivă sau un rol util. Şi 
aceasta din două motive. Primul este că adevărul, mai ales 
adevărul referitor la viaţa practică (morală, politică, 
economie), este complicat şi compus din elemente 
contradictorii; şi cum niciodată un punct de vedere - fie el 
chiar corect, în ansamblu - nu cuprinde întregul adevăr, este 
necesară luarea în considerare şi a punctului de vedere opus 
(chiar dacă el este, în mare, greşit). Cu alte cuvinte, chiar 
opiniile greşite conţin un sîmbure de adevăr, deci libera lor 
afirmare este utilă şi importantă. Al doilea motiv este că 
afirmarea unor opinii greşite stimulează dezbaterea, iar 
dezbaterea liberă este vitală pentru adevăr. Raționamentul 
gînditorilor liberali este aici următorul (Mill): dacă opiniile 
adevărate şi raţionale precumpănesc pînă la urmă în 
societate, aceasta se datorează capacităţii oamenilor de a-şi 
repara greşelile, în lumina experienţei acumulate; dar 
experienţa singură nu este suficientă aici, deoarece ea nu 
vorbeşte de la sine: sînt extrem de necesare discuţii care să 
arate cum trebuie interpretată experienţa, care sînt ‘lectiile’ 
ei. Prin urmare, dezbaterea liberă este indispensabilă, or ea 
presupune încurajarea tuturor oamenilor de a-şi formula, fără 
nici o constrîngere, părerile, chiar dacă ele nu sînt corecte. 
Din această confruntare cu eroarea (cu opinii greşite) 
adevărul iese întărit: el se completează, se corijează şi 
dobîndeşte încrederea noastră. Confruntarea presupune însă 
libertatea de a exprima chiar idei eronate. ° 

Pledoaria liberală pentru dezbaterea liberă este în mod 
semnificativ înrudită cu cea pentru piaţa economică liberă şi 

cu cea pentru competiţia politică liberă între partide, grupuri 
şi indivizi: la baza tuturor acestor pledoarii stă convingerea 
tipică liberalismului că numai competiţia conduce la 
rezultatele optime în toate domeniile. Competiţia dintre 
opinii şi idei duce la adevăr sau cel puţin la corectarea unor 
erori anterioare, după cum duce şi la adoptarea punctelor de 
vedere celor mai raţionale; competiţia întreprinzătorilor duce 
la eficienţă şi prosperitate economică; iar competiţia politică 
duce la selectarea celor 
mai buni conducători şi a celor mai utile politici, sau cel puţin 
la eliminarea conducătorilor slabi şi a strategiilor politice 
greşite. Or, în toate aceste cazuri, libertatea este cea care 
face posibilă competiţia autentică. 

în sfîrşit, un al patrulea argument spune - chiar şi în cazul 
în care opinia admisă oficial ar cuprinde întreg adevărul cu 
privire la o problemă, exprimarea liberă a unor opinii 
contrare (greşită) ar rămîne utilă şi dezirabilă. Numai 
confruntîndu-se cu punctele de vedere opuse, eronate, 
oamenii pot înţelege şi aprecia temeiurile, dovezile, forţa 
punctului de vedere corect şi deci înţelege cu adevărat 
conţinutul său. Adevărul adoptat fără o prealabilă 
confruntare cu eroarea, fără cunoaşterea, analiza şi 
respingerea în cunoştinţă de cauză a tot ceea ce poate fi spus 
în favoarea punctului de vedere opus, nu e un adevăr 
autentic ci mai curînd o superstiție sau o prejudecată (Mill). 
Gînditorii adevăraţi, creativi, redutabili nu sînt cei care au 
îmbrăţişat mecanic opiniile corecte admise oficial, ci cei care 
au fost capabili de gîndire proprie, de o confruntare 
temeinică, dificilă, cu punctele de vedere alternative, fie 
chiar eronate - căci “adevărul are mai mult de cîştigat chiar 
de pe urma erorilor făcute de un om care, pe baza studiilor şi 
a pregătirii cuvenite, gîndeşte cu capul său, decît de pe urma 
opiniilor corecte ale acelora care le susţin doar pentru că nu 
pot gîndi ei înşişi” (Mill). Pe scurt, liberalismul crede în rolul 
fertil, stimulator, al erorii şi mai ales al confruntării dintre 
adevăr şi eroare. Controversa dintre adevăr şi fals este cea 

care dă conţinut şi sens, valoare raţională şi semnificaţie 
utilă, opiniei adevărate; în absenţa confruntării cu falsul, 
aceasta devine o simplă declaraţie formală, secătuită de 
înţeles. Aşa cum insistă liberali marcanţi ca J. S. Mill, cei ce 
cunosc doar propriile lor păreri cunosc foarte puţin şi, 
indiferent ce motive de încredere în respectivele păreri ar 
avea, nu au de fapt temeiuri solide pentru a respinge 
celelalte puncte de vedere sau de a alege în mod lucid una 
din poziţiile alternative: individul ale cărui opinii nu sînt 
rezultatul organic al unei dezbateri, al unei confruntări libere 
cu alte opinii, este victima conformismului, a locurilor 
comune populare şi al mediocrităţii a ceea ce se cheamă 
“opinia publică’. 'Adevărurile' sale nu sînt adevăruri 
autentice, ci repetări papagaliceşti ale unor formulă, străine - 
adevărurile veritabile “cresc” organic numai în climatul 
controversei cu 
opiniile greşite, controversă ce presupune o maximă libertate 
de gîndire şi manifestare intelectuală publică. E 

Pledoaria pentru libertatea de opinie este o pledoarie 
pentru diversitate intelectuală, întru totul coerentă cu 
celelalte luări de poziţie liberale în favoarea diversităţii 
politice, morale şi religioase. Pluralismul intelectual 
corespunde cu (şi sprijină) pluralismul politic, moral, religios, 
conducînd la o trăsătură fundamentală a liberalismului (care 
va fi abordată mai jos): toleranța. 

INDIVIDUALISMUL 
“Esenţa poziţiei individualiste constă în 
recunoaşterea individului ca arbitru 
suprem al scopurilor sale.” 
F.A. HAYEK 


Liberalismul modern este inseparabil de individualism. 
Legătura dintre aceste două mari orientări sociale şi 
spirituale post-renascentiste este dublă: pe de o parte, 
individualismul apreciat uneori drept “cea mai elevată 
realizare a civilizaţiei moderne” (Charles Taylor) - s-a 
dezvoltat o dată cu liberalismul şi a fost promovat intens de 
acesta; pe de altă parte, liberalismul însuşi are în centrul său 
o viziune individualistă despre om şi societate, se sprijină 
deci pe principii individualiste. 

Primul dintre aceste principii afirmă natura individuală a 
omului. De la fondatorii liberalismului şi pînă astăzi a 
predominat tendinţa de a vedea omul în primul rînd ca 
individ şi abia în al doilea rînd, în subsidiar, ca membru al 
unei comunități: omul există înaintea societății şi 
independent de ea; comunitatea ia naştere abia ulterior, prin 
asocierea indivizilor. Ceea ce defineşte natura umană nu este 
modul de viaţă colectivă, relaţiile dintre indivizi, sfera 
publică-, caracteristică este viaţa personală, individualitatea, 
sfera privată (care includea capacitatea individuală de a 
gîndi, de a-şi urmări propriile interese etc.) - a fi om 
înseamnă a fi un individ, nu neapărat un membru al 
comunităţii. 

Avantajul acestui fel de a vedea era că el scotea în relief 
independenţa şi autonomia fiecărei persoane, evitînd 
subordonarea individului faţă de comunitate sau instituţiile 
publice şi tratarea lui ca simplu element dintr-o mulţime. 

Individul este independent, el se naşte liber, are dintru 
început o serie de drepturi inalienabile (pe care nici alţi 
oameni, nici statul nu i le pot abroga); de aici rezultă 
respectul, caracteristic modernităţii, pentru individualitatea 
fiecărui om. De asemenea, el este autonom (se conduce 
singur), iar comunitatea nu are 


asupra sa decît acele drepturi pe care individul însuşi le-a 
cedat ei în mod deliberat: bunăoară, dacă o persoană crede 
că îşi poate apăra mai bine proprietatea asociindu-se cu 
altele şi creînd anumite instituţii publice care protejează 
ordinea de drept, ea se supune astfel acestor instituţii şi 
reglementărilor create de ele (la care a consimţit deliberat), 
dar numai în ceea ce priveşte modul de apărare a proprietăţii 
(căci în acest scop au fost create aceste instrumente publice) 
- cu alte cuvinte, ea a cedat societăţii numai dreptul de 
apărare a proprietăţii, nimic altceva, şi nicidecum dreptul său 
de a se conduce singură: în ansamblu, individul nu s-a 
subordonat comunităţii, ci şi-a păstrat autonomia şi libertatea 
de a face ceea ce doreşte sub toate aspectele, cu excepţia 
celui privitor la apărarea proprietăţii. Subordonarea faţă de 
societate apare astfel ca fiind precis delimitată, şi, ca să 
spunem aşa, pur tehnică, instrumentală; ea nu modifică deloc 
natura individuală a omului. 

Un al doilea aspect fundamental al individualismului 
liberal vizează ierarhia intereselor şi a valorilor. Ideea de la 
care se pleacă aici afirmă că este firesc şi normal ca fiecare 
om să-şi urmărească propriile interese, şi nu interesele altuia 
sau ale colectivităţii în ansamblu. Urmărirea privilegiată a 
propriilor interese şi preferinţe nu este un păcat (aşa cum 
sugera creştinismul), ci un fapt natural, inevitabil. Chiar viaţa 
publică, relaţiile sociale, instituţiile se axează pe eforturile 
tuturor oamenilor de a-şi satisface interesele private şi de a- 
şi impune preferinţele personale, nu pe urmărirea 
organizată, armonioasă, altruistă, a unor interese comune 
sau a unui Bine general. Fiecare participant la ‘jocul’ 

economic şi social caută succesul propriu, nu Binele sau 
Fericirea generală: omul se luptă pentru sine, numai 
Dumnezeu se ocupă, dezinteresat, de Binele general, de unde 
şi deviza “fiecare pentru sine şi Dumnezeu pentru toţi”. 
Anumiți liberali sau libertarieni au insistat chiar asupra 
caracterului pozitiv al interesului personal, vorbind de 
‘virtuțile egoismului' care constituie, în cele din urmă, 
“motorul' vieţii sociale şi al dezvoltării, impulsul principal 
către 'mai bine' şi către progres. 

Urmarea extrem de importantă a acestui realism, a acestei 
tendinţe de a privi oamenii așa cum sînt în realitate, şi nu aşa 
cum religia sau morala ne spun că ar trebui ei să fie, este 
subordonarea intereselor publice faţă de cele private. În 
concepţia liberală, societatea s-a născut 
pentru a promova interesele individuale ale oamenilor, deci 
interesul social (public) este un instrument pentru 
satisfacerea celor particulare. Trebuie deci ca instituţiile să 
servească indivizii, nu indivizii să slujească instituţiile: nu 
oamenii există pentru stat, ci statul există pentru oameni. 
Mai mult decît atît, interesul public nu este decît suma 
intereselor particulare, deci nu se poate cere în mod raţional 
ca interesele private să fie sacrificate interesului general; 
interesele personale pot fi îngrădite doar în măsura în care 
lezează alte interese personale, egal îndreptăţite, dar nu 
pentru că ar afecta un presupus (abstract) Interes General. 

Premisa implicată aici este că doar persoanele şi 
interesele individuale sînt cu adevărat reale şi trebuie 
respectate pînă la capăt, în timp ce elementele publice 
(relaţii sociale, instituţii, statul, chiar comunitatea şi 
interesele comune) sînt într-o anumită măsură sau într-un 
anumit sens fictive: de aici refuzul de a absolutiza sau chiar 
respecta Interesul General, Binele Comun, Societatea, Statul. 
Aceste elemente publice - al căror nume este scris cu 
majuscule pentru a sugera caracterul lor idealizat, elementul 
imaginar, ‘sanctificat’, adăugat lor- nu au aceeaşi existenţă 
deplină şi aceleaşi drepturi ca şi indivizii, nu pot concura cu 

aceştia şi nu pot justifica sacrificiile persoanelor reale. 
Meritul acestui fel de a vedea este că subliniază caracterul 
instrumental al instituţiilor, rolul lor de a sluji pe oameni, nu 
de a-i stăpîni. Pe de altă parte, el simplifică lucrurile şi - aşa 
cum se va vedea în capitolul final - deformează realitatea 
socială: denunţarea “'sacralizării' unor instituţii cum este 
statul şi respingerea cultului unor abstracții ca Interesul sau 
Binele General sînt contribuții pozitive, extrem de 
importante, ale liberalismului, dar pentru critica acestor 
absolutizări gîndirea liberală a plătit şi un preţ apreciabil: 
minimalizarea factorului non-individual al vieții omeneşti, 
neglijarea influenței esențiale a elementului comunitar. 
Aplicarea principiului individualismului conduce 
liberalismul spre o imagine 'atomistă' asupra comunității: 
societatea este văzută ca o sumă de indivizi. De vreme ce 
relaţiile dintre oameni, instituţiile, statul, interesele 
comunitare sînt “actori fictivi”, care nu aparţin de fapt scenei 
sociale reale (ocupate exclusiv de “actorii individuali’), sau 
dacă, cel puţin, nu au aceeaşi doză de realitate, înseamnă că 
societatea se 
compune în fond din indivizi şi nimic altceva. Toate 
elementele publice trebuie deci înţelese ca asocieri de 
indivizi sau de interese private: statul este o instituţie creată 
de persoane individuale care s-au asociat pentru a se putea 
apăra mai bine, grupurile sociale sau politice sînt asocieri 
sau asociaţii deliberate ale oamenilor, interesele de grup sau 
generale sînt suma intereselor particulare şi aşa mai departe. 
Valorile, preferinţele, ierarhiile pe care se bazează 
deciziile raţionale sînt eminamente individuale, căci, cum 
spune unul dintre cei mai importanţi gînditori liberali 
contemporani, “scări de valori pot exista numai în mintea 
individului”!5. Deci valorile şi preferinţele comunităţii trebuie, 
la rîndul lor, să fie sume de valori şi preferinţe individuale 
(“valoarea unui stat este valoarea indivizilor ce-l compun”!, 


13 Hayek, op. cit., p. 74. 
14 Mill, op. cit., p. 149. 

binele public este binele cetăţenilor etc.). 

Acest fel de a vedea lucrurile are consecinţe extrem de 
importante pentru valabilitatea şi aplicabilitatea ideilor 
liberale. Deciziile raţionale privind societatea, viaţa publică 
se bazează pe ierarhii de valori şi preferinţe publice; dacă 
acestea se reduc la suma celor individuale, rezultă că ceea ce 
e bine pentru indivizi e bine şi pentru comunitate; ceea ce e 
rațional pentru indivizi e raţional pentru comunitate sau, 
altfel spus, ceea ce e bine/raţional pentru fiecare este 
bine/raţional şi pentru toţi la un loc. Aceasta este una dintre 
cele mai importante şi mai vulnerabile concluzii ale 
liberalismului, una la care vom fi mereu siliţi a reveni. 


TIRANIA MAJORITĂŢII 


“societatea a ajuns mult mai puternică 
decît individualitatea 7...7 de la cea mai 
înaltă clasă socială pînă la cea mai de 
jos, fiecare trăieşte sub ochiul unei 
cenzuri ostile şi temute.” 


J.S. MILL 


Liberalii au insistat întotdeauna că principiul 
individualismului nu este pur şi simplu o generalizare a 
egoismului. Individualismul nu este un simplu egocentrism: a 
spune că fiecare om îşi urmăreşte propriile interese şi 
preferințe, nu Interesul sau Binele General, nu înseamnă a 
nega existența intereselor şi opțiunilor celorlalți oameni, nici 
a nega că trebuie îngrădite interesele fiecăruia pentru a 
permite manifestarea liberă a intereselor celorlalți. 
Individualismul nu este o doctrină a “indiferenței egoiste” 
(Mill); dimpotrivă, tocmai concentrarea maximă a atenției 
asupra interesului personal şi a condițiilor de promovare a 
acestuia permite liberalismului să dea importanța cuvenită 
corelării necesare a intereselor individuale între ele, precum 
şi a interesului privat cu cel public. Preocuparea liberală 
pentru aceste corelaţii reiese limpede din analizele făcute cu 

privire la “tirania majorității’. 

Liberalismul admite că au existat lungi perioade istorice în 
care impunerea voinţei majorităţii în faţa unei minorităţi 
constituia o necesitate vitală şi o măsură întru totul 
justificată. 

O asemenea perioadă a fost, după părerea lui J.S. Mill, cea 
pe care a traversat-o societatea la începuturile sale, cînd 
dificultatea principală era de a determina indivizii, puternici 
şi spontani în reacţiile lor, să-şi controleze impulsurile şi să 
respecte regulile de convieţuire în comunitate. În acest caz, 
hotărîrea majorităţii, exprimată prin lege sau normă socială, 
trebuia impusă unor individuali rebeli, indisciplinaţi sau 
necugetaţi. Voința majorităţii a fost impusă în mod justificat 
unei minorităţi şi în situaţiile în care a fost răsturnată tirania 
unui despot, a unui monarh absolut sau a unei elite 
oligarhice: nimic mai firesc, aici, decît subordonarea voinţei 
individuale faţă de aceea a unor largi grupuri de cetăţeni. În 
lumea modernă însă (şi prin aceasta se face 


desigur referire la democraţiile parlamentare moderne), 
lucrurile stau cu totul altfel: societatea a ajuns să fie mult 
mai puternică decît indivizii şi ea exercită, atît prin 
instituţiile sale cît şi prin opinia publică, o permanentă 
cenzură tiranică asupra fiecărei persoane. Ca rezultat, 
oamenii nu îşi mai bazează conduita pe propriile convingeri, 
preferinţe şi particularităţi, ci pe considerente privind 
obiceiurile dominante, tradiţiile, ‘rolurile’ stabilite de 
comunitate pentru fiecare grup sau tip individual, şi pe 
prejudecăţi privind ‘ce este potrivit’ cuiva în funcţie de 
statutul său social; de aici, dominaţia uniformităţii şi a rutinei 
în existenţa tuturor membrilor societăţii, reprimarea sau cel 
puţin descurajarea individualităţii şi a originalității. Prin 
opiniile sale încetăţenite, prin obiceiuri, norme morale, 
majoritatea tinde să-şi exercite tirania asupra individului nu 
numai în chestiuni de ordin politic sau religios (domenii 
tradiţionale ale intoleranţei şi represiunii), dar şi în 

chestiunile intelectuale, morale sau artistice, şi mai ales în 
cele privitoare la moduri şi stiluri de viaţă. 

împotriva tiraniei majorităţii, liberalismul a desfăşurat o 
amplă ofensivă în cadrul căreia a mobilizat multiple 
argumente critice. La baza tuturor acestora stă însă 
bineînţeles distincţia dintre sfera publică şi sfera privată: 
dacă deciziile majorităţii pot fi în mod legitim impuse 
minorităţii în toate chestiunile de interes public (în care 
conduita individuală iese din sfera vieţii personale şi 
afectează alţi oameni, comunitatea în ansamblu), în schimb în 
sfera privată individul trebuie lăsat liber să-şi manifeste 
personalitatea şi preferinţele, ba chiar încurajat să o facă, 
deoarece nu tulbură cu nimic viaţa celorlalţi şi, în plus, 
îmbogăţeşte sfera experienţei sau a creaţiei umane. 

Primul argument invocă incompetenţa publicului (a 
majorităţii) în chestiunile de ordin privat în care pretinde să 
dicteze. Cum cei care apără intervenţia în sfera privată a 
altor oameni îşi justifică atitudinea prin aprecieri de valoare 
(privind ce este bine, frumos, înțelept, rațional, drept) pe 
care le întemeiază pe experienţă, liberalismul începe prin a 
arăta că “lecţiile experienței’ nu pot îndreptăţi un dictat al 
majorităţii. Experienţa este un factor important al vieţii, şi 
nimeni nu poate nega utilitatea ei, dar, insistă liberalismul, 
‘lecțiile’ ei nu pot fi impuse: 

“Nimeni nu neagă că oamenii trebuie să fie învăţaţi şi 
pregătiţi în tinereţe în aşa fel încît să poată cunoaşte şi 
beneficia de rezultatele bine stabilite ale experienţei 
umane. Este însă privilegiul şi condiţia specifică fiinţei 
umane ca, o dată ajunsă la maturitatea facultăţilor sale, să 
folosească şi să interpreteze experienţa în felul său 
propriu. Este la latitudinea ei să găsească acea parte a 
experienţei acumulate care este aplicabilă în mod adecvat 
împrejurărilor şi propriului şău caracter. Tradițiile şi 
obiceiurile altor oameni sînt, într-o anumită măsură, 
dovada a ceea ce experienţa i-a învăţat pe ei, o dovadă 
prezumtivă, care, ca atare, trebuie privită cu respect: dar, 
în primul rînd, experienţa lor poate să fie prea restrînsă; 
sau poate că ei nu au interpretat-o corect. în al doilea rînd, 
interpretarea dată de ei experienţei poate fi corectă, dar 
nepotrivită pentru cel în cauză”!0. 


în acelaşi sens, se argumentează că impunerea 
concluziilor ‘majorității’ este un abuz deoarece nu se bazează 
pe cunoaşterea aprofundată a cazurilor individuale 
respective (ale celor asupra cărora se exercită impunerea); 
liberalismul insistă totdeauna că nimeni nu cunoaşte mai bine 
decît individul însuşi propria lui situaţie, şi deci că numai el 
este un judecător competent în ceea ce priveşte sfera vieţii 
sale personale. Aprecierile altora asupra situaţiei respective 
nu se pot baza pe o cunoaştere la fel de exactă a cazului 
respectiv cu particularităţile sale - de regulă, ele se bazează 
pe generalităţi (care pot fi greşite sau, cel puţin, inadecvate 
acelui caz), în cazul fericit în care nu se bazează pe 
experienţa unuia sau altuia extrapolată în mod nejustificat la 
alţii. De aici rezultă incompetenţa publicului în chestiuni 
private, în care individul trebuie să rămînă suveran. 

Un alt argument împotriva tiraniei majorităţii se axează pe 
nevoia de originalitate. Liberali ca J.S. Mill susţin că 
totdeauna originalitatea, creativitatea, noul îşi au originea în 
individ: “începutul tuturor lucrurilor înțelepte şi nobile vine şi 
trebuie să vină de la indivizi; în general, mai întîi de la un 
singur individ”. Din păcate, majoritatea nu poate sesiza şi 


10 Mill, op. cit., p. 

sale 
aprecia valoarea originalității individuale, pentru că ea este 
totdeauna formată din elemente mediocre - mediocritatea 
este pretutindeni dominantă, opinia publică este ea însăşi o 
formă de mediocritate colectivă. Tocmai din acest motiv, ea 
tinde să înăbuşe 
originalitatea individuală pe care nu o înţelege. Cum însă 
nevoia de originalitate nu poate fi negată, această 
contradicţie dintre majoritatea mediocră şi individualitatea 
originală şi creativă indică faptul că majoritatea nu trebuie 
lăsată să se impună asupra indivizilor pentru ca 
uniformitatea şi rutina să nu copleşească originalitatea şi 
noutatea. Dezvoltarea individualităţii creative este folositoare 
nu numai persoanei, ci şi comunităţii: “Pe măsura dezvoltării 
individualităţii sale, fiecare devine mai valoros pentru sine 
însuşi şi prin aceasta poate fi mai valoros şi pentru ceilalţi” 
(Mill). 

Liberalismul tinde să asocieze tendinţa spre uniformitate 
şi obedienţă nu numai cu mediocritatea inerentă masei de 
oameni, ci şi cu acele forme de dogmatism sau 
fundamentalism religios care pretind că “păcatul de 
căpetenie al omului este că face lucrurile după capul lui. Tot 
binele de care este capabilă omenirea stă în supunere. N-ai 
de ales; aşa trebuie să faci şi nicidecum altfel: “tot ce nu este 
o datorie este un păcat’ I.J omul n-are nevoie de nici o 
capacitate, în afară de aceea de a se supune în întregime 
voinţei lui Dumnezeu” (Mil). împotriva acestui 
fundamentalism care conduce la intoleranță față de orice 
diversitate şi originalitate, gînditorii liberali susțin (în 
continuarea spiritului umanist al Renaşterii, dar şi a 
pledoariei romantice pentru libertatea de manifestare a 
individualităţii) că Dumnezeu nu putea dărui omului 
facultățile creative pe care le are fără a fi îngăduit ca el să le 
folosească şi să le manifeste; existența capacității individuale 
de a gîndi şi crea, a imaginaţiei, spiritului experimental, 
înclinaţiei către originalitate dovedeşte că fiinţa umană este 
menită să-şi afirme liber personalitatea, inventivitatea şi 

puterea de a fi altfel decît oricine altcineva. Dacă lucrurile 
sînt puse în aceşti termeni, atunci nu uniformitatea şi 
convergenţa canonică spre unul şi acelaşi punct de vedere 
(propriu majorităţii, tradiţiei, dogmei sau obiceiului), ci 
tocmai diversitatea, originalitatea individuală şi libertatea de 
a adopta puncte-de vedere divergente apar drept sacre - ele 
trebuie apărate de tirania majorităţii şi considerate 
intangibile. Este ceea ce liberalismul are meritul de a fi 
susţinut pe plan spiritual şi promovat pe plan politic şi social 
prin faimosul său principiu: 

“Chiar dacă întreaga omenire, cu o singură excepţie, ar fi 
de aceeaşi părere, şi doar o singură persoană ar fi de 
părerea contrară, omenirea 

n-ar fi mai îndreptăţită să reducă la tăcere acea unică 
persoană decît ar fi aceasta din urmă să reducă la tăcere 
întreaga omenire”!! 


Mesajul pe care îl transmite această idee este acela că 
principiul majorităţii - totdeauna aplicabil în chestiuni de 
ordin public, comunitar, şi, de fapt, indispensabil - nu are 
nici o valabilitate în sfera privată; chestiunile care cad în 
această sferă, fie ele opinii, convingeri, opţiuni morale sau 
politice, religioase sau estetice, ori proiecte existenţiale, fac 
obiectul libertăţii de alegere şi manifestare a individului, 
libertate care trebuie privită drept sacrosanctă. 

Prin această pledoarie pentru protejarea libertăţii 
individuale nu numai împotriva abuzurilor autocrației (unui 
dictator, unui suveran absolut sau a unei oligarhii), a tiraniei 
unei elite, ci şi împotriva abuzurilor democraţiei, a tiraniei 
majorităţii, liberalismul a adus o contribuţie fundamentală la 
apărarea sensibilităţii şi a condiţiei existenţiale a omului 
modern. Importanţa acestei contribuţii se reflectă în faptul că 
individului contemporan exercitarea voinţei majorităţii în 
problemele sale private îi apare de neconceput, în timp ce 
libertatea sa absolută de alegere (a propriilor convingeri, 
valori, proiecte de viaţă sau conduite private) îi apare ca fiind 
de la sine înţeleasă. Este însă esenţial de semnalat că acest 

sale 
drept la opţiune privată şi manifestare individuală nu a fost 
cîtuşi de puţin ‘de la sine înţeles” în perioada premodernă - în 
recunoaşterea şi materializarea lui, ca element constitutiv al 
vieţii moderne, liberalismului îi revine un rol capital. 


BINELE GENERAL ŞI BINELE INDIVIDUAL 


“Fiecare pentru sine şi Dumnezeu 
pentru toţi.” 


Individualismul liberal conduce la o soluţie nouă a 
problemei raportului dintre Binele general şi cel individual. 
în timp ce în concepţia tradiţională era de la sine înţeles că 
Binele individual trebuie să se subordoneze celui general, 
care este primordial, conform acestei 


noi soluţii fundamental şi primordial este Binele individual: 
cel general urmează din acesta, nefiind, în fond, altceva decit 
suma diferitelor forme de Bine la care aspiră indivizii. Ca 
urmare, rezolvarea problemei Binelui nu presupune, în 
esenţă, nimic mai mult decît a lăsa pe fiecare să-şi 
urmărească liber propriile scopuri, propria fericire - prin 
aceasta, afirmau cu încredere liberali ca Adam Smith, Binele 
general va fi promovat mult mai bine şi mai rapid decît dacă 
indivizilor li s-ar impune să-şi concentreze eforturile spre 
atingerea unor scopuri comune, universale, sau a fericirii 
societăţii în ansamblul ei. 

Prioritatea Binelui individual faţă de cel general decurge - 
conform acestei perspective - din situaţia specifică omului 
modem. ‘Pierdut’ în comunităţi de mari dimensiuni, în masa 
unor întregi naţiuni, individul ştie că prin opţiunile sale poate 
influenţa mult prea puţin deciziile publice privind realizarea 
Binelui colectiv. În plus, subliniază gînditori liberali cum este 
Benjamin Constant, omul modem a descoperit - o dată cu 

dezvoltarea întreprinderii economice libere, mai ales a 
comerţului - modalităţi de a se realiza personal şi de a fi 
fericit care sînt mult mai eficiente decît cele care 
presupuneau atingerea, cu prioritate, a fericirii colective. 
Drept urmare, “existenţa individuală este mai puţin înglobată 
în existenţa politică”: căutarea Binelui şi a fericirii nu se mai 
desfăşoară în sfera publică şi nu se mai axează pe mijloacele 
social-instituţionale: ea s-a mutat în sfera privată, bazîndu-se 
pe iniţiativa personală, neinstituţionalizată. Libertatea de 
care are ea nevoie nu mai este libertatea colectivă, de 
participare la viaţa publică şi la rezolvarea concertată a 
problemelor societății; indispensabilă este libertatea 
personală, care permite dezvoltarea optimă a individualității: 
“Sîntem oameni moderni, care vrem să ne bucurăm, fiecare, 
de drepturile noastre; să ne dezvoltăm, fiecare, facultățile 
aşa cum ni se pare nouă bine, fără a dăuna altora” (Benjamin 
Constant). în acest nou climat sufletesc, oamenii nu se mai 
mulţumesc să aştepte de la stat sau de la comunitate 
fericirea la care aspiră; ei vor, dimpotrivă, să fie lăsați în 
pace de autorități, de colectivitate, de opinia publică, pentru 
a şi-o căuta singuri - iar dacă adepţii Binelui general şi ai 
căutării colective a fericirii întregii societăți spun: “Care este 
în fond scopul tuturor eforturilor voastre, motivul trudei 
voastre, obiectul speranţelor voastre? Nu este oare fericirea? 
Ei bine, această fericire lăsaţi-ne să v-o dăm 


“1 Mill, op. cit., p. 

noi!”, omul modern răspunde: “Nu, domnilor, nu vă lăsăm. 
Oricît de mişcător ar fi o grijă atît de afectuoasă, să rugăm 
autoritatea să rămînă în limitele sale. Să se mărginească la a 
fi/dreaptă; ne îngrijim noi singuri de a fi fericiţi” (Constant). 
Acest dialog imaginar reflectă fidel noua mentalitate 
individualistă: Binele sau Fericirea au caracter personal şi nu 
comunitatea are căderea de a se ocupa de realizarea lor; 
unica ei sarcină este de a se îngriji de respectarea legii. 

Ideea că puterea politică nu poate şi nici nu trebuie să 
aspire la asigurarea Binelui individual sau a fericirii 
cetăţenilor constituie un principiu central al doctrinei 
liberale. Unul dintre cele mai importante argumente aduse 
de ea în acest sens este acela că puterea politică acţionează 
pe bază de constrîngeri, iar oamenii nu pot fi făcuţi fericiţi 
prin constrîngere: 


“unicul ţel în care puterea se poate exercita, în mod 
legitim, asupra oricărui membru al societăţii civilizate, 
împotriva voinţei sale, este acela de a împiedica vătămarea 
altora. Propriul bine, fizic sau moral, nu constituie o 
îndreptăţire suficientă. Un om nu poate fi constrîns, în 
mod legitim, să facă un anumit lucru sau să se abţină de la 
a-l face pentru că ar fi mai bine pentru el să se comporte 
astfel, pentru că acest lucru l-ar face să fie mai fericit sau 
pentru că, în opinia altora, este înţelept sau este drept ca 
el să se comporte astfel”!?. 


Raționamentul implicat aici poate fi dezvoltat - şi diverşi 
gînditori liberali au urmat această linie de argumentare - în 
felul următor: a exercita constringeri asupra unui individ 
spre propriul său Bine înseamnă a presupune că el nu ştie cu 
adevărat ce este bine pentru el însuşi, sau că nu manifestă 
destul interes pentru propriul său Bine. Cine însă poate 
stabili acest lucru? A afirma că alţi oameni sau autorităţile ar 
avea competenţa de a stabili aceasta înseamnă a presupune 
că altcineva decît persoana în cauză cunoaşte mai bine decît 
ea însăşi propriile ei interese şi, în plus, manifestă mai multă 
grijă pentru Binele ei personal decît manifestă ea însăşi. Or, 


12 Mill, op. cit., 

toaădeaceste presupuneri sînt inacceptabile: 


“nici o persoană şi nici un grup de persoane nu are dreptul 
să spună unei alte fiinţe omeneşti aflate la vîrsta 
maturității să nu facă cu viaţa sa ceea 


ce aceasta a decis să facă spre propriul său folos. Fiecare 
om este primul interesat de propriul său bine, căci 
interesul pe care l-ar putea avea faţă de acest bine orice 
alt om - exceptînd cazurile în care e vorba de un puternic 
ataşament personal - este neînsemnat în comparaţie cu cel 
pe care îl are cel în cauză. Interesul pe care îl are 
societatea faţă de el ca persoană (lăsînd la o parte 
conduita lui faţă de alţii) este parţial şi cu totul indirect; în 
timp ce, cu privire la propriile simţăminte şi propria 
situaţie, cel mai obişnuit bărbat, cea mai obişnuită femeie 
au mijloace de cunoaştere ce depăşesc nemăsurat de mult 
pe cele pe care le-ar putea avea oricine altcineva” "3. 


Ideea autorităţilor sau a opiniei publice despre ceea ce 
este bine pentru o persoană oarecare nu reprezintă decît 
“părerea unora despre ceea ce este bun sau rău pentru alţii” 
sau, chiar mai rău, expresia unor preferinţe, înclinații sau 
idiosincrazii proprii celor ce emit acea idee. Ca atare, ideile 
publice despre Binele individual nu pot avea nici o autoritate; 
impunerea lor nu poate fi justificată. Cel care ar accepta ca 
propria sa viaţă să fie dirijată astfel de o idee străină de Bine 
nu numai că ar da dovadă de lipsă de personalitate, dar ar şi 
demonstra că nu-şi manifestă decît capacitatea imitativă, că 
“nu are nevoie de nici o altă facultate decît cea proprie şi 
maimuţelor, imitaţia” (Mill). Intervenţia societăţii în sfera 
privată, menită să asigure realizarea unui anumit Bine, s-ar 
putea justifica numai în cazuri cu totul excepţionale, 
bunăoară pe timp de război sau pe parcursul perioadei în 
care planează ameninţarea unui război iminent, şi cînd toate 
forţele sociale trebuie concertate în vederea unui obiectiv 
comun prioritar. În situaţiile normale însă, comunitatea are 
datoria de a lăsa pe fiecare să-şi construiască viaţa personală 
conform propriilor idei, preferinţe şi planuri. Incurajînd 
diversitatea, atît pe plan intelectual cît şi pe planul modurilor 

desalaţă, ea amplifică propria sa bogăţie, salvînd, în acelaşi 
timp, libertatea individuală, care nu poate fi separată de 
Binele individual: 


“Singura libertate demnă de acest nume este aceea de a-ţi 
urmări binele propriu, în felul tău propriu, atîta timp cît nu 
încerci să lipseşti pe alţii de binele lor sau să-i împiedici să 
şi-l dobîndească. Fiecare este adevăratul paznic al propriei 
sănătăţi, fie ea trupească, mintală sau 

sufletească. Omenirea are mai mult de cîştigat lăsînd pe 
fiecare să trăiască aşa cum crede el că e mai bine decît 
silind pe fiecare să trăiască aşa cum li se pare celorlalţi că 
ar fi bine”14 


Liberalismul adaugă acestei pledoarii patetice pentru 
importanţa Binelui individual şi o critică energică a ideii de 
Bine general. Deşi argumentele critice la adresa acestei idei 
s-au cristalizat mai ales în secolul XX, sugestia că ea 
desemnează de fapt o ficţiune este mai veche, şi se explică 
prin  afinităţile originare ale liberalismului politic cu 
empirismul filozofic. John Locke, care este considerat primul 
fondator al gîndirii liberale şi care este, deopotrivă, 
principalul filozof empirist al epocii clasice, afirma că doar 
ideile particulare ne pun în contact cu realitatea nemijlocită 
(ea însăşi alcătuită din particulare sau individuale), în timp ce 
ideile generale conţin o mare doză de invenţie omenească: 
“Atunci cînd părăsim particularul, noţiunile generale ce 
rămîn sînt numai creaţii ale noastre”. Intr-un spirit similar, 
liberalii din secolul nostru tind să atribuie realitate numai 
Binelui individual, considerînd Binele general (atunci cînd 
acesta nu este suma celor individuale) o simplă creaţie 
mintală. 


“Ce şi cît trebuie să sacrificăm, şi în 
favoarea a ce? Mi se pare că nu există 
nici un răspuns clar.” 


Isaiah BERLIN 


Un argument extrem de semnificativ pentru liberalismul 
contemporan este acela că ceea ce numim “Bine general’ nu 


14 Mill, op. cit., p. 
21. 

eselecît prezentarea ‘obiectivă’, cu pretenţii de valabilitate 
universală, a unei anumite idei de Bine individual; valorile şi 
preferinţele individuale sînt astfel idealizate şi prezentate 
drept valori universal-valabile, căci ‘toți 


considerăm că scara noastră de valori nu este doar personală 
şi că într-o discuţie liberă între oameni raţionali i-am putea 
convinge pe ceilalţi de justeţea valorilor noastre” (F.A. 
Hayek). Capacitatea de a justifica şi susţine raţional propriile 
opţiuni de valoare ne face să credem în valoarea lor generală, 
deci în ideea existenţei unui Bine general; dar aceasta nu 
este decît o iluzie creată de îngustimea unghiului nostru de 
vedere. Intrucît “oricărui om îi este imposibil să cuprindă cu 
privirea altceva decît un domeniu limitat, să fie conştient de 
urgenţa unui număr limitat de nevoi” şi “limitele puterii 
noastre imaginative fac imposibilă includerea în scara 
noastră de valori a ceva ce ar depăşi un simplu sector al 
nevoilor omeneşti”, toate opţiunile şi preferinţele individuale 
sînt parţiale: “nu există nimic altceva decît scări de valori 
parţiale, care în mod inevitabil diferă între ele şi adesea se 
contrazic”15.  Contradicţiile dintre ierarhiile de valori 
individuale sau particulare fac imposibilă deducerea, din 
aceste ierarhii şi preferinţe, a unei ierarhii unice şi a unui 
scop suprem, reprezentînd Binele general; un asemenea Bine 
global ar putea fi identificat şi recunoscut ca atare numai 
dacă toate ierarhiile şi preferinţele particulare (forme 
specifice de Bine individual) s-ar contopi într-un întreg unitar 
şi coerent, ceea ce nu este cazul. 

Dacă liberalismul are dreptate cînd descrie natura umană 
ca eminamente individuală şi cînd afirmă diversitatea 
particularităţilor caracteristice persoanelor, atunci nu este 
deloc surprinzător şi inexplicabil că din multitudinea 
formelor de Bine individual nu se poate deduce nici Bine 
global unic: scopurile oamenilor sînt variate, obiectivele 
urmărite cu prioritate diferă între ele şi nu avem motive să 
credem că ele ar putea fi totdeauna conciliate şi reunite într- 


15 Hayek, op. cit., 
p. 74. 

unsadare ţel final reprezentînd Binele general. Este adevărat 
că anumite sisteme filozofice şi anumite religii au susţinut 
posibilitatea reunirii tuturor valorilor într-un singur ansamblu 
coerent, afirmînd chiar că stă în puterea oamenilor de a 
atinge - dacă nu pe lumea aceasta, măcar pe un alt tărîm - 
starea ideală şi fericită în care Binele, Adevărul, Frumosul, 
Dreptatea, Egalitatea şi Libertatea ar fi deopotrivă realizate. 
Experienţa istorică nu îndreptăţeşte însă deloc optimismul 
convingerii că toate valorile, idealurile şi opţiunile ar putea fi 
satisfăcute simultan, 

că - prin urmare - toate problemele oamenilor pot primi o 
rezolvare completă, globală; dimpotrivă, diversitatea 
acestora şi incompatibilităţile dintre ele arată că idealul 
Armoniei complete a tuturor valorilor, ca şi cel al Soluției 
finale, generale, a tuturor problemelor este iluzoriu. 
Concepţiile filozofice sau religioase care au cultivat totuşi 
aceste idealuri postulau în genere atingerea lor într-o altă 
lume, dincolo de realitatea pămîntească; o concepţie 
orientată însă spre realitatea imediată şi spre argumente 
raţionale, bazate pe dovezi ale experienţei, aşa cum este 
liberalismul, nu poate miza pe un asemenea postulat: 


“dacă nu sîntem înarmaţi cu garanţia a priori că undeva 
există o armonie deplină a adevăratelor valori - poate într- 
un ţinut ideal pe care, mărginiţi cum sîntem, nu putem nici 
măcar să-l concepem - atunci trebuie să ne întoarcem la 
resursele obişnuite ale observaţiei empirice şi ale 
cunoaşterii umane uzuale. Nimic nu ne va mai permite 
atunci să presupunem (şi chiar să înţelegem ce vrea să 
spună afirmaţia) că toate lucrurile bune - sau chiar cele 
rele - sînt conciliabile. Lumea cu care ne confruntăm în 
experienţa noastră cotidiană ne obligă să facem alegeri 
între finalităţile la fel de ultime, între exigente la fel de 
absolute, realizarea unora antrenînd inevitabil sacrificiul 
altora. Asta defineşte condiţia umană şi de aceea oamenii 
pun atîta preţ pe libertatea de a alege; căci dacă ei ar fi 
încredinţaţi că, într-o stare de perfecţiune, realizabilă de 
oameni pe pămînt, finalităţile urmărite de ei n-ar intra 


15 Hayek, op. cit., 
p. 74. 

Săiliiodată în conflict atunci necesitatea şi frămîntările- ce 
însoțesc alegerea ar dispărea; şi, o dată cu ele, s-ar risipi 
şi importanţa majoră a libertăţii de alegere”!f. 


Tocmai pentru că nu există consens asupra priorităţilor, 
asupra a ce poate sau trebuie sacrificat şi a ce nu poate fi 
sacrificat, libertatea de opțiune individuală rămîne 
indispensabilă. 

Sacrificiile fiind inevitabile, dar opțiunile privitoare la ele 
diverse, incompatibile, contradictorii, este imperativ ca 
fiecare să poată avea libertatea de a decide pentru sine însuşi 
sacrificiul necesar. 

Ideea unui ansamblu exhaustiv de opțiuni valorice 
necontradictorii, a unei ierarhii complete şi armonioase a 
tuturor lucrurilor bune urmărite de membrii unei comunităţi, 
este la fel de utopică ca şi ideea 


15 Hayek, op. cit., 
p. 74. 


47 Liberalismul şi succesele 
sale 


unei soluţionări finale a tuturor problemelor cu care se 
confruntă aceştia. De fapt, aşa cum gîndirea lucidă 
recunoaşte azi, pentru orice societate omenească rezolvarea 
unor probleme presupune amînarea sau chiar abandonarea 
rezolvării altora, deoarece anumite soluţii dorite şi obţinute 
sînt în mod inevitabil incompatibile cu alte soluţii dorite, 
cre nu mai pot fi obţinute. în mod analog, realizarea 
anumite v?'vn es”e, cel puţin în lumea reală pe care o 
cunoaştem, incompatibilă cu realizarea altora; între diferitele 
opţiuni şi preferinţe omeneşti există ciocniri sau conflicte 
care nu au caracter accidental şi trecător, şi prin urmare nu 
pot fi eliminate. Acest lucru a fost semnalat cu insistenţă de 
unii gînditori liberali care nu pot accepta cu seninătate 
optimismul credinţei că “trebuie ca undeva sau cîndva toate 
valorile să fie reunite şi materializate într-un întreg coerent şi 
armonios’; iată ce spune în acest sens Isaiah Berlin, în 
volumul citat (p.13): 


“Aceste ciocniri între valori ţin de esenţa a ceea ce sînt 
valorile şi a ceea ce sîntem noi înşine. Dacă ni se spune că 
aceste contradicții vor fi soluționate într-o lume perfectă în 
care toate lucrurile bune pot fi în principiu armonizate, 
atunci noi trebuie să răspundem celor care ne spun asta 
că înțelesurile pe care le ataşează ei numelor ce pentru 
noi desemnează valori aflate în conflict nu sînt şi 
înțelesurile noastre. Trebuie să spunem că lumea în care 
ceea ce noi percepem drept valori incompatibile nu s-ar 
afla în conflict este o lume situată cu totul şi cu totul 
dincolo de orizontul nostru; că principiile aflate în armonie 
în acea altă lume nu sînt principiile familiare nouă din 
viaţa de toate zilele; dacă ele sînt transformate, sînt 
transformate în noţiuni necunoscute nouă pe pămînt. Dar 
noi pe pămînt trebuie să credem şi să acţionăm”. 


Liberalismul înclină deci către concluzia realistă că 
valorile nu sînt realizabile toate simultan, şi nu către 
încrederea extatică într-o armonie ideală a tuturor celor 
dorite de oameni (bunăoară, ideea incompatibilităţii dintre 
libertate şi egalitate socială joacă un rol central în doctrina 

general. Binele general ar echivala cu o împletire armonioasă 
a tuturor valorilor,' preferințelor şi ierarhiilor individuale; 
dacă o asemenea armonie este exclusă, atunci subordonarea 
scopurilor individuale (diverselor forme de Bine personal) ale 
cetăţenilor faţă de un scop comun, Binele general, ar 
însemna sacrificarea posibilelor realizări personale în 
favoarea unei himere. 


Pe de altă parte, dacă Binele general ar urma să reflecte 
doar zona în care valorile şi preferinţele sînt compatibile, în 
care cetăţenii cad de acord asupra unor opţiuni şi ierarhii, 
atunci, evident, idealul realizării unui atare Bine comun nu 
este iluzoriu; dar în acest caz Binele general nu reprezintă 
decît rezultatul minimal al coincidenţei anumitor interese ale 
tuturor membrilor societăţii, rezultatul unui consens minimal 
determinat de suprapunerea diverselor forme de Bine 
individual (ceea ce în terminologia anglo-saxonă a ştiinţelor 
sociale se numeşte overlapping consensus — “consens prin 
suprapunerea unor interese sau opţiuni”). 

înţelegerea Binelui general în acest sens nu numai că nu 
este incompatibilă cu liberalismul, dar ea chiar confirmă 
pledoaria liberală pentru un stat minimal: sfera Binelui 
general este acea zonă minimă de consens între cetăţeni cu 
privire la ceea ce este bine să se realizeze în societate - zona 
respectivă nu este decît cea supusă reglementării juridice 
(legile exprimînd acelaşi consens) şi care este supravegheată 
de stat. Sarcina statului este redusă la minim - ea constă în a 
asigura legalitatea conduitelor în sfera publică. Tot ceea ce 
ţine însă de Binele oamenilor dincolo de această zonă 
minusculă cade exclusiv în sfera privată şi aparţine Binelui 
individual, care nu poate fi subordonat societăţii sau statului, 
ci rămîne suveran. 

În sfîrşit, liberalismul respinge ideea de Bine general şi pe 
temeiul că ea conduce la concluzia cinică 'scopul scuză 
mijloacele’. Cîtă vreme binele este recunoscut doar ca bine 
indiyidyal,, Sh jmpune respectarea absolută a regulilor şi 
167. 

normelor care garantează că nici un om nu va afecta, prin 
eforturile sale de urmărire a binelui personal, binele altor 
oameni: aceste reguli, norme sau legi au valabilitate şi 
aplicabilitate absolută. Binele general însă poate constitui o 
justificare pentru orice derogare de la legalitate: 


“regulile eticii individuale, oricît de imprecise ar putea fi 
sub multe aspecte, sînt generale şi absolute, ele prescriu 
sau interzic un tip general de acţiune, independent de 
faptul că, în cazul concret dat, țelul ultim este bun sau 
Tău. A înşela sau a fura, a tortura sau a trăda încrederea 
este socotit un act rău, indiferent dacă, în cazul particular 
avut în vedere, asemenea acţiune provoacă sau nu daune. 
Nici faptul că, într-un caz particular dat, s-ar putea ca 
nimeni să nu ajungă într-o stare mai rea de pe urma lui, 
nici vreun ţel înalt în vederea căruia va fi fost săvirşit 
actul 

nu pot schimba calificarea lui ca rău. Deşi uneori se poate 
să fim forţaţi să alegem între diferite rele, ele rămîn rele. 
Principiul că scopul scuză mijloacele este, în etica 
individualistă, privit ca o negare a oricărei morale. în etica 
colectivistă, el devine, în mod necesar, regula supremă; nu 
există, literalmente, nici o faptă pe care un colectivist 
consecvent să nu fie gata a o săvîrşi, dacă slujeşte ‘binele 
întregii societăți’, deoarece ‘binele întregului’ este pentru 
el unicul criteriu a ceea ce se cuvine făcut” ”. 


Prin această argumentare, liberalismul loveşte într-un 
punct extrem de vulnerabil al tuturor concepţiilor axate pe 
Binele general. El face un diagnostic corect al acestor 
concepţii, detectînd elementul lor utilitarist şi colectivist 
(faptul că folosesc drept criteriu suprem de apreciere 
utilitatea publică sau colectivă); şi identifică exact consecinţa 
gravă a aplicării acestui criteriu, sacrificarea legalităţii, a 
libertăţii individuale, a drepturilor omului sub justificarea 
(sau pretextul) urmăririi Binelui general. Gîndirea liberală 
oferă astfel o imagine lucidă asupra corelaţiei dramatice 
dintre marile idealuri abstracte sau marile ficțiuni 
moralizatoare şi anularea libertăţii individuale: “Binele 
general” poate reprezenta (aşa cum s-a şi întîmplat) lozinca la 
adăpostul căreia prosperă totalitarismul şi se produce 
genocidul, pretextul fiind că ceea ce se urmăreşte este o 
soluţionare finală a problemelor prin asigurarea Binelui 
general. Ideea de ‘rezolvare finală’ a problemelor oamenilor, 
observă Isaiah Berlin, justifică orice sacrificiu: 


“Posibilitatea unei soluţii finale /.../ se dovedeşte a fi o 
iluzie; şi anume una foarte periculoasă. Căci dacă cineva 
crede într-adevăr că o asemenea soluţie este posibilă, 
atunci cu siguranţă că nici un preţ nu ar fi prea mare 
pentru a o obţine: pentru a face omenirea dreaptă şi 
fericită şi creativă şi armonioasă de-a pururi - ce preţ ar fi 
prea ridicat de plătit? Pentru a face o asemenea omletă, 
nu este, desigur, nici o limită la numărul de ouă care 
trebuie sparte - aceasta a fost credinţa lui Lenin, Trotsky, 


17 Hayek, op. cit, p. 

Mao şi, pe cît ştim, a lui Pol Pot. Deoarece eu cunosc 
singura cale autentică ce duce la rezolvarea finală a 
problemelor societăţii, eu sînt cel ce ştie cale pe carea 
trebuie condusă caravana umană; şi pentru că tu nu ştii 
ceea ce eu ştiu, nu poţi avea libertatea de a alege, nici în 
cele mai strîmte limite, dacă este ca scopul să fie atins.” 


Scopul final - Binele general, rezolvarea ultimă, definitivă, 
a problemelor omeneşti - poate servi astfel justificării 
oricăror mijloace, anulării libertăţii, comiterii oricăror crime. 

Este deci limpede că ideea Binelui general prezintă 
pericole majore, ilustrate cum nu se poate mai convingător 
de istoria mondială recentă. Dacă însă acest fapt 
incontestabil este suficient pentru a desfiinţa ideea de Bine 
general şi pentru a confirma supremaţia Binelui individual (în 
maniera propusă de liberalism) este o chestiune mult mai 
complicată asupra căreia nu există deocamdată consens şi la 
care vom mai reveni. 


“pofta insaţiabilă de a fi liber să trăieşti 
după plac” Allan BLOOM 


Sub aspect moral, individualismul este puternic 
ambivalent. Pe de o parte, el constituie fibra centrală a 
libertăţii moderne, care nu este altceva decît libertate 
personală; afirmarea acesteia nu poate fi despărțită de 
dezvoltarea individualismului. Istoricii ideilor - Charles 
Taylor, Allan Bloom - consemnează că omul modern şi-a 
cîştigat libertatea “smulgîndu-se' din legăturile rigide ale 
vechilor orizonturi morale comunitare, care impuneau 
tuturor aceleaşi norme de viaţă personală, nerecunoscînd 
dreptul individualităţii la manifestare proprie, în epocile 
premoderne, moralitatea nu-şi avusese sursa în specificitatea 
individuală, ci într-o instanţă universală - divinitatea, 

rațiunea sau adevărul - care impunea canoane general- 


valabile (Taylor). Individualismul a impulsionat evoluția către 
un nou tip de moralitate, axat pe individ; nu principiile 
universale ale rațiunii sau poruncile înțelepte ale unei forţe 
supranaturale, ci ‘vocea interioară’ care şopteşte fiecăruia ce 
trebuie să facă, ce este bine sau rău, devine acum sursa 
moralității. Idealul moral nu mai este legat de Adevăr, ci de 
Autenticitate: fiecare tinde să se conformeze nu unui ‘ceea ce 
trebuie’ obiectiv, exprimînd adevărul moral, ci unei intuiţii 
morale personale - a fi autentic presupune o ‘fidelitate față 
de sine însuşi’, faţă de ‘propria natură interioară’; idealul 
este ca omul să se conformeze numai față de 


‘ceea ce crede el că trebuie’. Constrîngerile exterioare îşi 
pierd semnificația; a fi liber înseamnă a te putea manifesta 
conform acestei naturii proprii,  inconfundabile şi 
incomparabile. Această nouă imagine despre moralitate ca 
autenticitate conducea la afirmarea dreptului fiecărui individ 
de a fi el însuşi, de a se deosebi de oricine altcineva şi de a se 
autodetermina. Individul are libertatea de a-şi afirma 
specificitatea, propriile valori şi opţiuni, fără a trebui să se 
subordoneze unui cod general; de aici, urmează relativismul 
caracteristic modernităţii - fiecare are valorile sale, care 
trebuie respectate de toţi ceilalţi. Nimeni nu are dreptul de a- 
şi impune propriile valori asupra altora. Consecințele acestui 
mod de a vedea sînt respectul pentru individualitate (Taylor) 
şi deschiderea faţă de opţiunile celorlalţi (Bloom). 

Pe de altă parte însă, acest individualism conduce şi la un 
relativism ‘facil’ care blochează gindirea şi atitudinea în 
formula “'sacrosanctă!: “fiecare cu valorile lui’. Această 
formulă exprimă azi mult mai mult (şi altceva) decît respect 
pentru alegerile celorlalţi, toleranţă şi deschidere: ea reflectă 
un exclusivism egocentric, o scufundare completă în propriul 
punct de vedere, şi, în cele din urmă, închidere în spaţiul 
îngust al sferei personale, nu deschidere faţă de ceilalţi. 


17 Hayek, op. cit, p. 

Obsedat de dreptul de a avea opțiuni proprii, individul tinde 
să nu mai vadă decit propriile sale opţiuni. Admirabilul ideal 
al manifestării individualităţii, al autorealizării, se transformă 
adesea în pofta nesfirşită a fiecăruia ‘de a trăi după plac’: sub 
pretextul ‘respectului pentru opţiunile personale’ se ascunde 
o adîncă indiferenţă la tot ceea ce depăşeşte sfera 
preferințelor proprii. 

Dacă oamenii epocii clasice trăiau într-o “cultură a 
adevărului” - în sensul că mai credeau în adevăruri morale 
obiective, ce ar trebui respectate de toți - 
contemporaneitatea a devenit cu precădere terenul unei 
‘culturi a narcisismului': ca legendarul Narcis, omul modern 
pare căzut într-o autoadmirație permanentă şi paralizat de 
gîndul că trebuie să-şi conserve adevărurile personale. Avem 
de-a face cu un nou conformism, caracteristic celui “ce vrea 
să fie el însuşi' (C. Taylor), nu faţă de opinia publică sau 
opţiunile altora, ci faţă de propriile valori şi opinii, faţă de 
propriile opţiuni tratate cu infinit respect. 

într-o critică severă a acestui conformism, aşa cum se 
manifestă el în America, Allan Bloom subliniază că, deşi 
'relativismul este necesar pentru deschidere’, obsesia că 
toate valorile sînt relative şi că ‘ne putem alcătui orice stil de 
viaţă pe care îl dorim’ conduce la abandonarea căutării a 
ceea ce este bine în viaţă, la o izolare de ceilalţi, deci la 
“închidere' egoistă în sine: “sîntem nişte solitari sociali”... 

PROPRIETATEA 


“Pentru omul civilizat drepturile la 
proprietate sînt mai importante decît 
dreptul la viaţă.” 


Paul Elmer MORE 


Precursorii gîndirii politice clasice  sesizaseră deja 
însemnătatea deosebită pe care o are proprietatea privată 
(sau 'averea' personală) pentru omul modern. Printre 
sfaturile pe care Machiavelli le dă principilor, se află unul 
care atestă această importanţă; principele, spune marele 
gînditor florentin, “e bine să se ferească să ia averea 
oamenilor. Căci omul uită mai curînd moartea propriului tată 
decît pierderea averii”. Machiavelli a fost adesea acuzat de 
cinism şi s-ar putea spune că în această observaţie există o 
puternică notă de cinism. Este oare averea mai importantă 
decît viaţa celor apropiaţi? Nu este uşor de dat un răspuns 
pozitiv la această întrebare şi nimeni nu se grăbeşte să-l dea, 
dar se aduce adesea în discuţie ideea că există unele motive 
obiective pentru ca grija faţă de proprietatea personală să 
atîrne mai greu în balanţă decît sentimentele de iubire filială: 
pierderea “propriului tată’ poate distruge fericirea unui om, 
dar pierderea averii poate distruge nu numai fericirea lui 
personală, ci şi fericirea întregii sale familii, a copiilor (iar 
ataşamentul patern poate fi mai puternic decît cel filial) şi a 
urmaşilor. 

De ce este însă proprietatea atît de importantă pentru 
fericirea omului modern? 

Cîtă vreme mentalităţile oamenilor erau dominate de 
concepţiile creştine iar sensibilitatea lor era modelată de 
virtuțile religioase, proprietatea privată sau averea nu puteau 

dobîndi un rol aşa de însemnat în viaţa omenească. Dar 
îndată ce felul de a vedea lumea şi sensibilitatea s-au 
secularizat (şi-au pierdut caracterul religios), ea a început să 
ocupe un loc central. Este meritul liberalismului de a fi arătat 
de ce proprietatea contează atît de mult. 


însemnătatea proprietăţii vine în primul rînd din legătura 
ei strînsă cu libertatea, legătură care în unele cazuri merge 
pînă la identitate. în concepţia fondatorilor liberalismului, 
prima formă de proprietate - o proprietate ‘naturală’, dăruită 
de Dumnezeu tuturor fiilor lui Adam - este cea asupra 
propriului trup şi a propriei persoane. Acest fel de 
proprietate se identifică cu libertatea: sclavii nu sînt liberi 
pentru că nu sînt stăpînii propriei lor persoane, pentru că 
altcineva are în proprietate persoana lor - dimpotrivă, omul 
care e propriul său stăpîn poate fi numit liber. în acest sens, 
proprietatea înseamnă libertate, iar o concepţie bazată pe un 
cult al libertăţii (aşa cum este liberalismul) ajunge, în mod 
explicabil, şi la un cult al proprietăţii. Acest cult poate fi 
comentat în diverse feluri, din unghiuri de vedere diferite, 
dar este esenţial ca fundamentul său să fie înţeles corect; 
cînd se afirmă, spre exemplu, că drepturile la proprietate sînt 
mai importante decît dreptul la viaţă, trebuie să înţelegem că 
printre aceste drepturi se află, în primul rînd, dreptul la 
proprietate asupra propriei persoane, şi că, deci, paradoxul 
este numai aparent: cine afirmă prioritatea proprietăţii 
asupra vieţii nu spune că a poseda (a deţine bunuri) este mai 
important decît a fi, ci doar că a fi propriul tău stăpîn este 
mai important decît a trăi oricum, sau ‘cu orice preț’. Cu alte 
cuvinte, individul modern preferă moartea sclaviei - pentru 
el, a fi proprietarul propriei persoane, a fi stăpîn pe sine este 
mai important decît a supravieţui, şi acest lucru explică 
faptul că atîţi oameni au fost dispuşi să-şi rişte viaţa în lupta 
împotriva sclaviei, dictaturii sau a stăpînirii străine. 

Bineînţeles însă că, de regulă, ‘proprietatea’ nu 
desemnează stăpînirea exercitată asupra propriei persoane, 

ci posesia anumitor bunuri sau valori. în viziunea liberală, şi 
acest tip de proprietate are caracter natural şi, totodată, 
sacrosanct; proprietatea privată asupra bunurilor nu s-a 
născut o dată cu convențiile sociale - “nu proprietatea e 
convenţională, ci legea” pretinde Bastiat - şi, drept urmare, 
nu poate fi schimbată o dată cu, sau prin schimbarea 
acestora. Nu numai că “proprietatea este un drept anterior 
legii”, dar “Proprietatea e sacră” pentru că nici o lege nu o 
poate modifica sau anula; dimpotrivă, “misiunea Legii este de 
a face să fie respectată Proprietatea” (Bastiat). 

Dar cel mai important argument liberal în favoarea 
proprietăţii private este valoarea acesteia de garant al 
libertăţii moderne: chiar 
dacă aici nu se mai poate vorbi pur şi simplu de o identitate 
între cele două, în lumea în care trăim libertatea este 
indisociabilă de proprietate. Explicaţia acestei relaţii stă în 
caracterul personal al libertății moderne: dacă 
“independența individuală este prima dintre nevoile 
moderne” şi dacă “sîntem oameni moderni, care vrem să ne 
bucurăm, fiecare, de drepturile noastre” (Benjamin 
Constant), atunci ceea ce ne dă posibilitatea de a ne bucura 
de drepturile avute şi ne garantează independența 
individuală devine, pentru noi, un element vital şi 
indispensabil. Or, nici măcar criticii proprietății private nu au 
putut nega că aceasta asigură deținătorului ei independenţa 
şi posibilitatea de a se bucura de toate drepturile; socialiştii 
şi comuniştii au recunoscut indirect acest lucru, atunci cînd 
au susținut că ‘cei exploataţi’ (lipsiţi de proprietate) nu se pot 
bucura nici de o independență reală, nici de drepturile 
acordate formal. Ei nu respingeau proprietatea privată 
pentru că nu ar crea avantaje, ci tocmai pentru că le crea 
numai pentru deținătorii ei: denunţind astfel proprietatea 
pentru privilegiile pe care le conferă şi inegalitatea pe care o 
creează, ei confirmau involuntar faptul (adesea invocat de 
liberali) că proprietatea personală garantează libertatea 
individuală şi aduce avantaje esenţiale. 

Faptul că proprietatea personală e o sursă de libertate 
individuală este de domeniul evidenţei, dar care este 
explicaţia sa? Un element fundamental pentru înţelegerea 
acestui fapt este caracterul societăţii moderne - o societate 
bazată pe economia de schimb, pe cumpărare/vînzare de 
produse şi servicii. Practic, pentru exercitarea oricărui drept 
cetăţeanul are nevoie de anumite resurse (nu doar materiale 
sau financiare, dar şi resurse de timp liber, informaţionale 
etc.), deoarece drepturile sînt exercitate pe baza unor servicii 
sociale care necesită resurse şi care se plătesc: libera 
opţiune politică, în state de mari dimensiuni ca cele moderne, 
necesită o bună informare, ceea ce presupune recursul la 
serviciile oferite de mijloacele de informare (mass-media), 
care nu sînt gratuite sau, dacă ele ca atare sînt gratuite, 
posibilitatea de a beneficia de ele e condiţionată de 
achiziţionarea unei aparaturi, care nu e gratuită; chiar 
justiţia se realizează sub forma unor servicii juridice 
efectuate de avocaţi, servicii care trebuie plătite; cele mai 
simple acte civice, presupun transport, iar transportul nu e, 
în genere, gratuit, şi aşa mai departe. Incapacitatea de a 
mobiliza resursele 
necesare îl pune pe individ în situaţia de a nu-şi putea 
exercita drepturile sau de a nu fi liber să facă ceea ce 
doreşte. Dimpotrivă, proprietatea îi furnizează resursele 
necesare, şi cu cît resursele sînt mai mari, cu atît 
posibilităţile de a se bucura de libertate sînt mai ample şi mai 
diverse. în toate tipurile de societate există exemple care 
arată că, în anumite condiţii, libertatea, sau posibilitatea de a 
peneficia de libertate, se cumpără ; dacă sclavii sau şerbii o 
cumpărau în sensul că şi-o răscumpărau, omul modern o 
cumpără prin serviciile şi bunurile necesare pentru a putea 
să beneficieze - în cadrul sistemului social modern, 
complicat, sofisticat, bazat pe interrelaţii şi precondiţii - de 
drepturile care îi sînt acordate. 

Resursele de care dispune o societate - nu numai cele 
materiale sau financiare, ci şi cele educaționale, 

informaţionale, etc. - sînt totdeauna limitate; membrii 
acesteia se află, inevitabil, în competiţie pentru ele (a rîndul 
ei, competiţia nu este doar economică - ea se desfăşoară în 
orice domenii al vieţii sociale, pentru educaţie şi specializare, 
poziţii profesionale sau sociale, şi aşa mai departe). Statele 
moderne nu pot garanta fiecărui cetăţean accesul la 
resursele dorite, conform deciziei sale personale; ele pot 
oferi cel mult anumite facilităţi anumitor oameni, dar 
niciodată totul tuturor. în această situaţie, proprietatea 
personală şi rezervele financiare pe care le generează ea 
permit posesorilor accesul la resurse în genere insuficiente 
(care, altfel, le-ar rămîne inaccesibile) şi de a-şi construi viaţa 
în consecinţă (bazîndu-se pe acele resurse); ea le dă astfel 
posibilitatea de a-şi urma propriile decizii, ceea ce nu s-ar 
întîmpla dacă ei nu ar fi independenţi fmanciar şi ar trebui să 
fie susținuți din fonduri publice. 

Începînd cu exemplul simplu al celui care îşi poate finanta 
singur studiile dorite, practicarea profesiei preferate sau un 
stil de viaţă pe care statul nu i-l poate garanta, şi terminînd 
cu exemplele deosebite ale celor care îşi pot promova 
propriile opţiuni politice, sociale, culturale finanţind masiv 
anumite activităţi sau influenţind desfăşurarea anumitor 
evenimente în sensul deciziilor lor, nenumărate cazuri 
ilustrează faptul că proprietatea privată constituie un 
element vital pentru materializarea şi fructificarea deciziilor 
deţinătorilor ei în mod independent. Iar cu cît individul este 
mai independent faţă de resursele şi instituţiile publice (în 
satisfacerea dorințelor şi preferințelor sale), cu 
atît gradul său de libertate este mai mare. Dimpotrivă, 
dependenţa faţă de resursele publice conduce la o 
dependenţă faţă de deciziile instituţiilor care administrează 
acele resurse, deci la o reducere a libertăţii individuale; cu 
cît dependenţa respectivă se manifestă în mai multe domenii 
(studii, educaţie, practicarea profesiei, alegerea locului de 
muncă etc.), cu atît gradul de libertate individuală este mai 
mic - cum instituţiile publice care administrează resursele 

sociale formează, prin forţa lucrurilor, o reţea mai mult sau 
mai puţin centralizată, rezultă că absenţa proprietăţii private 
duce la centralizarea, mai mult sau mai puţin marcată, a 
deciziilor de care depinde viaţa individuală: aceasta este 
modelată de principiile, valorile şi nivelul de cunoaştere 
(niciodată înalt, în ceea ce priveşte cazurile particulare în 
care se află membrii comunităţii) pe care se bazează deciziile 
instituţiilor centrale. în schimb, “descentralizarea luării 
deciziilor pînă la nivelul individului, care se produce într-un 
sistem bazat pe deplina proprietate de tip liberal, permite 
indivizilor să acţioneze pe baza propriilor valori şi să-şi 
folosească propria cunoaştere, fiind supuşi doar unui minim 
de constrîngeri din partea altora” (John Gray). 


“idealul ce trebuie avut în vedere /.../: cea 
mai mare dispersare a puterii compatibilă 
cu eficienţa.” 


J.S. MILL 


Cel mai important argument în favoarea deţinerii unei 
proprietăţi personale de către cît mai mulţi oameni a fost 
descoperit încă de reprezentanţii liberalismului clasic. 
Nucleul acestui argument este că proprietatea privată 
determină dispersarea puterii economice,' prevenind astfel 
monopolizarea ei (şi, ca efect, a puterii politice, căci 
monopolul economic atrage după sine şi unul politic: puterea 
financiară poate fi oricînd convertită în putere politică). 

Punctul de plecare al acestui argument este faptul evident 
că cineva trebuie să fie proprietarul resurselor existente în 
societate. Dacă deţinătorul acestora este un singur om, 
atunci acesta va monopoliza 

pe care îl are asupra tuturor resurselor. Acelaşi lucru se 
întîmplă şi dacă proprietarul unic este statul; autorităţile 
statale (conducătorii principalelor instituţii) vor deţine 
întreaga putere economică şi politică rezultînd din stăpînirea 
resurselor, din capacitatea de a decide asupra utilizării lor şi 
de a-dirija activităţile: “o autoritate care dirijează întregul 
sistem economic ar fi cel mai puternic monopolist 
imaginabil”, căci “dirijarea producţiei şi a preţurilor conferă 
o putere aproape nelimitată”; or, “dacă ne aflam în faţa unui 
monopolist, atunci sîntem la discreţia lui”!5. Monopolul 
economic şi politic ce decurge din concentrarea proprietăţii 
într-o singură mînă - fie ea şi mîna atotcuprinzătoare şi 
atotputernică a statului - anulează libertatea individuală, 
lăsînd pe fiecare cetăţean la cheremul deciziilor autorităţilor. 
Dimpotrivă, dispersarea proprietăţii - ceea ce înseamnă 
deținerea de proprietate privată de către cît mai mulţi 
membri ai societăţii - conduce la o divizare a puterii 
economice şi politice: nu mai există un singur centru de 
putere, de decizie şi dirijare, ci numeroase centre mai mici 
care coexistă şi concurează între ele. Dispersarea proprietăţii 
conduce la dispersarea puterii: dispariţia monopolului de 
putere şi existenţa unei concurenţe permanente între mai 
multe centre face să dispară dictatul exercitat de 
proprietarul şi conducătorul unic (care decide în mod univoc 
asupra utilizării resurselor); în locul său, apare o întreagă 
paletă de alternative rezultînd din pluralitatea nucleelor de 
proprietate şi decizie, din “jocul' continuu al confruntării 
diverselor opţiuni economice sau politice existente la nivelul 
acestor nuclee, din competiţia liberă a centrelor de putere. 
Primii beneficiari ai  dispersării controlului asupra 
resurselor şi activităţilor sînt, desigur, deţinătorii unei părţi 
din aceste resurse, adică proprietarii şi conducătorii de 
activităţi economice autonome; aceştia au libertate de decizie 
şi nu mai sînt la discreţia unui monopolist (individual sau 
instituţional). Liberalismul insistă însă că  dispersarea 


18 Hayek, op. cit., p. 
111. 

pregpliietăţii eliberează nu numai pe acei membri ai societăţii 
care ajung să deţină o parte din resursele existente, ci şi pe 
cei care nu sînt proprietari: prin simplul fapt că desfiinţează 
monopolul de putere, 

multiplică centrele de decizie şi deschide o paletă diversă de 
alternative, divizarea proprietăţii creează pentru toţi oamenii 
(chiar şi pentru cei mai săraci) posibilitatea de a alege între 
mai multe variante de acţiune. Existind mai mulţi 
întreprinzători, mai multe centre de iniţiativă economică sau 
politică, mai multe nuclee de decizie şi, deci, mai multe 
focare de acţiune, oricine are posibilitatea de a se angaja în 
diverse locuri, a participa la diferite activităţi, sau a se ralia 
la variate iniţiative; neexistînd un monopol de putere, nu mai 
există nici controlul complet asupra destinului individual: 


“sistemul proprietăţii private este cea mai importantă 
garanţie a libertăţii, nu numai pentru cei care deţin 
proprietate, dar şi nu în mică măsură pentru cei care nu o 
posedă. Numai divizarea controlului asupra mijloacelor de 
producţie între numeroşi oameni care acţionează 
independent face ca nimeni să nu aibă o putere asupra 
noastră, iar noi ca indivizi să putem decide ce să facem cu 
persoanele noastre. Dacă toate mijloacele de producţie ar 
fi concentrate într-o singură mînă, fie că ea ar fi, nominal, 
cea a “societăţii” în ansamblu, fie cea a unui dictator, 
oricine exercită acest control ar avea putere deplină 
asupra noastră” . 


Acestui punct de vedere liberal, care vede în proprietatea 
privată cel mai solid obstacol în calea monopolizării puterii şi 
a dictatului, i se aduce adeseori obiecţia că tocmai 
proprietatea personală şi economia de piaţă liberă la care 
conduce ea se află la originea marilor concentrări de putere 
economică şi politică: concurenţa liberă pe piaţă duce în cele 
din urmă la sărăcirea unora şi la supraîmbogăţirea altora, 
care ajung treptat să ocupe poziţii de forţă în defavoarea 
celor lipsiţi de proprietate. Faptul că libera concurenţă 
diferenţiază, sau chiar polarizează proprietatea, generînd 
inegalitate, nu poate fi contestat; liberalismul replică însă că 


1? Hayek, op. cit., 

putalea pe care o au marii deținători de proprietate asupra 
omului obişnuit într-o societate bazată pe economia de piaţă, 
chiar dacă ar fi considerabilă (părerile nu concordă aici) este 
totuşi mult mai mică decît cea pe care ar avea-o un mare 
monopolist (bunăoară, statul care ar fi proprietarul 
resurselor) asupra aceluiaşi om: “Puterea pe care un 
multimilionar, care poate fi eventual vecinul şi patronul meu, 
o are asupra mea este cu mult mai mică decît cea exercitată 
de cele mai neînsemnat juncționar care mînuieşte puterea 


coercitivă a statului şi care poate hotări unde şi cum să 
trăiesc sau ce să muncesc” (Hayek). Cu alte cuvinte, liberalii 
ar putea, în cele din urmă, admite că proprietatea privată nu 
creează o libertate deplină pentru toţi indivizii (după cum nu 
creează nici o egalitate deplină: se creează doar o libertate şi 
egalitate virtuală); dar, chiar aşa fiind, ei argumentează că ea 
oferă totuşi un grad mult mai mare de libertate decît ar putea 
exista în absenţa ei. Dispersarea resurselor, prin proprietatea 
privată, este totuşi cel mai mic dintre relele posibile: 
concentrarea lor, în absenţa proprietăţii private, constituie 
un pericol fatal pentru libertatea individuală. Nici în primul 
caz nu dispar complet constringerile pe care deţinătorii de 
putere economică sau politică le pot exercita asupra unui om; 
dar ele sînt foarte slabe în comparaţie cu cele pe care le 
exercită un monopolist ca statul-proprietar (spre exemplu, 
statul comunist). Libertatea persistă, chiar dacă nu e 
completă, în primul caz; ea dispare însă în cel de-al doilea. 
Plecînd de la asemenea considerente, liberalismul duce 
permanent o politică de apărare a proprietăţii private şi de 
respingere a  naţionalizărilor. Multe dintre succesele 
economice obţinute prin privatizare, desfiinţarea monopolului 
economic, reducerea intervenţiei autoritare a statului (ca 
mare proprietar şi factor de reglementare- decizie) şi prin 
încurajarea concurenţei dintre proprietari-întreprinzători se 
leagă astfel de politica liberală de promovare a proprietăţii 
private; treptat, chiar şi adversarii acestei politici au început 
să recunoască eficacitatea economică superioară a iniţiativei 

bazale pe proprietatea privată faţă de cea bazată pe 
proprietatea de stat. În schimb, chestiunea eliminării 
complete a intervenţiei reglementatoare a statului în 
economie rămîne deocamdată un subiect extrem de 
controversat, unul dintre cele mai disputate în lumea 
contemporană. 


1? Hayek, op. cit., 
p.123. 

“Acordă-i omului posesia sigură asupra 
unei stînci mohorite, şi o va transforma 
într-o grădină; acordă-i arenda pe nouă 
ani a unei grădini, şi o va transforma într- 
un deşert.” 


Arthur YOUNG (1787) 


Există argumente economice clare în favoarea proprietăţii 
private, la elaborarea cărora liberalismul a contribuit în mod 
esenţial (deşi nu exclusiv: proprietatea este apărată energic 
şi de conservatorism), dar care, prin forţa lor, s-au impus în 
perioada modernă şi contemporană tuturor teoreticienilor. 
Printre acestea, deosebit de important şi de semnificativ este 
cel axat pe ideea că numai proprietatea privată stimulează 
intens iniţiativa economică şi atitudinea activă a omului, o 
dată cu grija pentru conservarea optimă a valorilor. Acest 
argument se conectează cu viziunea omului ca fiinţă 
raţională condusă de interese personale: impulsionat de 
propriile interese, individul acţionează energic şi eficient 
numai atunci cînd are certitudinea beneficiului propriu 
stabil, a avantajelor' pe termen lung, rezultate din munca sa. 
Orice om activ din punct de vedere economic are 
mentalitatea unui 'exploatator' al resurselor disponibile; 
atunci cînd resursele îi sînt încredințate doar temporar şi 
provizoriu, această mentalitate devine cea a exploatatorului 
lipsit de scrupule, condus de deviza ‘după mine, potopul!” 
deoarece în acest caz nu există interese personale pe termen 
lung pentru valorificarea şi deci protejarea resurselor. în 
schimb, atunci cînd proprietatea privată generează 
asemenea interese pe termen lung (de fapt, pe termen 
nelimitat), 'exploatatorul' lipsit de scrupule lasă locul celui 
raţional, activ, energic, dar plin de consideraţie pentru 

valorificarea permanentă, deci pentru protecţia resurselor 
existente (care, fapt fundamental, îi aparţin). 

Experienţa acumulată în secolul XX prin intermediul 
nefericitului experiment al proprietăţii ‘colective’ din statele 
comuniste a confirmfat în mod convingător aceste elemente 
de străveche înţelepciune practică. 


S-a demonstrat practic că ceea ce aparţine tuturor nu 
aparţine de fapt (şi nu se bucură de fapt de grija) nimănui; 
numai ceea ce se află în proprietate personală devine 
obiectul preocupării şi solicitudinii economice autentice a 
indivizilor. Astfel, proprietatea privată se verifică drept 
condiţie necesară a eficacităţii economice pe termen lung. 


“iubeşte-ţi aproapele, dar nu-ţi dărîma gardul.” 


Respectul - sau chiar cultul - liberal pentru proprietate nu 
rămîne fără consecinţe nici în planul moralității. Calitatea de 
proprietar reprezintă, conform mentalităţii liberalismului, un 
criteriu de  respectabilitate. Intangibilitatea proprietăţii 
personale constituie o limită de netrecut, şi aplicabilitatea 
unor valori morale - spre exemplu, a solidarităţii umane - se 
opreşte în faţa acestei limite; deviza este “iubeşte-ţi 
aproapele, dar nu-ți  dărîma gardul”.  “'Gardurile 
despărţitoare' ce marchează hotarele dintre proprietăţi, deci 
dintre sferele de libertate individuală, sînt sacrosancte; nu 
există, conform ideologiei individualiste a liberalismului, nici 
o valoare ‘mai înaltă’ care să împingă în plan secund 
respectul proprietăţii şi al libertăţii personale. 

Proprietatea îşi etalează astfel ambele feţe morale: pe de 
o parte, faţa benefică de garant al independenţei morale a 
indivizilor care, în măsura în care pot miza pe rezervele 

furnizate de proprietatea personală, îşi pot urma propriile 
decizii şi idealuri, propriul stil de viaţă şi chiar propriile 
experimente existenţiale, indiferent de ce crede comunitatea, 
statul sau opinia publică despre acestea, indiferent de 
calificativele (“imoral'”, 'amoral', ‘cinic’, 'decadent') pe care le 
aplică una dintre aceste instanţe publice. Pe de altă parte, 
aşa cum semnalează mulţi gînditori, unii chiar de orientare 
liberală, se poate distinge şi o faţă negativă a cultului pentru 
proprietate, cea care conduce la individualism meschin, 
“absorbire în sine’, filistinism, la îngustarea perspectivei din 
care este privită existenţa omenească: aici, dialogul 


spiritual care îmbogăţeşte viaţa unui individ lasă loc unui 
monolog în care acesta exaltă propria-i libertate (indiferent 
de calitatea sau fertilitatea ei) şi urmăreşte obsesiv doar 
idealul de ʻa se bucura de ceea ce posedă”. 

STATUL 


“Statul ar trebui să se limiteze la 
stabilirea de reguli care să se aplice unor 
tipuri generale de situații.” 


F.A. HAYEK 


Concepția liberală asupra statului decurge din concepția 
liberală asupra societății: de vreme ce societatea este o 
asociere liberă de indivizi, statul nu poate fi altceva decît 
instrumentul acestei asocieri. Fondatorii liberalismului 
credeau că oamenii s-au asociat, formînd comunități, pentru 
a-şi putea apăra mai bine drepturile (în special dreptul de 
proprietate) şi libertăţile; statul a fost instrumentul prin care 
s-a realizat (şi se realizează încă) această funcţie de apărare. 
Dar protecţia drepturilor şi libertăţilor nu se face doar prin 
acţiunea unor forţe înarmate (armată, poliţie); ea presupune 
şi arbitrarea (pe baza legii) a conflictelor dintre indivizi 
(justiţia), şi tocmai de aici decurge funcţia esenţială a 
statului: elaborarea şi aplicarea legii. Concepţia liberală 
despre stat este deci una Jegalistăâ: activitatea acestuia este 
privită prin prisma juridicului, iar rolul acordat instituţiilor 
statale nu este acela de a asigura Binele, prosperitatea sau 
fericirea oamenilor, ci acela de a garanta legalitatea, adică 
respectarea acelor reguli pe baza cărora indivizii s-au decis 
să-şi organizeze viaţa în comunitate. 

Această perspectivă dominant legalistă promovată de 
liberali a fost încurajată şi de constituționalismul ce a 
constituit axa principală a eforturilor lor. Preocupaţi de 
îngrădirea puterii arbitrare a monarhiei absolute şi a elitei 
aristocratice într-o primă perioadă, de limitarea puterii 
majorităţii (prevenirea ‘tiraniei majorităţii”) în -perioada mai 
tîrzie şi de evitarea etatismului (a dominaţiei absolute a 
instituţiilor statale asupra societăţii), dramatic ilustrat de 

dictaturile din secolul XX, liberalii au urmărit permanent 
impunerea de constrîngeri constituţionale asupra puterii. De 
aici s-a născut tendinţa de a privi statul şi funcţiile prin 
prisma legii fundamentale - Constituţia - şi a prevederilor 
legislative corespunzătoare; gindirea liberală pleacă mereu 
de la ceea ce trebuie să facă statul (conform Constituţiei şi a 
legilor în 


vigoare), nu de la ceea ce a făcut (de-a lungul istoriei) sau 
face şi azi puterea de stat. 

Caracterul legalist al concepţiei liberale despre stat este 
susţinut şi de ideea neutralismului statal. Liberalii cred în 
genere că instituţiile publice şi puterea trebuie să rămînă 
neutre faţă de diversele opţiuni, preferinţe şi valori ale 
indivizilor, faţă de diferitele concepţii despre Bine ale 
acestora. La baza acestei credinţe stau numeroasele rezerve 
pe care le au ei faţă de ideea unui Bine generalt. în esenţă, 
raţionamentul făcut este următorul: Binele general 
reprezintă sau o formă de Bine asupra căreia cad de acord 
toţi cetăţenii, sau una asupra căreia nu există consens. În 
primul caz, acordul membrilor societăţii face ca ceea ce este 
Bine să fie consfințit şi apărat de legile elaborate conform 
voinţei acestora; deci, statul nu trebuie decît să aplice aceste 
legi pentru a promova Binele general. În al doilea caz, 
întrucît nu există consens, statul nu trebuie să adopte şi să 
impună nici o concepţie anume despre Bine (deoarece 
aceasta ar echivala cu a dicta unor cetăţeni în numele 
concepţiilor altora); el trebuie să rămînă neutru faţă de 
diversele opţiuni individuale, care nu reprezintă Binele 
general, ci doar forme particulare de Bine. Cu alte cuvinte, 
sau Binele general e într-adevăr general, dar atunci el 
coincide cu legalitatea şi poate fi promovat prin aplicarea 
legii; sau el nu este general, ci este doar ‘Binele unora’, dar 
atunci statul nu trebuie să-l promoveze, ci să se limiteze la 


15 Vezi, în acest sens, discuţia despre Binele general şi cel individual 
din cap. I, par. Individualismul. 

aplicarea legii. în ambele cazuri, rolul statului se reduce la 
cel juridic (înţeles în sens larg, astfel încît include şi 
activităţile poliţieneşti sau militare). 

Liberalii cu vederi radicale au sugerat ideea că, exceptînd 
ordinea publică, nimic din ceea ce este bun şi valoros pentru 
societate nu a fost creat de stat. 


“De cînd e lumea, guvernele n-au făcut decît să 
zădărnicească şi să tulbure creşterea şi dezvoltarea 
societăţilor, şi nicicum nu au promovat-o. Singurul bine 
adus de ele e descărcarea parţială a funcţiunilor lor 
proprii asupra  particularilor şi păstrarea ordinii 
sociale. /.../ Nu Statului îi datorăm mulţimea de invenţii 
folositoare de la hiîrleţ pînă la telefon; nu Statul*a făcut cu 
putinţă navigația extinsă cu ajutorul unei astronomii 
dezvoltate. Nu Statul a făcut descoperirile în fizică, chimie 
şi celelalte 

ştiinţe care călăuzesc producţia fabricanţilor moderni şi 
nu Statul a dat la iveală maşinile de toate felurile, 
mijloacele de a transporta oamenii şi lucrurile din loc în 
loc şi mijloacele ce contribuie într-o mie de feluri la 
confortul nostru. Tranzacţiile cu extensie mondială 
conduse în birourile comercianților, belşugul de trafic 
care umple străzile noastre, sistemul de distribuţie en 
detail care ne pune la îndemînă toate cele necesare şi ne 
aduce la uşă zilnic cele trebuincioase vieţii nu sunt de 
origine guvernamentală. Toate acestea s-au născut din 
activităţile spontane ale cetăţenilor, separate sau 
asociate”!6. 


Chiar dacă în ultima sută de ani intervenţia activă a 
statului în economie, cercetare ştiinţifică şi cultură a 
modificat tabloul conturat de afirmaţiile de mai sus, liberalii 
radicali nu renunţă la pledoaria lor împotriva acţiunii statului 
şi în favoarea libertăţii individuale, ci aduc tot mai mult 
argumente în acelaşi sens. Unul dintre acestea este acela 
(oarecum surprinzător prin exclusivismul său) că toate 
obstacolele întîlnite de oameni în acţiunile lor se datorează 


16 Herbert Spencer, Individul împotriva statului, Ed. Timpul, laşi, 1996, 
p. 81-82. 

acţiunilor altor oameni, şi că, prin urmare, singura 
intervenţie îndreptăţită în ajutorul lor trebuie să vizeze 
eliminarea daunelor aduse de unii indivizi altora: “Piedicile 
ce se ivesc în chip firesc acţiunilor fiecărui individ din 
societate sunt numai acelea ce rezultă din limitarea mutuală” 
(Spencer), deci statul nu trebuie să facă nimic altceva decît 
să asigure ordinea socială prin care daunele reciproce sunt 
evitate. 

Un alt argument invocat adesea de liberali este ineficiența 
acţiunii instituţiilor statale, care intervin lent, greoi şi 
birocratic în rezolvarea problemelor; din lipsă de informaţii şi 
resurse (pe care, de altfel, le şi risipesc în labirintul acţiunii 
publice de tip birocratic), din lipsă de energie şi organizare, 
instituţiile publice eşuează în efortul de a servi Binele 
general. Interesele oamenilor sînt, de regulă, mult mai bine şi 
mai eficient satisfăcute prin acţiunea privată, individuală sau 
bazată pe asociere, decît prin cea statală. 

însă cel mai puternic argument mobilizat de liberalism 
împotriva statului este, în mod neîndoielnic, cel care 
semnalează pericolul reprezentat de concentrarea puterii la 
nivelul instituţiilor statale. Tocmai pentru că atribuie 
acestora, în mod aproape exclusiv, un rol juridic şi coercitiv 
(de prevenire şi reprimare a încălcărilor legii), 
liberalii radicali tind să vadă în stat doar un instrument de 
forţă şi, deci, un factor agresiv; ei susţin, de altfel, uneori 
chiar că “guvernul e născut din agresiune şi prin agresiune” 
(Spencer). Monopolizînd exercitarea forţei şi mijloacele 
coercitive, statul acumulează putere şi constituie, în mod 
inevitabil, o ameninţare la adresa libertăţii individuale. Din 
această perspectivă, mai curînd decît promotorul Binelui 
general, statul este un Rău necesar: util în măsura în care 
reprimă atentatele la adresa libertăţii individuale, el 
reprezintă totuşi cel mai mare atentator potenţial la adresa 
acesteia; menit să prevină abuzurile individuale, el constituie 
sursa virtuală a celor mai grave abuzuri posibile (regimurile 
totalitare, dictaturile, genocidul). 

Ca atare, pentru liberalism problema socială cardinală 
este problema limitării puterii statale, într-o manieră care să 
garanteze salvgardarea drepturilor şi libertăţilor individuale: 
“Sine qua non pentru un stat liberal este ca puterea 
guvernamentală şi autoritatea să fie limitate printr-un sistem 
de reguli şi practici constituţionale în cadrul căruia libertatea 
individuală şi egalitatea persoanelor în condiţiile supremaţiei 
legii să fie respectate” (John Gray). 

Liberalismul constată cu luciditate că originea abuzurilor 
şi a atentatelor la adresa drepturilor şi libertăţilor 
cetăţeneneşti nu este o anume categorie de persoane, 
reprezentanţii ‘Răului’ (una dintre cele mai semnificative 
calităţi ale sale este de a nu fi maniheist, de a nu promova 
dihotomiile între “cei Buni’, imaculaţi, şi ‘cei Răi’, vinovaţi de 
tot ce afectează societatea); adevărata sursă a privării 
oamenilor de libertate este acumularea excesivă de putere la 
nivelul instituţiilor publice: “de obicei, oamenii protestau 
împotriva unora sau altora din conducătorii care li se păreau 
opresivi, în timp ce adevărata cauză a opresiunii rezidă în 
simplul fapt al concentrării puterii, la oricine s-ar afla ea, căci 
libertatea nu e ameninţată decît de existenţa ca atare a unei 
autorităţi absolute” (Isaiah Berlin). Orice deţinător al puterii 
de stat - inevitabilă acumulare de forţă coercitivă - poate 
abuza de prerogativele sale; nu există conducători 
predestinaţi a fi ‘buni’, în contrast cu alţii, sortiţi a fi răi. De 
aceea, cum semnala filozoful Karl Popper, întrebarea corectă 
şi importantă nu este “cine ar trebui să ne conducă?”, ci 
“cum trebuie dizlocaţi cei care conduc prost sau abuzează de 
putere?”. Această mutare de accent de la obsesia pentru o 
conducere socială 
ideală la preocuparea pentru limitarea şi repararea 
consecinţelor negative ale unei conduceri reale greşite sau 
abuzive reprezintă o caracteristică majoră a modernităţii, la 
cristalizarea căreia liberalismul a contribuit masiv. 

Pentru prevenirea şi corectarea abuzurilor autorităţii de 
stat, gîndirea şi practica politică modernă au conceput mai 

întîi mijloace de divizare a puterii: împărţirea puterii de stat 
în trei sfere de putere - legislativă, executivă şi 
judecătorească - precum şi presupusa supraveghere sau 
limitare reciprocă a acestora, menită să garanteze 
menţinerea acţiunii instituţiilor statale în graniţele lor fireşti 
şi legale. Un rol similar era atribuit - în Anglia şi SUA, mai 
ales -  vestitelor checks and balances (mijloace 
constituţionale de control şi contrabalansare reciprocă a 
centrelor de putere din stat, aşa cum sînt cele determinate 
de  interdependenţele şi subordonările reciproce dintre 
diverse organe, instituţii, funcţii de conducere în stat). 
înrudită este şi metoda dispersării puterii, prin distribuirea 
prerogativelor, atribuțiilor, resurselor şi formelor de 
influenţă într-un număr cît mai mare de centre independente, 
susceptibile de a se limita şi controla reciproc. 

Dar soluţia politică cea mai caracteristică liberalismului, la 
această problemă a limitării puterii de stat, o constituie 
restringerea şi  circumscrierea precisă a atribuțiilor 
autorităţii publice. în viziunea liberală, cea mai sigură cale de 
prevenire a abuzurilor şi a autoritarismului, sau chiar a 
totalitarismului, este nu divizarea, ci diminuarea puterii 
centralizate a instituţiilor statului. Metoda ideală nu este cea 
prin care societatea încredinţează statului o multitudine de 
prerogative economice, politice şi spirituale, luînd însă 
măsuri pentru distribuirea sau dispersarea lor, şi, totodată, 
pentru controlul exercitării lor corecte, în condiţiile 
respectării libertăţii individuale; ci este cea prin care 
societatea păstrează pentru sine, adică pentru diferitele sale 
componente ‘private’ (independente de instituţiile publice ale 
autorităţii), majoritatea prerogativelor, cedînd statului un 
număr minim de atribuţii juridice, poliţieneşti şi militare, 
bine precizate şi de nedepăşit. Modelul avut aici în vedere de 
liberalism este acela al unei comunităţi în care toate 
obiectivele economice, sociale, spirituale sînt urmărite prin 
acţiunea liberă a participanţilor individuali la jocul! 
cooperativ din societate (şi a asociaţiilor formate de ei în mod 

vojaltar), astfel că statului nu-i revine decît rolul restrins de 


a veghea la respectarea ‘regulilor jocului’. Statul, susţin 
majoritatea liberalilor consecvenţi, nu trebuie să fie decît un 
“arbitru imparţial'”, un “judecător neutru’, care nu urmăreşte 
nici un obiectiv propriu, ci lasă pe fiecare ‘jucător’ să-şi 
urmărească propriile obiective; singurul său obiectiv specific 
este aplicarea legii, adică a ‘regulilor’ stabilite pentru ‘jocul’ 
comun: “statul se mărgineşte la fixarea unor reguli care 
stabilesc condiţiile de folosire a resurselor disponibile, lăsînd 
pe seama indivizilor decizia privitoare la scopurile pentru 
care urmează a fi folosite” (Hayek). Şi cum membrii societăţii 
concurează între ei pentru acapararea şi folosirea resurselor 
(niciodată suficiente pentru toţi), problema care se pune este 
de a crea ‘regulamentul competiției’ şi de a veghea la 
respectarea lui - aceasta este sarcina instituţiilor puterii. 
Unii liberali merg pînă la a admite că statul poate asista 
“jocul competițional’ prin “crearea condiţiilor în care 
competiţia este cît mai eficientă cu putinţă” sau chiar prin 
“suplinirea ei acolo unde nu poate fi făcută eficientă”; dar, 
chiar dacă instituţiilor de stat li se îngăduie un minim de 
intervenţie constructivă sau pozitivă - de reglementare a 
activităţilor în vederea atingerii anumitor obiective 
constructive, căci “concurenţa poate suporta în oarecare 
măsură mixajul cu reglementarea” - ideea conducătoare 
rămîne că sfera de acţiune a statului trebuie circumscrisă cu 
precizie (“statul, în toate acţiunile lui, este limitat de reguli 
fixate şi anunţate în prealabil, reguli care fac posibilă 
prevederea, cu o bună doză de certitudine, a modului în care 
autoritatea îşi va folosi puterile coercitive într-o împrejurare 
dată şi fac posibilă planificarea treburilor individuale pe baza 
acestei cunoaşteri”) şi că “posibilitatea lăsată organelor 
executive de a folosi în mod discreţionar puterea coercitivă 
trebuie să fie redusă cît mai mult”%?. 

O mare parte din ideile liberale privind statul şi 
necesitatea de a pune sub control acţiunea autorităţii au 
dobîndit o largă recunoaştere, devenind principii constitutive 


22 Hayek, op. cit., p.52, 
88-92. 

ale modernităţii. Ideile limitării puterii, a subordonării 
statului faţă de societatea civilă (alcătuită din membrii 
individuali şi asociaţiile lor voluntare) - şi nu a societăţii 
civile de către stat! -, a eliminării monopolului de putere - 
cea mai gravă ameninţare la adresa libertăţii individuale - 
sau a dispersării puterii au 

devenit articole de credinţă ale politicii democratice 
modeme. în schimb, ideea neutralității statului, a 'statului- 
arbitru' care se limitează la supravegherea respectării unor 
‘reguli ale jocului’ au rămas subiecte de dispută şi ţinte ale 
criticilor liberalismului. 


“Marea superstiție politică a trecutului era 
dreptul divin al regilor. Marea superstiție 
politică a prezentului e dreptul divin al 
parlamentelor. 7...7 Dreptul divin al 
parlamentelor înseamnă dreptul divin al 
majorităţilor.” 

Herbert SPENCER 


Liberalismul este în general promotorul democrației 
parlamentare, tip de regim politic la a cărui modelare a 
contribuit în mod esenţial, în primul rînd prin apărarea 
principiului exercitării puterii de către cetăţeni (sau, mai 
exact, de către reprezentanţii acestora aleşi în parlamente). 
Cu toate acestea, pentru liberali democraţia parlamentară nu 
este un scop în sine, şi nici pe departe un scop suprem; ea 
este de fapt un simplu mijloc sau instrument, adevăratul scop 
fiind asigurarea libertăţii individuale: “Democraţia este în 
esenţa ei un mijloc, un mecanism utilitar pentru salvarea 
păcii interne şi a libertăţii individuale” (Hayek). 

Punînd pe prim plan libertatea, şi nu democraţia, 

liberalismul tinde să o privească pe cea dintii ca pe un Bine 
în sine, ceea ce nu se mai întîmplă şi cu cea de-a doua; el nu 
este preocupat de riscurile pe care le prezintă folosirea şi 
fructificarea nelimitată a libertăţilor individuale, fiind în 
schimb foarte sensibil la riscurile pe care le implică 
funcţionarea democraţiei parlamentare. 

Primul punct vulnerabil al democraţiilor este dependenţa 
lor, sau mai exact, a funcţionării lor normale de constituirea 
‘naturală’ a unui consens majoritar privind ‘ceea ce trebuie 
făcut’. Experienţa istorică arată că de multe ori consensul nu 
se realizează, părerile şi opţiunile majorităţii fiind prea 
diverse, prea fracţionate, prea instabile sau prea 

doar atîta timp şi acolo unde funcţiile guvernării erau, 
datorită unui crez acceptat pe scară largă, restrinse la 
domenii în care acordul din sînul majorităţii putea fi realizat 
pe calea dezbaterii libere”?%. Acolo unde această condiţie nu 
este îndeplinită, o minoritate îşi impune mai devreme sau mai 
tîrziu propriile păreri şi opţiuni drept “expresia voinţei 
generale”, astfel că sub aparențele democratice se exercită 
de fapt dictatura minorităţii respective. “Consensul” la care se 
ajunge în cele din urmă pe această cale este, bineînţeles, un 
consens artificial, un fals acord, susceptibil să conducă 
treptat la disensiuni tot mai mari. BI 

Mentalităţile democratice moderne fac ca oamenii să fie 
deosebit de optimişti cu privire la posibilităţile parlamentare 
de constituire a consensului; există, pur şi simplu, aşteptarea 
că în orice problemă s-ar putea cristaliza, dacă nu o 
unanimitate, cel puţin o “voinţă comună a majorităţii”. 
Liberali cum este Hayek insistă asupra faptului că acest 
optimism este nefondat: “este o superstiție să crezi că se 
poate constitui o opinie majoritară în orice problemă. Dacă 
numărul direcțiilor de acţiune concretă este extrem de mare, 
nu există nici un motiv ca să se formeze o majoritate în 
favoarea uneia din ele”. Dependenţa bunei funcţionări a 
mecanismelor democrației parlamentare de existența 
consensului majorității indică faptul că aceasta nu este 
infailibilă; ca atare, ea nu poate fi deci exaltată drept scop 
suprem, iar atunci cînd încercările de constituire a 
consensului eşuează, se impune - conform liberalismului - ca 
imperativ şi obiectiv fundamental apărarea libertăților 
individuale. 

Dar sursa cea mai importantă a reticențelor liberale față 
de democraţie este, de departe, caracterul ‘colectiv’ al 
acesteia şi riscurile ce decurg de aici pentru libertatea 
individuală. Cum. democrațiile reprezentative (adică bazate 
pe reprezentarea cetățenilor în organismele de conducere de 
tip parlamentar) se bazează pe principiul majorității 


25 Hayek, op. cit., p. 
85. 


Adrian-Paul Iliescu 77 
(“majoritatea decide”), încredințarea puterii şi a dreptului de 


a conduce parlamentului înseamnă încredințarea lor 
majorității. Aici apare însă pericolul “tiraniei majorității”: 
parlamentele reprezintă majoritatea, şi există tendința de a 
crede că voinţa lor este supremă şi incontestabilă deoarece 
tocmai ele reprezintă voința suverană a majorității. 

Liberalii resping acest “fetişism al democraţiei”: simplul 
fapt că exercitarea puterii se justifică prin voinţa majorităţii 
nu garantează deloc respectarea libertăţii individuale, 
evitarea abuzurilor şi a constrîngerilor sau intervențiilor 
arbitrare ale statului. De fapt, parlamentul poate lua, în 
numele opțiunii majorităţii sau al Binelui general, decizii mai 
autoritare - care încalcă mai grav sfera libertăţii private - 
decît alţi factori de putere care nu pot revendica girul 
popular: 


"Nu trebuie să uităm nici că a existat adesea mai multă 
libertate culturală şi spirituală sub o conducere autocrată 
decît sub unele democraţii. Este cel puţin de închipuit că, 
sub conducerea unei majorităţi foarte omogene şi 
doctrinare, guvernarea democratică poate fi la fel de 
opresivă ca şi cea mai rea dictatură”??. 


Credinţa că “atîta timp cît sursa ultimă a puterii este 
voinţa majorităţii, puterea nu poate fi arbitrară” este pur şi 
simplu o iluzie. De fapt, 'acoperirea' furnizată de dorinţele 
majorităţii este cel mai bun pretext pentru abuzul de putere. 
Tendinţa multora este de a presupune că un scop atît de 
‘nobil cum este realizarea aspirațiilor majorităţii justifică 
aproape orice mijloace: cine sau ce s-ar putea opune Binelui 
general, 'copleşitoarei' hotărîri a celor mulţi? 

Pentru a preveni acest totalitarism al majorităţii, 
liberalismul accentuează asupra caracterului pur 
instrumental al statului şi al democraţiei parlamentare. El 
susţine că statul a fost creat exclusiv ca instrument pentru 
apărarea drepturilor şi a libertăţii individuale, şi că, deci, 
puterea sa (a organelor de conducere legislativă sau 
executivă) nu poate fi mai mare decît cea care i-a fost 


2 Hayek, op. cit., p. 
86. 

încredinţată iniţial de indivizii care l-au creat - ea nu poate fi 


arbitrară, căci, aşa cum subliniază Herbert Spencer, membrii 
societăţii “se leagă împreună să se supună cu toţii voinţei 
majorităţii în toate chestiunile ce privesc împlinirea 
scopurilor pentru care s-au asociat, dar nu în altele”. Ca 
instrument, statul nu trebuie să depăşească sfera de acţiune 
(sfera publică) pentru care a fost creat, iar voinţa majorităţii 
trebuie, la rîndul ei, să respecte cu stricteţe această sferă 
(fără a se amesteca în sfera privată). Caracterul majoritar al 
unei opţiuni nu poate constitui temei pentru 


impunerea ei în sfera rezervată libertăţii individuale, căci 
indivizii nu au cedat niciodată nimic din aceasta în favoarea 
statului (ei au cedat acestuia doar prerogativele necesare 
pentru atingerea scopurilor precise menţionate (protecţia 
drepturilor şi libertăţilor individuale). Democraţia rămîne un 
mijloc pentru apropierea de aceste scopuri, fiind deci 
restrîinsă în acţiunea sa, limitată şi subordonată; numai 
libertatea îşi menţine statutul de valoare supremă. 


2 Hayek, op. cit., p. 
86. 

PIAŢA LIBERĂ, CONCURENŢA ŞI 
DEZVOLTAREA SPONTANĂ 


“individul [.../ este condus de o mînă 
invizibilă ca să promoveze un scop ce nu 
face parte din intenţia lui. Urmărindu-şi 
interesul său, el adeseori promovează 
interesul societăţii mai eficient decît atunci 
cînd intenţionează să-l promoveze.” 


Adam SMITH 


Obiectivul necontestat al eforturilor unei comunităţi 
omeneşti este binele membrilor ei, prosperitatea, succesul şi 
satisfacția indivizilor ce o alcătuiesc. Marea întrebare este 
însă cum trebuie urmărit şi promovat acest obiectiv: este 
oare necesar ca statul, instituţiile publice, să coordoneze 
eforturile tuturor membrilor comunităţii şi să conducă aceste 
eforturi către atingerea, în colectiv, a unui Bine general, sau 
este necesar ca fiecare om să fie lăsat liber să-şi caute 
propriul Bine (propria prosperitate, succesul dorit), astfel ca 
bunăstarea generală să rezulte spontan din suma 
bunăstărilor individuale, în timp ce statul nu face altceva 
decît să vegheze la respectarea legilor? 

în general, liberalii nu ezită deloc să răspundă la această 
întrebare respingînd hotărît prima alternativă şi adoptînd cu 
entuziasm pe cea din urmă. Preferinţa lor se bazează în 
primul rînd pe ideea că modul de organizare şi acţiune al 
societăţii trebuie să fie în concordanţă cu firea omului, căci 
“orice politică sănătoasă, ca şi toată arta de a guverna, se 
întemeiază pe de-a întregul pe cunoaşterea naturii umane” 
(Bernard Mandeviile). Ce ne spune această cunoaştere? 

Ea dovedeşte faptul că omul este, din fire, individualist, şi 
că toate succesele omenirii s-au datorat în cele din urmă 

interesului personal, care constituie cea mai puternică forţă 
dinamică din societate: “iubirea de sine, instinctul de 
conservare, dorinţa indestructibilă, pe care omul o poartă în 
sine, de a se dezvolta, de a-şi extinde sfera de acţiune, de a-şi 


mări influenţa, aspiraţia sa către fericire, într-un cuvînt, 
individualitatea îmi pare a fi punctul de plecare, mobilul, 
resortul universal căruia Providența i-a încredinţat progresul 
umanităţii” (Bastiat). 

Dacă dezvoltarea şi progresul se realizează prin acţiunea 
neîntreruptă a intereselor personale, atunci este firesc ca 
societatea şi instituţiile publice să lase toată libertatea 
necesară manifestării acestor interese, deci iniţiativei 
personale a fiecărui individ. Statul nu trebuie să se erijeze în 
conducătorul, organizatorul sau “păstorul' naţiunii, căci o 
asemenea transformare a sa în factor omnipotent (simultan 
cu reducerea indivizilor la un rol pasiv) “se bazează pe o 
ipoteză greşită: aceea a infailibilităţii organizatorului şi a 
incompetenţei omenirii” (Bastiat). Dar statul şi instituţiile nu 
sînt deloc factori infailibili, deoarece acţiunea lor depinde de 
deciziile oamenilor aflaţi la cîrma lor, care nu sînt nici ei la 
adăpost de greşeli; iar oamenii, ca indivizi, nu sînt deloc 
incompetenti, ci dovedesc multă pricepere în urmărirea cu 
succes a propriilor interese. Prin urmare, dacă statul poate 
greşi în acţiunea sa, iar cetăţeanul poate fi foarte eficient în 
iniţiativa sa personală, atunci este limpede că relaţiile dintre 
ei nu pot fi cele dintre ‘păstor’ şi ‘turma sa’; de ce oare ar 
trebui să i se încredinţeze statului conducerea tuturor 
eforturilor de care depinde prosperitatea şi fericirea 
oamenilor? Acest tip de organizare politică nu este în 
interesul societăţii, ci doar în interesul celor ce ocupă 
funcţiile de comandă în stat; căci, observă cu nemulţumire 
Bastiat, exprimînd punctul de vedere liberal, “ei se vor 
păstori, iar noi trebuie să fim turma "". 

Faptul că oamenii nu sînt, în realitate, o turmă, ci 
individualităţi capabile de a-şi promova cu perseverenţă şi 
pricepere interesele constituie un prim argument important 

în favoarea organizării pe baze individuale, şi nu pe baze 
colective, a acţiunii sociale de urmărire a Binelui general. 

Un al doilea argument important este bazat pe 
constatarea că, acţionînd în propriul interes, oamenii reuşesc 
să promoveze indirect şi binele general sau colectiv, ba chiar 
au mai mult succes în această direcţie decît atunci cînd îşi 
propun să facă ceva pentru prosperitatea generală. Ca şi cum 
o “mînă invizibilă’ i-ar călăuzi, ei aleg (în scop personal) 
alternative ce se dovedesc extrem de utile şi din punctul de 
vedere public sau social: comerciantul nu urmăreşte scopul 
nobil de a 
răspunde nevoilor societăţii, ci urmăreşte propriile sale 
avantaje (obţinerea de profit), dar, tocmai în vederea acestor 
avantaje, el este silit să satisfacă cererea socială de mărfuri, 
contribuind astfel la realizarea unui scop public (Adam 
Smith). De aici urmează concluzia că nu înregimentînd pe 
oameni în vederea realizării, în colectiv, a presupusului Bine 
general se poate ajunge la țelul dorit, ci, dimpotrivă, tocmai 
lăsînd fiecăruia libertatea de a-şi promova propriile interese 
se poate ajunge la satisfacerea interesului public. 


“laissez faire, laissez passer.” 


Se ajunge, astfel, la cel de-al treilea mare argument liberal 
în favoarea iniţiativei economice libere: argumentul bazat pe 
ideea libertăţii. Dacă statul dirijează eforturile colective către 
binele general, atunci libertatea individuală este îngrădită, în 
vederea concertării acţiunilor oamenilor şi a subordonării 
intereselor private faţă de cele comune. Limitarea libertăţii 
individuale, proprie unei economii şi vieţi sociale dirijate de 
instituţiile publice, este însă contrară spiritului liberal, care 
priveşte independenţa de iniţiativă şi acţiune ca pe un drept 
natural primordial şi totodată ca pe un imens avantaj al 

omului modern, încrederea în libertate, în perspectivele pe 
care aceasta le deschide acţiunii eficiente a oamenilor, îi face 
pe liberali să apere economia de piaţă, economia concurenţei 
libere, drept singurul mijloc eficace de asigurare a celor 
necesare vieţii şi de dezvoltare continuă. 

Pledoaria în favoarea pieţei economice libere pleacă de la 
premisa ihdividualismului şi a libertăţii naturale. De vreme ce 
interesul personal este cel mai puternic motor al vieţii sociale 
tar libertatea un drept şi totodată un avantaj al individului, 
rezultă că statul şi societatea trebuie să se ferească de a 
interveni şi a încorseta sau dirija acţiunea individuală. Ele 
trebuie să-i lase pe cetăţeni să acţioneze, să-şi urmărească 
interesele şi să-şi manifeste spiritul de iniţiativă. Acest 
imperativ a fost exprimat de liberalismul francez clasic prin 
celebra formulă Jaissez faire, folosită foarte frecvent pînă azi, 
şi al cărei sens 
este “lăsaţi oamenii să facă ce vor în spatele acestei 
formule se află convingerea că, lăsînd întreprinzătorii 
particulari, şi, în general, toţi indivizii să acţioneze aşa cum 
cred ei de cuviinţă sau aşa cum le dictează propriile interese, 
societatea va obţine cel mai mare cîştig global: cei în cauză 
îşi vor atinge obiectivele personale şi, prin efectul “mîinii 
invizibile”, vor realiza şi cel mai mare progres în direcţia 
promovării intereselor sociale (publice). Optimismul 
caracteristic acestei convingeri vine din imaginea economiei 
ca ansamblu de schimburi voluntare: orice relație economică 
se bazează pe principiul “dă-mi ceea ce doresc eu şi vei 
căpăta ceea ce doreşti tu”; tocmai “în felul acesta obţinem, 
de altfel, unul de la altul cea mai mare parte din serviciile de 
care avem nevoie” (Adam Smith). Dacă însă oamenii îşi 
satisfac reciproc nevoile şi îşi promovează interesele prin 
aceste schimburi reciproce, statul nu are motive să intervină; 
optimul social se va atinge lăsîndu-i pe oameni să acţioneze 
aşa cum găsesc de cuviinţă, lăsînd deci lucrurile “în voia lor’. 


n17 


17 Formula originală, ‘laissez faire, laissez passer’, are semnificația 
‘lăsați oamenii să facă ce vor, lăsați lucrurile să meargă (treacă) în voia 


, 


lor’. 

Convingerea liberală este că nu doar comerţul, sfera 
relaţiilor de schimb vizibile, ci economia şi viaţa socială în 
general au la bază interacţiunile voluntare, libere, dintre 
indivizi: “Cu excepţia relaţiilor de rudenie şi a actelor de 
pură bunăvoință şi abnegaţie, cred că putem spune că 
întreaga economie a societăţii se bazează pe un schimb 
voluntar de servicii” (Bastiat). înţelegerea societăţii, la nivel 
global, prin prisma schimbului voluntar de bunuri şi servicii 
are multiple consecinţe. Pe de o parte, aşa cum arătam 
anterior!$, aceasta explică valoarea de garant al libertăţii pe 
care o dobîndeşte proprietatea. Pe de altă parte, aceasta 
explică valoarea  non-intervenţiei sau a  non-ingerinţei 
statului: în măsura în care viaţa socială se bazează pe relaţii 
voluntare între persoane iar oamenii îşi pot atinge scopurile 
prin interacțiuni libere între ei, aportul cel mai preţios al 
statului este neamestecul în aceste relaţii sau interacțiuni; 
instituţiile publice îşi confirmă utilitatea prin faptul că nu 
stînjenesc schimburile voluntare dintre cetăţeni. Pe această 
convingere se sprijină repulsia liberalilor faţă de intervenţia 
statală şi dirijism, ca şi ataşamentul lor faţă de libertatea de 
iniţiativă şi acţiune în toate domeniile. 

înseamnă oare aceasta că liberalismul susţine teza 
paradoxală conform căreia statul există pentru a nu face 
nimic? Desigur că nu. Principiul Jaissez faire nu se aplică în 
mod absolut necondiţionat, iar acolo unde el nu se mai poate 
aplica se conturează şi rolul statului. Celor care au luat ideea 
“lăsaţi oamenii să facă ce vor” în sens absolut, Bastiat le 
replica: 

“Nu ne acuzaţi deci atunci cînd spunem Jaissez faire; căci 
noi nu vrem să spunem: ‘lăsați oamenii să facă ce vor, chiar 
atunci cînd fac ceva rău'.” Ideea exprimată de laissez faire 
este, prin urmare, aceea de a-i lăsa pe oameni să facă ce vor 
în limitele legii; atunci cînd cineva depăşeşte aceste limite, 
aducînd vătămări şi daune altor oameni, desigur că nu mai 
poate fi vorba ca el să fie lăsat să facă, nestingherit, ceea ce 


18 Vezi acest capitol, Proprietatea. 


84 Liberalismul şi succesele 
sale 


vrea. Aici intervine rolul statului, acela de apărător al 
libertăţilor individuale, al drepturilor şi al proprietăţii. 
Individualismul şi libertatea personală au, în genere, un efect 
benefic, dinamizîndu-i pe oameni şi dîndu-le posibilitatea de 
a-şi atinge scopurile; uneori însă, individualismul 
degenerează în egoism irațional iar libertatea în teren 
favorabil infracțiunii - în aceste cazuri, instituțiile publice îşi 
dovedesc utilitatea, şi chiar caracterul indispensabil al 
functiilor lor ‘negative’, cele juridice sau represive. 

Menirea statului iese şi mai clar în evidență atunci cînd 
sînt luate în considerare consecințele liberei inițiative. 
Insuficiența resurselor pe care oamenii încearcă să le ia în 
posesie şi să le folosească, incompatibilitatea unora dintre 
obiectivele urmărite de ei şi conflictele de interese care apar 
între indivizi fac ca acțiunea liberă a acestora să conducă la 
competiție sau concurență: o economie liberă este în mod 
inevitabil una concurenţială. Liberalii consideră competiţia - 
economică, politică, socială, intelectuală chiar - ca pe un 
fenomen absolut normal într-o societate liberă, un fenomen 
firesc pentru orice comunitate umană căci “viaţa este o 
luptă” (Bastiat). Competiţia sau concurenţa are în ansamblu 
un efect benefic, dinamizînd participanţii şi stimulînd 
satisfacerea optimă a nevoilor sau intereselor vizate de 
activităţile rivale; ea încurajează spiritul de inițiativă, 
inovaţia, creativitatea socială, raţionalizarea conduitelor şi 
acţiunilor, 
perfecţionarea lor continuă, şi, în cele din urmă, progresul de 
toate tipurile. Dar ea nu se poate realiza fără anumite 
condiţii cadru; ca orice concurs sau joc”, competiţia 
economică sau politică presupune anumite reguli, precum şi 
existenţa unui “arbitru”. Instituţiile publice, statul în primul 
rînd, îşi justifică existenţa prin faptul că tocmai în cadrul 
creat de ele se stabilesc ‘regulile jocului’ (ale competiţiei 
economice, politice, sociale) şi se supraveghează respectarea 
lor de către toţi participanţii. Competiţia socială şi, în 
particular, concurenţa economică, sînt “în firea lucrurilor; 
odată recunoscute libertatea de acţiune a tuturor indivizilor 

şi dreptul fiecăruia de a-şi urmări propriile interese, ele 
reprezintă 'cursul natural al lucrurilor”, felul firesc de 
angrenare şi dezvoltare a acţiunilor individuale. Dar nimic nu 
garantează că participanţii la competiţia comunitară vor 
respecta normele, limitele fireşti sau cadrele normale ale 
acesteia; ca urmare, statul trebuie să vegheze la menţinerea 
acestor cadre. La fel cum un arbitru nu dirijează jocul sportiv 
pe baza unui plan prestabilit sau în vederea atingerii unui 
anumit rezultat, nici statul nu trebuie să dirijeze viaţa socială 
către un Bine general prestabilit sau stipulat de el; în ambele 
cazuri, rolul factorului neutru, care nu se reduce la un simplu 
participant la competiţie, este unul de supraveghere şi 
control al corectitudinii, precum şi unul punitiv. 

PIAŢA LIBERĂ CA FACTOR ECONOMIC OBIECTIV 


DE 
DEZVOLTARE 


“Orice individ, atît timp cît nu încalcă 
legile, este lăsat cu desăvirşire liber 
să-şi vadă de interese în chip propriu şi 
să-şi pună atît activitatea, cît şi 
capitalul în concurenţă cu activitatea şi 
capitalul altor indivizi.” 


Adam SMITH 


Piaţa economică liberă, care ia naştere prin acţiunea 
independentă a factorilor de iniţiativă privată - 
întreprinzători individuali - aflaţi în concurenţă, are propria 
sa structură, propriul mod de funcţionare (guvernat de 
relaţia cerere-ofertă, cerinţe de rentabilitate etc.) şi propriile 
‘legi’ (raporturi materiale, imposibil de modificat conform 
dorințelor subiective), din care decurg constrîngeri specifice 
asupra participanţilor la activitatea economică; cei implicaţi 
în această activitate, deşi nu sînt 'dirijaţi' prin comenzi date 
de instituţiile de stat, sînt totuşi supuşi restricţiilor severe 
impuse spontan de structura şi funcţionarea pieţei: erorile şi 
eşecurile întreprinzătorilor sînt sancţionate prin pierderi 
care pot merge pînă la eliminarea completă din competiţia 
economică. în măsura în care intenţiile şi scopurile 
individuale se ciocnesc de ‘bariera’ acestor constrîngeri sau 
‘legi’ nescrise, nu s-ar putea oare spune, în consecinţă, că 
piaţa restrînge libertatea indivizilor, că ea este un factor de 
anulare, şi nu de promovare, a independenţei individuale? 

Liberalismul dă un răspuns negativ la această întrebare, 
deoarece el tratează 'legile' pieţei ca raporturi obiective, 

asemănătoare (sub aspecte esenţiale) cu legile naturii, iar 
forţele pieţei ca fiind similare forţelor naturii (Alan Haworth). 
Acţiunea legilor naturii exclude posibilitatea ca oamenii să 
facă anumite lucruri pe care ei ar dori să le facă (de ex., să 
zboare); dar acest lucru nu înseamnă că, din acest motiv, ei 
n-ar fi liberi. în acest caz, problema de a fi sau a nu fi liber 
pur şi simplu nu se 

pune, deoarece nu sîntem împiedicaţi în mod deliberat să 
facem ceea ce vrem să facem, ci sîntem doar incapabili de a 
realiza ceea ce am dori; iar liberalismul afirmă că “poţi spune 
că eşti lipsit de libertate politică doar atunci cînd eşti 
împiedicat de către alţi indivizi să atingi un anumit scop. 
Simpla incapacitate de a atinge un scop nu constituie o lipsă 
de libertate politică” (Isaiah Berlin). 

în mod analog, forţele sau legile pieţei economice pot 
exclude anumite posibilităţi de care oamenii ar dori să se 
bucure, dar aceasta nu înseamnă că piaţa reduce libertatea 
umană, ci doar că indivizii sînt în acest caz (ca şi în multe 
altele) confruntaţi cu propria lor incapacitate de a realiza 
ceea ce doresc. Această incapacitate nu se datorează acţiunii 
deliberate a altor oameni (aşa cum s-ar întîmpla în cazul 
privării de libertate), ci unor factori obiectivi şi neutri: 
raporturilor necesare de pe piaţă, ‘naturii lucrurilor”. 

În viziunea liberală, mecanismele pieţei sînt mecanisme 
obiective de coordonare şi evaluare, neutre, imparţiale şi 
extrem de utile activităţii economice. Concurența, spre 
exemplu, este “singura metodă prin care, atunci cînd în 
lumea modernă diviziunea muncii devine complexă, se poate 
asigura coordonarea adecvată a participanţilor la procesul 
economic” (Hayek). Sistemul preţurilor de piaţă este, la 
rîndul său, un fel de ‘barometru’ al activităţii economice: 


“din cauză că nu pot fi cunoscute niciodată pe deplin sau 
corelate şi difuzate destul de rapid de către un centru unic 
toate detaliile schimbărilor care survin în mod constant în 
cererea şi oferta de bunuri, este necesar un aparat de 
înregistrare care să facă în mod automat suma efectelor 
relevante ale tuturor acţiunilor individuale şi ale cărui 
indicaţii să constituie totodată rezultanta şi călăuza 
tuturor deciziilor individuale. Mecanismul preţurilor, în 
cadrul regimului bazat pe concurenţă, are tocmai acest rol 
şi nici un alt sistem nu are măcar perspectiva de a 
îndeplini aceeaşi funcţie. Mecanismul preţurilor îngăduie 
întreprinzătorilor să-şi coordoneze acţiunile între ei prin 
urmărirea mişcărilor unui număr relativ restrîns de 


2 Hayek, op. cit., p. 
63-64. 

preţuri, tot aşa cum inginerul urmăreşte acele indicatoare 
pe cîteva cadrane” . 


Superioritatea mecanismelor pieţei faţă de planificarea 
economică centralizată stă tocmai în capacitatea de 
autoreglare obiectivă proprie 


celor dintii; preţurile care fluctuează liber măsoară şi 
informează, iar pierderile şi cîştigurile realizate în condiţii de 
concurenţă reglează şi dirijează activitatea către un optim de 
eficienţă şi rentabilitate recunoscut pe piaţă şi deci 
independent de orice aprecieri subiective. Pe aceasta se 
bazează şi convingerea liberală că “deşi concurenţa poate 
suporta în oarecare măsură mixajul cu reglementarea, ea nu 
poate fi îmbinată cu planificarea, în nici o proporţie am dori, 
fără a înceta să acţioneze ca un ghid eficient al producţiei” 
(Hayek): ca sistem obiectiv cu autoreglare, piaţa nu se poate 
cupla cu planificarea, ce are totdeauna un caracter subiectiv 
(depinzînd de deciziile ‘subiective’ ale unui agent 
planificator). Se deduce de aici imposibilitatea principială a 
unui “socialism de piață’ care să îmbine autoreglarea prin 
piaţa liberă cu planificarea centralizată: în orice încercare de 
acest fel, subiectivismul planificării ar denatura preţurile şi 
informaţia oferită de ele, ar bloca autoreglarea şi ar 
transforma - subliniază Hayek - competiţia economică într-o 
farsă. 

Subiectivismul planificării economice centralizate - 
caracteristice statelor comuniste - nu are însă numai 
consecințe economice negative; poate mai importante decît 
acestea sînt consecințele politice dezastruoase. Una dintre 
acestea este imixtiunea arbitrară a factorului public care 
planifică în viața oamenilor: 


“Dacă planificatorul decide că este nevoie de mai puțini 
arhitecți sau ceasornicari şi că nevoile pot fi acoperite de 
cei dispuşi să rămînă în meserie cu o remuneraţie mai 
redusă, atunci salariul ʻechitabil’ va fi mai redus. Luînd 
decizii asupra importanței relative a diferitelor scopuri ale 


% Hayek, op. cit., p. 
131. 

acţiunilor umane, planificatorul hotărăşte totodată care 
este importanţa relativă a diferitelor grupuri şi persoane. 
Iar cum nu se poate presupune că el va trata oamenii doar 
ca pe nişte mijloace, el trebuie să ţină seama de aceste 
efecte şi să echilibreze conştient ponderea diferitelor 
scopuri pe fondul efectelor deciziei sale. Aceasta înseamnă 
că el va structura direct viaţa diverşilor oameni” . 


Planificatorul trebuie în primul rînd să decidă ce bunuri, 
servicii sau valori sînt necesare şi trebuie produse pe o 
perioadă de timp. Funcție de decizia ‘subiectivă’ luată (căci o 
determinare obiectivă, riguroasă, nu se poate face din lipsă 
de date exacte), el decide apoi ce pondere sau 


% Hayek, op. cit., p. 
131. 

dezvoltare vor avea diferitele ramuri economice, cum vor fi 
alocate resursele, ce priorităţi vor exista şi deci cîţi oameni 
vor trebui să lucreze în fiecare domeniu. Aceasta echivalează 
însă cu o asumare de către factorul care planifică a sarcinii 
de a decide cum şi unde se va desfăşura viaţa oamenilor din 
diferitele domenii de activitate economică, ceea ce are ca 
rezultat transformarea acestora în ‘pioni’ mutaţi pe ‘tabla de 
şah’ a vieţii social-economice de mîna atotputernică (dar 
subiectivă şi acţionînd arbitrar) a planificatorului central. În 
asemenea condiţii de dictat economic şi social, nu se mai 
poate vorbi, bineînţeles, de libertate individuală. 

Dictatul planificatorului se manifestă însă nu numai în 
sfera plasării oamenilor pe eşichierul economic şi social, ci şi 
în sfera valorilor (opţiunilor, preferințelor, priorităţilor); 
pentru a putea dirija economia, acesta trebuie să stabilească 
o unică şi precisă ierarhie de valori, pe baza căreia să se 
decidă priorităţile publice după care se va călăuzi întreaga 
activitate colectivă. Insuficienţa resurselor disponibile (un 
factor de presiune totdeauna prezent, în orice comunitate) 
impune în fiecare moment anumite sacrificii, iar sarcina de a 
fixa sacrificiile necesare revine (în sistemul dirijist) 
planificatorului, care se erijează astfel într-o autoritate 
absolută ce impune tuturor membrilor societăţii un anumit 
sistem de valori: 


“Pentru a oferi un răspuns, cînd avem de ales între salarii 
mai mari pentru infirmiere şi medici şi servicii medicale 
mai extinse pentru bolnavi, între mai mult lapte pentru 
copii şi salarii mai bune pentru muncitorii agricoli sau 
între locuri de muncă pentru şomeri şi salarii mai bune 
pentru cei care sînt deja angajaţi, este necesar, nici mai 
mult nici mai puţin, decît de un Sistem complet de valori 
în care fiecare nevoie a fiecărei persoane sau a fiecărui 
grup să aibă un loc definit” . 


Aici se conturează nu numai inconvenientul fatal că 
planificarea economică duce la impunerea autoritară a unui 
sistem de valori, ci şi consecinţa gravă că orice sistem de 


92 Liberalismul şi succesele 
sale 


valori dictat astfel comunităţii va avea o mare doză de 
arbitrar. Sursa arbitrarietăţii o constituie faptul că, aşa cum 
indică experienţa modernă şi contemporană!?, nu poate 
exista nici un sistem complet şi în acelaşi timp coerent 
(necontradictoriu) de 


19 Vezi acest capitol, Individualismul, paragraful Binele general şi 
pinele individual. 

Criticii liberalismului denunţă drept naivă atît încrederea 
fără graniţe în posibilitatea de progres social, moral sau 
politic, cît şi - în mod special - convingerea că mecanismele 
iniţiativei private şi ale pieţei libere pot garanta dezvoltarea 
economică şi satisfacerea nevoilor materiale pe termen 
nedefinit. Ei evocă experienţa economico-socială ffămîntată a 
secolului nostru, care nu confirmă optimismul liberal; chiar 
dacă în condiţii determinate aceste mecanisme funcţionează 
spontan cu succes, nenumărate exemple de situaţii critice 
ilustrează limitele  eficacităţii lor, constituindu-se în 
argumente favorabile intervenției deliberate a statului în 
activitatea economică. De fapt, observă aceşti critici, nu 
există în perioada contemporană aproape nici un exemplu de 
economie reglată spontan, cu succes, exclusiv de 
mecanismele pieţei. Dezbaterea asupra acestui subiect, 
rămîne în plină actualitate. 

Ceea ce se poate spune deci, în concluzie, este că 
liberalismul a reuşit să convingă gîndirea contemporană de 
caracterul indispensabil şi de eficacitatea superioară a 
mecanismelor pieţei libere, fără însă a fi reuşit să impună şi 
ideea, extrem de controversată, că aceste mecanisme sînt, 
ele singure, suficiente pentru dezvoltarea economică şi 
asigurarea progresului neîntrerupt al societăţii. Că 
societatea modernă nu poate exista fără economia de piaţă 
pare a fi un punct de consens unanim; că intervenţia statală 
în economie ar fi inutilă sau periculoasă rămîne însă o temă 
de disensiune şi controverse. 

EGALITATEA 


“Deşi am spus mai sus /.../ că io fi Oamenii sînt 
Egali de la Natură, nimeni nu se poate aştepta 
ca prin aceasta să înțeleg toate felurile de 
Egalitate.” 


John LOCKE 


Dezvoltat inițial ca reacție împotriva regimului politic 
absolutist, bazat pe privilegii politice, juridice, economice şi 
chiar morale rezervate  Monarhului, Ales divin, şi 
aristocrației, aleasă prin naştere, liberalismul a militat 
pentru desființarea inegalităţilor dintre membrii societății, 
alcătuindu-şi reputația de apărător al egalității umane. însă, 
ceea ce liberalii respingeau de fapt, în epoca de început a 
mişcării lor politice şi ideologice, era că “toate drepturile, 
întreaga putere şi influenţă, toate onorurile, întreaga viață 
politică erau izolate în sînul unei singure clase, extrem de 
restrînse” (A. de Tocqueville). Ținta ofensivei desfăşurate 
împotriva inegalităţii era, în fond, exclusivitatea puterii 
politice şi a influenţei sociale, privilegiile de grup, 
supremaţia elitei aristocratice. Pentru succesul acestei 
ofensive, a fost instituit un ideal de egalitate care s-a bucurat 
de succes şi s-a extins în întreaga societate a vremii - era 
însă vorba de o egalitate politică, juridică şi de ‘de şanse, 
nicidecum de o egalitate completă. 

Idealul “supremaţiei legii” implica, între altele, eliminarea 
privilegiilor şi egalitatea tuturor membrilor unei comunităţi 
în faţa legii: nimeni nu este mai presus de lege iar legea este 
aceeaşi pentru toţi. Aceste principii, azi extrem de familiare, 
care consacrau egalitatea juridică dintre oamenii, s-au impus 

în conştiinţa publică în mare măsură ca rezultat al politicii 
liberale. Ideea egalităţii naturale a oamenilor însemna iniţial, 
pe plan politic, că nimeni nu s-a născut stăpîn după cum 
nimeni nu s-a născut supus; de aici, urma respingerea 
privilegiilor politice de grup sau neam, afirmarea principiului 
că 

valori, deoarece oamenii aspiră totdeauna la valori diverse, 
dintre care unele intră în conflict, fiind incompatibile. 
Incapabilă de a construi un sistem coerent de valori, 
autoritatea centrală care planifică va trebui să adopte soluţii 
arbitrare de un tip sau altul, sacrificînd totdeauna unele 
valori şi preferinţe în favoarea altora, fără a avea aprobarea 
comunităţii în acest sens. 

Aşa cum arată critici liberali ai dirijismului economic ca 
Hayek, dificultăţile cu care se confruntă factorul planificator 
sînt amplificate de faptul că niciodată nu se cunosc de la bun 
început toate alegerile şi sacrificiile necesare pentru 
funcţionarea normală a vieţii economice şi sociale. 
Complexitatea acesteia, numărul imens de elemente 
implicate, variația permanentă a condiţiilor reale şi 
interdependenţele dintre ele fac ca numai pe parcursul 
evoluţiei proceselor să se clarifice (parţial şi temporar) 
necesitatea diverselor opţiuni, sacrificii şi decizii dilematice 
privind economia. Planificatorul central nu poate deci decît 
să improvizeze diverse soluţii cu aparenţă de eficacitate la 
problemele care apar şi reapar permanent, să “ia deciziile pe 
măsură ce se iveşte o nevoie” - efectul acestor nesfîrşite 
improvizații fiind o coordonare subiectivă, arbitrară şi 
dependentă de expediente circumstanţiale a economiei, 
inaptă de a conduce la rezultate pozitive. 

Critica făcută de liberalism planificării economice 
centralizate, pledoaria liberală pentru piaţa liberă şi pentru 
concurenţă reprezintă contribuţii intelectuale şi practice 
cruciale ale secolelor XIX şi XX, a căror valoare este azi 
recunoscută de gîndirea politică în cvasi-' totalitatea ei. Cu 
rare excepții, nimeni nu mai contestă valabilitatea 

argumentelor aduse de liberalism împotriva utopiei 
planificării “ştiinţifice”, a dirijării ‘conştiente’ a economiei şi a 
conducerii centralizate. Rolul acestor argumente în 
demolarea construcţiei speculativ-ideologice a economiei 
politice comuniste este capital. 


Dacă pledoaria liberală în favoarea economiei de piaţă, a 
pieţei libere şi a concurenţei se bucură de o largă aprobare, 
există totuşi un 

aspect al politicii economice a liberalismului care provoacă 
mai curînd dispute şi critici decît o amplă adeziune. Este 
vorba de tendinţa gînditorilor şi a politicienilor liberali de a 
susţine explicit sau măcar implicit ideea că funcţionarea 
spontană a economiei nedirijate, a pieţei libere şi a 
concurenţei conduce în mod necesar la rezolvarea 
problemelor şi la atingerea obiectivelor urmărite de 
participanţii la competiţia economică. Eficacitatea (greu de 
contestat) a acestor mecanisme spontane duce pe foarte 
mulţi liberali (deşi nu pe toţi) la convingerea că procesul 
economic poate continua cu succes pe termen nedefinit pe 
baza autoreglării realizate la nivelul pieţei libere, fără a fi 
necesară sau utilă nici o intervenţie deliberată de reglare sau 
corecție voluntară a statului sau a altor instituţii publice. 
Există şi variante de liberalism care promovează anumite 
tipuri de intervenţie statală corectivă sau stimulativă, dar 
ceea ce în genere îi uneşte pe liberali este încrederea 
aproape nelimitată în capacitatea economiei de piaţă de a 
asigura un progres material constant. Pe aceste convingeri 
se bazează şi binecunoscuta ostilitate liberală faţă de 
imixtiunile statului în economie, în dezvoltarea 'organică', 
“naturală', a activităţilor productive sau comerciale prin 
acţiunea exclusivă a iniţiativei private. 

încrederea în posibilităţile nelimitate ale progresului 
economic spontan nu este decît o faţetă a ataşamentului 
general al liberalismului faţă de ideea progresului uman. 
Comentatorii semnalează că doctrina liberală, născută în 
epoca iluministă, nu s-a debarasat niciodată de principiile 
meliorismului sau perfectibilismului care implicau ideea că 
omul, ca fiinţă raţională, are o capacitate practic nemărginită 
de a progresa; această doctrină nu are în vedere nici un 
obstacol fundamental, susceptibil să blocheze dezvoltarea 
societăţii, rezolvarea problemelor oamenilor şi satisfacerea 
nevoilor lor. în contrast cu conservatorismul politic, care este 
marcat de scepticism privind posibilităţile de progres, 
liberalismul lucrează în general cu presupunerea 

universalistă că mecanismele economice şi politice pe care le 
apără - iniţiativa privată, economia de piaţă, concurenţa pe 
piaţa liberă, democraţia parlamentară etc. - pot funcţiona cu 
succes oriunde şi oricînd sînt aplicate corect şi consecvent, 
asigurîind aproape “de la sine’ progresul fără limite al 
societăţii. 

lucru recunoscut chiar şi de cei mai radicali liberali: căci, 
bunăoară, “supremația dreptului produce inegalitate 
economică” (Hayek). Dar - element fundamental conform 
doctrinei liberale - această inegalitate nu afectează fatal 
anumite persoane (grupuri, categorii), şi nu altele; nu 
avantajează sistematic o anumită categorie socială în 
defavoarea alteia; nu creează bariere de netrecut şi nu are 
caracter definitiv, deci nu constituie baza unor privilegii. 
Spre exemplu, proprietatea privată, deşi sursă de inegalitate, 
nu e privilegiu: 


“Proprietatea este, fireşte, un privilegiu dacă /.../ dreptul 
de a produce şi de a vinde anumite lucruri este rezervat 
anumitor oameni, desemnaţi de autorităţi. Dar a numi 
privilegiu proprietatea privată ca atare, pe care toţi o pot 
dobîndi sub incidenţa aceloraşi reguli, fiindcă numai unii 
izbutesc să o dobîndească, înseamnă să goleşti cuvîntul 
‘privilegiu’ de înţelesul său”*!. 

‘Jocul economic bazat pe proprietatea privată este 
echitabil deoarece deschide tuturor aceleaşi posibilităţi de a 
deveni proprietari; el nu divizează membrii comunităţii în 
două categorii opuse, “privilegiaţii' (proprietari meniţi să 
rămînă definitiv proprietari) şi “'defavorizaţii' (care nu sînt 
proprietari şi nici nu vor fi vreodată). Dimpotrivă, 'jocul' liber 
al economiei bazate pe proprietatea privată produce 
continuu noi proprietari, după cum şi elimină - prin falimente 
etc. - anumite persoane din categoria posesorilor de 
proprietate. Pe aceste fenomene se sprijină convingerea 
liberală că libertatea poate produce egalitate (în sensul că 
poate transfera orice membru al categoriei 'non-proprietari” 


“1 Hayek, op. cit., 
p. 97. 

în categoria ‘proprietari’, poate duce, în principiu, la 
îmbogățirea oricărui sărac); în schimb, egalitatea nu poate 
produce libertate, deoarece asigurarea egalităţii presupune 
existenţa unei autorităţi care distribuie în mod egalitar 
(presupus 'echitabil') resursele, iar o asemenea autoritate 
posedă în mod inevitabil un monopol al puterii economice şi 
politice, precum şi o capacitate de a dicta membrilor 
societăţii, care exclud posibilitatea supravieţuiri: libertăţii 
individuale. 

Cel de-al doilea temei este că egalitatea se autodistruge, 
pe cînd libertatea se autoperpetuează. Liberalii şi mai ales 
libertarienii insistă 


“1 Hayek, op. cit., 
p. 97. 

energic asupra faptului că egalitatea economică dintre 
oameni nu se poate menţine în mod ‘natural’: jocul vînzărilor 
şi al cumpărărilor, al donațiilor şi al moştenirilor, al 
succeselor şi al falimentelor distruge totdeauna starea de 
egalitate, chiar dacă ea a fost stabilită cu rigurozitate la un 
moment dat. O îndelungată experienţă istorică tinde să 
confirme acest fapt; spre exemplu, reformele agrare care au 
urmărit egalizarea proprietăţii agricole au eşuat deoarece 
după un interval de timp mai lung sau mai scurt unii dintre 
proprietari şi-au pierdut terenurile (vînzîndu-le pentru a-şi 
plăti datoriile sau pentru a iniţia alte afaceri) sau şi le-au 
farîmiţat (prin moşteniri transmise mai multor urmaşi), în 
timp ce alţii şi-au mărit suprafeţele aflate în posesie (prin 
cumpărări, moşteniri etc.). Singura cale de a menţine 
egalitatea ar fi calea “artificială” de a-i împiedica pe oameni 
să dispună de proprietatea lor aşa cum doresc (interzicînd, 
bunăoară, vînzările-cumpărările, divizarea acesteia etc.); 
aceasta ar echivala însă cu o anulare arbitrară a libertăţii 
proprietarilor şi chiar cu o desființare a proprietăţii. 

Dimpotrivă, libertatea de a dispune de proprietate, odată 
garantată, determină manifestarea celorlalte forme de 
libertate, inclusiv a libertăţii de iniţiativă ce poate transforma 
un neproprietar în proprietar, un 'defavorizat' în membru al 
elitei economice. De asemenea, asigurarea libertății 
economice şi politice prin eliminarea monopolului de putere 
al autorităţilor creează condiţiile pentru manifestarea tuturor 
tipurilor de libertate (individuală şi de grup, socială, 
intelectuală, morală, religioasă). 

Liberalii fundamentează primatul libertăţii faţă de 
egalitate pe credinţa că asigurarea libertăţii individuale 
(economice şi politice) este realizabilă practic, în timp ce 
asigurarea egalităţii economice şi sociale este o himeră. 
“Totdeauna vor exista inegalităţi care vor părea nedrepte 
celor care suferă de pe urma lor, eşecuri care vor părea 
nemeritate şi întorsături necuvenite ale destinului”, susţin ei 
(formularea aparţine lui Hayek). Inegalitatea este deci o 

fatalitate. însă, conform doctrinei liberale, ea “ştirbeşte mai 
puţin demnitatea personală” şi nu este inacceptabilă pentru 
oameni dacă apare drept ceva inevitabil sau drept rezultat al 
funcţionării impersonale a unui mecanism social liber (piaţa 
economică, spre exemplu); ea este de neacceptat numai 
atunci cînd apare drept rezultat al intenţiilor cuiva sau al 
acţiunii unei autorităţi, 

rolutile politice (în principal cele de conducere sau decizie) 
sînt în mod egal deschise tuturor membrilor societăţii, şi nu 
rezervate celor care satisfac anumite condiţii de origine 
socială. Ulterior, faptul că toţi oamenii au aceleaşi drepturi şi 
libertăţi cetăţeneşti a devenit miezul ideii de egalitate 
politică. 

Sub aspect economic, egalitatea nu însemna decît tot 
egalitate în drepturi şi libertăţi de acţiune; ea se concretiza 
printr-o egalitate de şanse, adică prin posibilitatea principial 
egală, oferită tuturor cetăţenilor, de a poseda sau dobîndi 
proprietate şi capital, de a participa la activităţile economiei 
libere, la concurenţa de piaţă, de a lua iniţiative, ca 
întreprinzător autonom etc. Nu se afirma însă, în nici un caz, 
că cetăţenii ar trebui să fie egali în ceea ce priveşte 
dimensiunile proprietăţii sau a capitalului posedat, a rolului 
jucat în economie sau a statutului lor în cadrul ‘jocului’ 
economico-social. Liberalismul apără egalitatea economică 
ca egalitate de posibilităţi sau şanse, fără însă a promova 
egalitarismul (ideea necesității egalizării averilor, 
proprietăţii, rolurilor economice la nivelul întregii societăţi). 

Faptul că egalitarismul nu ţine de principiile liberale este 
confirmat de absenţa oricărui apel la egalitate socială (de 
poziţie socială, rol social, influenţă, stil de viaţă etc.) Sînt 
desigur respinse inegalităţile sociale de tip feudal (de rang, 
de obiîrşie, de nobleţe) o dată cu ierarhiile respective, dar în 
nici un caz inegalităţile sociale în general, privite ca fireşti: la 
fel cum oamenii se nasc egali (în drepturi) dar foarte inegali 
în capacităţi, însuşiri şi performanţe, cetăţenii sînt egali 
social sub raportul drepturilor şi libertăţilor lor, al 

posibilităţii de a accede la roluri, funcţii, poziţii publice, însă 
ei rămîn inegali în performanţele lor sociale, în statutul pe 
care reuşesc să-l dobîndească - ceea ce, conform ideilor 
liberale, nu este decît firesc, avînd în vedere diferenţele 
naturale, de calităţi personale şi de împrejurări specifice 
(favorabile sau defavorabile). 

Egalitatea pentru care pledează liberalismul este deci una 
parţială, de drept, dar nu neapărat şi de fapt. Cu alte cuvinte, 
este apărat principiul că societatea şi statul au obligaţia de a 
asigura drepturi egale, în toate domeniile, pentru toţi 
cetăţenii, dar este respinsă ideea - caracteristică doctrinelor 
de stînga - că ar avea şi obligaţia de a crea condiţiile 
suficiente pentru ca oamenii să devină egali în fapt (egali ca 
avere, poziţie socială, rol social, influenţă socială etc.). Statul 
trebuie să elimine orice inegalităţi principiale (privilegii 
unilaterale, restricţii care blochează în general, formal, 
accesul la anumite poziţii favorabile etc.); dar el nu are în 
nici un caz menirea de a desfiinţa inegalităţile de fapt dintre 
oameni, rezultînd în mod ‘natural’, adică normal, din jocul 
evenimentelor sociale şi din diferenţele personale existente 
între participanţii la joc. 


Poziţia liberală faţă de idealul egalităţii devine limpede 
îndată ce se repune pe tapet întrebarea esenţială: “Ce trebuie 
sacrificat faţă de ce?' Cum majoritatea liberalilor admit că nu 
se poate miza pe realizarea simultană şi completă a tuturor 
valorilor, ei admit şi ideea sacrificiilor necesare, iar dacă se 
pune problema alegerii între respectarea libertății şi 
asigurarea egalității, răspunsul lor este hotărît şi definitiv în 
favoarea sacrificării celei din urmă în favoarea celei dintii. 
Egalitatea nu este, în viziunea liberală, nici pe departe atît de 
importantă pe cît este libertatea; temeiurile acestei 
inegalităţi vor fi explicate pe scurt în cele ce urmează. 

Primul temei semnificativ este că garantarea libertăţii 
permite atît supremaţia legii cît şi realizarea anumitor forme 
de egalitate, pe cînd realizarea egalităţii complete implică 
anularea supremaţiei dreptului şi a libertăţii. 

Asigurarea libertăţii politice, economice şi intelectuale 
presupune prevenirea abuzurilor puterii asupra indivizilor, 
ceea ce, mai departe, presupune supremaţia legii (faţa de 
care se va supune nu numai cetăţeanul, ci şi puterea, adică 
reprezentantul autorității); aşadar, între libertate şi 
supremaţia legii există o legătură de virtuală identitate. Pe 
de altă parte, realizarea libertăţii garantează - dacă nu o 
egalitate de fapt, măcar o - egalitate de şanse a indivizilor: în 
faţa legii, în viaţa politică, în competiţia economică; 
principial, libertatea deschide oricui posibilitatea teoretică 
de a realiza orice performanţă, deci de a beneficia de 
egalitate cu orice alt autor de performanţe. Este adevărat că, 
în fapt, egalitatea deplină între cetăţeni nu se realizează 
niciodată, 

aşa cum se întîmplă în regimurile politice dirijiste. “Poate fi 
rău să nu fii decît o rotiţă a unei maşinării impersonale”, 
adică a maşinăriei economiei de piaţă, admite liberalismul?; 
dar a fi victima unui intenţii sociale deliberate, a planurilor 
unei autorităţi dirijiste, este “infinit mai rău” decît a fi 
victima “joc liber’ impersonal, jocul forţelor pieţei. Libertatea 
garantată de acest joc compensează inegalităţile create de 
el; nimic nu compensează însă, în viziunea liberală, lipsa de 
libertate dintr-un sistem dirijist, fie el şi 'egalitar”. 


32 Hayek, op. cit., p. 
125-126. 

DREPTATEA 


“Legea e forţa comună organizată 
pentru a împiedica nedreptatea. 
Mai pe scurt, legea e dreptatea. ” 


BASTIAT 


Modernitatea datorează liberalismului cea mai importantă 
contribuţie la recunoaşterea socială şi aplicarea 
instituţională a principiilor politico-juridice ale supremaţiei 
legii (asupra voinţei unor persoane, grupuri sau instituţii), 
statului de drept (guvernat exclusiv de lege, şi nu de 
dorinţele conducătorilor săi sau ale unor grupuri de 
presiune), supunerii individuale exclusiv în faţa legii (şi nu în 
faţa deciziei arbitrare a unui om, a unei colectivităţi sau 
organ public), egalităţii complete a cetăţenilor în faţa legii 
(desființării privilegiilor juridice) şi respectării depturilor 
omului. În general, este incontestabil aportul liberal la 
aşezarea vieţii sociale moderne pe baza legalității. 

Ce raport există însă între legalitate şi dreptate? 
Liberalismul clasic a inaugurat tradiţia care tinde să 
identifice aceste două valori centrale; conform ei, dreptatea 
trebuie raportată la drepturile (naturale) ale omului, ea 
reprezentînd satisfacerea acestor drepturi. În cadrul social 
însă, acestea sînt garantate prin lege, de unde legătura 
esenţială dintre legalitate şi dreptate. Dar liberalii nu se 
limitează la menţionarea acestei legături. Ei fac încă un pas, 
bazat pe premisa că nimic altceva decît respectarea legii nu 
mai este necesar pentru întronarea dreptăţii. Bastiat, spre 
exemplu, afirmă frontal: “Legea e doar organizarea dreptului 
individual, preexistent, de legitimă apărare. Legea e deci 

Dreptatea”. Legea nu-şi poate asuma sarcina de a-i face pe 
oameni fericiţi, de a înlătura inegalitatea sau nemulţumirile 
sociale: “Misiunea ei e doar aceea de a împiedica pe cineva 
să uzurpe dreptul altcuiva”; îndată ce acest obiectiv este 
îndeplinit, putem afirma că Dreptatea este 


realizată. în reducerea la minim a sferei de acţiune a legii, a 
statului şi, implicit, a Dreptăţii stă - după Bastiat - cheia 
fericirii popoarelor: 


“Care sînt popoarele cele mai morale, mai fericite, mai 
liniştite? Cele pentru care Legea intervine cel mai puţin în 
activitatea privată, cele care au parte de o guvernare care 
îşi face cît mai puţin simțită prezenţa”. 

Tradiţia reducţionistă - dreptatea este redusă la legalitate, 
legalitatea este redusă la respectarea drepturilor individuale, 
‘naturale’, ale omului - sau 'minimalistă' - legile, precum şi 
normele dreptăţii constituie doar un minim de restricţii 
indispensabile, ce lasă loc liberei iniţiative individuale - 
rămîne filonul principal al concepţiei liberale despre 
dreptate. Argumentul adus adesea în favoarea acestei viziuni 
minimaliste este că nici un ideal de dreptate mai amplu (decît 
cel reducţionist) nu ar putea întruni adeziunea majorităţii 
membrilor societăţii; nici măcar idealul egalitarist de 
dreptate (care afirmă că o societate este dreaptă doar dacă 
între toţi membrii ei există o deplină egalitate economică, 
socială şi politică, egalitate de drepturi, dar şi egalitate de 
fapt, egalitate de proprietate şi de venituri, de roluri sociale 
etc.) nu este împărtăşit unanim. În aceste condiţii, se 
întreabă retoric liberalii, ce alternativă raţională mai există, 
în afară de aceea a reducerii dreptăţii la sfera minimă în care 
există consens, şi care este sfera legalităţii?! 

Marii teoreticieni liberali ai secolului XX au insistat mai 
mult asupra rolului de ‘cadru normativ’, de “ansamblu al 
regulilor jocului” pe care îl joacă legislaţia, pentru a ajunge la 
aceeaşi concluzie despre dreptate. Privind societatea ca pe 
un spaţiu complex de joc - în care se desfăşoară jocul 

economic al concurenţei libere, jocul politic al competiţiei 
dintre partide şi grupuri sociale, jocul confruntării de idei şi 
valori etc. - şi membrii ei ca pe “participanţi la joc’, aceşti 
teoreticieni subliniază că, la fel ca oricare alte jocuri, 
competiţiile şi confruntările sociale necesită un cadru 
normativ; bunăoară, “competiţia economică nu presupune 
doar organizarea adecvată a anumitor instituţii cum sînt 
banii, pieţele şi canalele de transmitere a informaţiilor /.../ ci 
depinde mai presus de orice de existenţa unui cadru juridic 
potrivit” (Hayek). Legile reprezintă tocmai acest cadru 
normativ necesar tuturor ‘jocurilor’ economice şi politice 
desfăşurate de cetăţeni, ansamblul ‘regulilor jocului” social. 


Dar, în cazul oricărui joc, regulile nu urmăresc realizarea 
nici un alt fel de dreptate decît cea care rezultă din 
desfăşurarea corectă a jocului: orice rezultat al acestuia, 
obţinut în condiţiile respectării regulilor, este considerat just, 
drept, echitabil, şi nu poate fi contestat în numele altor 
consideraţii (privind, spre exemplu, valoarea sau meritele 
jucătorilor, “ceea ce ar fi trebuit să se întîmple', ‘cum ar fi 
fost drept să se încheie jocul' etc.). în mod analog, susţin 
liberalii, orice rezultat al “jocului social’ (îmbogățirea unor 
grupuri, sărăcirea altora, succesul unor indivizi, falimentul 
sau eşecul altora) obţinut în condiţii legale (de respectare a 
‘regulilor jocului”) este just, corect, echitabil şi nu poate fi 
contestat în numele unor consideraţii abstracte despre ceea 
ce ar fi drept să se realizeze în comunitate. Şi în acest caz, ca 
şi în toate celelalte, dreptatea se reduce la legalitate, adică la 
respectarea ‘regulilor jocului”. Este deci vorba de o dreptate 
procedurală  (constînd în respectarea unor norme de 
procedură, reguli de conduită, cerinţe formale) şi nu de una 
distributivă (axată pe distribuirea valorilor, avantajelor, 
rolurilor conform unui ideal abstract de echitate sau de 
merit). Echitatea, în cazul dreptăţii procedurale, singura 
admisă de liberalism, nu provine din justeţea distribuirii 
resurselor, rezultatelor, răsplăţilor în raport cu anumite 
criterii stabilite anterior jocului sau independente de cursul 

jocului, ci din faptul că şansele de cîştig sînt egale, că “este 
imposibil să prevedem cui îi va suride norocul sau pe cine va 
urmări ghinionul’, că rezultatele obţinute de fiecare ‘jucător’ 
depind simultan de capacitatea şi meritele lui, dar şi de 
întîmplare, noroc şi neşansă (Hayek). 

Liberalii admit deci că dreptatea procedurală pentru care 
pledează nu este reflectarea fidelă şi exclusivă a meritelor 
indivizilor, căci este o dreptate rezultînd din competiţie, or 
“în competiţie, şansa şi norocul joacă un rol la fel de 
important ca şi îndemînarea şi prevederea” (Hayek). Dar ei 
insistă că, întrucît nu există nici un alt ideal de dreptate care 
să întrunească acordul oamenilor, singura alternativă la 
dreptatea procedurală este o pseudo-dreptate dictată de un 
grup care şi-ar impune preferinţele (cu privire la ce este 
echitabil, corect sau just) întregii societăţi; practic nu avem 
de ales între o dreptate pură, bazată exclusiv pe merite sau 
criterii obiective, universale, şi o dreptate “impură', 

bazată inclusiv pe noroc, ci între o ‘dreptate’ arbitrară, 
nedemnă de acest nume, şi o dreptate autentică, deşi poate 
imperfectă: 


“Avem de ales nu între un sistem în care fiecare va căpăta 
ceea ce merită conform vreunui etalon al dreptăţii 
universal şi absolut şi un alt sistem în care ceea ce revine 
fiecăruia este determinat în parte de hazard sau noroc, ori 
nenoroc, ci între un sistem în care voinţa cîtorva persoane 
decide cine şi ce anume trebuie să obţină şi altul în care 
acest lucru depinde, măcar în parte, de capacitatea şi de 
spiritul de iniţiativă al oamenilor şi, în parte, de 
împrejurări imprevizibile”35. 


Liberalismul pledează, desigur, pentru acest al doilea 
sistem, în care dreptatea rezultă din mecanismul obiectiv al 
jocului (economic, politic), care, deşi nu respectă totdeauna 
meritul, are cel puţin avantajul de a nu se subordona deciziei 
arbitrare a cuiva (privind ce anume ar fi 'drept”); primul 
sistem, care presupune ignorarea rezultatelor obiective ale 
‘jocului’, se axează pe preferinţele autorităţii şi este 
caracteristic societăţilor lipsite de libertate. 

Marea  obiecţie căreia au trebuit să-i răspundă 
teoreticienii liberali ai dreptăţii procedurale a fost că, dată 
fiind diferenţa de proprietate şi resurse dintre participanţii la 
‘jocul’ economic şi politic, diferenţă care există nu numai la 
sfîrşitul 'reprizei', ci deja la începutul oricărei ‘reprize de 
joc’, nu există de fapt acea egalitate de şanse care trebuie să 
caracterizeze orice competiţie: săracii nu participă în condiţii 
de egalitate cu cei bogaţi la “joc”, deci nu poate fi vorba nici 
măcar de o dreptate procedurală (nu e respectată regula 
egalităţii de şanse la începutul jocului). 

Chiar unii liberali radicali au recunoscut că sistemul 
liberei concurenţe nu asigură o egalitate efectivă de şanse, 
dar ei au răspuns acestei obiecţii cu contraargumentul că 
nici un alt mod de organizare a competiţiei economice sau 
politice nu ar putea oferi condiţii mai bune participanţilor, nu 
le-ar putea furniza mai multă libertate şi mai ales nu ar putea 


33 Hayek, op. cit., p. 120- 
121. 


Adrian-Paul Iliescu 89 


elimina factorul arbitrar implicat în orice sistem de dreptate 
distributivă: 
“Faptul că şansele săracilor într-o societate bazată pe 


concurenţă sînt mult mai restrînse decît cele ale bogaţilor 
nu face să fie mai puţin 


adevărat că, într-o asemenea societate, săracii sînt mult 
mai liberi decît o persoană care dispune de mai mult 
confort material într-un tip diferit de societate. Cu toate 
că, în condiţiile concurenţei, probabilitatea ca un om care 
îşi începe existenţa sărac să ajungă să dispună de mare 
avere este mult mai redusă decît cea a unui om care a 
moştenit o mare avere, nu numai că este posibil ca acest 
lucru să se producă, dar concurenţa este singurul sistem 
în care el depinde doar de individ şi nu de favorurile celor 
puternici, nimeni neputind împiedica un om să ajungă la 
acest rezultat. Numai pentru că am uitat ce înseamnă lipsa 
de libertate, trecem adesea cu vederea faptul evident că 
un muncitor necalificat prost plătit din Anglia are, în orice 
sens veritabil al termenului, mai multă libertate de a-şi 
trăi viaţa aşa cum crede de cuviinţă decît /.../ un inginer 
sau un director mult mai bine plătit din Rusia [comunistă - 
n.n. ] "2. 


Liberalii susţin deci că un grad înalt de libertate politică, 
socială, de inițiativă economică compensează chiar 
inegalitatea de şanse existentă în economia de piaţă; 
primatul libertății se manifestă, pentru ei, nu numai față de 
egalitate, ci şi faţă de dreptate. Cu toate acestea, nici măcar 
printre liberali nu există consens cu privire la adoptarea ideii 
dreptăţii procedurale sau la reducerea dreptăţii la legalitate. 

Liberalismul are meritul de a fi denunţat confundarea 
dreptăţii cu egalitatea completă, a spiritului de echitate cu 
egalitarismul; el are de asemenea meritul de a fi promovat 
ideea că dreptatea distributivă presupune autoritarismul, 
adică impunerea unui anumit ideal de dreptate pentru toţi 
membrii societăţii, membri care, în general, aderă la idealuri 
diferite. Cît priveşte însă reducerea dreptăţii la legalitate, 


20 Havek nn cil n 121 

sau la forma sa procedurală, cît priveşte principiul că ideea 
de dreptate nu trebuie să depăşească cu nimic ideea de 
respectare a ‘regulilor jocului”, valabilitatea concepţiei 
liberale depinde de valabilitatea viziunii sale bazate pe 
analogia dintre competiţia economică, politică, socială şi joc. 
Această analogie este, aşa cum se va vedea, discutabilă, şi ea 
nu a cîştigat adeziunea generală. 


ASISTENŢA ŞI PROTECŢIA SOCIALĂ 


“State help kills self-help. ” (“Ajutorul 
de la stat distruge ajutorul pe care 
fiecare trebuie să şi-l dea lui însuşi.”) 


Principala trăsătură distinctivă a liberalismului 
contemporan este opoziţia sa fermă, mai hotărită decît a 
oricărui alt curent politic, faţă de statul 'asistenţial'”, adică 
faţă de statul dedicat aplicării sistematice a unor politici 
ample de protecţie şi asistenţă socială. O atare atitudine nu 
este surprinzătoare: plecînd de la idealul guvernării 
minimale, ca şi de la premisa caracterului utopic al ideii că 
statul ar putea şi ar trebui să asigure fericirea cetăţenilor săi, 
liberalismul ajunge în mod firesc la concluzii negative cu 
privire la aceste politici - asistenţa şi protecţia socială nu 
constituie - în această perspectivă - probe ale eficacităţii şi 
succesului guvernării, ci indicii ale unei devieri de la 
normalitatea iniţiativei publice, deviere menită să conducă la 
faliment economic şi politic. 

Primul argument liberal împotriva sprijinirii sistematice a 
celor dezavantajaţi de către stat a fost unul de natură 
politică. împotriva pledoariei socialiste pentru 
instituţionalizarea ajutorului public, liberalii clasici au 
semnalat că statul nu trebuie să se erijeze în părinte 
ocrotitor al individului, deoarece această manifestare de 
paternalism îl pune pe acesta din urmă în postura nefericită 
şi nedemnă de subordonat infantil. Conform mentalități 
secrete a politicienilor de stînga, “statul nu trebuie să fie 

doar dirijorul societăţii, ci şi stăpînul fiecărui om”, mai mult 
chiar, “stăpînul, preceptorul şi pedagogul fiecăruia”: “de 
teamă ca nu cumva individul să greşească, statul trebuie să 
se aşeze în preajma lui, deasupra sa, în jurul său pentru a-l 
îndruma, pentru a-i fi garant, pentru a-l struni şi a-i limita 
mişcările” (A. de Tocqueville). 

Consecința, afirmă liberalii, este “confiscarea, într-o 
măsură sau alta, a libertăţii umane”. Instituirea unui regim 
politic în care cetăţenii sînt ajutaţi, îndrumați, deci tutelati, 
de stat ar însemna - sugera de 


Tocqueville - revenirea la mentalităţile tradiţionalismului 
politic din epoca monarhiilor absolute, care considera “că 
doar statul e înţelept, şi că supuşii săi sînt nişte fiinţe 
infirme”. Socialismul care pleda pentru 'ocrotirea' individului 
de către stat promova astfel o nouă formă de servitute, de 
subordonare a oamenilor faţă de autorităţi. împotriva acestei 
tendinţe politice, liberalismul susţine că cetăţenii trebuie 
trataţi drept ceea ce sunt de fapt, adică fiinţe mature, apte 
să-şi poarte singure de grijă. Binele fiecăruia trebuie să fie 
asigurat prin efortul şi prevederea fiecăruia, nu prin efortul 
şi prevederea instituțiilor statale, deci “nu  aşezînd 
prevederea şi înţelepciunea statului în locul prevederii şi 
înţelepciunii individuale”(idem). Cu alte cuvinte, contra 
dictonului socialist “statul trebuie să-l ajute pe cetăţean, 
liberalii propun dictonul 'ajulă-te singur”, completat uneori 
pînă la forma bine cunoscută 'ajută-te singur şi Dumnezeu te 
va ajuta’. 

în spatele acestui principiu al ajutorului pe care fiecare 
trebuie sâ şi-l dea lui însuşi se află convingerea că statul nu 
are nici resursele, nici posibilitatea practică de a asista şi a 
sprijini pe toţi cetăţenii, că el nu poate deci îndeplini sarcina 
de a eradica sărăcia, marginalizarea, eşecul social, 
suferinţele celor dezavantajaţi; convingere al cărei corolar 
este că numai prin efortul propriu individul poate să-şi 
îmbunătăţească situaţia economică sau socială. Ajutorul pur 

filantropic oferit celor într- adevăr neputincioşi de către 
diverse instituţii (ale bisericii sau chiar ale statului) nu este 
respins în principiu; dar acest tip de intervenţie publică este 
admis doar cu caracter de 'ajutor excepțional’ adresat celor 
“invalizi”, nu ca tip de activitate social-politică sistematică 
adresată cetăţenilor normali, capabili de iniţiativă şi efort. 

Ideea că statul ar putea furniza mai mult decît acest ajutor 
ocazional, destinat cazurilor de excepţie, se bazează - cred 
liberalii - pe un set de premise false asociate unui optimism 
exagerat: premisele care afirmă că “orice suferinţă trebuie să 
fie preîntimpinată”, că “orice rău poate fi uşurat”, şi că 
“statul trebuie să vindece relele de orice fel” (Herbert 
Spencer). Pentru a indica lipsa de realism a acestor premise, 
liberali ca Spencer merg uneori pînă la invocarea fatalistă a 
defectelor inerente naturii umane, defecte “originare” ce (se 
sugerează) ar exclude eradicarea răului din societate: căci 
“adevărul e că, avînd în vedere defectele existente ale firii 
omeneşti, multe rele pot fi numai schimbate 
dintr-un loc pentru a se forma într-un alt loc sau sub o altă 
formă - adesea crescînd prin schimbarea adusă”. 

Dar argumentarea nu se încheie prin acest apel implicit la 
resemnare. Plecînd de la constatarea unei anumite fatalităţi a 
răului, liberalismul construieşte şi un argument moral 
împotriva ‘statului  asistenţial'. Argumentul are două 
componente. Prima este ideea, ce se revendică de la un 
realism lucid, că existenţa răului - a mizeriei, suferinţei, 
marginalizării - este, nu totdeauna sau complet, dar adesea 
şi în mare măsură, normală, deoarece ea este rezultatul 
firesc al unor tare individuale ca lenea, inerția, necinstea, 
incapacitatea, imoralitatea, viciul etc. care i-au împins pe 
oameni în situaţia proastă în care se află. “Nu e vădit că 
trebuie să existe în mijlocul nostru o mare proporţie de 
mizerie care e rezultatul normal al ticăloşiei, şi că mizeria nu 
se poate disocia de ticăloşie?” (Spencer). De aici decurge o 
primă concluzie: instituţiile publice nu au nici o obligaţie de 
a-i ajuta pe mulţi dintre marginalizaţi, pentru simplul motiv 

că aceştia nu fac decît să suporte consecinţele propriilor 
greşeli, defecte, vinovăţii. Statul nu poate, dar nici nu 
trebuie, să fie un “ocrotitor general’. De ce ar fi societatea 
obligată să organizeze şi să finanţeze ajutorarea celor care, 
prin propria vină sau greşeală, au ajuns în situaţii dificile? 
Retorica “protecţiei sociale”, a “drepturilor inalienabile” ale 
omului la asistenţă, muncă sau nivel de trai decent omite, de 
regulă, să răspundă acestei întrebări importante pe care 
liberalismul are meritul de a fi pus-o frontal. 

Cea de-a doua componentă a argumentului moral, poate 
mai interesantă decît prima, vizează resursele necesare 
protecţiei sau asistenţei sociale, mijloacele din care trebuie 
să se alimenteze ajutorul public cerut de adepţii statului- 
ocrotitor general. Evident, resursele şi mijloacele necesare 
ajutorării unora nu pot proveni, de regulă, decît din 
rezultatele muncii depuse de ceilalţi membri ai comunităţii; 
dar, argumentează criticii statului asistenţial, mulţi dintre cei 
care, prin munca lor, furnizează aceste resurse şi mijloace se 
află ei înşişi într-o situaţie care, dacă nu este mizeră şi 
marginală, este totuşi precară, astfel că ar avea chiar ei 
nevoie de un oarecare ajutor social. Este oare drept şi moral 
ca acest ajutor să le fie refuzat pe motivul că nu se află în 
stare de mizerie, pentru ca el să fie acordat altora ce sînt 
responsabili de starea în care se află? 

“cei care sunt forţaţi să facă atît de mult pentru cei lipsiţi, 
au adesea ei înşişi o nevoie tot atît de mare, dacă nu şi mai 
mare, să fie ei înşişi ajutaţi. Săracii merituoşi se află 
printre cei care sunt puşi la contribaţie pentru a întreţine 
pe socoteala lor pe săracii ticăloşi /.../ protecţia săracilor 
vicioşi implică o agresiune asupra săracilor virtuoşi /.../ 
nu-i oare crud să măreşti suferinţele celor mai buni pentru 
a micşora suferinţele celor mai răi dintre oameni?”55. 


în sfîrşit, un ultim argument de ordin moral- 
comportamental este acela că existenţa unui sistem amplu de 
protecţie şi asistenţă socială creează o cultură a dependenței, 
în virtutea căreia mulţi oameni se obişnuiesc să 
supravieţuiască într-o stare de dependenţă (faţă de 
comunitate şi spiritul de solidaritate al acesteia), sau chiar se 
complac în situaţia de paraziți ai sistemului de sprijin social. 
Subzistenţa bazată pe ajutorul oferit (cu generozitate) de 
către societate începe să fie percepută - la nivelul anumitor 
grupuri sociale - drept ceva normal, renunţîndu-se la orice 
efort de ieşire din starea de dependenţă faţă de sistemul de 
sprijin; numeroşi indivizi preferă să vegeteze în postura de 
victime ale sărăciei şi marginalizării, care deci ‘trebuie 
sprijinite de stat’, decît să înfrunte dificultăţile legate de 
încercarea individuală de reintegrare socială. în anumite 
straturi sociale, se creează tradiţii de dependenţă, familii 
întregi obişnuindu-se, de-a lungul a mai multe generaţii 
chiar, să beneficieze de această condiţie de victimă, să 
trăiască pe baza exploatării sistematice a tuturor 
posibilităților oferite de sistemul de asistență socială. 
Cercetări sociologice desfăşurate în secolul nostru au 
confirmat existența unor asemenea fenomene, indicînd 
implicit faptul că principii liberale ca 'ajută-te singur şi 
Dumnezeu te va ajuta’ sau fiecare pentru sine şi Dumnezeu 
pentru toți’, departe de a fi simple mostre de cinism, conţin şi 
un apel ‘sănătos’ la efortul individual curajos, la depăşirea 
condiţiei de ‘victimă’ şi a culturii dependenţei. Pe de altă 
parte, nici liberalii radicali nu au mers pînă la extrema de a 
nega utilitatea oricărui tip de ajutor social. Chiar autori ce nu 

pornesc de loc de la premise sentimentale, cum este Hayek, 
admit că este totuşi necesară “o protecţie faţă de lipsurile 
grave” care să asigure un minim de securitate individuală, în 
absenţa căreia oamenii nu ar mai fi dispuşi să accepte 
riscurile economiei libere de piaţă, cu toate fluctuațiile şi 
disparităţile ei: “Un anumit grad de securitate este esenţial 
pentru a putea menţine libertatea, deoarece majoritatea 
oamenilor sînt dispuşi să suporte riscul presupus de libertate 
numai atîta timp cît acest risc nu este prea mare”. Se 
recunoaşte, de asemenea, că pentru atingerea idealului 
liberal al egalităţii şanselor tuturor participanţilor la 
“competiţia” economică şi politică anumite categorii de 
persoane defavorizate trebuie ajutate financiar şi 
instituţional (spre exemplu, pentru a-şi putea face studiile 
necesare, în condiţiile în care un anumit nivel de educaţie 
reprezintă o componentă importantă a egalităţii şanselor). 
Dar, admiţîind aceste realităţi, liberalii insistă că sistemul de 
protecţie socială nu trebuie să se dezvolte şi să se amplifice 
în aşa fel încît să altereze funcţionarea competiţiei 
economice şi dezvoltarea spontană bazată pe forţele pieţei, 
cum se întîmpla în economiile socialiste. Temeiul acestui 
avertisment este legat de o altă obiecţie adusă de liberali 
ajutorului social. 

Liberalismul aduce împotriva idealului asistenţei sociale şi 
un argument economic. Acesta constă, în fond, în ideea că un 
sistem complex şi amplu de protecţie şi ajutor social duce nu 
numai la o imensă risipă de resurse economice (în primul 
rînd financiare), risipă care poate ajunge lesne la un nivel 
insuportabil pentru societatea respectivă, dar şi la o 
denaturare a mecanismelor economice normale şi eficiente. 
Existenţa unui complex de subvenţii, ajutoare materiale, 
scutiri, indemnizaţii, facilităţi şi credite excepționale 
(stabilite pe criterii neeconomice) etc. alterează barometrul 
economic (preţurile), falsifică informaţia vitală oferită de 
acesta, modifică raporturile economice vitale şi dereglează 
sistemul economic în ansamblu. Şi în acest caz, experienţa 

acumulată în secolul nostru a adus numeroase confirmări 
avertismentelor formulate de gindirea liberală. Dacă aceste 
dovezi empirice nu au demonstrat valabilitatea concluziilor 
celor mai radicale - bunăoară a celor libertariene, care 
resping orice tip de asistenţă publică organizată şi impusă de 
stat - ele au reuşit totuşi să dovedească faptul că problema 
ridicată de liberalism este una reală şi dificilă, iar contribuţia 
adusă de această doctrină la înţelegerea raporturilor dintre 
competiţia individuală liberă şi ajutorul social planificat este 
una extrem de valoroasă. întrebarea: ‘pînă unde poate merge 
asistenţa şi protecţia socială fără a denatura procesul 
economic 

firesc? rămîne însă deschisă; nici liberalismul, care apără 
dezvoltarea economică spontană în dauna generozităţii şi a 
solidarităţii sociale, nici adepţii acestora din urmă, care, în 
mod inevitabil, pledează pentru un tip de intervenţie statală 
sistematică, cu scop protectiv, ce diminuează elementul 
spontan din funcţionarea mecanismelor economice, nu au 
formulat un răspuns decisiv, apt să pună capăt 
controverselor. Problema care rezultă din absenţa unui atare 
răspuns se profilează ca una din cele mai grave probleme cu 
care se confruntă societatea contemporană, inclusiv lumea 
industrială dezvoltată; s-ar putea spune că în ultimele două 
decenii eşecul “statului bunăstării generale’ a conturat 
constatarea că nici bogății nu par să fie destul de bogaţi 
pentru a putea ajuta în măsură suficientă proprii lor săraci. 

TOLERANŢA 


“diversitatea nu este ceva râu, ci 
este un bine.” 


J.S. MILL 


Contribuţia adusă de liberalism la instituirea toleranţei 
intelectuale, religioase, morale şi politice în lumea modernă 
este atît de mare, încît termenul 'liberal' a devenit aproape 
sinonim cu ‘tolerant’. Nici o mişcare politică nu a făcut 
pentru atingerea idealului toleranţei mai mult decît 
liberalismul; printre liberali vom găsi pe cei mai importanţi 
teoreticieni ai toleranţei (începînd cu Locke); politicienii 
liberali au constituit cea mai masivă mişcare organizată de 
promovare a toleranţei în viaţa politică; iar regimurile 
liberale - mai ales în Marea Britanie, unele ţări nordice sau 
protestante şi SUA - au reprezentat cel mai important 
adăpost pentru cei ameninţaţi de intoleranţă, precum şi cea 
mai puternică forţă politico-militară de combatere a acesteia. 
Principiile toleranţei - “singurul adevăr absolut este că 
nimeni nu deţine adevărul absolut” sau “we agree to 
disagree” (cădem de acord să putem fi în dezacord), ori 
spiritul lui “trăieşte şi lasă şi pe ceilalţi să trăiască” - apar 
omului modern ca dictoane liberale (chiar dacă nu provin, 
stricto sensu, de la teoreticieni liberali). 

Toleranţa modernă îşi bazează multe dintre justificările 
sale spirituale pe idei ce constituie fundamente ale 
liberalismului. Toleranţa religioasă, spre exemplu, se susţine 
în mare măsură prin ideea liberală despre stat şi despre 
distincţia dintre public şi privat. Locke argumentează în 
favoarea ei spunînd, în primul rînd, că religia ţine de viaţa 
interioară (imposibil de supus constrîngerii) a omului, în timp 

ce statul vizează exclusiv reglementarea vieţii exterioare 
(publice), domeniu în care el îşi poate exercita constrîngerile 
- de unde concluzia că instituţiile statale nu au drept de 
interferenţă în chestiunile religioase ale individului. în 
general, cum liberalii atribuie statului prerogative doar în 
sfera publică (‘exterioară’), ei deduc de aici suveranitatea 
individului în chestiuni de convingere (religioasă sau morală) 


interioară (personală) şi interdicţia oricărei intervenţii a 
autorităţii în această sferă. 

în al doilea rînd, statul fiind un instrument destinat 
rezolvării unor probleme pămînteşti - avînd o menire profană 
- el nu trebuie să limiteze libertatea religioasă, adică să 
afecteze în vreun fel chestiunile omeneşti ţinînd de sfera 
sacrului. în sfîrşit, statul avînd datoria de a interveni doar 
acolo unde se profilează un pericol pentru indivizi, el nu 
trebuie cîtuşi de puţin să se amestece în chestiuni de opinie, 
convingere sau viaţă spirituală, care - fiind de ordinul 
interiorităţii - nu pot constitui pericole la adresa altor 
oameni, ci cel mult pentru cel care le aplică: “Faptele, de 
orice fel, care, fără nici o îndreptăţire, aduc prejudicii altora, 
pot fi - şi în cele mai importante cazuri acest lucru este 
absolut necesar - ţinute sub control prin dezaprobare, iar la 
nevoie chiar prin intervenţia activă a oamenilor. Libertăţii 
individului trebuie să i se pună aici o limită; el nu trebuie 
lăsat să pricinuiască rău celorlalţi. Dar dacă el /...7 nu face 
decît să acţioneze conform propriilor înclinații şi păreri în 
chestiunile care îl privesc doar pe el /.../ trebuie să se 
permită individului să-şi transpună nestingherit opiniile în 
practică pe propriul sau risc” (Mill). 

Unul dintre principiile liberale pe care se fundamentează 
strategia  toleranţei este principiul failibilităţii umane. 
Inspirîndu-se iniţial din scepticismul empirismului filozofic, 
apoi dintr-un simplu şi comun simţ al realităţii, liberalismul a 
pus la baza atitudinii sale ideea că nimeni nu are vreodată la 
dispoziţie Adevărul definitiv şi incontestabil: chiar opiniile 

“incontestabile” au punctele lor vulnerabile, în timp ce 
opiniile ‘deviante’ sau 'eretice' pot conţine “'sîmburele' lor de 
adevăr: 


“Opinile populare asupra unor chestiuni în care nu se 
poate decide prin mărturia simţurilor sînt adesea corecte, 
dar ele nu redau decît rareori sau chiar niciodată întregul 
adevăr. Ele reprezintă doar o parte a adevărului; uneori o 
parte mai mare, alteori o parte mai mică, dar exagerată, 
deformată şi desprinsă de adevărurile care ar trebui să 
însoţească şi să limiteze aceste opinii. Pe de altă parte, 
opiniile eretice fac parte în genere din acele adevăruri 
suprimate şi neglijate care rup lanţurile ce le încătuşau şi, 
fie caută reconcilierea cu adevărul cuprins în opinia 
comună, fie îl înfruntă ca pe un adversar, pretinzînd cu 
acelaşi exclusivism că deţin întregul adevăr. Cazul din 
urmă a fost pînă acum cel mai frecvent căci, în sfera 
spiritului uman, unilateralitatea a 

constituit totdeauna regula, în timp ce multilateralitatea 
doar excepţia. Ca atare, chiar atunci cînd are loc o 
revoluţie în opinii, în timp ce o parte a adevărului iese la 
lumină, o alta cade de obicei în penumbră. Chiar 
progresul, care ar trebui să adauge noi fragmente de 
adevăr, de cele mai multe ori doar înlocuieşte un adevăr 
parţial şi incomplet cu altul, îmbunătăţirea constind în 
principal în aceea că noul fragment de adevăr este mai 
necesar, mai bine adaptat nevoilor vremii, decît cel pe 
care îl înlocuieşte. Dat fiind acest caracter parţial al 
opiniilor dominante, chiar atunci cînd are un fundament 
corect, orice opinie care întrupează măcar ceva din acea 
parte a adevărului pe care opinia comună o omite trebuie 
considerată prețioasă; indiferent cîte erori şi confuzii s-ar 
împleti cu adevărul ei”*€. 


Cu alte cuvinte, adevărul nu este niciodată pur şi simplu 
(doar) adevăr, adică un Bine, după cum nici falsul nu este 
niciodată pur şi simplu (doar) fals, adică ceva Rău; 
combătiînd caracterul absolut (şi simplist) al distincţiei 
adevăr-fals, precum şi (mai ales) maniheismul implicat în ea, 
liberalismul aduce una dintre cele mai importante şi mai 
fertile contribuţii la constituirea modernităţii şi a toleranţei 
moderne. Nerecunoscînd nimic drept adevăr unic, pur, 
integral, liberalii resping monologul, adică pretenţia unei 
singure voci de a se constitui în Voce a Adevărului 
indiscutabil; se deschide astfel calea dialogului, un dialog 
bazat pe principiul că, atîta vreme cît nici un adevăr nu este 
întru totul adevărat şi nici o eroare nu este integral eroare, 
orice se poate discuta. Acest principiu este în fond suportul 
toleranţei intelectuale, al respectului pentru diversitatea de 
opinii: orice se poate discuta, deci asupra oricărui subiect pot 
exista diverse puncte de vedere, deci varietatea de păreri nu 
este decît o dimensiune normală a conversaţiei eterne a 
umanităţii. Adevărul este totdeauna parţial, eroarea nu este 
niciodată completă: drept urmare, o perspectivă globală 
corectă va avea în mod inevitabil caracterul unui mozaic (de 
adevăruri parţiale reunite); diversitatea opiniilor şi a ideilor, 

departe de a reprezenta un haos deconcertant, trebuie 
văzută ca sursă fertilă a tuturor elementelor necesare 
constituirii acestui mozaic al adevărului. 

Liberalismul combate monotonia univocității nu numai în 

sfera ideilor, ci şi în sfera credințelor, a valorilor, a modurilor 
de viață. 
Pledoaria pentru diversitatea stilurilor de viață, pentru 
experimente existențiale chiar reprezintă una dintre cele mai 
curajoase, dar şi dintre cele mai necesare luări de poziție 
proprii epocii moderne. Este plauzibilă presupunerea că 
oamenii s-ar putea mai uşor adapta unei societăți în care 
domneşte un unic Adevăr canonic, decît uneia în care a fost 
impus un unic stil de viaţă obligatoriu pentru toţi indivizii. Pe 
de altă parte, chiar dacă cele două tipuri de diversitate (a 
opiniilor şi a modurilor de viaţă) sînt inseparabile, 
experimentarea diversităţii practice rămîne la fel de 
necesară ca şi cea a diversităţii teoretice: 


“Că oamenii nu sunt infailibili, că adevărurile lor sunt, în 
cea mai mare parte, doar jumătăţi de adevăr, că unitatea 
de opinii nu este de dorit - în afara cazului în care rezultă 
din cea mai neîngrădită şi mai deplină comparare a 
opiniilor opuse - , iar diversitatea nu este ceva rău ci este 
un bine, pînă cînd oamenii vor fi capabili, într-o măsură 
mai mare decît sunt azi, să recunoască toate laturile 
adevărului, toate acestea sunt principii aplicabile în 
aceeaşi măsură felului în care acţionează oamenii, ca şi 
opiniilor lor. După cum este util să existe opinii diferite 
cîtă vreme oamenii sunt imperfecţi, este necesar să existe 
şi experienţe diferite privitoare la modul de a trăi; să se 
lase libertate deplină de manifestare diferitelor caractere 
omeneşti, cîtă vreme aceasta nu prejudiciază pe alţii; iar 
virtuțile diferitelor moduri de a trăi trebuie dovedite 
practic ori de cîte ori cineva găseşte potrivit să le 
încerce”. 


în încercarea de a susţine teoretic principiul diversității 
necesare, deci al toleranţei, unii gînditori liberali au avansat 
în mod semnificativ spre argumente filozofice de largă 

S&Biraţie metafizică, care depăşesc cadrul relativ îngust al 
liberalismului doctrinar. Interesul maxim pentru individual şi 
chiar tendinţa de a vedea în individual o valoare în sine i-a 
condus pe aceştia la recunoaşterea individualităţii (nu doar a 
oamenilor, ci şi a ) contextelor existenţei acestora; astfel, 
liberalismul, care în genere nu se concentrează asupra 
factorilor contextuali, a ajuns în unele cazuri şi la 
evidenţierea importanţei acestor factori, aşa cum arată, 
bunăoară, următorul argument al lui Mill: 


“Dacă un om posedă, într-o proporţie cît de cît 
acceptabilă, experienţă şi bun simţ, atunci felul său 
propriu de a-şi aranja existenţa este cel mai bun, nu 
pentru că ar fi în sine cel mai bun, ci pentru că este al său, 

propriu. Fiinţele omeneşti nu sînt ca oile; şi nici măcar oile 
nu se aseamănă pînă acolo încît să nu poată fi deosebite 
una de alta. O haină sau o pereche de ghete nu i se vor 
potrivi unui om decît dacă sunt făcute pe măsura sa sau 
dacă are la dispoziţie un depozit întreg din care să aleagă; 
este oare mai uşor de găsit modul de viaţă potrivit decît 
haina potrivită ori sunt ființele omeneşti mai 
asemănătoare în întreaga lor conformaţie fizică şi 
spirituală decît în forma piciorului? Fie şi numai faptul că 
oamenii au gusturi diferite şi ar fi un motiv suficient 
pentru a nu mai încerca să-i modelezi după unul şi acelaşi 
tipar. Dar oameni diferiţi au nevoie şi de condiţii diferite 
pentru dezvoltarea lor spirituală; şi ei nu se pot bucura de 
o existenţă sănătoasă în acelaşi climat şi în aceeaşi 
atmosferă morală, tot aşa cum plante de specii diferite nu 
pot creşte în acelaşi climat şi în aceeaşi atmosferă fizică. 
Lucruri care ajută un om să-şi cultive calităţile superioare 
sunt piedici pentru altui. Acelaşi fel de a trăi reprezintă un 
stimulent sănătos pentru unul, menţinînd în cea mai bună 
formă toate facultăţile sale de acţiune şi capacitatea de a 
se bucura de viaţă, în timp ce pentru altul reprezintă o 
povară de nesuportat ce înăbuşă sau distruge întreaga sa 
viaţă lăuntrică. Deosebirile dintre fiinţele omeneşti, în ce 
priveşte lucrurile care le fac plăcere, sensibilităţile faţă de 
durere şi acţiunea exercitată asupra lor de diverşii factori 
fizici sau morali sînt de aşa natură încît, dacă nu există şi 
o diversitate corespunzătoare în felurile lor de a trăi, ele 
nici nu obţin partea de fericire la care au dreptul şi nici nu 
se dezvoltă în aşa măsură încît să atingă statura spirituală, 
morală şi estetică pe care firea lor este capabilă să o 
atingă. De ce atunci toleranța să se aplice, în ce priveşte 
sentimentul public, numai gusturilor şi modurilor de trai 
care smulg consimţămîntul prin multitudinea aderenţilor 
lor?” . 


Prin penetraţia gîndirii liberale, argumente de acest tip au 
devenit articulaţii centrale ale felului modern de a vedea 
viaţa oamenilor şi elemente sigure de sprijin pentru toleranța 
de care contemporaneitatea nu pare să se mai poată 
dispensa. Cu toate acestea, şi mai ales în ciuda faptului că 

meritul liberalismului în cultivarea spiritului de toleranța nu 
poate fi contestat de nimeni, cîtă vreme rămînem în spaţiul 
onestităţii intelectuale şi al bunei-credinţe, nu lipsesc nici 
criticile argumentate la adresa acestei dimensiuni a mişcării 
liberale. Criticii liberalismului - autori cum sînt americanii 
Allan Bloom sau Robert Nisbet, spre exemplu - semnalează 
faptul că toleranța tipic liberală se bazează 

adesea pe un relativism ce degradează totul, anulînd 
valoarea lucrurilor şi diferenţele de semnificaţie dintre ele: 
absolutizarea toleranţei duce la sentimentul că ‘merge orice’, 
că (de vreme ce oricine are dreptul la opţiune personală, şi 
orice opţiune personală trebuie respectată) nici o opinie sau 
preferinţă nu este superioară alteia, deci “poţi alege orice’. 
Or, dacă poţi alege orice, rezultatul este că nimic nu mai 
apare ca fiind demn de a fi ales (Bloom). în acelaşi timp, 
toleranța necenzurată conduce la permisivitate, adică la o 
tendinţa facilă de a admite orice şi de a nu mai repudia 
nimic. Aici, spiritul de toleranţă (în aparenţă benefic) 
degenerează în indiferenţă, nepăsare, labilitate excesivă. 
Dreptul la dezacord devine drept la licenţă, libertatea se 
reduce la haos şi anomie. Dacă aceste obiecţii sunt 
întemeiate - şi ele par astfel, în multe cazuri - rezultă că 
liberalismul a accentuat unilateral asupra unei singure feţe a 
medaliei (toleranța), minimalizind sau neglijind reversul 
acesteia (nevoia de normă, constrîngere, nomic); poate că 
tocmai acestei canalizări unilaterale a energiilor i se 
datorează succesul ofensivei sale în favoarea toleranţei. 


Capitolul 2 


FUNDAMENTELE DOCTRINEI 
LIBERALE: ABSTRACŢII, INVENŢII 
FONDATOARE, REDUCŢII 
OPORTUNE 


Ideile cu adevărat importante sînt totdeauna răspunsuri la 
anumite probleme. Nici liberalismul nu este un fruct al 
gîndirii pure; aşa cum s-a remarcat în repetate rînduri, fiecare 
etapă a evoluţiei sale se raportează la o anumită situaţie 
istorică din lumea occidentală, sau chiar, cum sugerează 
autorul britanic John Gray, la o criză social- politică cu care s- 
a confruntat modernitatea. S-ar putea spune că fiecare mare 
capitol al liberalismului este un răspuns la o mare criză a 
lumii modeme sau o reacţie faţă de presiunile şi problemele 
unui moment istoric. Deşi există mai multe etape şi 
metamorfoze ale gîndirii liberale, precum şi numeroase 
curente componente legate de fenomene sociale particulare 
din anumite ţări, s-ar putea distinge, în mare, trei crize 
principale care şi-au pus amprenta pe dezvoltarea 
liberalismului: criza generată de absolutismul monarhic (în 
secolul XVII-XVIII), cea  declanşată de manifestarea 
radicalismul de stînga (secolul XIX) şi cea care a rezultat din 
apariţia ‘modelului’ social şi statal comunist (în secolul XX). în 
conceperea răspunsurilor sale la aceste crize, doctrina 
liberală recurge la anumite abstracții şi reducţii oportune, 
propunînd totodată unele invenţii cu valoare fundaţională: pe 
aceste constructe abstracte, mai mult sau mai puţin 
discutabile, se fondează liberalismul şi aici identifică critica 
punctele vulnerabile ale doctrinei şi practicii sale politice. 


Liberalismul clasic occidental s-a născut ca reacţie amplă 
şi sistematică împotriva unui tradiţionalism politic ce încerca 
să perpetueze în epoca modernă formele medievale de 
organizare şi conducere a vieţii sociale, justificînd puterea 
politică, religioasă şi 

intelectuală absolută. La origine, liberalismul este o concepţie 
impulsionată şi modelată de țelul respingerii absolutismului 
monarhic şi a subordonării necondiționate a oamenilor faţă de 
Autoritatea politică şi spirituală apărată de tradiţie. 

Tradiţionalismul fundamenta viaţa politică pe viziunea 
religioasă asupra lumii, încercînd chiar să deducă principiile 
de organizare a societăţii din cuvintele Sfintei Scripturi. 
Originea societăţii era legată de porunca divină privind 
“iubirea aproapelui”: oamenii trebuie să trăiască împreună 
pentru că Dumnezeu le-a poruncit să se iubească şi să se 
ajute între ei. Dar Dumnezeu nu a stabilit doar principiul vieţii 
comunitare, ci şi principalele sale structuri, ierarhii, norme de 
organizare sau conduită. Prima structură comunitară este 
familia, care întrupează în modul cel mai evident ideea iubirii 
şi a ajutorului reciproc, dar care ilustrează şi cerinţele 
supunerii celui mai slab faţă de cel puternic: soţii au datoria 
de a se iubi şi ajuta permanent, ceea ce nu exclude însă 
existenţa unei ierarhii “fireşti' conform căreia soţia trebuie să 
se supună soţului ei. Aceeaşi dualitate este ilustrată şi în 
cazul' structurii sociale ierarhice: membrii comunităţii trebuie 
să se iubească şi să se poarte creştineşte între ei, dar totodată 
ei trebuie să respecte ierarhia firească - regele trebuie să 
asculte porunca divină, nobilimea trebuie să se subordoneze 
regelui (reprezentantul lui Dumnezeu pe pămînt), vasalii 
trebuie să se supună suzeranului lor, şerbii nobilului pe 
pămînturile căruia trăiesc, credincioşii duhovnicilor, copiii 
părinţilor etc. Fiecare muritor are superiorul său firesc, 
dintotdeauna aşezat de divinitate pe o treaptă superioară şi 
înzestrat cu dreptul de a conduce pe alţii: regele are Dreptul 
Divin de a conduce întreaga ţară, nobilii de a dicta pe 
pămînturile lor, preotul de a-şi păstori enoriaşii, părinţii de a- 
şi călăuzi copiii. 

Oamenii sînt, desigur, egali în faţa lui Dumnezeu, dar în 
ceea ce priveşte viaţa pămîntească, nu poate fi vorba de 
egalitate: inegalitatea, superioritatea sau privilegiile unora, 
sărăcia sau subordonarea altora sînt consecinţe normale, de 

nemodificat, ale unei înțelepte hotăriri divine care are în 
vedere şi o restabilire a cuvenitului echilibru în viaţa de apoi. 
Ordinea şi ierarhia comunitară, rolurile pe care trebuie să le 
joace fieţare muritor, funcţie de rangul său social, regulile 
morale, juridice pe care trebuie să le respecte oricine sînt 
stabilite o dată pentru 
totdeauna de către însuşi Dumnezeu iar oamenii nu au 
latitudinea să aducă vreo atingere acestei înțelepte aşezări 
eterne a lucrurilor pămînteşti. Ordinea politică, socială, 
juridică şi morală, ierarhiile, privilegiile sînt inviolabile. 
Societatea, în viziunea tradiționalistă, se bazează pe 
principiul Supunerii; ea este o societate a Datoriei. Omul nu 
se naşte liber; el se naşte ca supus şi rămîne, prin însăşi firea 
lucrurilor, un multiplu supus. Starea sa ‘naturală’ este aceea 
de supus. Copilul datorează supunere părinţilor săi, membrii 
familiei sînt supuşi autorităţii paterne, femeia e supusa 
bărbatului, cei aflaţi pe trepte sociale inferioare sînt 
subordonați oamenilor de rang superior şi bineînţeles, orice 
om se supune autorităţii monarhice într-un regat creştin în 
care toţi muritorii ascultă porunca divinității. Din aceaste 
multiple legături de subordonare decurg nenumărate datorii: 
viaţa fiecărui individ este definită şi circumscrisă de datorii 
sociale, juridice, morale, religioase. Cum observă istoricii 
ideilor, chiar şi regele avea datoriile sale, fiind însă 
răspunzător doar faţă de Dumnezeu, nu şi faţă de supuşii săi 
(Paul Hazard). Drepturile apar de obicei doar ca drepturi ale 
superiorului faţă de inferior - ale regelui faţă de nobilime şi 
ceilalţi supuşi, ale nobililor faţă de şerbi etc; drepturile 
oamenilor situaţi pe trepte inferioare ale ierarhiei - ţărani 
liberi, orăşeni liberi - sînt strict limitate, decurgînd exclusiv 
din concesiile şi aprobarea explicită a superiorilor ‘fireşti’. 
Coeziunea şi ordinea socială, desfăşurarea normală a vieţii 
comunitare se bazează pe un sistem complicat de îndatoriri şi, 
ca atare, accentul cade totdeauna pe datorie, nu pe drepturi. 
Cultura politică şi morală anterioară liberalismului este o 
cultură a Datoriei. 

Un efect important al existenţei unei ţesături de legături 
de subordonare este puternica integrare socială; omul nu 
apare ca individ autonom, ci mai curînd, în virtutea 
multiplelor sale localizări ierarhice, ca membru individual al 
unei comunităţi (domeniul feudal, comunitatea rurală sau 
urbană, parohia etc). El se definea nu” atît prin sine însuşi, 
prin caracteristici personale, ci prin aceea că ‘umplea’ un loc 
gol, dinainte pregătit, într-o anume structură ierarhică (Morse 
Peckham). Ca atare, individul nu este şi nu poate fi 
judecătorul autonom al faptelor sau evenimentelor politice şi 
morale, nici al punctelor de ordin intelectual ori religios aflate 
în dispută; în toate 
chestiunile litigioase, dreptul de a judeca şi de a decide 
aparţine comunităţii, exercitarea lui fiind rezervată celui ce 
joacă rolul de ‘cap’ al acesteia: capului familiei, păstorului 
sufletesc care este şi capul parohiei, capetelor nobile şi 
capetelor încoronate (regele este capul nobilimii, dar şi al 
marii familii care este populaţia ţării respective, iar în unele 
state europene şi capul bisericii). Sentința acestora decide 
Binele şi Răul, Adevărul şi Falsul în toate chestiunile 
particulare, presupus fiind că ele decid totdeauna în 
conformitate cu poruncile divine, Cuvîntul Domnului sau 
litera Evangheliei. Autoritatea care judecă în numele 
comunităţii şi al lui Dumnezeu este absolută (persoana regelui 
e sacră, la fel ca drepturile sale): indivizii, ca membri ai 
comunităţii, nu au latitudinea de a controla, contesta sau 
amenda sentinţele sale, căci ele reprezintă nu doar voinţa 
subiectivă a monarhului, ci însăşi autoritatea statală 
(monarhul proclamă “statul sînt eu”). Nu se pune problema ca 
minoritatea să se supună majorităţii; dimpotrivă, majoritatea 
se supune unei minorităţi alese, formate din capii 
comunităţilor şi din cei aflaţi pe treptele superioare ale 
ierarhiei sociale. Este permis şi respectiv interzis nu numai 
ceea ce legea enunţă ca atare, ci tot ceea ce Autoritatea 
decide că ar fi astfel. Iar Autoritatea este inviolabilă. în mod 
special, Autoritatea regală este (cu unele excepţii) sacră, 

bazîndu-se pe Dreptul Divin al regilor. Tendinţa regalității 
este de a concentra toate puterile în mîinile sale, de a nu 
recunoaşte nici o limită a forţei sale de decizie şi acţiune; 
regele nu are datorii decît faţă de Dumnezeu - pe pămînt, şi 
faţă de supuşi, el are numai drepturi: puterea sa este sau 
tinde să fie absolută. Dacă există adunări ale reprezentanţilor 
poporului - aşa cum erau Stările Generale din Franţa - ele 
sînt subordonate monarhiei: regele le poate convoca sau nu, 
le poate dizolva etc. Ca urmare, adunările alcătuite din 
reprezentanţi nu pot afirma suveranitatea poporului. 
Suveranitatea aparţine exclusiv monarhului; poporul, ca sumă 
de oameni obişnuiţi, de supuşi, nu posedă suveranitate - 
condiţia naturală a acestuia, ca şi a celor ce îl compun, este 
aceea de supus. Adepții  tradiţionalismului justifică 
subordonarea poporului faţă de monarh pe baza unei analogii: 
aşa cum fiul este supusul firesc al tatălui său, individul este 
supusul firesc al regelui - autoritatea regală nu este decît 
continuarea normală a autorităţii paterne. Această 
continuitate a autorităţii - şi totodată a 

subordonării indivizilor - putea fi foarte plauzibilă într-o 
societate în care domina ideea creştină că toţi oamenii sînt 
copiii lui Adam şi că Dumnezeu a rezervat regilor dreptul de a 
exercita autoritatea pe care Adam o avusese asupra urmaşilor 
săi. Puterea absolută a lui Dumnezeu-Tatăl asupra oamenilor, 
puterea absolută a oricărui tată asupra copiilor săi minori 
păreau a dovedi caracterul firesc al Autorităţii absolute, deci 
şi caracterul normal al absolutismului monarhic: ca orice tată, 
regele are şi trebuie să aibă putere discreţionară asupra 
supuşilor săi. în viziunea tradiționalistă, care suprapune 
planul divin cu planul pămîntesc, puterea paternă cu cea 
politică, caracterul absolut al puterii regale apărea ca fiind în 
firea lucrurilor” - ea decurgea în mod firesc din situaţia de 
minorat a oamenilor în faţa Autorităţii divine şi paterne. 

minorat de care el însuşi s-a făcut vinovat.” 
KANT 


în secolul XVII, o dată cu aezvoltarea raționalismului clasic 
şi mai ales a iluminismului, oamenii refuză să mai accepte 
situaţia de ‘copii eterni’ care le era rezervată în perspectiva 
tradiționalistă. Ei doresc să se emancipeze din starea de 
permanent minorat, să se transforme din minori supuşi 
Autorităţii în adulţi capabili de a judeca şi de a se guverna 
singuri. Ei resimt ca insuportabilă situaţia în care viaţa 
individului este condusă în toate aspectele ei de autorităţi ce 
nu admit contestaţie şi deplîng subordonarea multiplă în care 
se află: “Acum însă aud din toate părţile ‘Nu discutaţi!”. 
Ofiţerul spune: ‘Nu discutaţi, ci exersaţi!', consilierul de 
finanţe: ‘Nu discutaţi, ci plătiţi!”, clericul: ‘Nu discutaţi, ci 
credeţi!'.” 

Consemnînd critic această omniprezentă pretenţie la 
subordonarea absolută a individului faţă de autoritatea 
publică, Immanuel Kant 


condamnă “neputinţa de a se servi de propriul său intelect 
fără a fi condus de altcineva”. 

În acest spirit, filozofii raţionalişti, începînd cu Descartes, 
impun principiul conform căruia nici o idee nu trebuie admisă 
în virtutea deciziilor Autorităţii publice, a Tradiţiei sau 
Dogmei: oamenii, care se bucură în mod egal de facultatea 
gîndirii raţionale, trebuie să accepte doar ideile şi principiile 
pe care propria lor Raţiune le recomandă drept valabile. 
Astfel, adevărul nu mai emană de la o Autoritate publică, 
impusă prin tradiţie, ci de la autoritatea raţionamentului 
individual, iar eul individual se defineşte prin capacitatea de 
judecată autonomă, prin raţiunea individuală. 

Emanciparea individului de sub tutela Autorităţii absolute 
este susţinută şi de o nouă percepţie asupra interesului 
individual, a raportului public-privat. Conform tradiţiei, 

individul se definea prin locul şi rolul deţinut în societate, prin 
rangul său, adică prin datoriile şi drepturile asociate acestuia, 
deci - în cele din urmă - prin contribuţia la funcţionarea 
normală a întregului social. Interesele şi preferinţele 
personale erau recunoscute doar ca expresii ale 
locului/rolului specific în comunitate; ca trăsătură pur 
individuală, interesul propriu apărea într-o lumină 
defavorabilă, fiind identificat cu simplul (şi condamnabilul) 
defect de caracter, cu egoismul. Dacă, în spiritul 
creştinismului, trebuie să-ţi iubeşti aproapele ca pe tine 
însuţi, nu ai dreptul să fii condus de dragostea de sine sau 
amor propriu; amorul propriu (amor sui) este o manifestare a 
Răului, a imperfecţiunii morale - doar iubirea de semeni şi de 
Dumnezeu (amor Dei) apăreau ca legitime. 

În secolele XVI-XVII percepţia asupra interesului personal 
se modifică profund: urmărirea interesului personal începe să 
apară drept firească, naturală, dragostea de sine devine o 
caracteristică normală a naturii umane. înclinațiile 
acaparatoare ale individului, preocuparea lui pentru binele 
propriu (urmărit chiar în dauna celorlalţi, căci, cum declară 
Hobbes, omul se comportă ca un lup faţă de alţi oameni: 
homo -homini lupus) par generale şi inevitabile; orgoliul este 
unul şi acelaşi la toţi oamenii, ne plîngem de orgoliul unora 
numai pentru că el îl afectează pe al rlostru, semnalează La 
Rochefoucauld în maximele sale. Mai mult, interesul propriu 
este înţeles nu numai ca sursă a viciilor, ci 
şi a virtuţilor (lui i se datorează faptele noastre bune), ca forţă 
dinamizatoare a tot ceea ce facem, ca realitate copleşitoare a 
existenţei umane: căci “virtuțile se pierd în adîncul 
interesului, aşa cum fluviile se pierd în mare” (La 
Rochefoucauld). Prin urmare, omul tinde să se definească prin 
obişnuitul amor sui, mai curînd decît prin idealul amor Dei. 
Drept rezultat al faptului că egoismul se naturalizează, 
transformîndu-se dintr-un păcat într-o trăsătură definitorie a 
firii omeneşti, individualismul nu mai este perceput ca eşec 
moral, simptom al slăbiciunii şi failibilităţii, ci ca element 

central al condiţiei umane, cu pericole dar mai ales cu 
potenţe stimulatoare pentru individ şi chiar pentru societate: 
urmărindu-şi interesul propriu, omul serveşte adesea întreaga 
comunitate, progresul şi bunăstarea ei. 

În al treilea rînd, apare tendinţa de a respinge ideea 
inegalităţii naturale dintre indivizi: de vreme ce toţi oamenii, 
sînt egali în faţa lui Dumnezeu; de vreme ce aparţin aceleiaşi 
specii; de vreme ce ei au aceeaşi origine şi aceiaşi strămoşi, 
precum şi aceleaşi facultăţi, mai ales aceeaşi capacitate de a 
gîndi raţional, trebuie acceptat principiul că toţi oamenii sînt 
egali. Superioritatea firească a unor aleşi - nobilii, mai ales 
capul nobilimii, regele - este contestată. Oamenii s-au născut 
egali, iar dacă la origine nu există inegalităţi şi nu există 
“superiori fireşti' care să-şi subordoneze masele populare, 
atunci există iniţial şi o maximă libertate: oamenii nu s-au 
născut doar egali, ci şi liberi. Iluminismul revendică în primul 
rînd existenţa libertăţii umane, care însă nu era deloc de la 
sine înţeleasă, cum ar fi azi pentru noi. Pentru a dovedi 
existenţa ei, trebuiau eliminate principiile pe care se baza 
tradiţionalismul. în acest scop, întemeietorii liberalismului au 
criticat şi respins identificarea autorităţii politice cu cea 
paternă. Locke subliniază direnţele nete dintre cele două 
tipuri de autoritate: cea paternă izvorăşte din două surse: 
minoratul şi deci nevoia de ocrotire a copiilor, pe de o parte, 
obligaţia părinţilor de a-şi asigura progenitura, pe ue alta. 
Nici unul din aceste elemente nu mai e prezent în cazul 
politicii, ca atare autoritatea politică (monarhul) nu poate 
avea prerogativele unui tată, iar membrii comunităţii nu pot fi 
în mod natural supuşii săi. Se creează astfel premisele pentru 
postularea libertăţii; nefiind supus monarhului, aşa cum e 
copilul tatălui, omul e de fapt liber în raport cu ceilalţi 
oameni. 


PRIMA INVENŢIE FONDATOARE: 

STAREA NATURALĂ 


“Libertatea Naturală a Omului este aceea de a 
fi slobod faţă de orice Putere pămîntească 
Superioară, şi de a nu fi sub Voința sau 
Autoritatea legislativă a Omului, ci de a avea 
drept Regulă doar Legea Naturii.” 


John LOCKE 


Pentru a-şi putea impune viziunea asupra existenţei 
umane şi a societăţii, în pofida rezistenţei acerbe opuse de 
tradiţionalism, primii reprezentanţi ai liberalismului au fost 
siliţi să inventeze o seamă de scheme şi aranjamente politice 
noi, care să poată justifica şi susţine perspectiva nouă pe care 
o propuneau. Prima dintre aceste invenţii a fost Starea 
naturală. 

Gînditorii liberali voiau să impună ideea libertăţii 
inalienabile a omului, idee care contravenea convingerii 
tradiţionale privind situaţia de multiplu supus al acestuia. 
Experienţa socială directă tindea să confirme mai curînd 
această convingere, decît ideea liberală, deoarece ea prezenta 
ca fapte incontestabile nenumăratele şi permanentele datorii, 
“încătuşări', raporturi de subordonare proprii indivizilor reali; 
cum avea să observe Rousseau, în prima frază a celebrului 
său Contract social, omul este pretutindeni “în lanțuri’. 
Realitatea socială părea deci să indice condiţia firească de 
subordonare a individului. O atare concluzie ar fi compromis 
însă principiul libertăţii umane funciare, esenţial pentru 
liberalism. Ca atare, întemeietorii gîndirii liberale erau 
obligaţi să demonstreze că starea efectivă de ‘supus’ nu este 
starea normală, naturală proprie omului, ci doar un produs 
artificial al organizării sociale existente. Se deschidea astfel 
posibilitatea unei noi interpretări care concilia libertatea 
principială a indivizilor cu starea lor actuală de supuşi: omul 

se naşte liber, dar 


starea sa firească de libertate a fost de mult înlocuită de o 
stare artificială de multiplă dependenţă. în efortul de a 
articula această interpretare, liberalismul originar a inventat 
ideea de stare naturală a omului, presupusă a exista anterior 
stării sale sociale, familiare nouă. 

Conform acestei idei, înainte de constituirea organizării 
sociale, a structurii sale ierarhice, a legislaţiei şi a statului, 
oamenii s-au aflat într-o stare de libertate şi egalitate: “o 
Stare de perfectă Libertate de a-şi comanda acţiunile, şi de a 
dispune de Posesiunile lor, şi de Persoanele lor, aşa cum 
socotesc ei potrivit, în limitele Legii Naturii, fără a cere 
permisiune, sau a depinde de Voința altui Om” - “O Stare de 
asemenea de Egalitate, în care toată Puterea şi Jurisdicţia 
erau reciproce, nici un om neavînd mai multă decît altul” 
(Locke). 

în această stare iniţială, oamenii erau călăuziţi nu de legi 
emise de o Autoritate publică (o asemenea Autoritate nu 
exista încă), ci de Legea Naturii exprimată prin glasul 
Raţiunii. Legea Naturii (nescrisă, evident, sau ‘scrisă’ doar în 
sufletele oamenilor) spune că fiecare individ este destinat să 
urmăr”scă propria conservare, dar şi că, dată fiind egalitatea 
existentă, fiecare trebuie să respecte şi conservarea celorlalţi, 
deci să se abţină de la a dăuna, sau a încălca drepturile 
altora. Dacă totuşi legea naturală este încălcată, oamenii au 
dreptul (de asemenea natural) de a-şi apăra proprietatea, 
libertatea şi în general interesele, ba chiar dreptul de a-şi face 
singuri dreptate (întrucît nu există deocamdată nici o altă 
instanţă abilitată şi capabilă de a face acest lucru). 

Ideea că oamenii se află iniţial într-o stare naturală, în 
care nu sînt guvernaţi decît de legi ale naturii, idee proprie 
unei perspective naturaliste ce accentuează asupra lucrurilor 
fireşti şi nu asupra hotărtrilor divine, joacă un rol foarte 
important în constituirea liberalismului, deoarece ea deschide 
calea către respingerea status quo- ului (a stării de lucruri 

existente în societate) apărat de tradiţionalism. Pentru 
gîndirea vremii respective, cîtă vreme nu se face nici o 
distincţie între starea socială actuală a oamenilor şi starea lor 
originară, naturală, rămîne în vigoare presupunerea că ceea 
ce este valabil în prezent (inegalitatea politică, privilegiile 
politice ale aristocrației, subordonarea cetăţenilor obişnuiţi, 
absolutismul regal) este valabil şi în principiu, deci că starea 
de fapt este şi o stare de drept; status quo-ul apare nu 

numai ca o situaţie care s-a întîmplat să se producă, ci ca 
singura situaţie posibilă, ca situaţia care, de vreme ce există 
şi nu este concurată de nici o alta, trebuie recunoscută ca 
normală şi acceptată ca fiind cea pe care Dumnezeu a voit s-o 
instaureze pe pămînt. Dimpotrivă, de îndată ce pe lîngă 
situaţia socială prezentă (de inegalitate şi dependenţă) apare 
şi o situaţie rivală, situaţia originară - starea naturală, de 
egalitate şi independenţă - se naşte posibilitatea de a distinge 
între starea de fapt (ceea ce este) şi starea de drept (ceea ce 
trebuie să fie): se poate afirma că starea socială valabilă în 
prezent nu este şi cea valabilă în principiu; că Dumnezeu nu a 
voit neapărat ca oamenii să trăiască în starea de inegalitate, 
subordonare, şi dependenţă - mai mult, de vreme ce iniţial i-a 
făcut pe oameni egali şi liberi, dîndu-le doar Legea Naturii 
drept călăuză - este de presupus că el a dorit ca ei să rămînă 
astfel. în mod paradoxal, apelul la perspectiva naturalistă nu 
pune liberalismul în conflict cu religia, ci, din contra, aduce 
sprijinul voinţei divine în ajutorul aspirațiilor liberale. Se 
poate acum afirma că, întrucît i-a creat pe oameni liberi, 
Duninezeu nu a aprobat ca ei să fie subordonați unei puteri 
absolute - ceea ce serveşte scopului liberal de combatere a 
absolutismului monarhic. 

A DOUA INVENŢIE FONDATOARE: 
CONTRACTUL SOCIAL 


“ceea ce începe şi în fapt constituie 
Societatea Politică nu este nimic altceva 
decît consimţămîntul unui număr 
oarecare de Oameni Liberi, capabili să 
formeze majoritatea, de a se uni şi 
încorpora într-o asemenea Societate.” 


John LOCKE 


O dată admisă însă ideea că starea naturală a omului este 
libertatea şi că deci iniţial nu a existat nici o putere 
instituţională căreia indivizii să-i fie subordonați, se ridică în 
mod inevitabil întrebarea cum a luat naştere comunitatea 
socială organizată şi cum a apărut puterea politică ce - după 
cum se poate vedea pretutindeni - conduce această 
comunitate. Pentru a găsi răspunsul la această întrebare, 
întemeietorii liberalismului se puteau inspira în primul rînd 
din experienţa socială care le era accesibilă şi (ca filozofi 
empirişti, cum erau atît Thomas Hobbes cît şi John Locke, doi 
dintre principalii inspiratori ai liberalismului) ei se simțeau 
chiar obligaţi să îşi fundamenteze răspunsul pe experienţă. 
Or, experienţa pe care o aveau permanent sub ochi era aceea 
a asocierii voluntare a oamenilor; spre exemplu, cei care 
doreau să creeze o companie de comerţ sau navigaţie îşi 
bazau întreprinderea comună pe un contract iniţial, în care 
se stipulau interesele comune, drepturile şi îndatoririle 
participanţilor etc. Mai mult decît atît, era evident că celula 
primă a oricărei societăţi, familia, se constituia prin 
asocierea voluntară a bărbaţilor şi femeilor, asociere din care 
izvorau şi obligaţiile fundamentale ale membrilor (de a 

asigura condiţiile necesare creşterii copiilor etc). 

Din această perspectivă, cel mai simplu răspuns la 
problema originii comunităţii sociale organizate era că şi 
aceasta a apărut tot printr-o înţelegere sau un contract făcut 
între oameni, îndată ce aceştia 


au înţeles avantajele care decurg dintr-o asemenea asociere 
voluntară. Fondatorii liberalismului au presupus deci că 
societatea civilă a luat naştere în virtutea unui contract prin 
care indivizii, pînă atunci izolaţi, siliţi să se apere şi să-şi facă 
dreptate singuri, au căzut de acord să cedeze comunităţii 
dreptul de a le apăra interesele şi de a face dreptate. 
Comunitatea îşi asumă acum sarcina de a apăra interesele 
tuturor, ceea ce se realizează pe baza instituirii unor reguli 
de convieţuire socială şi de pedepsire a oricăror vătămări 
aduse drepturilor şi intereselor oamenilor, reguli a căror 
elaborare şi aplicare este încredinţată anumitor membri ai 
societăţii; astfel, ia naştere puterea legislativă, care face 
legile (regulile) pe care urmează să se bazeze viaţa socială; 
puterea executivă, care pune în aplicare aceste legi; şi 
puterea judecătorească, care pedepseşte încălcările aduse 
normelor şi regulilor stabilite de puterea legislativă. 

Dacă societatea civilă a luat naştere pe baza unui 
contract iniţial stabilit între primii ei membri, se impune 
concluzia că la baza vieţii comunitare stă consimțămintul 
oamenilor de a se asocia şi a fi conduşi de organele publice 
care reprezintă cele trei tipuri de putere. Cum insistă Locke, 
“Societăţile Politice au început toate printr-o Unire 
voluntară, şi prin înţelegerea reciprocă a Oamenilor 
acţionînd liberi în alegerea Celor care să-i Guverneze”?!. 
Membrii fondatori ai comunităţii au putut, bineînţeles, să-şi 
dea explicit, direct, consimţămîntul la constituirea societăţii 
civile; se poate însă ridica întrebarea cum se integrează în 
comunitate urmaşii lor, toţi ceilalţi oameni care au trăit şi 
trăiesc ulterior momentului constituirii societăţii, neputînd 


21 John Locke, The Second Treatise of Government, p. 102. 

deci participa la actul iniţial de formare a ei şi nefiind 
solicitaţi să-şi dea, la rîndul lor, acordul faţă de acest act. 
Concepţiile tradiţionale sugerau că toţi aceşti membri ai 
comunităţii (care, de altfel, reprezintă în mod evident marea 
majoritate) se nasc şi rămîn supuşi Autorităţii în vigoare în 
momentul şi locul venirii lor pe lume. O atare interpretare 
încuraja însă ideea  subordonării oamenilor faţă de 
autoritatea regală absolută, în vigoare în secolele XVII-XVIII 
în majoritatea ţărilor europene - o concluzie cu totul 
neconvenabilă pentru spiritele liberale care urmăreau tocmai 
emanciparea majorităţii de sub dominaţia absolutismului 
monarhic. De aceea, fondatorii liberalismului s-au străduit să 
respingă 

această interpretare tradiționalistă şi'să acrediteze ideea că 
toţi indivizii, fără excepţie, sînt în exact aceeaşi situaţie ca şi 
primii participanţi la constituirea societăţii civile. în acest 
sens, ei au susţinut că toţi oamenii, indiferent de momentul şi 
condiţiile venirii lor pe lume, se nasc liberi; că nimeni nu se 
naşte supus: “un Copil nu se naşte Supusul unei Ţări sau unei 
Cirmuiri'22. în al doilea rînd, ei au susţinut că toţi cei care 
trăiesc în comunitate, fără însă să fi putut participa (şi 
conveni) direct la formarea acesteia, îşi dau totuşi şi ei 
consimţămîntul la existenţa societăţii civile atunci cînd ajung 
la maturitate, deşi numai în mod tacit.  ldeea 
consimţămîntului tacit - o idee destul de delicată, deoarece 
este dificil de precizat în ce constă un astfel de consimţămînt, 
cum se manifestă el şi cum se poate verifica existenţa lui - se 
impune în gîndirea liberală clasică datorită ataşamentului 
acesteia faţă de două principii diferite dar la fel de 
importante pentru acest mod de a gîndi: acela că orice om se 
naşte absolut liber şi acela că “nimic nu-l poate pune în 
[starea de] supunere faţă de vreo putere pămîntească, decît 
propriul său consimţămînt”%. Liberalismul clasic nu putea 
renunţa li nici unul dintre aceste două principii: a renunţa la 


22 Idem, p. 118. 
23 Idem, p. 119. 

primul ar fi însemnat a abandona argumentul esenţial că 
starea naturală, normală, a omului este libertatea; a renunţa 
la cel de-al doilea ar fi însemnat a recunoaşte că supunerea 
politică poate exista şi în pofida voinţei celor supuşi de a nu 
se mai subordona, ceea ce ar fi servit mult prea bine 
doctrinele tradiţionaliste, regaliste, antidemocratice. Pentru 
a putea însă menţine în vigoare ambele principii, gîndirea 
liberală este silită să recurgă la ideea de consimţămînt tacit, 
care explica felul în care orice om, deşi născut liber, ajunge 
supusul unei Autorităţi politice; dar aceasta se realizează 
printr-o idee extrem de discutabilă, aceea că orice om ajuns 
la maturitate îşi dă acordul la existenţa societăţii civile în 
mod separat, tacit şi chiar Ţară să observe că o face”. 


IMPORTANŢA IDEII DE CONTRACT SOCIAL 


Liberalismul clasic admite această interpretare 
implauzibilă deoarece ideea consimţămîntului, ca fundament 
al cîrmuirii politice, este vitală pentru el. Consensul, ca bază 
a vieţii şi organizării comunitare, ca şi contractul social ce 
rezulta din el, îndeplinea mai multe funcţii esenţiale: 

a/ în primul rînd: furniza o explicaţie “naturalistă' a 
asocierii oamenilor, eliminînd necesitatea unui apel la 
explicaţiile clasice, teologico-metafizice, care tindeau să 
favorizeze absolutismul monarhic şi ierarhia socială 
existentă; raporturile politice de bază se transformă astfel 
din raporturi sacre, aparent intangibile, mai presus de orice 
discuție critică, în raporturi pur omeneşti, profane, 
pămînteşti - susceptibile deci de a fi analizate rațional şi 
chiar modificate. 

b/ în al doilea rînd: ca şi ideea libertăţii naturale a omului, 
ideea consimţămîntului contribuia în mod evident la o 
restabilire a demnităţii şi autonomiei umane: în loc de a 
apărea în condiţia de supus şi de individ a cărei soartă este 
decisă de forţe superioare, fără propria sa participare, omul 
se prezintă acum ca fiinţă autonomă, liberă, care adoptă 


24 Idem, p. 117. 

singură, conform propriei voințe, modul de viaţă preferat (în 
speţă, cel social sau comunitar). Dacă numai propriul său 
consimţămînt îl poate face pe om supus al unei puteri 
politice, înseamnă că el este stăpîn pe destinul său, 
independent şi suveran. Dar - simțeau gînditorii liberali - 
omul trebuie să fie independent şi suveran, deci e necesar 
adevărat că propriul său consimţămînt a fost implicat în 
constituirea societăţii. Spiritului clasic, raţionalist şi optimist, 
îi apărea ca realistă orice interpretare ce contribuia la 
restituirea sau amplificarea demnităţii umane; problema că 
aceasta s-ar putea fonda pur şi simplu pe mituri (cum ar fi 
mitul nemuririi sufletului, al liberului arbitru sau al 
autonomiei individului), pe care şi-o pun gînditori ca 
Nietzsche la sfîrşitul modernităţii, nu se ridica, în 
mentalitatea clasică, niciodată. Această mentalitate ţinea de 
o cultură a Adevărului şi ea lua ca de la sine înţeles faptul că 
valorile (inclusiv valoarea demnităţii) se fondează pe adevăr. 
Bănuiala nietzscheeană că ar putea exista minciuni necesare 
(pentru supraviețuirea morală a omului şi pentru instituirea 
unor valori) nu se născuse încă. 

c/ în al treilea rînd: ideea contractului social rezolva 
problema legitimităţii politice într-un mod care se acorda cu 
felul în care era înţeleasă legitimitatea în epocă. Pentru 
filozofii clasici, legitimitatea era totdeauna asigurată de 
originea adecvată a convingerilor personale sau a 
aranjamentelor publice. Spre exemplu, legitimitatea ideilor 
era furnizată de sursa acestora: raţiunea, deducţiile 
indubitabile, pentru raţionalişti ca Descartes, sau experienţa 
empirică incontestabilă, generalizările inductive, pentru 
empirişti ca Locke. în plus, era unanim admis modelul 
fundării cunoştinţelor pe axiome (adevăruri neîndoielnice). 

Or, contractul social juca în politică un rol analog celui 
jucat de axiome în cunoaştere: el fundamenta ‘construcția’ 
politică (regimul politic, organizarea instituţiilor sociale) la 
fel cum axiomele fundamentau ‘construcția’ intelectuală 
(sistemul de adevăruri). Regimul politic era legitim în măsura 

în care se întemeia pe un contract iniţial, pe un prim 
consimţămînt de a se asocia al membrilor societăţii, tot aşa 
cum o teorie era legitimă (validă) în măsura în care se 
întemeia pe axiome, adică pe adevăruri prime asupra cărora 
nu exista nici un dezacord de opinii. Originea contractuală, 
deci mai presus de orice suspiciuni privind samavolnicia, a 
unui regim politic garanta legitimitatea sa. . 

d/ în al patrulea rînd: ideea de consimţămînt şi cea de 
contract jucau rolul hotăritor în stabilirea suveranităţii 
poporului. Pentru concepţiile tradiţionaliste, suveranitatea 
politică aparținea  Suveranului, adică monarhului ca 
reprezentant al lui Dumnezeu pe pămînt. Liberalismul 
urmăreşte să modifice această reprezentare populară, larg 
răspîndită într-un climat spiritual dominat de ideea de 
supunere faţă de valoarea sau Fiinţa supremă; el aspiră să 
încetăţenească ideea suveranităţii individului, a majorităţii, a 
poporului. Or, în acest scop consimţămîntul fiecăruia şi 
contractul social erau cît se poate de utile: ele indicau faptul 
că pentru exercitarea puterii şi organizarea vieţii oamenilor 
esenţial era acordul fiecărui individ şi al majorităţii 
membrilor societăţii, nu autoritatea vreunei persoane 
privilegiate, fie ea şi persoana regală. 

Generalizarea convingerii că originea societăţii se lega de 
consimţămîntul omului de rînd şi de consensul majorităţii 
contribuia la formarea unei mentalități noi, conform căreia 
elementul politic important, decisiv, este masa de cetăţeni, şi 
nu o elită sau un Ales Divin. 

Ideea de contract social e deci importantă nu în primul 
rînd ca explicaţie a originii ordinii sociale, a statului, sau 
suveranităţii, ci mai ales ca instrument de interpretare care 
mută accentul, şi centrul de greutate al vieţii sociale, de la 
autoritatea tradiţională (rege, nobilime) la mase; originea 
aranjamentelor sociale, a autorităţii deci şi a suveranităţii nu 
mai este în voinţa divină (identică cu cea regală, sau a celor 
aflaţi în vîrful scării sociale) ci în voinţa populară. 

Chiar regalitatea a apărut prin consimţămîntul indivizilor 

de a încredința puterea politică unui singur om (în vremea 
cînd nici nu se visa despre pretinsul, mai tîrziu, Drept Divin 
al regilor)”. 

e/ în al cincilea rînd: ideea consimţămîntului susţine şi 
instaurarea principiului dominaţiei voinţei majorităţii asupra 
voinţei minorităţii. Argumentul (iniţiat tot de Locke) se 
bazează pe o analogie cu fenomenele mecanice: cum 
societatea se naşte şi acţionează exclusiv prin 
consimţămîntul indivizilor ce o formează, înseamnă că 
puterea care pune în mişcare corpul social este voinţa 
membrilor acestuia, şi nimic altceva; dar voinţa majorităţii 
este inevitabil mai puternică decît voinţa unei minorităţi, deci 
comunitatea va merge totdeauna în direcţia impusă de 
majoritate”. Legitimarea principiului majorităţii, ingredient 
esenţial al democraţiei moderne, reprezenta o treaptă 
fundamentală a evoluţiei politice, deoarece acest principiu - 
de la sine înţeles şi neproblematic pentru noi - nu era cîtuşi 
de puţin de domeniul evidenţei pentru oamenii formaţi în 
spiritul tradiţionalismului  teologico-metafizic, paternalist, 
care sugera că în societate, ca şi în familie, nu majoritatea ci 
Capul (comunităţii) trebuie să decidă. 

f/ în al şaselea rînd: contractul social stimula în mod firesc 
convingerea că scopul vieţii comunitare este Binele general, 
deci binele marii mase de oameni, şi nu satisfacerea voinţei 
arbitrare a unor privilegiați sau ascultarea unei porunci 
absolute, indiferente la voinţa 
majorităţii. Căci dacă oamenii au renunţat la drepturile 
naturale cu care s-au născut şi la libertatea originară pentru 
a intra, pe baza unui contract, în starea de supuşi (ai 
autorităţii politice instituite în comunitate), este sigur că ei 
au facut-o în vederea unei îmbunătăţiri a situaţiei lor, “căci 
nu se poate presupune despre nici o Creatură raţională că îşi 
schimbă condiţia cu intenţia de a o duce mai rău””. Fixarea 
binelui comun drept scop final al vieţii sociale constituia un 
25 Locke, op. cit., p. 112. 


26 Locke, op. cit., p. 96. 
27 Locke, op. cit., p. 131. 

pas important nu numai în direcţia naturalizării existenţei 
sociale, secularizate şi puse exclusiv sub auspicii pămînteşti, 
dar şi a 'democratizării' sale, adică a subsumării faţă de 
interesele majorităţii. Recunoaşterea semnificației Binelui 
comun era o implicită recunoaştere a prevalenţei intereselor 
marii mase a membrilor societăţii faţă de orice alte priorităţi 
politice cu caracter  teologico-metafizic, chestiune ce 
transpare destul de clar din convingerea că tot ceea ce este 
în avantajul “Societăţii, şi al Poporului în general” se va 
justifica totdeauna de la sine”. 

g/ în al şaptelea rînd: aceasta înseamnă însă că jurisdicţia 
puterii publice create o dată cu comunitatea nu se poate în 
nici un caz extinde dincolo de sfera Binelui comun urmărit 
prin instituirea ei: “puterea Societăţii, sau a Legislativului 
instituit de ei, nu poate fi niciodată presupusă a se extinde 
dincolo de binele comun”. Explicaţia acestei limitări este 
următoarea: întreaga putere politică  instituţionalizată 
provine din punerea laolaltă a ceea deţineau oamenii în 
starea naturală şi au cedat comunităţii prin contractul 
originar; or, oamenii nu deţineau o putere absolută (nici 
măcar asupra lor înşişi, căci, spre exemplu, nu aveau dreptul 
de a-şi lua singuri viaţa sau de a se vinde singuri drept sclavi) 
şi deci nu puteau ceda ceea ce nu aveau. În plus, ei nu au 
cedat toate drepturile pe care le aveau, ci numai atît din ele 
cît era necesar pentru asigurarea protecţiei sale şi a 
celorlalţi 3, aşadar atît cît era necesar pentru garantarea 
Binelui comun. Puterea cedată instituţiilor politice fiind 
limitată, rezultă că şi puterea de care dispun acestea este tot 
limitată. 

Fondarea suveranităţii pe consens şi contract aveau deci 
avantajul capital de a conduce la ideea caracterului limitat al 
autorităţii; principiul autorităţii limitate, absolut esenţial 
pentru liberalism ca şi pentru orice concepţie politică care se 


28 Locke, op. cit., p. 158. Căci “scopul guvernării fiind binele 
Comunităţii...” (p. 163). 

29 Locke, op. cit., p. 131. 

30 Locke, op. cil., p. 135. 


120 Fundamentele doctrinei 

liberale 

opune totalitarismului, era astfel instaurat şi înzestrat cu 
valabilitate generală, dar în acelaşi timp el era mobilizat şi în 
mod direct, împotriva absolutismului monarhic. 
Raționamentul implicat aici era următorul: oamenii s-au 
asociat într-o comunitate pentru a se putea mai bine apăra 
împotriva abuzului, violenţei, opresiunii, într-un cuvînt 
împotriva arbitrarului; Binele comun urmărit este deci 
prevenirea arbitrarului, apărarea libertăţii şi a drepturilor 
naturale ale oamenilor. Insă un Monarh Absolut este tocmai 
un Cîrmuitor care se bucură de o libertate de acţiune 
nelimitată, de capacitatea neîngrădită de a-şi manifesta 
voinţa arbitrară; în faţa lui membrii societăţii sînt în 
imposibilitate de a se apăra, căci “ce Siguranţă, ce 
îngrăditură există într-un asemenea Stat, împotriva Violenţei 
şi Opresiunii acestui Cîrmuitor Absolut?”!! Rezultă deci că 
existenţa monarhiei absolute este contrară Binelui general 
urmărit prin contractul social; şi este cu totul de necrezut că 
oamenii ar fi căzut de acord să se unească pentru a preveni 
abuzurile mărunte care îi amenințau, dar ar fi acceptat 
monarhia absolută, sursa celor mai mari abuzuri posibile 
(căci nimeni nu are o mai mare putere discreţionară decît un 
asemenea rege) - ar fi (crede Locke) ca şi cum oamenii ar fi 
decis să evite răutăţile pe care le pot produce vulpile, dar ar 
fi fost foarte mulţumiţi să fie devoraţi de lei! (ibidem). 
Compararea monarhului absolut cu leul, presupus a fi cel mai 
feroce prădător, sugera caracterul nefiresc şi nelegitim al 
absolutismului într-o societate creată tocmai pentru 
prevenirea prădăciunilor. 

h/ în al optulea rînd: pe ideea de contract social şi pe 
principiul limitării puterii se fondează şi statul de drept sau 
supremația legii. Cu toate că puterea legislativă este “sacră 
şi  inalterabilă”, (Locke) deoarece reprezintă voința 
membrilor societății, ea nu poate fi arbitrară, adică nu se 
poate exercita fără legi stabile şi reguli precizate: o 
guvernare a oamenilor de către această putere fără 
asemenea legi şi reguli i-ar pune pe aceştia într-o situație mai 

dreptul de a se apăra singuri (la care au 

renunţat o dată cu intrarea în comunitate) dar şi de garanţia 
protectoare a legilor“!. Ca atare, legile sunt indispensabile, 
ele sînt “marele instrument şi mijloc”? prin care se 
protejează proprietatea, drepturile şi libertatea 
persoanelor“, iar statul devine prin aceasta un ‘stat de 
drept’, căci supunerea faţă de stat nu este decît o supunere 
faţă de legi“. Pe de altă parte, aceeaşi suprematie a legii 
conduce la consecinţa că (întrucît numai legea poate 
interzice şi constrînge) tot ceea ce legea nu reglementează 
rămîne la latitudinea liberei voințe a individului; se 
instaurează astfel, pentru mine ca individ obişnuit, “o 
Libertate de a-mi urma propria voinţă în toate chestiunile, în 
care Regula nu prescrie nimic; şi a nu fi supus Voinţei 
Arbitrare, schimbătoare, nesigure, necunoscute a altui 
Om”, Acesta este principiul “tăcerii legii”: unde legea tace 
nu există interdicţie, tot ce nu este interzis este permis. Pe 
principiul “tăcerii legii” se va fundamenta toleranța politică, 
juridică, religioasă, morală şi intelectuală caracteristică 
liberalismului. 

i/ în al nouălea rînd: modelul contractului social pleda şi în 
favoarea ideii de egalitate politică. 

Prin intrarea în societatea civilă, fiecare om a consimţit să 
cedeze o parte din libertatea sa naturală şi deci să se supună 
legilor ce vor fi alcătuite de puterea legislativă. Nici un 
individ nu poate, doar în virtutea propriei autorităţi, să 
ocolească rigorile legii sau să pretindă a fi exceptat de la ele 
(dacă s-ar îngădui fiecăruia să se autoexcepteze, aceasta ar 
echivala cu a da fiecăruia dreptul de a face ce vrea, ceea ce 
bineînţeles ar conduce la anarhie, la un fel de reîntoarcere la 
starea naturală) - ceea ce înseamnă că legile funcţionează 
pentru toţi membrii societăţii, şi că ele funcţionează Ja fel 
pentru toţi; “nici un Om din Societatea Civilă nu poate fi 


31 Locke, op. cit., p. 137. 
32 Locke, op.cit., p. 134. 
33 Locke, op. cit, p. 171. 
34 Locke, op.cit, p. 134. 
35 Locke, op. cit, p. 22. 

exceptat de la Legile ei”%. Prin acest principiu, se afirmă 
egalitatea completă a indivizilor în faţa legii, deci anularea 
privilegiilor politice din punct de vedere juridic. 

j/ în al zecelea rînd: ideea contractului social promova nu 
numai egalitatea, ci şi libertatea politică, după cum aducea în 
prim plan şi 
principiul apărării drepturilor omului. Cum legile elaborate 
de puterea legislativă sînt fondate pe legea naturală“, ele 
nefacînd altceva decît să preia funcţia  prescriptivă 
(normativă) deţinută anterior, în starea naturală, de aceasta, 
şi astfel să permită realizarea dreptăţii prin acţiunea 
comunităţii, nu prin acţiunea individuală a fiecăruia; cum 
legea naturală nu vine să se impună oamenilor din exterior, 
ca ceva străin, ci este înscrisă în însăşi raţiunea acestora, 
cerinţele ei coincizînd cu recomandările propriei nostre 
raţiuni; şi cum puterea legislativă este fixată prin consensul 
contractual al tuturor membrilor societăţii“, ea neexprimînd 
nimic altceva decît voinţa acestora de a ceda comunităţii 
prerogativele legiferării, devine cert şi evident că legile 
elaborate în societate nu reprezintă constrîngeri exterioare, 
emanînd de la o forţă independentă de oameni, ci sînt un fel 
de constrîngeri liber consimţite prin care aceştia înţeleg să-şi 
apere interesele fireşti. Ca atare, legea nu constituie o simplă 
barieră în calea libertăţii umane; ea este în primul rînd o 
condiţie favorabilă ei: “scopul Legii nu este acela de a aboli 
sau restrînge, ci acela de a păstra şi mări Libertatea”. 
Limitînd acţiunea arbitrară a fiecăruia, legea devine garanţia 
libertăţii naturale şi raţionale a tuturor. În absenţa ei, orice 
om ar fi la cheremul capriciilor altora, deci complet 
dependent, ceea ce dovedeşte că legea este nu adversara, ci 
condiţia necesară a libertăţii: “unde nu există lege, nu există 
Libertate". Aşadar, deşi se opun manifestării capricioase a 


36 Locke, op. cit, p. 94. 
37 Locke, op. cil., p. 12. 
38 Locke, op. cit., p. 22. 
39 Locke, op. cit., p. 57. 
40 Locke, op. cit., p. 57. 

dorințelor necontrolate ale indivizilor, legile elaborate de 
puterea politică instaurată prin contract reprezintă însăşi 
voinţa membrilor societăţii şi instrumentul promovării 
libertăţii lor; ele îmbină în mod raţionai datoria (de a 
respecta regulile de convieţuire în comunitate) cu dreptul (de 
a beneficia de cea mai mare libertate îndreptăţită de legea 
naturală). Prezentarea legilor în această lumină, înţelegerea 
lor ca autoconstrîngeri şi ca norme ce conciliază obligaţia 
socială cu libertatea individuală, constituia un progres 
extrem de semnificativ, deoarece afirma cu putere autonomia 
umană: individul nu mai apărea ca supus etern, obligat să se 
plece în faţa constrîngerilor (fie ele şi 

înțelepte, drepte, benefice) impuse de o Autoritate exterioară 
(fie ea şi divină); el apărea ca personalitate independentă, 
matură, capabilă de a-şi impune singură constrîngerile 
necesare asigurării propriei libertăţi. 

Pe de altă parte, scopul vieţii sociale întemeiate pe 
contract fiind nu doar apărarea libertăţii, ci şi a capacităţii 
fiecăruia de a se bucura neîngrădit de “toate Drepturile şi 
Privilegiile” pe care i le-a conferit legea naturală”, viziunea 
contractualistă creează premisele unei permanente 
accentuări a temei drepturilor omului: indivizii s-au unit pe 
baza unui consens, comunitatea astfel creată fiind menită să 
garanteze respectarea drepturilor omului - materializarea 
acestor drepturi este un scop prioritar al însăşi existenţei 
societăţii. Ideea că societatea există pentru a garanta 
libertatea şi drepturile omului (nu pentru a ilustra o ordine 
cosmică, sacră) aduce simultan în prim plan atît individul, cît 
şi drepturile sale, afirmînd idealul iluminist al emancipării 
omului de sub tutela divină; sacră apare acum nu o Persoană 
transcendentă de la care ar emana normele şi regulile 
universal valabile, ci însăşi persoana umană înzestrată cu 
rațiune şi capabilă de a-şi da singură legi după care să se 
conducă. 

k/ în al unsprezecelea rînd: întemeierea societăţii pe un 
contract liber consimţit deschide pentru prima dată şi 
posibilitatea unei soluţionări raţionale a problemei opoziţiei 
sau rezistenţei individului faţă de Autoritatea politică. 
Întrucît Autoritatea nu mai reprezintă imperativul teologic, 
metafizic şi moral absolut (nu mai reprezintă cuvîntul de 
ordine absolut, ceea ce trebuie să fie, conform poruncii 
divine, a ordinii ontologice şi a valorilor morale), opoziţia 
individului faţă de ea nu mai constituie în mod fatal o 
rebeliune nebunească, contrară firii, condamnabilă; ea 
devine explicabilă şi justificabilă, deşi nu în orice caz, ci 
numai în cel în care contractul social a fost încălcat. Oamenii 


2 Locke, op. cit., p. 
87. 

s-au unit într-o comunitate pentru a-şi apăra mai bine 
libertatea şi drepturile; în acest scop, ei au încredinţat 
puterii politice (legislative şi executive) această sarcină de 
apărare a intereselor lor. Ei datorează respect şi supunere 
autorităţii astfel instituite, prin propria lor voinţă, atîta 
vreme cît ea continuă să le reprezinte şi apere interesele, în 
conformitate cu înţelegerea iniţială. Dacă însă această 
înţelegere a fost încălcată, dacă autoritatea instaurată prin 
contractul social abuzează de 


2 Locke, op. cit., p. 
87. 

libertatea indivizilor în loc de a o apăra, dacă ea încalcă 
drepturile acestora în loc de a le garanta, sau dacă ea 
sfidează legile în loc de a le aplica, atunci intră în vigoare 
dreptul oamenilor la opoziţie şi rezistenţă în faţa unei puteri 
politice care s-a pus singură în afara legalităţii, instaurînd 
dreptul forţei (caracteristic stării naturale) în loc de forţa 
dreptului (proprie stării sociale)“!. Acolo unde reprezentanţii 
puterii au transgresat legea, s-a instaurat tirania, şi în faţa 
acesteia opoziţia, rezistenţa, chiar revolta devin justificate”. 
Contractul social originar fiind încălcat, oamenii sînt cel 
puţin parţial dezlegaţi de obligaţia de a se supune autorităţii 
pe care tot ei au instituit-o, deoarece aceasta, prin abuzurile 
ei, nu mai beneficiază de consimţămîntul general iniţial. 

1/ în al doisprezecelea rînd: recunoaşterea explicită a 
dreptului la rezistenţă atrage după sine şi o recunoaştere 
implicită a posibilității schimbării politice: membrii 
comunității, care sînt suverani, pot face schimbări la nivelul 
puterii politice dacă aceasta nu-şi satisface în mod 
corespunzător obligațiile contractuale. Perspectiva 
contractuală asupra societății implică o fundare a acesteia pe 
rațiune (consimțămîntul raţional al indivizilor stă la baza 
contractului originar) şi nu pe Tradiţie, Dogmă sau Obicei“; 
ca atare, vechimea sau înrădăcinarea unui regim politic nu 
mai constituie temeiuri decisive pentru menţinerea lui. 
Hotăritor este faptul dacă, la un examen raţional desfăşurat 
de membrii comunităţii, regimul se dovedeşte corespunzător 
sau nu cerinţelor consemnate contractual, deci capabil de a 
apăra drepturile şi libertăţile acestora; dacă rezultatul 
acestui examen este negativ, apare posibilitatea principială a 
schimbării Autorităţii politice prin voinţa populară, care este 
suverană. Imaginea tradiţională a unei societăţi imobilizate 
în forma fixă şi atemporală presupusă a reprezenta ordinea 
publică prescrisă de divinitate şi de ierarhiile cosmice se 


41 Locke, op. cit.,p. 207. 
42 Locke, op. cit., p. 202-205. 
43 Locke, op. cit., p. 158. 

dizolvă; în locul ei, se instaurează principiul că “lucrurile din 
această Lume sînt într-o asemenea curgere continuă, încît 
nimic nu rămîne mult timp în aceeaşi Stare”*. într-o lume 
aflată în continuă schimbare însă, ‘rațional’ nu mai înseamnă 
“corespunzător Raţiunii divine, eterne, 

inalterabile' ci “corespunzător cerinţelor legii naturale şi 
raţiunii umane în care aceasta este înscrisă”; 'raţionalul' nu 
mai este deci exprimat de Dogma tradiţională, de Obiceiul 
sacru, ci de concluziile Judecătorului raţional care este omul 
însuşi. Nu stabilitatea, prin prisma conformităţii cu trecutul, 
ci adecvarea, prin prisma cerinţelor naturale ale oamenilor, 
este imperativul social şi politic principal. Regimul politic 
raţional este cel adecvat intereselor indivizilor care l-au 
instituit prin contract; inadecvările care pot apărea aici 
justifică deci schimbări ale puterii politice sau ale 
reprezentanţilor ei. Contractul social deschide astfel 
posibilitatea ca schimbarea politică, realizată la cererea 
membrilor societăţii şi prin prisma intereselor lor, să fie 
privită ca justificată şi normală. 


44 Locke, op. cit., p. 157. 

REGIMUL POLITIC PROMOVAT DE 
LIBERALISM 


Din principiile politice afirmate de liberalism decurg în 
mod direct principalele trăsături ale regimului politic de tip 
democratic care a devenit, nu pur şi simplu un tip de regim 
apărat de doctrina liberală, ci însuşi idealul de regim politic 
caracteristic epocii moderne. 

Respingerea absolutismului monarhic, obiectivul 
principal al liberalismului îh perioada sa de început, a 
condus la adoptarea  constituționalismului, adică a 
principiului că organizarea şi conducerea politică a societăţii 
nu pot să rămînă pur şi simplu dependente de diversele 
contingenţe temporale, locale sau personale (de oarecari 
aranjamente provizorii, la care s-a ajuns într-un sector sau 
altul, ori de voinţa şi capacitatea de înţelegere a unui 
conducător) ci trebuie fixate precis, definitiv, printr-o lege 
fundamentală - Constituţia - care stipulează sarcinile, 
drepturile şi îndatoririle principalelor instituţii politice, 
delimitînd autoritatea acestora şi eliminind libertatea 
arbitrară a conducătorilor, sau puterea lor discreţionară 
asupra celor conduşi. 

Principiul limitării puterii politice, întemeiat pe ideea 
caracterului limitat al drepturilor naturale şi pe aceea a 
transferării lor, prin contract, asupra comunităţii, a condus 
la ideea necesităţii dispersării puterii în stat. Gîndirea de 
orientare liberală a susţinut dispersarea autorităţii politice 
prin separaţia puterilor în stat (disocierea puterii legislative 
de cea executivă şi de cea judecătorească), supravegherea 

reciprocă a acestora prin crearea unor relaţii de dependenţă 
reciprocă şi echilibrarea lor prin checks and balances 
(controale şi contraponderi), adică prin mecanisme politice 
care supun controlului influența fiecărei puteri, 
contrabalansînd-o prin influența opusă a celorlalte. 

Principiul suveranității poporului a condus la modelul 
regimului politic reprezentativ. 

Conducerea societății trebuie exercitată de către popor, 
deoarece acesta este suveran din punct de vedere politic; 
fiind însă practic imposibil ca întreg poporul să participe 
direct la elaborarea şi aplicarea legilor, mecanismul politic 
esențial devine cel reprezentativ - cetățenii aleg periodic 
reprezentanți care trebuie să exercite puterea, afirmînd 
interesele şi promovînd voința acestora. În acest fel ia 
naştere democrația de tip parlamentar, în care organele de 
conducere (Parlament, Adunare Națională, Congres) sînt 
reconstituite periodic prin alegerea reprezentanților populari 
care le alcătuiesc. 

Principiul egalității şi al libertăţii naturale a oamenilor, al 
necesității protejării acestor calități prin intermediul acțiunii 
comunității a determinat afirmarea egalității politice depline 
dintre oameni şi a imperativului desființării oricăror 
privilegii politice personale sau de grup, la anularea 
“drepturilor divine”, a prerogativelor garantate prin 
“naştere”, apartenenţa la o elită sau la o castă. în acelaşi 
timp, ideea drepturilor naturale ale omului a condus la 
principiul că o organizare politică este legitimă numai în 
măsura în care respectă şi protejează aceste drepturi, 
instaurînd astfel drept model politic modern regimul care 
garantează drepturile omului. 

în sfîrşit, ideea supremaţiei legii, a fundării societăţii pe 
reguli explicite, norme şi legi, precum şi ideea “tăcerii legii” 
(a spaţiului de libertate garantat în orice zonă 
nereglementată de lege, oriunde nu există prohibiţii legale 
explicite), au condus la principiul toleranţei politice, morale, 

religioase şi intelectuale caracteristic vieţii sociale moderne. 

LIBERALISMUL MATUR 


Luptînd împotriva absolutismului monarhic şi a 
privilegiilor politice de castă, în vederea atingerii idealului 
libertăţii şi egalităţii politice, liberalismul se afirma, în 
perioada de început a dezvoltării sale, drept exponent al 
Binelui general şi al interesului public aflat în conflict cu 
interesele personale ale unei minorităţi dominante. 
Reprezentînd astfel spiritul democratic care se confrunta cu 
cel aristocratic şi cu autocraţia (puterea politică personală a 
regilor), doctrina liberală a putut ralia în jurul său mase largi 
de oameni din diverse straturi sociale defavorizate politic sau 
economic; aşa cum se întîmplă în general, coeziunea mişcării 
sociale la care participau aceşti oameni era asigurată de 
existenţa adversarului comun care trebuia dislocat din 
poziţia privilegiată pe care o ocupa. 

îndată însă ce adversarul principal - monarhia absolută şi 
elita aristocratică dominantă - a fost înlăturat, au ieşit la 
lumină şi s-au acutizat treptat diferenţe semnificative de 
înţelegere a Binelui general vizat de cei care luptaseră sub 
flamura ideilor liberale. Pe măsură ce s-a constituit o 
concepţie radicală de stînga asupra Binelui general, 
liberalismul a început să se definească prin opoziţia sa faţă 
de această concepţie, nu faţă de desuetele (şi tot mai puţin 
influentele) idei ale tradiţionalismului. 

“Scopul societăţii, scrie Robespierre în 
Declaraţia drepturilor omului, este fericirea 
tuturor, adică, în mod evident, fericirea 
egală a tuturor indivizilor, care se nasc egali 
în drepturi şi necesităţi.” 

Gracchus BABEUF 


Radicalismul de stînga, care se afirma drept doctrină a 
grupurilor sociale defavorizate din punct de vedere economic 
şi social (“Cauza săracului este prima noastră datorie”, 
spuneau reprezentanţii săi“), înţelegea prin “Binele general” 
nu numai un Bine politic, ci şi unul economico-social. Din 
perspectiva sa, garantarea drepturilor şi libertăţilor politice 
(posibilă o dată cu prăbuşirea absolutismului regal şi a 
regimului politic aristocratic) nu însemna cîtuşi de puţin 
sfîrşitul luptei sociale, deoarece obiectivul vizat era mult mai 
ambițios; se aspira la realizarea fericirii generale înseşi: 
“Trebuie să întemeiem instituţii care să asigure fericirea 
tuturor, şi o bunăstare egală coasociaţilor”*f. în acelaşi spirit, 
radicalismul de stînga nu se putea considera satisfăcut o dată 
cu realizarea egalităţii politice; el cerea o deplină egalitate 
economică (de proprietate, de avere) şi socială. Militînd nu 
pur şi simplu pentru egalitate, ci pentru o egalitate perfectă 
(“egalitatea perfectă ţine de dreptul fundamental, iar pactul 
social, departe de a încălca acest drept, oferă fiecăruia 
garanţia că va fi respectat” 1”), acest nou mod de gîndire 
tindea să desconsidere simpla egalitate în plan politic ca fiind 
pur teoretică; or, sloganul său era că atunci “cînd unui om îi 
este foame sau îi lipsesc multe nu-i trebuie o egalitate 
teoretică”“*. Nu era considerat suficient nici principiul liberal 
al dreptului egal la proprietate, inițiativă, prosperitate; 
radicalismul de stînga recunoştea că un cadru constituţional 
şi legislativ de felul celui 


apărat de liberalism putea doar asigura egalitatea de drept 
dintre oameni, pe care însă practica economică o anula 
permanent (chiar şi după o reformă agrară care ar fi 


45 Gracchus Babeuf, fragmente selectate în antologia Mari ginditori şi 
filosofi francezi ai veacului al XIX-lea, Ed. Minerva, 1989, vol.I, p. 8. 

46 Babeuf, idem, p. 22. 

47 Babeuf, idem, p. 22. 

48 Babeuf, idem, p. 23. 

distribuit egal proprietatea funciară, inegalitatea s-ar fi 
restabilit destul de repede prin vînzări de teren, falimente 
etc). El însă cerea “instituţii capabile să asigure şi să menţină 
nealterată egalitatea de fapt' şi credea cu fermitate că 
“egalitatea de fapt nu este o himeră” “%. Pe scurt, 
reprezentanţii  radicalismului de stînga luptau pentru 
instituirea unui regim constituţional şi juridic care să nu mai 
permită nici un fel de inegalitate între membrii societăţii: “în 
cea mai bună formă de guvernare, trebuie să existe 
imposibilitatea de a deveni mai bogaţi sau mai puternici decît 
semenii”5. 

Era însă destul de evident că asigurarea unei egalităţi de 
fapt între toţi membrii societăţii presupunea desfiinţarea, 
chiar interzicerea proprietăţii private, de vreme ce, în 
regimul juridic curent care admitea această formă de 
proprietate, inegalitatea se refăcea permanent. Radicalismul 
de stînga nu a ezitat să-şi asume acest obiectiv, pe care a 
încercat să-l prezinte drept deplin legitim. În scopul de a 
demonstra legitimitatea desființării proprietăţii private, s-a 
recurs adesea chiar la ideile şi conceptele introduse anterior 
de  ginditorii liberali, în cadrul ofensivei lor anti- 
tradiţionaliste. Astfel, prin aluzie la ideea de stare naturală 
care fusese inventată de precursorii liberalismului, 
radicalismul susţinea “că pămîntul nu este al nimănui şi că el 
aparţine tuturor”!. 

Sugestia că în starea naturală nu exista nici un fel de 
proprietate privată conducea la concluzia că acest tip de 
proprietate este produsul artificial, deci nelegitim, al unor 
convenţii sociale vicioase de pe urma cărora profită în mod 
condamnabil o minoritate privilegiată: “au fost introduse 
convenţii absurde, care au cultivat inegalitatea şi au permis 
celor puţini să-i jupoaie pe cei mulţi, iar, în anumite perioade, 
folosind aceste reguli, o minoritate a concentrat în mîinile ei 


49! Babeuf, idem, p. 24. 
50 Babeuf, idem, p. 25. 
51 Babeuf, idem, p. 27. 

toate bogăţiile țării”. Plecînd de la acest mod de înţelegere 
a lucrurilor, care a fost stimulat chiar de abstracţiile pe care 
se bazase liberalismul (de ideea de 
stare naturală), radicalismul de stînga a formulat un slogan 
politic ce avea să se bucure de o lungă şi spectaculoasă 
carieră: ideea că proprietatea privată este de fapt un furt. 
Ideologii acestui curent de idei nu osteneau niciodată să 
repete că “tot ceea ce un individ acaparează peste nevoile 
sale fireşti este un furt social”, şi totodată că “tot ceea ce 
unui membru al corpului social îi lipseşte pînă la nivelul 
satisfacerii nevoilor sale permanente i-a fost furat din 
proprietatea sa naturală de acaparatorii bunurilor comune”. 
Ecuația “proprietatea este un furt’ putea fi explicată cu 
ajutorul unui alt concept propriu gîndirii liberale, cel de “lege 
naturală'; se putea pretinde că luarea în posesie privată 
reprezintă un furt, deci o infracţiune, deoarece ea încalcă (nu 
legile juridice, instituite de oameni, ci) legea naturală, 
conform cu care bunurile oferite de natură (terenul, 
zăcămintele minerale etc.) sînt şi trebuie să rămînă 
proprietatea tuturor. Plecînd de la presupunerea că natura 
şi-ar fi oferit darurile în mod egal tuturor, se sugera că 
nimeni nu trebuie privat de bunurile dăruite: “nu trebuie să 
existe privaţiune faţă de lucrurile pe care natura le produce 
şi le oferă tuturor”.5 Această viziune asupra proprietăţii, al 
cărei caracter ideologic este dovedit şi de masivul său 
conţinut emoţional negativ (proprietatea e furt, deci lucru 
condamnabil) sau pozitiv (bunurile naturale sînt daruri, 
rezultat al unor fapte lăudabile ale naturii), conducea la 
concluzii foarte radicale, cu evidente conotaţii subversive şi 
sediţioase: “Toate instituțiile noastre civile şi toate 
tranzacţiile reciproce nu sînt decît acte ale unei tilhării 
perpetue, autorizată de legi absurde şi barbare, sub protecţia 
cărora nu facem decît să ne furăm unii pe alții”. în acelaşi 


52M Babeuf, idem, p. 22. 
53 Babeuf, idem, p. 27. 
54 Babeuf, idem, p. 29. 
55 Babeuf, idem, p. 29. 

timp, ea contribuia la insinuarea convingerii că societatea ar 
putea fi restructurată radical, astfel încît proprietatea privată 
să dispară definitiv şi, drept urmare, toţi oamenii să se 
bucure în mod egal de avere, bunăstare şi fericire; prin 
această convingere, prezentă adesea numai tacit, se explică 
insistența cu care radicalismul revine asupra sloganului 
“fericirea tuturor, scopul societății”** 

Credinţa că bunăstarea şi fericirea egală a tuturor este 
realizabilă era susţinută adesea şi cu ajutorul unor idei 
preluate din doctrina creştină. Plecînd de la porunca creştină 
“iubeşte-ţi aproapele ca pe tine însuţi”, ginditorii radicali 
trăgeau concluzia că “nimeni nu poate cere în mod legitim ca 
alţii să fie mai puţin fericiţi decît el”%. Or, dacă trebuie admis 
principiul fericirii egale, trebuie admis şi cel al egalităţii 
bunurilor, deoarece oricine posedă mai mult decît alţii îi 
privează pe aceştia - “nu ajungi să ai prea mult fără a face pe 
alfii să nu aibă destul'*” - şi deci atentează Ia fericirea lor. 

Ideea contractului social originar, datorată liberalismului 
şi precursorilor săi, se dovedea şi ea foarte utilă pentru 
ideologia radicalismului de stînga. De vreme ce oamenii s-au 
unit într-o comunitate pentru a-şi putea realiza scopurile, 
urmează că acţiunea socială trebuie să se orienteze după 
aceste scopuri. Dar, urmează întrebarea retorică, “Care este 
scopul societăţii? Nu acela de a procura membrilor săi cea 
mai mare fericire cu putință?” Dacă însă telul contractului 
social şi al comunităţii constituite prin el este maxima fericire 
a cetăţenilor, sîntem siliţi. să admitem concluzia că 
reprezentanţii acestora, însărcinaţi prin contractul originar 
să conducă societatea, trebuie să promoveze tot ce este util 
acestui ţel: “Deputăţii aleşi de popor au datoria de a face tot 
ceea ce cred ei că este necesar pentru asigurarea bunăstării 
poporului”5%. Aceasta înseamnă că membrii legislativului nu 
trebuie în nici un caz să se mulţumească a admite stările de 


56” Babeuf, idem, p. 25 
57 Babeuf, idem, p. 28. 
58 Babeuf, idem, p. 8. 
59 Babeuf, idem, p. 6. 

lucruri existente (inegalitatea economică, concentrarea 
avuţiei la un pol al societății, sărăcia existentă la celălalt), ci 
trebuie să intervină activ pentru realizarea bunăstării şi 
fericirii generale, a egalităţii de avere etc. “Fiecare trebuie 
să găsească, la naştere, partea sa de pămînt” şi, pentru 
realizarea acestui obiectiv capital, este necesară “o nouă 
distribuire”5. Pentru asigurarea bunăstării generale, pentru 
a ajunge la “marele scop frăţesc, prosperitatea comună”, 
singura cale este aceea “de a institui sistemul 

administrării comune, a suprima proprietatea individuală”f!. 
Radicalismul afirmă categoric că fără o revoluţie în forma de 
proprietate nu poate exista armonie socială, deoarece “pacea 
- o stare naturală cînd toţi sînt fericiţi - este în mod necesar 
tulburată cînd există inegalitate”. Mai mult decît atît, dînd 
un înţeles maximal (nu doar politic, ci şi economic, social, 
moral) “libertăţii”, “egalităţii şi ‘drepturilor’, radicalismul 
pretinde că fără instituirea proprietăţii comune '“libertate, 
egalitate, drepturile omului vor rămîne mereu cuvinte lipsite 
de orice sens”. Pentru a garanta substanţialitatea marilor 
idei iluministe şi progresiste, se cere o restructurare 
profundă a comunităţii, ale cărei efecte vor fi nu doar 
economice, ci şi sociale: egalităţii de proprietate şi de 
bunăstare trebuie să-i unneze egalitatea socială completă, de 
unde chemarea “să fie eliminată actuala împărţire a 
cetăţenilor în mai multe clase”8f. 

Proiectul radicalismului de stînga nu constituia un simplu 
program de partid parlamentar, apt de a concura cu alte 
programe într-un cadru politic comun, generai acceptat; el 
reprezenta de fapt un proiect capital de reconstrucţie 
economică, socială, juridică, politică şi morală, un plan de re- 
creare a societăţii şi statului pe baze cu totul noi. Conform 
acestui plan, societatea trebuia să dobîndească o formă 


60 Babeuf, idem, p. 5 
61 Babeuf, idem, p. 3 
62 Babeuf, idem, p. 22. 
63 Babeuf, idem, p. 8 
64 Babeuf, idem, p. 6 

‘rațională’ şi ‘umană’, iar statul trebuia să devină un Stat al 
Binelui general, promotor al “interesului general’, “fericirii” şi 
“fraternității”. Un asemenea proiect vast venea în contradicţie 
cu multe din convingerile şi aşteptările oamenilor (cu ceea ce 
gînditorii radicali numeau 'prejudecăţi'), şi avea, faţa de 
starea de lucruri existentă, un caracter profund subversiv, 
lucru înţeles de altfel chiar şi de către promotoiii lui, care 
adoptau instinctiv o atitudine conspiratorialistă - “aceste 
intenţii nu trebuie dezvăluite de la început...”®, semnalau ei. 
Dar toate precauţiile au fost de prisos; adepţii liberalismului 
au înţeles exact semnificaţiile reorientării politice promovate 
de radicalism şi şi-au mobilizat forţele intelectuale împotriva 


noului adversar. 
x 


Liberalismul se dezvoltă, în etapa sa de maturitate, ca o 
reacție complex articulată şi coerentă teoretic împotriva 
radicalismului de stînga şi a tuturor concepțiilor care 
promovau ideea de Stat al Binelui general. 

Statul Binelui general a fost numit şi Stat providentțial 
(deoarece menirea sa ar fi să joace, ca şi Providența, un rol 
salvator, ferindu-i pe cetăţeni de principalele rele ale 
existenţei comunitare: sărăcia, marginalizarea, eşecul social 
etc.), Stat paternal (căci, la fel ca un părinte grijuliu, l-ar 
urmări, călăuzi, ajuta, apăra pe fiecare individ, în cadrul 
luptei pentru existenţă) sau chiar Ştat al bunăstării generale 
(dată fiind funcţia sa de a garanta bunăstarea tuturor), Stat 
asistenfial etc. Tuturor acestor apelative le este comună o 
sugestie politică esenţială: aceea că sarcina statului nu este 
pur şi simplu aceea de a asigura cadrul juridic şi politic al 
activităţii sociale, ci chiar de a conduce această activitate 
către un rezultat final dorit de toţi cetăţenii şi favorabil 
tuturor, către un Bine - economic, social, moral - general. 
Ideea unui stat al Binelui general implică imperativul ca 
statul să nu se limiteze la a stabili regulile “jocului social’, 


65 Babeuf, idem, p. 8. 

lăsînd fiecare participant să ajungă singur la performanţa de 
care este capabil, ci ca el să intervină direct pentru a 
promova interesele tuturor ‘jucătorilor’ şi a asigura atingerea 
unui nivel maxim de “performanţă” (bunăstare, fericire, 
egalitate), conform dorințelor, intereselor sau nevoilor 
acestora. Deviza unei asemenea doctrine este maximalismul: 
maximum de intervenţie statală pentru maximum de 
performanţă econoftiică, socială şi morală la nivelul fiecărui 
participant la “jocul” social. 

Ceea ce defineşte liberalismul matur este tocmai opoziţia 
sa fermă faţă de acest maximalism statal. Toate argumentele, 
principiile şi mijloacele sale persuasive sînt mobilizate şi 
dirijate împotriva ideii de Stat al Binelui general, împotriva 
intervenţiei masive şi sistematice a puterii politice în viaţa 
societăţii. Acesta devine obiectivul principal şi c. acteristic al 
gîndirii liberale, un obiectiv ce determină tendinţa de a 


identifica liberalismul secolelor XIX şi XX cu politica de 
respingere a intervenţiei statale maximale. 

Primul mare argument mobilizat în acest sens este acela 
că politica intervenţiei masive şi sistematice a statului, 
precum şi idealul de Stat al Binelui general, constituie 
abateri sau devieri grave de la linia ‘sacră’ a luptei politice 
duse pînă atunci şi abia recent încheiate. Principiul 
continuității luptei şi al eforturilor militante devine element 
esenţial de justificare a opoziţiei faţă de ambiţioasele 
idealuri, pretinse ţinte finale ale activităţii statului, afirmate 
de radicalismul de stînga. Marile episoade ale acestei lupte, 
marile “bătălii” duse şi cîştigate, devin în mod special puncte 
majore de reper pentru interpretarea politică ce aspira la 
clarificarea, şi mai ales delimitarea, rolului rezervat statului 
în contextul vieţii comunitare. Un asemenea punct principal 
de referinţă este, pentru liberalismul continental, Revoluţia 
franceză. 

în cadrul general al rescrierii istoriei, unul dintre locurile 
cele mai importante, poate cel mai semnificativ, este ocupat 
de reinterpretarea şi reevaluarea mişcărilor sociale, a 

revoltelor şi revoluțiilor. Orice mare mişcare politică ce s-a 
bucurat de adeziunea largă a oamenilor şi, în plus, a fost 
încununată de succes, transformîndu-se într-un eveniment 
major al existenţei publice, devine retrospectiv obiect al unui 
tip special de cult* profan, pretextul unei mistici politice sui 
generis (promovate, bineînţeles, cu precădere de beneficiarii 
mişcării în cauză), şi, ca atare, dobîndeşte capacitate 
legitimatoare. Tot ce se poate revendica de la mişcarea sau 
evenimentul ‘sacru’ devine drept, raţional, justificat, iar ceea 
ce poate fi prezentat drept străin sau diferit de linia ‘sacră’ 
cade sub stigmat. Revoluţia franceză oferă, în acest sens, 
unul dintre cele mai convingătoare exemple: pentru multă 
vreme, corespondenţa cu spiritul acesteia va constitui un 
element major de apreciere a legitimităţii politice. Din acest 
motiv, una din primele iniţiative ale liberalismului angajat în 
lupta contra maximalismului politic promovat de radicalismul 
de stînga a fost aceea de a indica disonanţa dintre obiectivul 
creării unui Stat al Binelui general şi idealurile (legitime) ale 
revoluţiei. Constatind că acest obiectiv echivalează cu 
instaurarea socialismului, gînditorii liberali se întreabă 
retoric: “Să fie oare socialismul, aşa cum s-a pretins de atîtea 
ori, continuarea, complementul legitim, perfecționarea 
Revoluţiei franceze? 

E el, aşa cum s-a zis de atîtea ori, complementul, dezvoltarea 
naturală a democraţiei?”, pentru a putea apoi sublinia, în 
răspunsul bineînţeles negativ pe care îl dau acestei întrebări, 
incompatibilitatea dintre idealurile “înalte” ale acestei 
revoluţii şi scopurile ‘meschine’ ale unui stat preocupat de 
bunăstarea generală: “Oare Revoluţia franceză a săvirşit 
marile lucruri care au facut-o cunoscută lumii, adresîndu-se, 
aşa cum pretindea ieri un orator, sentimentelor materiale, 
nevoilor materiale ale omului? Credeţi cumva că ea vorbea 
de salariu, de bunăstare, de consum nelimitat, de 
satisfacerea nemărginită a nevoilor fizice...”%. Mergînd mai 


66 Dintr-un discurs pronunţat de Alexis de T. cqueville la 12 septembrie 
1848, Polis, nr. 1/1995, p. 59. 

departe în aceasta direcţie, teoreticienii liberalismului 
insistau asupra caracterului politic, şi nu social, al Revoluţiei 
- “Revoluţia franceză dorea să nu mai existe clase politice” - 
sugerînd totodată că orice atentat la diferenţierile de ordin 
social şi economic dintre clase este nu doar străin spiritului 
revoluţiei, dar şi periculos: “Revoluţia franceză voia să nu 
mai existe clase. Ea nu se gîndea însă la clasele sociale, căci 
nu i-a trecut niciodată prin gînd să-i divizeze pe cetăţeni, aşa 
cum faceţi dumneavoastră, în proprietari şi proletari. Nu veţi 
găsi asemenea cuvinte pline de ură şi învrăjbire în nici unul 
din actele Revoluţiei franceze”%. 

Existau însă argumente mult mai puternice decît cel 
implicat în aceste formulări retorice cu caracter predominant 
ideologic. Unul dintre ele era acela că idealul unui Stat al 
Binelui general este utopic, şi ca atare străin spiritului 
realist, sau înţelepciunii actului revoluţionar: 


“Revoluţia franceză, aşa cum am spus deja, nu a avut 
pretenţia ridicolă de a crea o putere socială care să dea de 
la sine, fiecărui cetăţean, bogăţie, bunăstare şi trai 
îndestulat. /.../ Ea a crezut că, pentru a-şi îndeplini 
menirea este suficient să dea fiecărui cetăţean lumini şi 
libertate”s:. 


Concluzia vizată era că nici un stat nu poate îndeplini 
sarcinile ‘grandioase’ puse în faţa sa de radicalism, şi deci că 
niciodată spiritul lucid al revoluţionarilor nu a presupus 
caracterul imperativ al acestor sarcini. 


67 de Tocqueville, op. cit., p. 63. 
68 de Tocqueville, op. cit., p. 4. 


Adrian-Paul Iliescu 142 
Un alt argument, mult mai important, era însă acela că 


un Stat al Binelui general de felul celui elogiat de 
radicalismul de stînga ar fi fost neapărat unul în care “statul 
trebuie să facă totul, în care individul nu e nimic”: idealul 
urmărit de radicalism n-ar fi însemnat deci un apogeu al 
libertăţii individuale, atît de mult dorite şi, în fond, cîştigate 
prin revoluţie, ci mai curînd o întoarcere înapoi, într-o altă 
formă, la sistemul paternalist existent în Vechiul regim, 
conform căruia “doar statul e înţelept” în timp ce “supuşii săi 
sînt nişte fiinţe infirme şi nevolnice ce trebuie ţinute în mînă, 
ca nu cumva să cadă sau să se rănească”; o întoarcere înapoi 
la sistemul bazat pe ideea că “libertăţile individuale trebuie 
împiedicate, contrariate şi comprimate fără răgaz, că e 
necesar ca industria să fie reglementată, produsele sale 
cenzurate, iar concurenţa liberă limitată”, căci, se subliniază, 
“vechiul regim avea, în această privinţă, aceeaşi părere pe 
caic o au şi socialiştii de astăzi”%?. 

Liberalii aveau bune temeiuri pentru a se revendica de la 
spiritul Revoluției franceze şi pentru a respinge, în 
conformitate cu acest spirit, dezideratele extraordinar de 
ambiţioase anunţate de adepţii unui Stat al Binelui general. 
Tradiţia liberală fusese totdeauna aceea a opoziţiei faţă de 
guvernarea absolută, deci faţă de puterea politică nelimitată; 
adversară consecventă a unei autorităţi statale necontrolate, 
gîndirea liberală nu putea accepta evoluţia intelectuală şi 
politică prin care principiului Autorităţii absolute a Regelui i 
se substituia acum (ca rezultat al propagandei desfăşurate de 
ideologia radicală) un principiu nou, dar profund similar, în 
fond, celui dintii, şi anume cel al Autorităţii absolute a 
Binelui general, exercitate de un stat paternalist. Conform 
viziunii liberale, dirijarea centralizată a vieţii sociale 
presupusă de acest stat era într-adevăr o continuare a 
dirijării centralizate caracteristice regimului monarhic 
tradiţionalist, deci o deviere de la spiritul Revoluţiei 
franceze, care fusese, conform aceleiaşi viziuni, marea 
promotoare a libertăţilor individuale. Ceea ce însă omitea 


52 de Tocqueville, op. cit., p. 
59-60. 

liberalismul era relativitatea interpretărilor care puteau fi 
date acestui spirit. La fel cum consensul mai multor oameni 
asupra adevărului unei fraze nu garantează identitatea 
interpretărilor date de ei frazei respective, consensul politic 
asupra ‘spiritului revoluţiei” şi al ‘libertăților individuale’ nu 
garanta deloc identitatea interpretărilor date 

de participanții la mişcarea socială. Menţinerea unei 
diversităţi de interese sociale, economice şi politice a condus 
la menţinerea unei diversităţi de interpretări ale “spiritului 
Revoluţiei franceze” şi ale ideii de aspirații umane “legitime” 
pe care trebuie să le satisfacă societatea sau statul. în timp 
ce stînga politică a continuat să susţină că statul trebuie să 
asigure dreptatea (înţeleasă ca egalitate de fapt) economică 
şi socială între cetăţeni, deci să acţioneze pentru eradicarea 
sărăciei, a disparităţi lor de proprietate şi venit, liberalismul 
(care, opunîndu-se stîngii, va fi privit tot mai des ca 
reprezentant al dreptei politice) şi-a păstrat principiul că 
statul trebuie să garanteze doar egalitatea de drept 
(egalitatea de şanse) între oameni; înţelegînd prin “dreptate 
economică şi socială” nu egalitatea de proprietate sau venit, 
ci posibilitatea egală de a participa la ‘jocul’ economic al 
pieţei libere ca şi la cel al vieţii publice, liberalii vor continua 
să respingă proiectele “grandioase” de restructurare a 
societăţii. Socialiştii vor chema la eliminarea diferenţelor de 
clasă în spiritul ‘fraternității’, aşa cum era aceasta percepută 
la stînga (o relaţie ideală între fraţi ce-şi împart moştenirea 
ffrăţeşte', adică egal). Aceste chemări vor fi descrise de 
liberalism ca apeluri la ură şi turbulenţă, la încălcarea 
regulilor jocului social - descriere ce se bazează pe o altă 
percepţie a fraternității, conform cu care oamenii sînt fraţi 
nu pentru că împart totul egal, ci pentru că aparţin aceleiaşi 
‘familii’ naţionale, cu drepturi egale, fără privilegii asigurate 
prin naştere. Această dispută continuă între interpretări 
opuse alimentate de interese opuse va marca permanent 
evoluţia şi forma concepţiilor liberale. 

A TREIA INVENȚIE FONDATOARE: E 
PIAŢA LIBERA CA MINA INVIZIBILA 


“Nu de la bunăvoința măcelarului, 
berarului sau brutarului aşteptăm 
noi să ne fie servită masa, ci de la 
grija cu care aceştia îşi privesc 
interesele lor. Ne adresăm nu 
omeniei, ci dragostei lor pentru 
propria persoană, şi * niciodată nu le 
vorbim de nevoile noastre, ci de 
avantajele lor.” 

Adam SMITH 


Deşi  gînditorii liberali au semnalat foarte devreme 
caracterul utopic al convingerii radicalismului de stingă că 
statul poate şi trebuie să asigure prosperitatea şi fericirea 
tuturor cetăţenilor săi, reacţia lor la pretenţiile revoluţionare 
ale stîngii nu se putea limita la sublinierea neputinței 
instituţiilor publice de a-i scăpa pe oameni de sărăcie şi 
suferinţă. După ce mişcările sociale cu caracter 
antiabsolutist şi antiaristocratic, mai ales Revoluţia franceză, 
îşi justificaseră atît elanurile umaniste reformatoare cît şi 
violenţa necruțătoare prin “interesul general” urmărit, nu se 
putea rămîne la constatarea că, de fapt, Binele general nu 
este realizabil; o asemenea amputare bruscă a aspirațiilor şi 
speranţelor investite în transformarea socială friza cinismul 
şi încuraja bănuiala - totdeauna prezentă după o revoluţie - 
că anumiţi participanţi încearcă să monopolizeze avantajele 
dobîndite în defavoarea celorlalţi. De aceea, strategia 
liberalismului a fost dublă: pe de o parte, el a criticat iluziile 
implicate de ideea mult doritului Stat al Binelui general, dar 
pe de alta a încercat să demonstreze că Binele general s-ar 

putea totuşi realiza fără aportul acestui tip de stat paternal, 
prin simpla funcţionare normală a ordinii economice, sociale 
şi politice existente deja. O dată cu ofensiva împotriva 
utopiei socialiste, liberalismul a lansat şi o ofensivă pentru 
acreditarea propriei sale utopii: aceea că status quo-ul, 
ordinea existentă în care statul avea un 


rol limitat sau chiar minimal, putea de la sine asigura Binele 
public dorit. Dacă radicalismul de stînga clama, în numele 
Interesului general, împotriva “intereselor private” (ale 
proprietarilor şi ale tuturor ocupanților unei poziţii 
economice sau sociale avantajate), liberalismul a încercat să 
arate că tocmai interesele private sînt cele care, descătuşate 
şi încurajate să acţioneze, pot asigura Binele tuturor, inclusiv 
al celor dezavantajaţi. 

Constatarea rolului benefic, la nivel global, al intereselor 
private este legată de acea redescoperire a naturii interesate 
şi egoiste a omului pe care o putem localiza în operele 
marilor moralişti din perioada postrenascentistă. Vanitatea, 
amorul propriu, ambițiile egoiste, au observat o serie de 
gînditori, de la Montaigne la La Rochefoucauld şi Mandeville, 
nu joacă doar un rol nefast, destructiv, condamnabil, ci şi 
unul pozitiv, dinamizator. Bernard Mandeville a mers chiar 
mai departe, teoretizind influenţa benefică nu doar a 
interesului personal, ci şi a viciilor personale. Mandeville 
porneşte de la cunoscuta premisă că omul nu este alcătuit 
doar din carne şi oase, ci şi din pasiunile care, de fapt, îl 
diriguiesc, şi ajunge la originala constatare că aceste pasiuni 
egoiste pe oare le condamnăm stau în fond la originea 
succesului unei comunităţi omeneşti: “toate aceste porniri, 
de care toţi pretindem că ne este ruşine, sînt sprijinul cel 
mare al unei societăţi înfloritoare”. Pentru a ilustra în mod 
convingător acest principiu, el concepe faimoasa Fabulă a 
albinelor*”, menită să arate că o societate omenească nu 
69 O prezentare a fabulei şi a gîndirii lui Mandeville, datorată lui 


Mihail-Radu Solcan, poate fi găsită în volumul Limitele puterii (Editura 
AII, Bucureşti, 1994) de unde provin şi citatele folosite în textul de faţă. 

poate fi totodată “rai al îndestulării şi abundenței, al creşterii 
comerţului” şi loc binecuvîntat cu “o cumpătare generală, 
austeritate şi altruism”: imediat ce în stupul de albine ajunge 
să domnească o cinste perfectă, prosperitatea şi abundența 
dispar. Morala este deci că “de-ar fi să se lecuiască oamenii 
de slăbiciunile de care se fac în mod natural vinovaţi, atunci 
ei ar înceta să mai poată fi reuniți în societăţi atît de vaste, 
puternice şi rafinate precum au fost în cele cîteva mari 
republici şi monarhii ce-au înflorit de la facerea lumii 
încoace”. într-un mod care poate părea paradoxal, tocmai 
viciile private constituie izvorul beneficiilor publice. 

Nesfiindu-se să admită existența unei contradicții fatale 
între cerinţele principiale ale moralei şi cele practice ale 
prosperității economice, Bernard Mandeville a mers, în 
direcţia unui anume ‘realism politic’, mai departe decît 
marea majoritate a contemporanilor săi. Gînditorii cei mai 
influenţi, şi în primul rînd Adam Smith, nu l-au urmat pînă la 
capăt şi nu au acceptat acel elogiu ai viciilor private implicat 
în Fabula albinelor, dar ei au căzut de acord cu Mandeville 
asupra punctului esenţial: rolul benefic al 'dragostei de sine' 
a fiecărui individ. Adam Smith nu evocă viciile, ci interesele 
şi avantajele personale, cărora însă le rezervă acelaşi rol 
pozitiv, fertil la nivel global: “Orice individ se străduieşte 
încontinuu să găsească investiţia cea mai avantajoasă pentru 
capitalul de care dispune. El are în vedere avantajul lui şi nu 
pe acela al societăţii. Insă examinarea avantajului său, în 
mod natural, sau mai bine zis chiar în mod necesar, îl face să 
prefere investiţia care este cea mai avantajoasă pentru 
societate”*. în scrierile lui Smith ia astfel naştere unul din 
cele mai utile şi mai durabile mituri legitimatoare ale 
liberalismului: mitul  convergenţei  predestinate dintre 
interesul personal al investitorului şi interesul general. 
Semnificaţia legitimatoare a acestei presupuse convergenţe 
este clară, iar forţa sa critică la adresa ideilor radicale este 
evidentă: proprietatea şi capitalul privat nu acţionează doar 
în avantajul intereselor private, ci şi în avantajul celor 
publice - satisfacerea intereselor personale ale investitorilor 
se realizează în aşa fel încît o dată cu ele sînt satisfăcute şi 
interesele globale ale societăţii. Ca atare, pentru realizarea 
Binelui general nu este nicidecum necesară desfiinţarea 
proprietăţii private, după cum nu este necesară nici 
egalizarea situaţiei economice a cetăţenilor. Adam Smith nu 
a putut demonstra efectiv ideea convergenţei necesare a 
intereselor private cu cele publice; unele dintre argumentele 
sale sînt în mod evident contrazise de fapte şi în cadrul 


* Adam Smith. Avuţia naţiunilor, fragmente, în Limitele puterii, 
op. cit., p. 39. 

liberalismului contemporan nimeni nu mai susţine, ca atare, 
această teză (deşi este în continuare susţinută, şi de multe 
ori cu foarte solide temeiuri, teza rolului pozitiv şi fertil jucat 
la nivel global, în condiţii bine determinate, de interesele 
private). Dar el a intuit şi formulat convingător un element 
esenţial al realităţii economice şi sociale: complexitatea şi 
importanţa publică a 

consecinţelor dinamicii intereselor private. Tocmai acest 
element este captat în faimoasa metaforă a “miinii invizibile”: 


“în mod obişnuit, individul nu intenţionează promovarea 
interesului public şi nici nu ştie cu cît contribuie el la 
această promovare. Atunci cînd preferă să sprijine 
activitatea indigenă, iar nu pe cea străină, el urmăreşte 
numai propria lui siguranţă; iar îndrumînd acea activitate 
în aşa fel încît să producă cea mai mare valoare posibilă, 
el este condus de o mînă invizibilă ca să promoveze un 
scop ce nu face parte din intenţia lui. Urmărindu-şi 
interesul său, el adeseori promovează interesul societăţii 
mai eficient decît atunci cînd intenţionează să-l 
promoveze”*5. 


în ideea “miinii invizibile” se ascunde nu doar un principiu 
justificator al liberalismului, ci şi - în germene - ideea vitală 
a rolului reglator jucat de întreprinderea economică liberă şi, 
implicit, de piaţa liberă. Nu ar fi o prea mare exagerare a 
spune că, sub aspect economic, această idee constituie cea 
mai importantă contribuţie teoretică a gîndirii liberale, o 
contribuţie foarte durabilă, apreciată în cea mai mare 
măsură şi astăzi. Dacă primele invenţii fondatoare şi mituri 
legitimatoare ale liberalismului (“starea naturală”, ‘contractul 
social’) au căzut în desuetudine, ideea fundamentală a 
influenţei benefice, indispensabile, a intereselor private şi a 
interacțiunii lor dinamice permanente - care este piaţa 
economică - a rămas în vigoare, fără ca vreuna din rivalele 
sale teoretice să fi putut obţine vreun succes semnificativ. 
Tezele ideologiei de stînga privind posibilitatea practică 


5 Adam Smith, op. cit., p. 
39-40. 

imediată şi necesitatea istorică' absolută a înlocuirii 
sistemului economic bazat pe interesul privat şi piaţa liberă 
cu un sistem 'colectivist' axat pe planificare au suferit în 
secolul XX un eşec răsunător. 

Recunoaşterea valorii şi a importanţei greu de 
supraestimat a rolului esenţial jucat de interesele private în 
economie nu înseamnă totuşi acceptarea integrală a 
interpretării liberale în general, nici îmbrăţişarea necritică a 
celei propuse de Adam Smith în particular. Liberalismul (şi 
scrierile lui Smith exemplifică foarte bine acest lucru) nu 
numai că a descoperit caracterul vital al iniţiativei 
particulare şi al pieţei libere; el a mers mult mai departe, 
instaurînd un veritabil mit al liberei iniţiative şi pieţei. Din 
argumentele apărătorilor acestui mit 


5 Adam Smith, op. cit., p. 
39-40. 

rezultă că întreaga prosperitate economică a unei națiuni, 
satisfacerea tuturor intereselor economice îndreptățite, 
bunăstarea dorită de cetățeni se asigură automat prin simpla 
manifestare a inițiativei private şi funcționarea normală a 
pieței libere. încrederea naivă în teza că toate problemele 
economice se rezolvă de la sine şi toate nevoile se satisfac 
spontan îndată ce interesele private şi piața sînt lăsate să 
lucreze absolut liber transpare dintr-un fragment nu pe 
nedrept celebru al lui Adam Smith: 


“Pentru a aduce un stat din starea de barbarie la cel mai 
înalt grad de belşug nu este nevoie de multe alte lucruri 
decît de pace, impozite uşoare şi o împărţire rezonabilă a 
dreptății; restul vine de la sine, în virtutea cursului natural 
al lucrurilor”56. 


Teza că belşugul şi deci satisfacerea interesului general 
“vin de la sine” în condiţii de libertate economică constituie o 
componentă centrală a doctrinei liberale originare, apărată 
de mulţi adepţi ai acesteia şi astăzi, componentă care însă nu 
se bucură de aceeaşi aprobare unanimă ca ideea rolului 
decisiv al intereselor private. De fapt, în jurul acestei teze se 
desfăşoară o permanentă şi extrem de intensă dispută, la 
care participă liberalismul radical sau libertarianismul pe de 
o parte, şi criticii săi, de diverse orientări filozofice, pe de 
alta. Principalele argumente pro şi contra vor fi discutate 
într-un alt capitol. 

Teza dezvoltării economice spontane, bazate exclusiv pe 
libertatea iniţiativei private şi a pieţei, constituie unul dintre 
principalele argumente liberale în favoarea reducerii la 
minim a intervenţiei statului în viaţa societăţii. încă de Ia 
Adam Smith apare foarte clar argumentul că puterea politică 
nu poate şi nu trebuie să “păstorească”, “îndrume' sau 
‘supravegheze’ cetăţenii pentru a asigura realizarea Binelui 
general; modelul ideal de stat ar fi cel în care; 


* Adam Smith. op. cit., 
p. 41. 

“Orice individ, atît timp cît nu încalcă legile dreptăţii, 
este lăsat cu desăvîrşire liber să-şi vadă de interese în chip 
propriu şi să-şi pună atît activitatea, cît şi capitalul în 
concurenţă cu activitatea şi capitalul altor indivizi sau al 
altor grupuri de oameni. Suveranul este complet eliberat 
de o îndatorire care îl expune totdeauna la nenumărate 
înşelăciuni ori de 
cîte ori încearcă să o îndeplinească şi pentru buna 
îndeplinire a căreia nici înţelepciunea oamenilor, nici 
ştiinţa nu pot fi cîndva suficiente: de acea îndatorire de a 
supraveghea activitatea particularilor şi de a o îndruma 
spre îndeletniciri cît mai potrivite cu interesul societăţii””. 


Deşi Smith admite că există activităţi economice care nu 
pot fi realizate prin iniţiativa privată - bunăoară, lucrări 
publice “a căror înfăptuire şi întreţinere nu pot constitui 
niciodată interesul unui particular sau al unui număr mic de 
particulari, deoarece unui particular sau unui mic număr de 
particulari profitul nu i-ar putea restitui niciodată 
cheltuielile, în timp ce marii societăţi îi poate adesea aduce 
mai mult decît a cheltuit” - el este convins că, în ansamblu, 
libera acţiune a intereselor private poate rezolva toate 
problemele de ordin economico-social ale unei comunităţi; 
tocmai pe această convingere se bazează concluzia sa că nu 
ar fi raţional ca ‘suveranul’ (deci puterea de stat) să încerce 
dirijarea activităţilor umane către satisfacerea interesului 
general. Promovarea interesului public nu trebuie să se 
realizeze în mod deliberat şi organizat, ci - aşa cum ne 
asigură Smith în prezentarea ideii sale privind “mîna 
invizibilă” - în mod spontan, prin simpla activitate de 
promovare a intereselor private. Accentul pe rezolvarea 
spontană, şi, cum insistă Smith, “naturală”, a problemelor 
comunităţii avea meritul de a contracara tendinţele radicale 
de remodelare arbitrară a societăţii pe baza unui plan 
abstract,  preconceput, de felul celui imaginat de 
revoluționarii francezi, împotriva acestora, se aduce 


* Adam Smith, op. cit., 
p. 40. 

argumentul important al autonomiei individuale; oamenii nu 
sînt piese care să poată fi mutate mecanic dintr-un loc în 
altul conform unor proiecte teoretice, cum pare să creadă 
“omul sistemului’ (revoluţionarul călăuzit de un plan abstract 
de reorganizare socială): 


“El pare să-şi închipuie că poate să-i ordoneze pe diverşii 
membri ai unei mari societăţi cu aceeaşi uşurinţă cu care 
mîna omului poate să dispună piesele pe o tablă de şah. El 
nu ţine cont de faptul că mutarea pieselor pe tabla de şah 
nu are altă sursă decît maişcarea pe care le-o imprimă 
mîna; pe marea tablă de şah a societăţii omeneşti însă 
fiecare piesă are propria ei sursă de mişcare, cît se poate 
de diferită de cea la care ar putea recurge legiuitorii. Dacă 
aceste două surse sînt puse de 


* Adam Smith, op. cit., 
p. 40. 

acord şi imprimă o mişcare în aceeaşi direcţie, jocul 
societăţii omeneşti va decurge lin şi armonios, fiind 
probabil ca el să se desfăşoare în mod fericit şi să fie 
încununat de succes. Dacă ele nu sînt în acord şi imprimă 
mişcări în direcţii diferite, atunci jocul va avea o 
desfăşurare jalnică, societatea trebuind să se afle tot 
timpul într-o stare de mare dezordine”. 


Metafora ‘jocului’ social, extrem de importantă pentru 
interpretarea de sorginte liberală a vieţii sociale (şi asupra 
căreia vom reveni, pentru o analiză nu numai a virtuţilor, ci 
şi a capcanelor ei), avea avantajul de a sublinia rolul vital al 
intereselor personale care îi îmboldesc pe oameni şi care nu 
pot fi ignorate nici de puterea politică ce, urmărind un 
interes general, aspiră la reaşezarea lor pe eşichierul social. 
Nici un pretins interes general, adică nici un interes decretat 
ca atare de către putere, nu poate justifica tendinţa de a 
neglija sau încălca interesele private. Opunîndu-se acestei 
tendinţe a 'oamenilor sistemului”, liberalismul contribuia încă 
o dată la înfruntarea puterii politice arbitrare, a autorităţii 
necontrolate; aici însă nu mai era vorba de respingerea 
arbitrarului  'reacţionar' care emana de la monarhia 
absolutistă, ci a arbitrarului revoluţionar, exploziv, generat 
de radicalismul care se revendica drept adversarul cel mai 
consecvent al absolutismului regal. Refuzul liberalismului de 
a se ralia unor asemenea tendinţe cu pretenţii progresiste, 
dar care instaurau un nou tip de totalitarism, confirmă rolul 
său istoric de promotor al democraţiei. 

Pe de altă parte însă, ideea că promovarea interesului 
general trebuie să se facă exclusiv în mod spontan, prin jocul 
liber al intereselor private, şi că numai în cazuri marginale 
(“lucrări publice”) ar fi utilă şi justificată intervenţia statului, 
a creat şi un soi de cult al spontaneităţii, un cult care tindea 
să impună, fără dovezi sau temeiuri concludente, teza că 
goana după satisfacerea interesului personal conduce 
automat şi la o satisfacere a intereselor generale. în acest 


70 Adam Smith, fragment din Teoria sentimentelor morale, op. cit., p. 
36. 

caz, ca şi în multe altele, cu precădere în filozofia politică, 
dar nici pe de parte exclusiv în acest domeniu, se produce o 
alunecare de la o stare de fapt la un principiu imperativ şi, în 
cele din urmă, o confuzie între două teze profund diferite. 
Alunecarea în cauză este de la faptul importanţei vitale a 
intereselor private - ‘jocul social nu are la bază urmărirea 
unanimă, disciplinată, a interesului general, ci în primul rînd 
urmărirea individuală, permanentă, a intereselor private’ - la 
un principiu al non- intervenţiei statale - “nu trebuie 
niciodată urmărit în mod deliberat un anume interes general, 
ci trebuie totdeauna lăsat să acţioneze spontan interesul 
privat’ - iar confuzia care se strecoară este aceea dintre teza 
(astăzi unanim admisă) că ‘statul nu poate să se axeze doar 
pe interesul public, ignorînd interesele private’ şi teza 
(contestabilă şi actualmente extrem de contestată) că ‘statul 
trebuie să se axeze doar pe interesele private, ignorînd 
interesul public”. Mitul “pieţei libere’ ca ‘mînă invizibilă” care 
aranjează activităţile economice în cea mai bună manieră 
posibilă, facînd deci inutilă sau chiar dăunătoare orice 
intervenţie economică statală, s-a născut şi a fost cultivat de 
o serie de liberali radicali pe baza acestei confuzii. 

A PATRA INVENŢIE FONDATOARE: 
STATUL MINIMAL (PAZNIC DE 
NOAPTE”) 


“Statul nu este şi nu ar trebui să fie 
altceva decît forța de poliție comună 
instituită, nu de a fi un instrument de 
opresiune şi jaf reciproc.” 


BASTIAT 


Convingerea că problemele economiei - cele mai 
importante probleme ale unei comunităţi, în măsura în care 
de ele depinde însăşi supraviețuirea oamenilor - se rezolvă 
“de la sine’ i-a făcut pe mulţi reprezentanţi ai liberalismului 
clasic să susţină că statul nu poate şi nu trebuie să intervină 
în mod semnificativ în activitatea productivă sau creatoare a 
oamenilor. Primul argument invocat de teoreticienii sau 
ideologii liberali este acela că toţi cei care pledează pentru 
intervenţia masivă a statului se hrănesc cu iluzia că acesta ar 
fi un părinte binefăcător, capabil de a face totul în Jocul 
cetăţenilor săi şi pentru binele nemărginit al acestora. Or, 
întrebarea la care revin mereu purtătorii de cuvint ai 
liberalismului clasic este tocmai aceasta: unde şi cum poate fi 
descoperită 


“o fiinţă generoasă şi neobosită care îşi spune stat şi care 
să aibă pîine pentru toate gurile, muncă pentru toate 
braţele, capital pentru toate întreprinderile, credite pentru 
toate proiectele, balsam pentru toate rănile, consolare 
pentru toate suferinţele, sfaturi pentru toate nedumeririle, 
soluţii pentru toate problemele, adevăruri pentru toate 
minţile, distracţii pentru toate speciile de plictis, lapte 

pentru copii şi vin pentru bătrîni, care ne satisface toate 
necesităţile, ne prevede toate dorinţele, ne satisface 
întreaga curiozitate, ne corectează toate erorile, ne 
amendează toate greşelile şi ne absolvă pe toţi de aici 
înainte de 


nevoia de prevedere, prudenţă, judecată, inteligenţă, 
experienţă, ordine, economie, cumpătare şi sîrguinţă””!. 


întrebări retorice de acest tip sînt menite să sugereze că 
un stat cu atari calităţi providenţiale nu a existat şi nici nu va 
putea exista vreodată. Prezentind intervenţia statală într-o 
asemenea manieră maximalistă, liberalismul clasic urmăreşte 
să scoată în evidenţă caracterul nerealist, utopic şi chiar 
absurd al speranţelor puse în acţiunea instituţiilor de stat. 
împotriva reprezentanţilor stîngii, care atribuiau statului 
sarcina de a rezolva toate marile probleme sociale - 
eradicarea sărăciei şi a suferinţei, eliminarea inegalităţilor şi 
a  marginalizării, dezvoltarea educaţiei etc. - liberalii 
reamintesc mereu că “nu există o creaţie mitică, o 
abstracţiune, de la care cetăţenii să pretindă totul” - în fapt, 
el este un sistem de organizare prin care se distribuie cu o 
mînă ceea ce s-a colectat cu alta; şi, desigur, 


“statul poate lua fără a da. Am văzut acest lucru şi îl 
putem explica prin natura poroasă şi absorbantă a miinilor 
sale care întotdeauna păstrează o parte, uneori tot ceea ce 
ating. Dar ceea ce nu s-a văzut niciodată, ceea ce 
niciodată nu va fi văzut şi ceea ce nici nu poate fi închipuit 
este ca statul să dea publicului mai mult decît a luat de la 
els, 


Dacă însă statul nu face decît să împartă cetățenilor ceea 
ce a adunat deja de la ei şi dacă, aşa cum este evident, el nu 
poate să ia puțin dînd în schimb foarte mult, înseamnă că 
singura scamatorie posibilă prin care unii oameni ar putea fi 


71 Fredâric Bastiat, Statul. în Viaţa românească, anul LXXXIX, nr.11- 
12/1994, p. 127. 
72 Bastiat, op. cit., p. 129. 

ajutaţi sau ‘salvați’ ar fi cea care constă în susţinerea 
(financiară) a unora pe baza fondurilor colectate de la alţii. O 
atare redistribuire, însă, este considerată de liberali ca 
Bastiat drept o veritabilă escrocherie; statul angajat în 
asemenea manevre n-ar fi un stat 'providenţial'”, un stat 'al 
binelui general”, ci mai curînd “marea entitate fictivă prin 
care fiecare încearcă să trăiască pe socoteala celorlalți. 

Cel de-al doilea argument adus împotriva ideii statului 
paternal, care îşi ajută fiii ca un părinte iubitor, împărțindu-le 
“frăţeşte' bogăţia existentă, este caracterul său imoral, 
pervertit. Liberalii epocii clasice 


rămîn la convingerea că statul şi legile sale s-au născut şi 
există pentru a proteja drepturile, libertăţile şi proprietatea 
fiecărui individ. Cînd însă legile nu mai urmăresc doar 
dreptatea, ci şi scopuri filantropice, cînd “legea ia ce aparţine 
unora pentru a da altora”, ea se transformă din instrument al 
dreptăţii în mijloc de spoliere, căci “există Spoliere atunci 
cînd se aduce atingere Proprietății, deci atunci cînd o 
porţiune din bogății trece de la cel care le-a dobîndit, fără 
consimţămîntul lui şi fără compensație, la cineva care nu a 
creat această bogăţie, indiferent dacă acest transfer se 
întîmplă prin forţă sau prin  şiretenie”%. Această 
transformare dovedeşte, în viziunea liberală, pervertirea 
legii: instrumentele dreptăţii au devenit mijloacele de 
promovare a nedreptăţii. Or, nici un fel de scop nobil - cum 
ar fi Binele general - nu poate scuza nedreptatea instaurată 
chiar pe cale legislativă. Marilor proiecte politice ale stîngii 
de “optimizare” a organizării sociale liberalismul le răspunde 
prin evidenţierea unui “principiu de limitare’: intervenţia 
statală legitimă este sever limitată deoarece optimizarea 
urmărită prin ea atrage după sine în mod fatal disoluția 
dreptăţii. 

“Socialiştii raţionează aşa: dacă legea organizează 

dreptatea, de ce n-ar organiza ea şi munca, învățămîntul 


73 Bastiat, Legea, în Polis, nr. 1/1995, pp. 74. 

sau religia? De ce? Pentru că ea nu ar putea organiza 
munca, învățămîntul sau religia fără a dezorganiza 
Dreptatea. Nu uitaţi că Legea e Forţa şi că, prin unnare, 
domeniul Legii nu poate depăşi în mod legitim domeniul 
rezervat Forţei”. 


Nici un tip de optimizare - a economiei, a educaţiei, a 
vieţii spirituale - nu se poate realiza de către stat fără 
exercitarea unor constrîngeri asupra societăţii civile, fără o 
‘remodelare’ a acesteia (a relaţiilor de proprietate, a 
organizării activităţilor etc.). Insă - afirmă ritos liberalii - 
statul a fost creat de către cetăţeni tocmai pentru apărarea 
societăţii civile, pentru conservarea proprietăţii şi a libertăţii 
de a-şi organiza activităţile fără nici o constringere 
exterioară; statul nu are deci dreptul de a-i constrînge pe cei 
ce l-au creat să-şi modifice modul tradiţional de viaţă, ci 
numai pe acela de a-i constrînge pe cei ce atentează la acel 
mod de viaţă. 


într-un mod asemănător argumentează şi alţi 
reprezentanţi ai liberalismului francez. Benjamin Constant, 
bunăoară, examinează raţionamentul făcut de adepţii unui 
stat puternic şi autoritar, care îşi asumă sarcina de a-i face 
pe oameni fericiţi: “Care este, în fond, scopul tuturor 
eforturilor voastre, motivul activităţilor voastre, obiectul 
speranţelor voastre? Nu este el oare fericirea? Ei bine, lăsaţi- 
ne să acţionăm, şi o să v-o dăruim”. Răspunsul lui Constant 
este că acest raţionament trebuie respins, o dată cu 
generozitatea pe care pare să se bazeze, deoarece statul nu a 
fost creat pentru a-i ferici pe oameni, ci numai pentru a 
asigura păstrarea dreptăţii: “Oricît de mişcător ar fi un 
interes atît de cald, să rugăm autoritatea să rămînă în 
interiorul limitelor sale. Să se mărginească la a face 
dreptate; ne însărcinăm noi înşine să ne asigurăm fericirea”. 
Se observă aici presupunerea că ar exista nişte limite 
naturale ale acţiunii statului, o sferă originară de acţiune a 
autorităţii, asupra căreia nu subzistă nici o îndoială - 


74 Bastiat, op. cit., p. 75. 

realizarea dreptăţii cade în această sferă, asigurarea fericirii 
nu. 

Este evident că această linie de argumentare se bazează 
pe premiza clasică a consensului iniţial: dacă statul a luat 
naştere printr-un consens originar al indivizilor care doreau, 
cu toţii, să-şi conserve proprietatea şi modul de viaţă, sau să 
aibă la dispoziţie un instrument de realizare a dreptăţii şi 
nimic mai mult, atunci modificarea proprietăţii şi a modului 
de viaţă prin intervenţia statului, precum şi însărcinarea 
acestuia cu realizarea fericirii cetăţenilor, pot fi prezentate 
ca exemple de pervertire a intenţiei politice iniţiale, 
fondatoare, a oamenilor. Dacă însă se ia în considerare faptul 
existenţei mai multor grupuri sociale, dintre care unele - 
care nu posedă proprietate şi nu beneficiază de o poziţie 
avantajoasă - nu au aderat la consensul iniţial asupra unui 
mod de viaţă şi, eventual, doresc schimbarea acestuia, sau 
care salută intenţia autorităţii de a le asigura fericirea, atunci 
argumentele respective îşi pierd mult din forţa de 
convingere. Este interesant de remarcat că gînditorii liberali 
clasici au avut în vedere existenţa mai multor grupuri sociale 
cu interese diferite, însă nu au pus niciodată la îndoială nici 
ideea consensului originar, nici teza că scopul statului 
trebuie să fie unul de conservare a unui mod de viaţă şi 
organizare a activităţii umane. Ei constată existenţa riscului 
ca diferite grupuri să încerce acapararea statului şi utilizarea 
legislaţiei în interes propriu: 

“de îndată ce, sub pretextul organizării, al reglementării, 
al protecţiei, al încurajării, Legea poate lua de la unii 
pentru a da celorlalfi, de îndată ce ea poate extrage din 
bogăţia acumulată de toate clasele pentru a îmbogăţi pe 
una din ele - pe cea a agricultorilor, a meşteşugarilor, a 
neguţătorilor, a armatorilor, a artiştilor sau a actorilor - 
vai!, din acest moment nu va exista clasă care să nu 
pretindă, pe bună dreptate, să pună la rîndul său mîna pe 
Lege. Nu va mai exista clasă care să nu revendice cu 
patimă dreptul său de a alege şi de a fi aleasă şi care să nu 
fie gata de a bulversa întreaga societate pentru a obţine 
ceea ce doreşte”6?. 


Competiţia de interese dintre grupuri este deci 
recunoscută în modul cel mai limpede, şi chiar stigmatizată 
drept absurdă - “himera zilelor noastre e îmbogățirea tuturor 
claselor, a fiecăreia în defavoarea celorlalte”. Dar, în ciuda 
acestei lucidităţi, care prefigurează foarte corect competiţia 
pentru resurse şi privilegii dintr-un stat “al bunăstării 
generale’, sau, cum este cazul în zilele noastre, dintr-un stat 
al “protecţiei sociale', liberalii epocii clasice nu au împins 
propriul lor raţionament pînă la a recunoaşte că existenţa 
unor conflicte de interese între grupurile sociale face extrem 
de implauzibilă ideea unui consens social originar asupra 
rolului limitat al statului (de conservare a proprietăţii, a unui 
mod de viaţă). în critica pe care o fac aspiraţiei către un ‘stat 
al Binelui general’, liberalii recunosc implicit existenţa unor 
conflicte de interese între grupurile sociale; în schimb, în 
interpretarea pe care o dau originii societăţii, precum şi 
naturii sau funcţiilor statului, ei nu mai iau în considerare 
nici un fel de diferenţe de interese de grup, prezentind 
lucrurile ca şi cum ar exista, sau cel puţin ar fi existat iniţial, 
un consens fundamental al tuturor membrilor societăţii 
asupra rolului minimal al instituţiilor reprezentînd 
comunitatea, acela de apărare a proprietăţii şi libertăţii 


individuale. Din acest contrast pare să rezulte că interesele 
55 Bastiat, op. cit., p. 

71. 

51 Bastiat, op. Cit., 

p. 73. 

diferite şi conflictul dintre ele se nasc doar o dată cu statul 
“Binelui general”, administrator al unui patrimoniu comun a 
cărui existență declanşează competiția socială, de unde şi 
concluzia că cea mai bună cale de evitare a conflictelor 
sociale este inexistența unui asemenea patrimoniu. Pe 
această concluzie se sprijină teza liberală a statului-paznic, 
conform căreia singura atribuție a statului ar trebui să 

fie cea de apărător al drepturilor şi libertăților individuale, în 
primul rînd al proprietății private: într-un stat care nu posedă 
nici un fel de resurse, în afara celor strict necesare 
exercitării atribuţiilor sale juridice şi “poliţieneşti' (adică de 
pază), inexistența unui patrimoniu comun care să trebuiască 
administrat prin intermediul instituțiilor publice ar exclude 
lupta internă pentru acapararea acestor instituții şi deci a 
resurselor din patrimoniului respectiv. Numele foarte 
sugestiv (“statul - paznic de noapte”) sub care este 
cunoscută această teză evocă metaforic principiul liberal 
aflat în spatele ei: ‘ziua’, adică atunci cînd se desfăşoară din 
plin activitățile economice şi sociale, statul nu trebuie să 
joace absolut nici un rol; rolul său începe doar ‘noaptea’, 
adică atunci şi acolo unde se pune problema apărării 
proprietății şi a celorlalte drepturi ale cetățenilor. 

Inventarea ‘statului - paznic de noapte’ sau, conform 
terminologiei liberale modeme, a ‘statului minimal”, se 
justifică deci printr-o serie de presupuneri privind contractul 
şi consensul originar al indivizilor, egalitatea fundamentală a 
pozițiilor lor şi, mai ales, inexistența unor conflicte de 
interese originare: statul apare prin asocierea liberă şi 
voluntară a indivizilor ce urmăresc să atingă prin intermediul 
său obiective (de apărare a drepturilor şi libertăţii, deci de 
ordin juridic, polițienesc şi militar) care sînt greu de atins 
prin eforturi individuale, separate; prerogativele statului nu 
sînt deci decît cele cedate deliberat acestuia de către indivizii 
care se asociază; or, cum ei au cedat doar un minim de 
prerogative (privind apărarea), prerogativele statului sînt 

îndată ce aceste presupuneri sînt puse în discuţie - şi, dat 
fiind caracterul lor implauzibil, este greu să nu fie puse în 
discuţie: bunăoară, este foarte greu de admis sugestia că 
cetăţenii nu vor intra într-un conflict de interese decît atunci 
cînd statul “Binelui general' se va angaja în administrarea 
patrimoniului comun - inovațiile în cauză devin suspecte. De 
ce credibilitate se mai poate bucura ideea contractului şi 
consensului social originar asupra rolului minimal al statului, 
o dată ce se recunoaşte faptul că diferenţele şi conflictele de 
interese dintre grupurile sociale nu apar o dată cu statul- 
administrator al patrimoniului comun, ci preexistă acestuia, 
fiind chiar omniprezente? 

Doctrina statului minimal se sprijină pe mai multe principii 
tipice gîndirii liberale. Unul dintre cele mai importante este 
principiul atomismului social, adică principiul care reduce 
societatea la multitudinea “atomilor” (indivizilor) care o 
compun. Dacă o comunitate omenească se reduce la suma 
indivizilor ei, atunci pare firesc a susţine, o dată cu Herbert 
Spencer, că singurele obstacole pe care le are de înfruntat un 
membru al comunităţii sînt cele create de opţiunile şi 
conduita celorlalți membri ai ei. Consecința acestui 
reducționism (societatea este redusă la suma ‘atomilor’ ei, 
obstacolele şi dificultăţile oamenilor sînt reduse la cele pe 
care aceştia şi le ridică reciproc în cale) este posibilitatea de 
a justifica rolul minimal al statului: cîtă vreme singurele 
piedici cu care se confruntă oamenii sînt cele ce rezultă din 
acţiunea semenilor, singura sarcină a statului trebuie să fie 
cea de prevenire şi eliminare a acestor piedici create 
reciproc - deci, singura funcţie a instituţiilor statale va fi cea 
de protejare a libertăţii fiecărui individ faţă de amenințările 
sau daunele aduse de alţi membri ai aceleiaşi comunităţi. în 
acest mod, atomismul implicat în concepţia liberală susţine 
ideea că statul nu are altă menire decît aceea de a aplica 
principiul maximei libertăţi egale. 

Un alt principiu care susţine idealul statului minimal (este 
vorba mai curînd de un ideal decît de un model real, 
deoarece istoria nu pare să consemneze existenţa vreunui 
caz concret de stat de acest tip) este cel al diversității Binelui 
individual. Liberalii pornesc totdeauna de la recunoaşterea 
(tipică modernităţii) a faptului că oamenii diferă între ei în 
ceea ce priveşte forma de Bine individual la care aspiră, 
precum şi că nu pare să existe nici un fel de consens asupra a 
ceea ce ar constitui Binele general. Spre deosebire de epocile 
anterioare, în care Binele general (valorile sau virtuțile 
cardinale, Adevărul, Dreptatea etc.) era perceput ca 
reprezentind miezul comun tuturor formelor de Bine 
individual, astfel că principalele aspirații şi scopuri omeneşti 
păreau a fi la unison (numai elemente secundare, periferice, 
ţinînd de ‘coaja’ superficială caracteristică fiecărui individ, 
deosebind între ele formele 
particulare de Bine), modernitatea tîrzie nu vede consensul 
valorilor şi scopurilor, ci în primul rînd disensiunile, 
dezacordurile şi diferenţele dintre formele de Bine individual; 
ea abandonează metafora filozofică a 'miezului (comun) şi 
cojii (specifice)', îmbrăţişîind o nouă perspectivă, conform 
căreia nenumăratele diferenţe de vederi dintre oameni cu 
privire la propriul lor bine ocupă locul central, iar elementele 
comune (care fac obiectul consensului, al ideii de Bine 
generai) rămîn pe un loc periferic. 

Liberalismul ilustrează acest nou mod de a vedea raportul 
dintre Binele general şi formele individuale de Bine, avansînd 
chiar o nouă metaforă menită să o înlocuiască pe aceea a 
“miezului şi cojii”. Este vorba de metafora ‘jocului’, a unui joc 
în care diferiţii participanţi concurează în vederea realizării 
propriilor obiective; conform acestei noi imagini asupra vieţii 
oamenilor în societate, fiecare individ îşi urmăreşte propriile 
scopuri (propriul Bine), astfel că în prim plan se află 
permanent diferenţele de vederi şi opţiuni, diversitatea de 
valori, incompatibilităţile dintre participanţii la joc. Dar cum 

jocul are caracter colectiv (oamenii trăiesc şi acţionează într- 
o comunitate), trebuie să existe anumite reguli care să 
asigure libertatea de acţiune a tuturor participanţilor: 
regulile jocului, în primul rînd cea care garantează dreptul 
fiecăruia de a-şi urmări propriile obiective atîta vreme cît nu 
dăunează altor participanţi, reprezintă tocmai Binele general, 
elementul de consens public care facilitează acţiunile 
individuale de căutare a Binelui individual. 

Este cît se poate de important să se reliefeze diferenţa 
esenţială dintre cele două perspective: conform metaforei 
“miezului şi cojii', Binele general ocupă locul central şi este 
prezent în orice formă de Bine individual (ca miez al 
acestuia), în timp ce elementele pur individuale au caracter 
marginal; conform metaforei “jocului care trebuie să aibă 
regulile sale’, Binele individual se află în centrul întregii 
activităţi (este scopul urmărit de toţi participanţii), în timp ce 
Binele general (reflectat de regulile jocului, cele ce permit 
desfăşurarea  nestingherită a căutărilor individuale) nu 
reprezintă decît un element al cadrului în care se realizează 
aceste căutări. Binele general rămîne un element de decor, 
nu lipsit de importanţă, însă marginal, deoarece el nu 
constituie ‘miezul’ (scopul) căutărilor individuale, ci numai 
cadrul procedural (mijlocul, instrumentul, condiţia necesară) 
propriu acestora. 

Bazîndu-se pe această nouă reprezentare, liberalismul 
trage concluzia că numai considerentele privind Binele 
individual sînt relevante şi posedă greutate, orice 
considerente privind Binele general avînd doar o valoare 
auxiliară (de considerente procedurale). în ceea ce priveşte 
scopurile existenţei omeneşti, ideile privind Binele general şi 
orice considerente supra-individuale apar ca nerelevante; aici 
numai ideile de Bine individual şi considerentele privind 
persoanele particulare au relevanţă. Statul însuşi va trebui 
deci să-şi limiteze activitatea la sfera minimă a elementelor 
procedurale: el va trebui să asigure Binele general doar în 

sensul asigurării cadrului procedural al “jocului” (elaborarea 
şi aplicarea regulilor acestuia); nu i se va îngădui însă să aibă 
deloc de-a face cu chestiunile importante, cele legate de 
Binele individual. Mai mult decît atît, cum statul trebuie să 
garanteze libertatea de acţiune a participanţilor la joc, şi cum 
obstacolele în calea acesteia apar doar din conduitele 
individuale (manifestările unor ‘jucători’ stînjenind libertatea 
altora), singura atribuţie a instituţiilor statale este aceea de a 
elimina obstacole individuale (infracţiuni şi abuzuri ale 
persoanelor, elemente prevăzute de lege); ele nu vor avea 
latitudinea de a se ocupa de eventuale obstacole supra- 
individuale, cum ar fi cele structurale (rezultînd din structura 
“jocului”, a relaţiilor dintre participanţi, a sistemului de 
reguli), în măsura în care acestea nu intră în categoria 
obstacolelor individuale (sancţionate de lege). 

Aceste particularităţi ale concepţiei liberale despre stat 
vor face obiectul atacurilor lansate de criticii contemporani 
ai doctrinei statului minimal. 

O DISTINCŢIE FONDATOARE: 


DISTINCŢIA DINTRE SFERA PUBLICĂ 
şi ; 
SFERA PRIVATĂ 


“Există un cerc în jurul fiecărui individ 
uman pe care nici unei cîrmuiri... n-ar 
trebui să i se îngăduie să-l încalce.” 


John Stuart MILL 


Dacă ideea rolului reglator al interesului privat şi al pieţei 
libere se recomandă drept cea mai semnificativă contribuţie 
doctrinară de ordin economico-filozofic a liberalismului, şi 
dacă ideea ‘statului minimal’ reprezintă cea mai 
caracteristică contribuţie politică a sa, în schimb se poate 
spune că cea mai solidă şi mai durabilă dintre propunerile 
politico-filozofice liberale este distincţia dintre sfera publică 
şi sfera privată a vieţii individului uman. La originea acestei 
distincţii stă constatarea caracterului fundamental al unei 
nevoi tipice omului modern: nevoia de libertate individuală. 
Un merit al liberalismului clasic este acela de a fi descoperit 
că “independenţa individuală este prima dintre nevoile 
moderne”'5. Intr-un discurs din anul 1819, care a devenit una 
dintre cele mai celebre pledoarii ale liberalismului, fiind 
considerat azi o capodoperă a gîndirii politice clasice . - 
“Despre libertatea anticilor în comparație cu a modernilor" - 
Benjamin Constant observă diferenţele esenţiale dintre 


75 Benjamin Constant, Despre libertatea anticilor în comparaţie cu a 
modernilor, în blumul Cours de politique constitutionelle, ed.a 2-a, voi. 
2, Paris, 1872, p. 552. 

înţelegerea antică şi cea modernă a libertăţii politice. 
Libertatea, la antici, avea în primul rînd un caracter colectiv 
şi direct, manifestindu-se ca participare la exercitarea 
autorităţii şi la luarea, în grup, a deciziilor importante pentru 
întreaga 

comunitate. Acest tip de libertate pozitivă (participativă) se 
împletea însă cu subordonarea individului faţă de comunitate 
în nenumărate chestiuni de ordin moral, intelectual sau 
spiritual: conduita, opiniile şi credinţele religioase erau 
reglementate şi supravegheate de colectivitate. Mentalităţile 
moderne privind libertatea de alegere a fiecărui om ar fi fost 
inacceptabile pentru antici: bunăoară, “libertatea de a-şi 
alege cultul religios, libertate pe care noi o privim ca pe unul 
dintre drepturile noastre cele mai preţioase, ar fi părut 
anticilor ca o crimă şi ca un sacrilegiu”$5. Ideea drepturilor 
individuale ale omului nu exista, fiecare individ fiind, ca 
urmare, ‘scufundat’ în colectivitatea etnică sau în organismul 
comunitar (cetatea). Dimpotrivă, subliniază Benjamin 
Constant, libertatea modernă este “dreptul de a nu fi supus 
decît legii” , de a nu fi subordonat voinței arbitrare a altora 
(libertate negativă). Acest tip de libertate se manifestă în 
esență ca exercitare a drepturilor individuale la liberă 
inițiativă economică sau politică, la asociere, opinie şi 
credință. 

De unde apare această opoziție? Argumentarea sugerează 
că ea are un suport obiectiv. Locuitorii cetăților antice erau 
mult mai legați, decît sînt oamenii epocii moderne, de 
instituții publice şi stat, pentru cel puţin două motive. Intiîi, 
pentru că aspirau la îmbogățire pe cale militară, prin 
războaie de cucerire, războaie ce implicau participare 
politică permanentă şi extrem de activă, precum şi 
intervenția decisivă a statului - organizatorul tuturor 
activităților militare - în viaţa comunităţii. Doi, pentru că, 
date fiind dimensiunile extrem de mici ale statelor antice, 
opţiunile şi ideile fiecărui cetăţean jucau un rol important, 
cetăţeanul însuşi fiind satisfăcut şi foarte interesat de 
propria sa influenţă asupra treburilor publice. Dimpotrivă, 
susţine Constant, omul modern preferă să dobîndească ceea 
ce doreşte prin comerţ, şi nu pe cale militară, ceea ce are ca 


5 Constant, idem, p. 
542. 

efect o restrîngere a legăturilor sale cu statul şi instituţiile 
sale (comerţul fiind, în viziunea sa, o activitate eminamente 
individuală) - “existenţa individuală este mai puţin înglobată 
în existenţa politică”. În acelaşi timp, într-un stat modern, 
deci de mari dimensiuni, influenţa politică a individului este 
minusculă sau de-a dreptul invizibilă, ceea ce, desigur, 
descurajează participarea activă a acestuia la treburile 
publice: cetăţeanul se dezinteresează de 
politică în măsura în care el simte că n-o poate influenţa 
personal decît într-o proporţie infimă. El se concentrează mai 
mult asupra activităţilor economice şi sociale, domeniu în 
care dobîndeşte preponderență faţă de stat: căci în timp ce 
la antici guvernele erau mai puternice decît particularii”, 
dezvoltarea economică modernă (şi mai ales amploarea 
comerţului) duce la rezultatul că “particularii sînt mai 
puternici decît guvernele din zilele noastre”. 

Din aceste contraste dramatice, Benjamin Constant trage 
o concluzie simplă: “nu ne mai putem bucura de libertatea 
anticilor, care consta în participarea activă şi constantă la 
puterea colectivă”. Proeminent în cadrul îngust al cetăţii 
sale, omul antic înţelegea să-şi realizeze ţelurile prin 
participare directă la viaţa colectivităţii - scopul său era 
“împărţirea puterii sociale între toţi cetăţenii”. Cu totul 
altele sînt aspiraţiile omului modern; “pierdut în mulţime, 
individul nu percepe aproape niciodată influenţa pe care o 
exercită”. De aceea, deduce Constant, el îşi transferă 
aspiraţiile şi interesele în sfera vieţii private. Scopul său nu 
mai este acela de a asigura dirijarea treburilor publice în 
direcţia dorită, ci acela de a-şi procura “siguranţa 
satisfacţiilor private”. Iar această modificare nu apare ca 
simplă manifestare reprobabilă a unui egoism modern, ci ca 
o evoluţie perfect raţională, determinată de condiţiile 
obiective proprii modernităţii - într-o lume în care individul 
poate influenţa doar într-o măsură infimă treburile publice, 


5 Constant, op. cit., p. 
548. 

dar în care comerţul şi comunicațiile au diversificat infinit de 

mult resursele fericirii personale, ar fi absurd ca el să-şi 

neglijeze libertatea individuală în favoarea participării la 

viaţa colectivă: 
“Urmează deci că noi trebuie să fim, în comparaţie cu 
anticii, mult mai ataşaţi faţă de independenţa noastră 
individuală. Căci anticii, atunci cînd îşi sacrificau această 
independenţă în favoarea drepturilor politice, sacrificau 
puţin pentru a obţine mult; în timp ce făcînd acelaşi 
sacrificiu, noi am da mult pentru a obţine mai puţin”. 


Pe această descriere a condiţiei omului modern 
liberalismul sprijină concluzia că “independenţa individuală 
este prima dintre nevoile modeme” şi că “adevărata libertate 
modernă” este libertatea 


individuală. La rîndul ei, această concluzie stă la baza 
imperativului limitării stricte a autorităţii, care nu mai are 
“dreptul de a exercita asupra indivizilor c supremație 
arbitrară”. Sfera intervenţiei statale în treburile oamenilor 
trebuie restrinsă şi delimitată foarte precis. în timp ce 
apărătorii viziunii tradiţionaliste asupra raportului dintre stat 
şi cetăţeni insistau asupra obligaţiilor care revin acestora 
faţă de instituţiile statale, liberalii pledează permanent 
pentru recunoaşterea şi respectarea strictă a obligaţiilor pe 
care le au autorităţile faţă de indivizi: 


“Progresele civilizaţiei, schimbările produse de-a lungul 
secolelor impun autorităţii mai mult respect pentru 
obiceiurile, pentru sentimentele, pentru independenţa 
indivizilor. Ea trebuie să ducă asupra lor o mînă mai 
prudentă şi mai uşoară”$8. 


Se produce astfel, prin aportul gîndirii liberale, o 
profundă schimbare de accent şi de perspectivă, cu 
consecinţe foarte profunde: nu obligaţiile oamenilor, ci 
obligaţiile statului se află în prim-planul atenţiei politice. 


5 Constant, op. cit., p. 

Stringentă este nu supravegherea cetăţenilor de către 
instituţii - activitate tradiţională, arhicunoscută - ci 


supravegherea statului, care este menită să asigure 
menţinerea intervenției sale în limitele cuvenite şi 
prevenirea oricărei încălcări (de către autorităţi) a sferei 
rezervate vieţii personale a oamenilor. Prin această nouă 
perspectivă, se impune ideea existenţei, în cazul fiecărui 
cetăţean, a unei zone a vieţii private care trebuie privită de 
autorităţi drept sacrosanctă şi inviolabilă. Este vorba de zona 
de acţiune a drepturilor omului, pe care statul nu are în nici 
un caz libertatea de a le încălca - respectarea acestora 
garantează libertatea de iniţiativă economică, de asociere şi 
manifestare politică, de exprimare a opiniilor sau credințelor 
religioase etc. Disocierea precisă a sferei private de cea 
publică, a zonei de libertate individuală de cea a obligaţiilor 
cetăţeneşti, va deveni o preocupare centrală a teoreticienilor 
liberalismului. încercarea de a delimita cele două sfere, de a 
stabili graniţa dintre zona manifestării personale şi cea a 
acţiunii statului, va indica simultan meritele liberalismului - 
în promovarea libertăţii individuale şi în descurajarea 
autoritarismului statal - dar şi iluziile sale economice şi 
politice. 


5 Constant, op. cit., p. 
548. 

FUNDAMENTUL DISTINCŢIEI “PUBLIC - PRIVAT’: 
PRINCIPIUL MAXIMIZĂRII ŞI CoMPATIBILIZĂRN 
LIBERTĂŢILOR INDIVIDUALE 


“Singurul aspect al conduitei unui om pentru 
care el poate fi tras la răspundere de către 
societate este cel privitor la ceilalţi. Sub 
aspectele care îl privesc doar pe el însuşi, 
independenţa lui este, de drept, absolută. 
Asupra lui însuşi, a propriului trup şi spirit, 
individul este suveran.” 

J.S. MILL 


Principalii reprezentanţi ai liberalismului au susţinut că, 
în cazul fiecărui cetăţean, se poate distinge între o sferă 
privată, de interes numai pentru individul însuşi, şi o sferă 
publică, în care acţiunile acestuia intră în contact cu viaţa 
comunităţii şi o influenţează mai mult sau mai puţin direct. 
Ideea la care trimitea această distincţie era desigur aceea că 
atîta vreme cît faptele şi opiniile cuiva rămîn de domeniul 
sferei private, ele nu privesc societatea şi aceasta nu trebuie 
să se amestece cîtuşi de puţin în desfăşurarea sau 
manifestarea lor; în acest domeniu, libertatea individuală nu 
trebuie stînjenită deloc: “Există însă o sferă de acţiune în 
care societatea, spre deosebire de individ, este interesată 
numai în mod indirect (sau chiar deloc): ea cuprinde acea 
parte din viaţa şi conduita unui om care nu-l atinge decît pe 
el însuşi, sau, dacă îi atinge şi pe ceilalţi, aceasta se întîmplă 
numai cu participarea şi acordul lor sincer, liber şi voluntar 

[...] aceasta este sfera potrivită libertăţii umane”. în acest 
domeniu, insistă aceiaşi autori, trebuie deci să se manifeste 
libertatea de conştiinţă, de credinţă religioasă, libertatea de 
gîndire şi de opinie, libertatea de expresie, libertatea de 
atitudine, libertatea de manifestare a preferințelor, 


76 John Stuart Mill, Despre libertate, Ed. Humanitas, 1994, p. 20. 

înclinațiilor şi aspirațiilor, libertatea de a elabora şi urma 
planuri de viaţă proprii, libertatea de asociere “în orice scop 
ce nu dăunează altora”, şi, într-un cuvînt, libertatea “de a 
face ceea ce dorim, cu condiţia de a suporta consecinţele ce 
pot decurge de aici; fără a fi împiedicaţi de semenii noştri, 
atita vreme cît nu le aducem nici un fel de daune, şi aceasta 
chiar dacă ei consideră conduita noastră nesăbuită, 
nefirească sau greşită””0. Latitudinea statului de a interveni 
şi impune rămîne, deci, să se manifeste doar în sfera publică 
a vieţii individului, adică doar în legătură cu manifestările 
care ating interesele şi treburile comunităţii, deoarece în 
acest domeniu, spre deosebire de cel personal, conduita şi 
preferinţele unui om pot afecta sau periclita drepturile, 
libertăţile sau interesele concetăţenilor săi. 

Cu toate că distincţia dintre sfera privată şi sfera publică 
poate părea evidentă şi bine întemeiată, chiar şi 
reprezentanţii liberalismului au recunoscut că ea nu este 
absolut neproblematică. Se pot aduce obiecţii serioase 
împotriva ideii că ar exista o sferă realmente privată, în 
interiorul căreia actele şi atitudinile individului să nu 
influenţeze, şi deci să nu intereseze deloc societatea. Plecînd 
de la aceste obiecţii, valabilitatea distincţiei privat-public 
este pusă sub semnul întrebării. 


“Distincția evidenţiată aici între partea din viaţa unui om 
care îl priveşte numai pe el însuşi şi partea care îi priveşte 
pe ceilalţi va fi respinsă de mulţi. Cum oare (poate întreba 
cineva) ar putea vreo parte a comportării unui membru al 
societăţii să fie indiferentă celorlalţi membri? Nici un 
membru al acesteia nu este o fiinţă izolată; este imposibil 
ca un om să facă ceva care îi dăunează serios sau 
permanent lui însuşi fără a afecta negativ cel puţin pe cei 
aflaţi în strînsă legătură cu el, iar adesea şi pe mulţi alţii. 
Dacă aduce prejudicii propriei sale proprietăţi, el vatămă 
astfel pe cei care, direct sau indirect, obțineau un sprijin 
de pe urma ei şi, în general, diminuează, mai mult sau mai 
puţin, bogăţia întregii comunităţi. Dacă îşi degradează 

facultățile mentale sau fizice, nu numai că face un rău 


celor a căror fericire depinde într-o măsură sau alta de el, 
dar devine totodată inapt de a-şi îndeplini îndatoririle față 
de semenii săi, în general; [...] în sfîrşit, dacă prin viciile şi 
nesăbuințele sale un om nu vatămă în mod direct pe alții, 
el aduce totuşi (s-ar putea spune) prejudicii prin exemplul 
pe care îl dă; şi ar trebui constrins să se controleze, spre 
binele celor pe care observarea 

sau cunoaşterea conduitei sale i-ar putea corupe sau 
conduce pe un drum greşit”! 


Singurul răspuns pe care liberalismul îl poate da acestor 
obiecţii la adresa ideii de sferă privată este unul bazat pe o 
nuanţare care în cele din urmă reconfirmă distincţia în cauză. 
în acest răspuns se recunoaşte că multe dintre conduitele 
private ale unui om pot afecta viaţa altor oameni, şi deci intra 
în categoria elementelor sferei publice; dar, se afirmă, în 
asemenea cazuri, întrucît s-a ieşit din sfera privată, 
intervenţia autorităţii şi restringerea libertăţii individuale 
devin permise şi chiar necesare. în schimb, atunci cînd 
conduita personală nu afectează cu nimic restul oamenilor - 
deci atunci cînd ea rămîne strict privată - libertatea 
individuală trebuie să rămînă  neştirbită, intervenţia 
constrîngătoare a instituţiilor publice fiind nejustificată. Cu 
alte cuvinte, existenţa unei diferenţe nete între public şi 
privat este afirmată şi mai apăsat, fiind subînţeles faptul că 
atitudinea autorităţilor poate fi determinată precis în funcţie 
de caracterul de un fel sau altul al conduitei analizate: 
intervenţie promptă în sfera publică, abţinere de la orice 
intervenţie în sfera privată. Dacă distincţia este clară şi 
întemeiată, atunci această atitudine apare drept cît se poate 
de raţională. 

Strategia limitării intervenţiei autorităţii la sfera publică şi 
a maximizării libertăţii în sfera privată pare, în perspectiva 
liberală, atît de limpede şi de ferită de complicaţii, încît ea a 
fost sintetizată într-un principiu care are aparenţa unui 
algoritm de acţiune, a unei reţete de conduită pentru 


7 Mill, op. cit., p. 103- 

autorităţi, în ceea ce priveşte intervenţia instituţională şi 
aplicarea  constrîngerilor; faimoasa capodoperă a 


liberalismului, lucrarea Despre libertate a lui ].S. Mill, este 
dedicată, după cum ne asigură autorul, tocmai apărării 
acestui principiu fundamental menit să pună pe baze 
temeinice, o dată pentru totdeauna, relaţiile dintre individ şi 
stat: 


“Scopul acestui eseu este de a afirma un principiu foarte 
simplu ca fiind întru totul îndreptăţit să guverneze pe de-a 
întregul raporturile bazate pe constrîngere şi control, 
dintre societate şi individ, indiferent dacă mijlocul folosit 
va fi forţa fizică, sub forma pedepsei legale, sau va fi 
constrîngerea morală a opiniei publice. Acest principiu 
este următorul: unicul scop care îi îndreptăţeşte pe 
oameni, individual sau colectiv, la 

ingerinţe în sfera libertăţii de acţiune a oricăruia dintre ei 
este autoapărarea; unicul ţel în care puterea se poate 
exercita, în mod legitim, asupra oricărui membru al 
societăţii civilizate, împotriva voinţei sale, este acela de a 
împiedica vătămarea altora” ”?. 


Intr-o altă formulare, datorată lui Edmund Burke, 
principiul sună astfel: “Orice poate face un om, tară a leza pe 
alţii, el are tot dreptul să facă pentru sine”. Semnificaţia sa 
poate fi rezumată astfel: maximum de libertate individuală 
care rămine compatibilă cu libertatea celorlalţi. Ideea pe 
care se bazează acest principiu - menţionat adesea şi sub 
numele de principiu al maximei libertăţi egale - este că, în 
chestiuni personale, individul însuşi este cel mai bun 
judecător, şi, drept urmare, nici o intervenţie publică, cu 
caracter constriîngător, nu poate fi aici justificată; atari 
intervenţii sînt legitime doar în chestiuni care trec dincolo de 
sfera privată, afectînd pe alţi membri ai comunităţii. 

Dificultatea care apare în acest caz se leagă de stabilirea 
faptului că o anumită conduită îi afectează, lezează sau 
vatămă pe alții: sînt, evident, nenumărate situaţii 
neproblematice, în care vătămarea este incontestabilă, dar 
există şi nenumărate alte cazuri în care lucrurile nu sînt 
deloc la fel de limpezi, în care faptul că alţi oameni au fost 
sau vor fi lezaţi constituie subiect de dispută. Criticii 
liberalismului pot ridica obiecţia că principiul maximei 
libertăţi individuale compatibile cu libertatea celorlalţi este 
inoperant, sau cel mult parţial operant, deoarece grupuri de 
oameni cu interese sau vederi diferite îl vor interpreta şi 
aplica diferit în funcţie de ce consideră ei a fi o veritabilă 
vătămare sau lezare a cetăţenilor. Bunăoară, simpla 
exprimare a unor vederi imorale, rasiste sau extremiste (din 
punct de vedere politic) reprezintă un prejudiciu adus altor 
cetăţeni,  justificîind intervenția  punitivă, sau trebuie 
considerată doar o manifestare a libertăţii de gîndire şi 
expresie? Avortul constituie sau nu o vătămare (adusă fătului 

sau societăţii), sau el constituie numai o manifestare a 


libertăţii de opţiune a femeii? Nenumărate exemple de acest 
fel pot fi evocate în sprijinul obiecţiei că este greu sau chiar 
imposibil de determinat locul unde cade graniţa dintre fapte 
cu semnificaţie exclusiv privată şi fapte cu consecinţe 
publice. Pentru a contracara această obiecţie, liberalii au 

încercat să precizeze sensul ideii de 'daună' sau ‘prejudiciu’ 
într-un mod care să menţină deosebirea dintre sfera publică 
şi sfera privată. S-au putut însă preciza numai elemente cum 
ar fi caracterul “iminent”, ‘precis’ şi ‘vizibil’ propriu daunelor 
care justifică intervenţia autorităţii. Exprimarea opiniilor, 
chiar a celor foarte critice la adresa altor oameni, a fost 
considerată drept manifestare privată, care nu îndreptăţeşte 
constrîngeri decît în cazul în care sînt iminente acţiuni 
vătămătoare instigate de aceste opinii: “Opinia că negustorii 
de grine sînt cei care îi înfometează pe săraci sau că 
proprietatea privată este un furt se cuvine să nu fie 
stingherită atunci cînd circulă doar prin presă, însă ea poate 
atrage după sine, pe drept cuvînt, o pedeapsă atunci cînd 
este exprimată oral în faţa unei mulţimi întărîtate adunate în 
jurul casei unui negustor de grîne”*. în acest caz, vătămarea 
sau riscul de vătămare este precis şi vizibil, deci fapta aduce 
prejudicii şi, ca atare, nu mai poate fi considerată ca 
aparţinînd sferei inofensive a opiniilor personale. Cînd însă 
este vorba numai de o vătămare prezumtivă, insistă Mill şi 
alţi autori liberali, intervenţia autorităţii nu se justifică. Dar 
clarificări de acest fel nu au putut pune punct controverselor 
în jurul distincţiei privat-public deoarece ele lasă totuşi 
această diferenţiere capitală într-o situaţie nesatisfăcătoare: 
aşa cum se va vedea ulterior, distincţia dintre daune 
“iminente, precise şi vizibile” şi daune “prezumtive, imprecise 
şi invizibile’ nu este mai bine determinată şi mai obiectivă 
decît cea aflată în controversă şi pe care ar urma să o 
elucideze. Granița dintre “iminent' şi ‘prezumtiv’ este vagă şi 
variabilă, locul unde trebuie trasată ea depinde de context; în 

plus, există cazuri în care luarea în considerare a daunelor 


prezumtive' este indispensabilă. Şi mai discutabilă este 
diferenţa dintre daune ‘vizibile’ şi “invizibile”, care, admite 
nenumărate interpretări diferite; în general, aprecierile 
oamenilor asupra caracterului daunelor sînt foarte diverse şi 
relative, iar previziunea exactă a vătămărilor produse este 
adesea imposibilă, ceea ce lasă fără fundament sigur 
distincţia “public-privat! în discuţie. în sfîrşit, practica politică 
arată că în numeroase cazuri intervenţia statală este eficace 
numai dacă are caracter preventiv, exercitîndu-se cu mult 
înainte de manifestarea deplină a consecinţelor negative ale 
unor conduite; dar necesitatea intervenţiei preventive, 

adică a unor acţiuni de constringere care se desfăşoară 
înainte ca daunele să fie iminente, exclude posibilitatea de a 
respecta precauţiile recomandate de liberali, obligînd statul 
la acţiuni care nu se pot justifica decît pe temeiul unor daune 
prezumtive. Tocmai din aceste motive diferenţele de păreri şi 
controversele cu privire la amploarea şi obiectivele ingerinţei 
autorităţilor în viaţa indivizilor au continuat să se manifeste 
chiar printre apărătorii liberalismului. 

Unii dintre aceştia au aprobat şi recomandat intervenţia 
activă a statului - prin politici publice active şi constrîngeri 
benefice - în domenii considerate a nu fi dezvoltate adecvat 
prin iniţiativa privată: educaţia şi învățămîntul, protecţia 
socială şi combaterea marginalizării sociale, apărarea şi 
promovarea intereselor economice naţionale (protecţionismul 
economic), investițiile strategice, şi chiar în sfera 
reglementărilor globale sau a administrării de ansamblu a 
unor elemente ale procesului economic care nu sînt 
controlate satisfăcător prin jocul liber al pieţei (spre 
exemplu, elemente  monetar-financiare, de politică 
economică, cercetare tehnologică etc.). Asemenea intervenţii 
presupun, bineînţeles, exercitarea de constrîngeri care nu 
mai respectă strict principiul maximei libertăţi egale 
(obligaţia de a plăti impozite şi taxe care să furnizeze 

fondurile necesare acţiunii statale, şi multe alte obligaţii). 


Alţi reprezentanţi ai aceluiaşi curent politic, cu vederi mai 
radicale, între care şi libertarienii, au denunţat asemenea 
intervenţii drept denaturări ale politicii liberale sau creşteri 
maligne ale sferei publice în defavoarea celei private, 
militînd pentru o restrîngere tot mai drastică a zonei de 
acţiune a statului şi pentru înlocuirea intervențiilor sale cu 
activităţi private: s-a ajuns astfel la propunerea unor soluţii 
extreme cum ar fi privatizarea monedei şi a emisiei de 
monedă, privatizarea poliţiei etc. în acest mod, se urmărea 
minimizarea administraţiei realizate de stat şi reducerea 
constrîngerilor impuse de acesta pînă la nivelul infim cerut 
de principiul maximei libertăţi egale. 

Liberalii radicali i-au acuzat pe adepţii intervenţiei active 
a statului de a fi socialişti, şi nu “adevăraţi” liberali; la rîndul 
lor, aceştia din urmă i-au denunţat pe radicali drept 
“anarhişti'. Unii insistau că anumite acţiuni statale se 
dovedesc vitale pentru îndeplinirea idealurilor liberalismului, 
în măsura în care garantează realizarea efectivă a 
egalităţii şanselor, contribuie la dezvoltarea pieţei libere 
naţionale, sau asigură libertatea autentică a fiecărui 
cetăţean; ceilalți replicau că, prin intervenţiile sale 
“artificiale” şi constrîngerile inutile pe care le impune, statul 
denaturează procesul economic şi social firesc, ‘natural’, 
amplificînd totodată povara reprezentată de birocraţia, rutina 
instituţională, şi cheltuielile administrative exagerate ale 
statului. Bineînţeles, cu atît mai acute au fost antagonismele 
dintre liberali şi criticii liberalismului. Aceste controverse, ce 
continuă cu intensitate şi astăzi, arată că nu s-a putut 
deocamdată trasa o distincţie precisă şi obiectivă între sfera 
publică, în care intervenţia statală este necesară şi 
dezirabilă, şi sfera privată, în care ea devine dăunătoare. 

PROBLEMA STĂPÂNIRII 
COMPLEXITĂȚII 
ŞI A DISPERSĂRII PUTERII 


Dacă geneza liberalismului constituie o reacţie faţă de 
absolutismul monarhic, iar maturizarea liberalismului clasic, 
un răspuns dat radicalismului de stînga, dezvoltarea gîndirii 
liberale în secolul XX reprezintă un răspuns la provocarea 
lansată de ‘modelu!’ social instaurat în statele comuniste. 
Alternativa prezentată de lumea comunistă a declanşat o 
criză politică şi intelectuală datorată nu unor succese 
economice sau sociale incontestabile, ci în primul rînd 
presiunilor politice şi reorientării dirijiste-protecţioniste pe 
care le-a stimulat în lumea occidentală, cu precădere în 
Europa. Partidele de stînga din Occcident, sindicatele, mare 
parte din opinia publică şi din intelectualitate au depus 
eforturi, şi au obţinut rezultate semnificative, chiar dacă nu 
decisive, în direcţia amplificării intervenţiei statale în 
economie, a naţionalizărilor şi a diminuării sferei de influenţă 
a proprietăţii private, a adîncirii reglementării instituţionale 
în toate domeniile sociale, a protecţiei şi asistenţei sociale, a 
restrîngerii influenţei sociale, juridice şi intelectuale a 
dreptei politice etc. Confruntaţi cu aceste fenomene de 
deplasare globală spre stînga, care nu reprezentau altceva 
decît materializarea politică a unor idei anticipate şi criticate 
deja de liberalismul clasic francez şi englez, liberalii 
secolului nostru s-au văzut siliţi să regiîndească fundamentele 
politicii şi doctrinei lor, ceea ce a condus la reînvierea unor 
aspecte importante ale pledoariei clasice, iniţiate de Adam 
Smith şi continuate de B. Constant, A. de Tocqueville şi 
J.S.Mill, dar şi la dezvoltarea unor argumente noi, ce 

constituie un capitol original al doctrinei şi practicii 
promovate de ei. 

Confruntarea s-a desfăşurat în principal în jurul temei 
dirijismului economic şi politic. Statele comuniste prezentau 
un ‘model’ social axat pe ideea superiorității “istorice' a 
economiei dirijate, sau planificate  “ştiinţific'”, asupra 
economiei libere de piaţă şi a dirijării politice 
centralizate, efectuate de partidul comunist, în numele unui 
presupus ‘Bine general’, asupra democraţiei parlamentare de 
tip clasic. Liberalismul şi-a concentrat prin urmare eforturile 
pentru a dovedi falsitatea acestei idei. 

Cît priveşte problema de ordin economic, argumentul pe 
care se baza ideologia comunistă era acela că piaţa liberă şi 
concurenţa caracteristică ei reprezintă exemple de activitate 
omenească dominată de haosul şi risipa care rezultă din 
‘goana oarbă’ după profit; consecinţa acestui haos este 
îmbogățirea exagerată a unei minorități, formarea 
monopolurilor şi  pauperizarea majorităţii defavorizate. 
Complexitatea economiei modeme, susțineau reprezentanţii 
acestei ideologii, face însă necesară introducerea unei 
conduceri şi organizări raţionale, bazate pe planificarea 
producţiei, comerţului şi consumului. 

Răspunsul dat de liberalism acestei concepţii este că 
tocmai imensa complexitate a fenomenului economic şi social 
modem exclude posibilitatea unei organizări şi conduceri 
globale bazate pe dirijare deliberată, comandă directă şi 
planificare. Numai o ordine simplă, elementară, poate fi 
creată direct, plasînd fiecare element component pe un 
anumit loc; o ordine complexă, cum este chiar cea a unui 
cristal sau organism biologic, nu poate fi creată deliberat, 
aşezînd lucrurile în anumite poziţii - ceea ce putem face în 
asemenea cazuri este doar să asigurăm condiţiile în care 
ordinea complexă se constituie singură, în mod spontan (F.A. 
Hayek). La fel stau lucrurile şi în viaţa socială. în sfere 
restrînse, cum sînt cele ale unei unităţi militare sau chiar ale 
unei întreprinderi, se poate impune deliberat o anumită 

organizare relativ simplă. La nivel global însă, unde ordinea 
necesară este extrem de complexă, organizarea deliberată 
este o himeră. Cum remarca încă Adam Smith, oamenii nu 
pot fi plasați în anumite poziţii (economice sau sociale) ca 
piesele de pe tabla de şah: pe de o parte, ei au propriile lor 
interese şi nu se lasă pur şi simplu manevraţi în numele unui 
Interes sau Bine general; pe de alta, în activităţile lor sînt 
implicate atît de multe elemente şi circumstanţe particulare, 
încît nici o autoritate centrală nu le poate monitoriza, 
prelucra şi folosi în constituirea ordinii economice şi politice 
optime. 


“Cu cît este mai complexă ordinea la care ţintesc 
oamenii, cu atît va fi mai mare rolul jucat de 
circumstanţele ce determină manifestarea ei 
concretă, care nu pot fi cunoscute celor a căror 
preocupare este să asigure formarea ordinii respective, şi 
cu atît mai mult ei o vor putea controla numai pe baza 
regulilor, şi nu prin comenzi. în cele mai complexe 
organizaţii numai puţine alte lucruri decît simpla atribuire 
a unor funcţii specifice anumitor oameni vor putea fi fixate 
pe bază de decizii precise, în timp ce îndeplinirea acestor 
funcţii va fi reglementată doar pe bază de reguli. Atunci 
cînd trecem de la cea mai mare organizaţie care slujeşte 
unor scopuri specifice la nivelul întregii societăţi, 
cuprinzînd relaţii între acele organizaţii ca şi între ele şi 
indivizi, precum şi relaţii între indivizi, ordinea de 
ansamblu se bazează în întregime pe reguli, adică are 
caracter complet spontan, nici măcar scheletul ei 
nemaifiind fixat prin comenzi. Situaţia constă, bineînţeles, 
în aceea că tocmai întrucît nu a depins de o organizaţie, ci 
a crescut ca ordine spontană, structura societăţii moderne 
a atins un grad de complexitate ce depăşeşte cu mult pe 
acela ce ar putea fi atins de prin organizare intenţionată. 
Nici chiar regulile care au făcut posibilă dezvoltarea 
acestei ordini complexe nu au fost proiectate în vederea 
acestui rezultat; ci acei care s-au întîmplat să adopte 
reguli potrivite au dezvoltat o civilizaţie complexă care a 
precumpănit faţă de celelalte. Cei care susţin că trebuie 
să planificăm în mod deliberat societatea modernă, 

deoarece ea a devenit atît de complexă, se fac aşadar 
vinovaţi de un paradox care are la bază o totală 
neînțelegere a acestor conexiuni. Realitatea este tocmai 
că putem menţine o ordine de asemenea complexitate 
numai dacă o controlăm nu prin metoda “planificării”, 
adică prin ordine directe, ci, dimpotrivă, dacă ţintim la 
formarea unei ordini spontane bazate pe reguli 
generale”””. 


Liberalismul semnalează că prima dificultate 
insurmontabilă, într-o economie planificată deci condusă prin 
comenzi emanate de la un centru de autoritate, este 
colectarea tuturor informaţiilor necesare luării unor decizii 
corecte privind strategia de urmat. într-o economie de piaţă, 
aceste informaţii sînt oferite fiecărui participant prin 
intermediul preţurilor “fireşti” sau 'obiective' la care se 
ajunge pe baza concurenţei, şi care dau indicaţii vitale 
privind cererea şi oferta de produse, vandabilitatea, 
rentabilitatea producţiei etc; în plus, nu este necesar ca un 
centru care planifică să adune şi prelucreze aceste date. În 
economia planificată însă, unde piaţa liberă nu funcţionează, 
datele obiective 
oferite de preţuri nu mai stau la dispoziţia planificatorului; 
acesta trebuie să găsească alte surse de informaţii privind 
preţul, cantitatea de produse necesare etc. Pentru a fixa 
producţia necesară, planificatorul poate încerca să sondeze 
vandabilitatea acesteia; dar vandabilitatea depinde de preţ, 
deci mai întîi trebuie determinate preţurile adecvate 
produselor în cauză; la rîndul lor însă, preţurile depind de 
cantitatea de produse realizate şi vîndute, pe care n-o 
cunoaştem încă şi dorim să o determinăm. Reciproc, fixarea 
preţului potrivit presupune calcularea costurilor, deci 
determinarea cantităţii de produse vandabile obţinute, deci 
vandabilitatea, care însă depinde de preţ. Calcularea 
producţiei necesare presupune stabilirea rentabilităţii, 
rentabilitatea depinde de vandabilitate, vandabilitatea de 


77 F.A. Hayek, Tipuri de ordine în societate, în volumul Limitele puterii. 
Fd AII. 1994. pp 148-140 

preţ iar acesta de producţia necesară - şi aşa mai departe, la 
nesfîrşit. Economiştii liberali insistă asupra acestor cercuri 
vicioase în care este prins planificatorul pentru a dovedi că, 
în absenţa preţurilor stabilite pe piaţa liberă, nu se pot 
obţine informaţiile corecte necesare deciziilor economice 
fundamentale. Complexitatea  interdependenţelor dintre 
preţul de vînzare, cantitatea de produse, costuri, salarii, 
rentabilitate etc. exclud orice posibilitate de determinare 
'Ştiinţifică' a datelor necesare conducerii deliberate a 
economiei: acestea vin de pe piaţa liberă, ca semnale date în 
principal de fluctuațiile de preţ, sau nu mai vin deloc. 
Jocurile libere ale pieţei de produse şi capital - nivelul 
preţurilor, dobînzilor, investiţiilor - reprezintă cea mai 
importantă sursă de informaţie obiectivă asupra nevoii de 
produse şi capital, rentabilităţii etc. Blocarea acestei surse, 
prin desființarea pieței sau alterarea arbitrară a 
mecanismului ei (inevitabilă, dacă economia este dirijată, 
deci constrinsă prin comenzi să evolueze în direcţia impusă 
de planificator, şi nu în cea urmată spontan de ea) obligă 
centrul de autoritate la acţiuni hazardate, bazate pe simple 
presupuneri, experimente riscante şi decizii arbitrare, ceea 
ce împinge la eşec efortul de a stăpîni complexitatea. Prima 
cauză a acestui eşec este deci limitarea fatală a capacităţii 
de a obţine informaţiile necesare planificării. 

O a doua cauză a eşecului planificării constă în limitarea 
fatală a capacităţii de a lua deciziile necesare dirijării optime 
a economiei. Unul dintre argumentele care revin cu cea mai 
mare frecvenţă în pledoariile apărătorilor planificării este cel 
al copleşitoarelor avantaje care decurg 
din concertarea eforturilor economice şi sociale în direcţia 
realizării unor obiective şi scopuri prioritare: se susţine că, în 
timp ce în economia depiaţă eforturile şi energiile se 
risipesc prin concurenţă, ciocniri de interese şi evoluţie 
haotică, economia planificată ar permite coordonarea 
resurselor, acţiunilor şi efectelor într-o manieră care să 
garanteze atingerea unui optim socio-economic. Liberalismul 

contracarează acest argument, semnalind dificultăţile şi 
preţul plătit pentru concertarea eforturilor economice. El 
atrage atenţia că entuziasmul pentru concertarea planificată 
a acestor eforturi se sprijină pe sentimentul naiv, sustras 
examinării raţionale, că anumite scopuri şi preferinţe au 
valabilitate universală. Concertarea activităţilor economice 
presupune stabilirea unor priorităţi şi a unor ierarhii de 
valori pe baza cărora se fixează strategia de urmat, strategie 
care implică totdeauna anularea sau amînarea unor obiective 
în favoarea altora. întrebarea care se ridică este însă care 
vor fi priorităţile, ierarhiile şi preferinţele adoptate şi puse la 
baza planificării - adepţii acesteia tind să neglijeze ori să 
minimalizeze această întrebare, deoarece sînt înclinați să 
considere propriile lor preferinţe şi priorităţi drept 
indiscutabil valabile: “Speranţele pe care şi le pun în 
planificare nu sînt însă rezultatul unei viziuni asupra 
societăţii în ansamblu, ci mai curînd al unui unghi de vedere 
foarte limitat, deseori rodul unei mari exagerări a 
importanţei scopurilor pe care ei le pun pe primul plan”. 
Acest fel de a vedea este, bineînţeles, greşit; liberalismul, 
dintotdeauna apărătorul individualismului şi al diversităţii 
individuale, reaminteşte că scopurile oamenilor şi ale 
grupurilor sînt diverse, valorile îmbrăţişate de ei diferite iar 
ierarhiile şi priorităţile foarte variate, îndată ce planificatorul 
va trece la acţiune, el va constata existenţa unor conflicte de 
interese, a unor priorităţi incompatibile şi a tot felul de 
strategii alternative care concurează între ele. Consensul 
dintre oameni, cu privire la toate acestea, va fi limitat, 
disensiunile numeroase. Dar, cum “asigurarea succesului 
planificării presupune crearea unei opinii comune asupra 
valorilor esenţiale””?, cel ce dirijează şi planifică economia va 
trebui să decidă, cu de la sine putere, asupra priorităţilor şi 
ierarhiilor. în acest mod, statul, căruia îi revine de regulă 
această 


78 F.A. Hayek, Drumul ctre servitute, Ed. Humanitas, 1993, p.69. 

sarcină de coordonare şi concertare a eforturilor, ajunge să 
decidă, în locul cetăţenilor, asupra valorilor şi preferințelor 
impuse activităţii economico-sociale. Nu numai că, prin 
aceasta, statul îşi subordonează indivizii şi societatea civilă, 
dar el nu mai poate fi imparţial şi neutru, aşa cum ar trebui 
să fie, pentru a rămîne o sursă de dreptate socială: 


“într-o lume în care totul ar fi prevăzut cu precizie, cu 
greu ar putea statul să întreprindă ceva şi să rămînă 
imparţial. Dar acolo unde efectele precise ale politicii 
guvernamentale asupra unor oameni anumiţi sînt 
cunoscute, unde statul vizează direct asemenea efecte 
speciale, nu se poate că el să nu cunoască aceste efecte - 
şi, prin urmare, nu poate fi imparţial. Statul trebuie, în 
mod necesar, să părtinească, să le impună evaluările sale 
oamenilor şi, în loc să-i sprijine în realizarea propriilor lor 
scopuri, să aleagă în locul lor scopurile” 7. 

Acest argument prezintă o importanţă cu totul deosebită, 
deoarece el arată că planificarea economică presupune 
totalitarismul politic: cum nu există metodă ‘democratică’ de 
a planifica, aptă de a rezuma pur şi simplu opţiunile 
individuale, contradictorii sau cel puţin incompatibile, 
dirijarea economică realizată de stat implică instaurarea 
autoritară a unor ierarhii şi priorităţi drept obligatorii sau 
imperative. Efectul inevitabil al acestei instaurări este 
violentarea preferințelor, valorilor şi opţiunilor unor cetăţeni 
sau grupuri, nu numai într-o anumită fază iniţială, în care se 
stabilesc priorităţile, ci ori de cîte ori presiunile economice 
sau sociale vor impune alegeri dureroase, sacrificii şi 
renunţări. 

Dorind să respingă aceste obiecţii de fond, apărătorii 
dirijismului economic insistă că nu este fatalmente necesar 
ca planificarea să aibă un caracter autoritar şi arbitrar. 
Planificatorul, susţin ei, poate foarte bine să stabilească 
ierarhiile şi priorităţile pe care se bazează organizarea 
activităţii sintetizînd sau rezumînd opţiunile majorităţii, deci 
într-un mod democratic. Liberalismul respinge acest 

contraargument, şi el primeşte un ajutor neaşteptat în acest 
sens de la... matematicieni. Deşi crearea unei ierarhii 
sintetice pe baza sintetizării unei multitudini de ierarhii 
individuale este posibilă în principiu, mai multe rezultate 
matematice indică faptul că sintetizarea sau agregarea 
ierarhiilor nu este deloc neproblematică, în multe cazuri 
sinteza corectă 

a opţiunilor ierarhice individuale fiind de-a dreptul 
imposibilă. Cu două secole în urmă, Condorcet descoperea 
deja că regula electorală a majorităţii poate conduce, în 
cazul în care se pune problema stabilirii unei ierarhii 
sintetice, la situaţii paradoxale“. Mult mai recent, 
cunoscutul om de ştiinţă american Kenneth J. Arrow, laureat 
al premiului Nobel pentru economie, a demonstrat faimoasa 
sa teoremă asupra agregării ierarhiilor, teoremă care arată 
că, în cazul în care se pune problema agregării unor ierarhii 
relativ complexe într-o manieră care să conserve fidel 
preferinţele exprimate prin ele, pur şi simplu nu există nici o 
metodă sigură, universal valabilă, de a face acest lucru; 
decizia privind ierarhia finală nu se poate lua ‘democratic’ 
(prin simpla sintetizare fidelă a preferințelor iniţiale), ci 
presupune impunerea arbitrară a unor opţiuni. Deşi această 
teoremă nu dovedeşte că sintetizarea corectă a ierarhiilor n- 
ar fi posibilă niciodată, ea indică totuşi că procesul de 
sintetizare sau agregare ‘democratică’ a ierarhiilor este 
problematic şi că succesul său nu poate fi garantat niciodată. 
Cum ierarhiile care ar trebui agregate de un planificator 
economic sînt în mod indiscutabil complexe, există o mică 
probabilitate ca ierarhia pe care o fixează în cele din urmă 
acesta să rezulte ‘democratic’ din sinteza celor exprimate de 
indivizi sau grupuri şi să reflecte corect preferinţele 
majorităţii. Caracterul improbabil al succesului unui proces 
de simplă “sintetizare' a preferințelor populare sprijină 
argumentul liberal conform căruia planificatorul va ajunge 
mai devreme sau mai tîrziu să-şi impună în mod autoritar 
propriile preferințe în defavoarea celor exprimate 
‘democratic’ de indivizi sau grupuri. Şi, aşa cum au observat 
gînditorii liberali, dificultățile de agregare sau integrare pe 
care le are de înfruntat planificatorul nu se opresc aici; să 


80 O expunere foarte accesibilă a paradoxului lui Condorcet, ca şi a 
teoremei lui Arrow de care va fi vorba mai jos, se găseşte în cartea lui 
Gheorghe Păun, Din spectacolul matematicii, Ed. Albatros, 1983, pp. 
27-32, 42-48. 

presupunem că planificatorul ar încredința unor experţi 
sarcina pur tehnică (deşi este îndoielnic că o atare sarcină 
poate avea vreodată un caracter pur tehnic) de a face 
planificări 'obiective' pentru fiecare sector specializat de 
activitate: “Chiar dacă o democraţie ar reuşi să planifice 
fiecare sector al vieţii economice folosind acest expedient, 
tot ar avea de înfruntat problema integrării acestor planuri 

separate într-un tot unitar””?. lar această problemă aduce din 
nou în centrul atenţiei inexistenţa unei metode sigure şi 
universal valabile de integrare a unor ierarhii particulare 
într-o ierarhie globală, corectă şi fidelă faţă de cele de la 
care s-a pornit. Toate aceste argumente susţin teza liberală 
că economia este un domeniu mult prea complex pentru a 
putea fi controlat în mod eficient, şi, în acelaşi timp, 
democratic, prin planificare.  Dirijarea deliberată şi 
planificarea centralizată a activităților economice pot fi 
eficace pe termen scurt, în cazul în care se urmăreşte o 
singură categorie de rezultate sau scopuri (spre exemplu, pe 
timp de război, cînd există un consens general asupra 
obiectivelor militare urmărite); chiar şi atunci, succesul lor 
se explică prin sacrificarea multor priorități şi opțiuni 
individuale. Dar într-o situație economico-socială normală, 
diversitatea preferințelor individuale şi de grup, a condițiilor 
şi circumstanțelor cu caracter local, şi complexitatea datelor 
necesare calculului economic exclud - conform acestei 
perspective teoretice - orice posibilitate de a domina 
complexitatea economiei prin planificare şi dirijare 
deliberată. 


Un alt argument evocat de adepţii planificării este acela 
că piaţa liberă şi concurenţa caracteristică ei generează 
nuclee de putere economică - monopoluri - capabile să 
domine piaţa, adică să controleze activitatea desfăşurată în 
ramura respectivă, preţurile, utilizarea şi retribuirea forţei 
de muncă etc., şi deci să obţină profituri nejustificate sau 
chiar, prin forţa lor financiară deosebită, să exercite 
influenţe oculte asupra vieţii politice şi sociale, în afara şi 


7 Hayek, op. cit., 
p. 82. 

împotriva cadrului democratic recunoscut public. 

Răspunsul dat de liberalism acestei obiecții este relativ 
complex. Pe de o parte, liberalismul nu omite să semnaleze 
că existența monopolurilor are şi efecte benefice, agreate în 
mare parte nu numai de beneficiarii profitului de monopol, ci 
chiar şi de către opinia publică: spre exemplu, salariile 
sensibil mai mari pe care monopolul le poate 
oferi angajaților săi, tocmai pe baza profitului deosebit de 
mare pe care îl poate stoarce de pe piaţă, sau forţa de 
penetrare pe piaţa internațională, cu tot cortegiul său de 
avantaje economice şi politice care se pot răsffînge şi asupra 
populaţiei din ţara de origine a monopolului. Pe de altă parte 
însă, nu se poate spune că liberalii ar încuraja şi apăra în 
general existenţa monopolurilor; adepţi ai mecanismului 
reglator reprezentat de piaţa liberă, ei sînt în genere 
preocupaţi de a exalta virtuțile concurenţei libere, şi nu pe 
cele ale controlului monopolist al pieţei. Mijlocul propus de 
ei pentru "prevenirea acaparării monopoliste a pieţei este, de 
obicei, intervenţia statală: “Soluţia plauzibilă este ca, 
oriunde monopolul este realmente inevitabil, să se aplice 
ideea preferată de obicei de americani a unui control statal 
puternic asupra monopolurilor private, care, aplicată 
consecvent, oferă o şansă mai bună de a obţine rezultate 
satisfăcătoare decît administrarea de către stat a 
monopolului”, Supravegherea statală pare liberalilor un 
instrument suficient de eficace în combaterea efectelor 
negative ale  monopolismului, deoarece ei tind să 
minimalizeze forţa şi influenţa (mai ales influenţa politică) a 
monopolurilor, în virtutea convingerii pe care o au că piaţa 
liberă şi concurenţa sînt destinate oricum să prevaleze; 
conform lui Hayek, “monopolul privat nu este aproape 
niciodată complet şi rareori se menţine mult timp sau este 
capabil să ignore concurenţa potenţială”. Vom vedea ulterior 
că atitudinea nonşalantă faţă de formarea spontană - 


2 Hayek, op. cit., p. 

aproape inevitabilă - a unor centre de putere excesivă în 
economia de piață constituie un punct slab al liberalismului, 
o țintă pentru mulți din criticii săi. 

Dar dacă liberalii nu sînt deloc alarmaţi de pericolul 
potențial reprezentat de monopolurile private, ei sînt în 
schimb, conform tradiţionalei lor suspiciuni față de stat, 
extrem de vigilenți şi de critici faţă de apariţia unor 
monopoluri administrate de statul însuşi. Această vigilență, 
care s-a dovedit de altfel pe deplin justificată, a permis 
marilor teoreticieni ai liberalismului să lanseze avertismente 
profetice cu privire la consecințele dezastruoase ale 
transformării statului într-un uriaş proprietar de monopol. 
Bastiat şi Tocqueville previn, încă în prima parte a secolului 
XIX, cu privire la pericolulca statul să devină 

proprietar unic, organizator unic şi deci stăpîn unic al 
economiei, iar J.S. Mill avertizează la mijocul veacului trecut, 
ca un veritabil vizionar: 


“Dacă drumurile, căile ferate, băncile, birourile de 
asigurare, marile societăţi pe acţiuni, universităţile şi 
instituţiile de binefacere ar fi, toate, sucursale ale 
guvernului; dacă, în plus, consiliile municipale şi 
comitetele locale, cu tot ceea ce acum depinde de ele, ar 
deveni departamente ale administraţiei centrale; dacă 
angajaţii tuturor acestor întreprinderi ar fi numiţi şi plătiţi 
de cîrmuire, astfel că ar depinde de ea pentru orice pas 
înainte făcut în viaţă; atunci, cu toată libertatea presei şi 
cu toată componenţa populară a adunării legislative, 
această ţară şi oricare alta în situaţia ei n-ar mai fi liberă 
decît cu numele”t!. 


La rîndul său, F.A. Hayek subliniază că “dirijarea 
producţiei şi a preţurilor conferă o putere aproape 
nelimitată”, şi, drept urmare, puterea statului care devine 
organizatorul, deci proprietarul monopolist, al economiei 
depăşeşte cu mult influenţa şi forţa oricărui monopol privat 
care s-ar putea naşte într-o economie de piaţă: “O autoritate 
care dirijează întregul sistem economic ar fi cel mai puternic 
monopolist imaginabil”&. Liberalismul contemporan, care 
beneficiază de experienţa foarte concludentă oferită de 
statele comuniste totalitare, sesizează foarte exact 
consecințele politice şi sociale dezastruoase ale monopolului 
economic statal: “Maşinăria monopolului devine identică cu 
maşinăria statului, iar statul însuşi se identifică mai mult cu 
interesele celor care dau ordine decît cu interesele poporului 
în general”. Planificatorul, adică statul ce deţine monopolul 
economic, nu este numai organizatorul şi conducătorul 
absolut al economiei, deci supraveghetorul unor activităţi de 
ordin tehnic, ci, inevitabil, şi cel ce dictează ierarhiile de 
valori, priorităţile sociale, “interesul general”, deci dirijorul şi 


81 Mill, op. cit., p. 143-144. 
82 Hayek, op. cit., p. 111. 
83 Hayek, op. cit., p. 220. 

supraveghetorul vieţii comunitare în ansamblul ei: 


“Autoritatea ce dirijează întreaga activitate economică 
ar îndruma viaţa noastră nu numai în acea parte a vieţii 
noastre care este legată de lucruri inferioare; ea ar dirija 
alocarea resurselor limitate disponibile pentru atingerea 
tuturor ţelurilor noastre. Iar oricine dirijează utilizarea 
resurselor ce permit atingerea scopurilor noastre va 
trebui, prin urmare, 


5 Hayek, op. cit., p. 
109-110. 

să decidă ce scopuri vor fi atinse şi ce scopuri vor fi 
sacrificate. Acesta este, în realitate, punctul crucial al 
problemei. Dirijarea economiei nu se rezumă doar la 
îndrumarea unui sector al vieţii umane ce poate fi separat 
de rest; ea înseamnă dirijarea mijloacelor necesare pentru 
atingerea tuturor scopurilor noastre. Oricine deci ar dirija 
toate mijloacele trebuie totodată să stabilească scopurile 
care vor beneficia de mijloace ce vor servi la atingerea lor, 
care valori sînt mai bine cotate şi care mai puţin; pe scurt, 
ce se cuvine să creadă oamenii şi pentru ce trebuie să se 
străduiască. Planificarea centralizată înseamnă că 
problema economică urmează să fie rezolvată de 
comunitate, nu de individ; aşadar, comunitatea, mai bine 
zis reprezentanţii ei, trebuie să decidă asupra importanţei 
relative a diferitelor nevoi. Aşa-zisa libertate economică pe 
care ne-o promit adepţii planificării nu înseamnă altceva 
decît că urmează să fim scutiţi de truda de a rezolva 
propriile noastre probleme economice şi că opţiunile 
spinoase pe care ea le implică vor fi făcute de alţii în locul 
nostru. Întrucît, în condiţiile moderne, depindem în 
aproape toate acţiunile noastre de mijloacele furnizate de 
semenii noştri, planificarea economică ar antrena dirijarea 
celei mai mari părţi a vieţii noastre. Cu greu ar mai 
rămîne vreun aspect, de la nevoile noastre primare pînă la 
relaţiile cu familia şi prietenii noştri, de la natura muncii 
noastre şi pînă la folosirea timpului liber, în care 
planificatorul să nu-şi exercite ‘controlul conştient”” W. 


Analiza liberală a  dirijării centralizate a economiei 
surprinde legăturile dintre planificarea economică şi 
controlul politic al vieţii comunitare; ea relevă cu destulă 
exactitate, nu numai eşecul probabil al tentativelor de 
dominare a complexităţii prin planificare deliberată, ci şi 
consecinţele de maximă gravitate ale constituirii unui centru 
de putere excesivă la nivelul statului: monopolul puterii 
economice, deţinut de autorităţi, atrage după sine şi un 
monopol de putere economică în beneficiul aceloraşi 

instituţii statale. Prezenţa acestor monopoluri de stat exclude 
orice posibilitate de menţinere a unei libertăţi individuale 
autentice şi integrale. De aici concluzia, capitală pentru 
filozofia politică, privind necesitatea dispersării puterii în 
vederea prevenirii formării centrelor de influenţă şi control 
economico- politic de tip monopolist. Chiar dacă liberalismul 
contemporan a investigat mai puţin mijloacele de 
supraveghere a monopolurilor 

private existente în economia de piaţă, în comparaţie cu 
incisivele analize pe care le-a dedicat dezvoltării canceroase 
ale monopolului statal de tip comunist, este neîndoielnic un 
merit remarcabil al său acela de a fi semnalat necesitatea 
vitală a dispersării puterii economice şi politice pentru 
supraviețuirea libertăţii sociale. 


5 Hayek, op. cit., p. 
109-110. 


198 Fundamentele doctrinei 
liberale 


LIBERIARIANISMUL 


Cea mai radicală formă de liberalism apare în secolul 
nostru ca reacţie la excesele sau consecinţele nedorite ale 
funcţionării “statului bunăstării generale’. Amplificarea şi 
diversificarea formelor de intervenţie economică şi politică 
ale statului contemporan, multiplicarea - în consecinţă - a 
reglementărilor instituite de autorităţile centrale în vederea 
soluționării unor probleme specifice, dezvoltarea tipurilor de 
protecţie sau asistenţă socială şi complicarea funcţionării 
instituţiilor abilitate cu îndeplinirea sarcinilor de acest tip, 
creşterea surprinzătoare a aparatului legislativ necesar şi 
deci exacerbarea preocupărilor legislative, au avut ca efect 
creşterea spectaculoasă a cheltuielilor bugetare ale statului, 
creşterea impozitării (principala sursă a veniturilor bugetare 
necesare acoperirii acestor cheltuieli), dezvoltarea, în numele 
unui ideal de justiţie socială sau solidaritate umană, a funcţiei 
de redistribuire a venitului dobîndit de cetăţeni (în favoarea 
unor categorii dezavantajate, a asistenţei sociale, a educaţiei 
publice, a realizării unor obiective culturale şi de politică 
externă etc.), multiplicarea fără precedent a agenţiilor şi 
organismelor publice, deci creşterea exagerată a birocraţiei 
oficiale, şi, în general, o anumită încorsetare a iniţiativei 
economice, sociale sau intelectuale libere. Dacă cetăţenii şi 
grupurile care au beneficiat de pe urma ajutorului acordat de 
stat prin redistribuirea venitului au fost satisfăcute de această 
evoluţie, în schimb acea parte a societăţii afectată de 
redistribuire, de creşterea impozitării şi de limitarea sferei 
libertăţii de iniţiativă privată, ca şi o parte a opiniei publice 
(alarmată de dezvoltarea excesivă a intervenţionismului statal 
şi a birocraţiei oficiale) au reacţionat critic faţă de ceea ce ei 

considerau a fi o prăbuşire a libertăţilor şi drepturilor 
individuale datorată creşterii 'canceroase' a ingerinţelor 
statale. 

Reacţia lor a condus la constituirea libertarianismului, un 
curent de idei şi acţiune politică (înrudit cu ceea ce se 
numeşte uneori “noua dreaptă’) care reafirmă sau chiar 
absolutizează prioritatea libertăţii şi a drepturilor individuale, 
militind pentru desfiinţarea redistribuirii centralizate, a 
protecţiei şi asistenței sociale, restringerea totală a 
intervenţiei statale şi instaurarea ‘statului minimal’. 

Libertarianismul continuă şi actualizează unele tendinţe 
radicale ale liberalismului clasic. 

Acuzaţiile aduse de liberali ca Bastiat statului - 
“instrument de opresiune şi jaf reciproc” - sau legilor prin 
care se manifesta intervenţionismul statal - calificate drept 
“pervertite', drept “instrumente de spoliere' şi de promovare a 
nedreptăţii, în măsura în care urmăreau redistribuirea 
venitului sau ajutorul “filantropic' - la fel ca şi atacurile lui 
Spencer împotriva statului - învinovăţit de agresivitate faţă 
de individ, nedreptăţire a celor buni şi virtuoşi în favoarea 
celor răi şi vicioşi, amplificare a suferințelor omeneşti, 
sterilitate etc. - au anunţat de mult opţiunea liberală radicală 
pentru individualism extrem, reducerea la maximum a 
acţiunii de stat, excluderea oricăror acţiuni de asistenţa 
socială oficială etc. Libertarianismul are în comun cu acest 
radicalism clasic excomunicarea idealului “justiţiei sociale’ şi 
apelul imperios la instaurarea ‘statului minimal”. 

Fundamentele libertarianismului sînt, la rîndul lor, în mare 
măsură, reluări, dar şi absolutizări, ale unor principii liberale 
clasice, aşa cum se poate vedea în lucrări majore apărute în 
ultimele decenii, de felul cărţii lui Robert Nozick Anarchy, 
State and Utopia. Urmărirea modului în care sînt reformulate 
aceste principii clasice conduce la reconstituirea unui şir de 
simplificări şi reducţii pe care se întemeiază concluziile 
autorilor respectivi şi Ia evidenţierea strategiei reducţioniste 
pe care libertarianismul o aplică sistematic. 

Primul principiu pe care se întemeiază libertarianismul 
este cel al drepturilor inalienabile ale individului. În afirmarea 
drepturilor fundamentale ale fiecărui om, apare şi prima 
dovadă de reducționism: poziţia cetăţeanului în cadrul 
societăţii este redusă la o sumă de drepturi individuale 
incontestabile. Numai drepturile apar drept constitutive 
poziţiei omului în comunitate; nu intră în discuţie nici 
îndatoririle, nici interdependenţele, nici nevoile legitime, nici 
nimic altceva. Spaţiul analizei are o singură dimensiune: un 
om se defineşte prin drepturile sale şi atît. Faptul că oamenii 
au drepturi şi că aceste drepturi nu trebuie încălcate sub nici 
un pretext reprezintă axioma sacrosanctă a 
libertarianismului, care - spre deosebire de liberalismul clasic 
- nu mai încearcă să ofere o fundamentare sau o explicaţie a 
originii acestor drepturi. 

Mai departe, drepturile inalienabile sînt în genere 
reduse la drepturi ‘negative’: dreptul la posesie netulburată 
asupra propriei persoane şi a propriilor bunuri, unde posesia 
netulburată este înţeleasă ‘negativ’, ca absenţă a oricăror 
interferenţe sau ingerinţe străine; dreptul la libertate 
individuală, înţeleasă ca libertate pur ‘negativă’, adică 
absenţă a constrîngerilor. La rîndul lor, ingerinţele şi 
constringerile sînt reduse la ingerinţe şi constrîngeri 
deliberate. Bineînţeles că, în timp ce dreptul la libertate este 
exaltat, nu se pomeneşte nimic despre dreptul la egalitate, ca 
şi cum între cele două nu ar exista nici un fel de legătură 
(ceea ce însă libertarienii nu au demonstrat). 

Al doilea principiu fundamental pe care se întemeiază 
libertarianisinul spune că societatea nu este nimic mai mult 
decît o sumă de indivizi, şi că, deci, distincţiile bine/rău, 
drept/nedrept se aplică exclusiv pe baza unor criterii 
referitoare la indivizii izolaţi. Nici un considerent privitor la 
relaţiile dintre indivizi, la situaţia lor comparativă, la poziţiile 
lor în cadrul comunităţii sau la societate în ansamblul ei nu 
poate fi acceptat ca relevant în acest sens. Reducerea 
comunităţii la o sumă de indivizi are consecinţe importante: 


Adrian-Paul Iliescu 201 


ea exclude orice apreciere a situaţiei unui membru al 
comunităţii prin evaluare comparativă cu situaţia altuia, 
exclude orice aprecieri globale asupra societăţii în ansamblul 
ei. Mai departe, relaţiile sociale sînt reduse la relaţii 
bilaterale directe (de piaţă: vînzare-cumpărare; de transfer 
direct de bunuri, prin moştenire sau donaţie etc.). 

Cel de-al treilea principiu libertarian identifică distincţia 
drept/nedrept cu distincţia legal/ilegal, afinnînd că posesia 
asupra bunurilor, caracteristică unei societăţi, este dreaptă 
dacă originea ei este legală: orice posesie dobîndită legal este 
dreaptă, iar dreptatea socială nu este decît suma posesiilor 
drepte, adică legale. Ideea de 
dreptate socială este astfel redusă la ideea de posesie legală. 
Orice alt ideal de dreptate este calificat drept arbitrar. 

Pe baza acestor principii, libertarianismul denunţă statul 
modern, al ‘bunăstării generale’ sau al “asistenţei sociale’, 
drept stat al abuzului şi chiar al ‘sclaviei’, în măsura în care - 
prin impozitarea celor care şi-au dobîndit legal posesiunile şi 
prin redistribuirea bugetară în favoarea celor 'dezavantajaţi'- 
el confiscă fără temei bunuri stăpînite (în mod îndreptăţit) de 
unii pentru a le transfera (fără îndreptăţire) altora. Ideea că 
ar fi nedrept ca în acelaşi stat să existe disparităţi mari de 
venit şi nivel de trai nejustificate prin merite, că ar fi nedrept 
ca membri ai aceleiaşi societăţi să nu se ajute sau protejeze 
reciproc, este respinsă: orice disparităţi la care s-a ajuns pe 
cale legală (fără manevre ilicite) sînt, în viziunea libertariană, 
drepte şi justificate; protecţia şi ajutorul, asistenţa socială, 
dacă sînt dorite, trebuie realizate în mod direct şi voluntar de 
către fiecare individ, şi nu de către stat prin confiscarea 
bunurilor unora în favoarea altora. Singurul rol îndreptăţit al 
statului este acela de “paznic de noapte' al drepturilor şi 
libertăţii individuale; “statul minimal’, adică menit să joace 
acest unic rol, este justificat raţional - statul ‘maximal’, care 
intervine în economie şi societate, reglementează, 
impozitează şi redistribuie venitul obţinut este lipsit de orice 
justificare. 

Aşa cum s-a remarcat (de către Alan Haworth şi alţii), 
idealul dreptăţii ca legalitate şi al statului minimal conduce la 
un ‘cult al pieţei libere’: întrucît orice rezultat la care conduc 
operaţiile legale de pe piaţa liberă este just, nici o intervenţie 
‘corectoare’ nu este îndreptăţită - piaţa liberă este sacră şi 
inviolabilă, nimeni nu are dreptul de a se atinge de ea, 
indiferent care vor fi rezultatele funcţionării sale absolut 
netulburate. 


Capitolul 3 


ILUZIILE LIBERALISMULUI 


Liberalismul a fost criticat de atîtea ori, în maniere variate 
şi din unghiuri de vedere diferite, încît nu este deloc uşor a 
preciza în ce sens se poate vorbi despre iluziile sau eşecurile 
sale. Numai prezentarea sintetică a diverselor argumente 
aduse de-a lungul timpului împotriva principiilor şi ideilor 
liberale ar necesita cîteva capitole dense, care însă nu-şi pot 
găsi locul aici. în locul acestei enumerări, se vor formula, în 
cele ce urmează, cîteva delimitări critice de ordin principial. 
Orice nouă critică adusă liberalismului trebuie însă să-şi 
precizeze cadrul, “unghiul de atac’ şi semnificaţia generală, 
pentru a nu fi confundată cu alte obiecţii (deja respinse sau 
lesne de respins) din multitudinea luărilor de poziţie 
existente. Pentru ca disocierile critice ce urmează să nu fie 
identificate cu alte tipuri (mai mult sau mai puţin primitive) 
de anti- liberalism, este util să se formuleze un (fie şi sumar) 
răspuns la întrebarea din titlul următor: 


CE E VIU ŞI CE E MORT ÎN 
LIBERALISM? 


Există un anumit sens în care liberalismul se bucură de un 
fel de actualitate permanentă: pentru omul contemporan, 
format în spiritul civilizaţiei occidentale, multe dintre 
obiectivele politicii liberale rămîn definitiv  dezirabile, 
pozitive, demne de susţinere şi mereu presante; respectul 
libertăţii individuale şi al sferei private, toleranța şi apărarea 


diversităţii, limitarea şi controlarea publică a puterii de stat, 
prevenirea etatismului şi a  totalitarismului, garantarea 
respectării drepturilor omului, supremaţia legii etc. sînt, ca 
țeluri ale lumii noastre, totdeauna 

în vigoare. Aspiraţia către aceste valori constituie partea vie a 
mentalităţii liberale, şi în măsura în care avem în vedere 
această aspirație putem afirma, fără riscuri, că liberalismul 
nu şi-a pierdut cîtuşi de puţin valabilitatea intelectuală şi 
morală. 

Problema este că aceste obiective sau valori nu mai sînt de 
mult (şi, de fapt, nu au fost niciodată integral) apanajul 
liberalismului; conservatorismul modem, democraţia creştină, 
ecologiştii, social- democraţia occidentală, diverse alte 
mişcări populiste şi chiar simţul comun (în ţările dezvoltate) 
împărtăşesc ataşamentul pentru libertate, toleranță, 
diversitate, limitarea puterii sau supremaţia legii. Acest 
ataşament nu mai poate fi de mult revendicat, în exclusivitate, 
de nici o doctrină politică; ei nici nu mai aparține sferei 
propriu-zise a politicii, deoarece ocupă un loc central în 
filozofia, morala, sensibilitatea şi chiar religiozitatea lumii 
contemporane. Cei mai mulți dintre cei care, în secolul XX, şi- 
au dedicat existența (iar uneori şi-au sacrificat viața) pentru 
aceste idealuri “liberale” nu au fost, propriu-zis, liberali: 
oameni de variate orientări spirituale, preoți şi credincioşi de 
diferite confesiuni, oameni de ştiinţă, scriitori, nonconformişti 
de orice fel, rebeli “de profesie’, lideri ai mişcărilor 
contestatare, artişti, jurişti şi aşa mai departe au promovat, 
plecînd de la cele mai diferite viziuni asupra lumii, aceleaşi 
valori pe care ne-am obişnuit să le numim 'liberale'. Aceste 
valori şi aspirații nu mai poartă deci amprenta unei mişcări 
politice particulare - ele reprezintă una dintre fibrele 
constitutive ale modernităţii şi post-modernităţii. Din acest 
motiv, dar şi din altele, poate mai importante, deoarece ţin de 
logica interioară’ a liberalismului, acesta nu poate fi 
identificat pur şi simplu cu mişcarea în favoarea acestor 
valori. Liberalismul politic este departe de a fi doar doctrina 
libertăţii şi a diversităţii, a legalităţii şi a toleranţei, într-un 
cuvînt,'doar expresia aspirațiilor democratic-umaniste; el 
constituie un mod de gîndire global cu rădăcini adînci şi cu 
implicaţii multiple, axat pe anumite abstracții şi metafore 

fondatoare, ale căror consecinţe ajung mult mai departe decît 
ar putea părea. Problema care se pune nu este dacă marile 
aspirații  democratic-umaniste ale liberalismului sînt 
îndreptăţite (căci, pentru noi, ele sînt, în mod neîndoielnic) ci 
dacă viziunea globală despre individ şi comunitate, despre 
dezvoltarea socială şi despre sensul organizării comunitare 
este încă viabilă. Atunci 

cînd se ridică aici chestiunea criticii liberalismului, nu este 
vorba de necesitatea de a critica obiectivele ultime, valorile şi 
aspiraţiile sale; nu este vorba de a respinge liberalismul, ca 
politică a libertăţii individuale şi deschiderii, a toleranţei şi 
dialogului, a supremaţiei legii şi limitării puterii. Ceea ce se 
unnăreşte nu este în nici un caz denunţarea ‘deschiderii’ 
liberale în favoarea unui nou fundamentalism sau a unei vechi 
ori noi doctrine canonice care să se substituie diversităţii 
apărate de liberali. Despărțirea de liberalism nu este 
despărţirea de valorile şi aspiraţiile sale generoase, cu 
valoare universală, care sînt comune multor orientări politice 
şi caracteristice mentalităţii omului din lumea occidentală de 
azi. 

De fapt, disocierea de liberalism înseamnă disocierea de 
viziunea politică şi morală globală pe care o promovează 
liberalii, viziune care îşi păstrează caracterul doctrinar şi 
tendinţa către un soi de catehism profan: catehismul 
“dezvoltării spontane’, al de-reglementării, al statului minimal 
şi al permisivităţii. Ţinta criticilor care se aduc liberalismului 
este imaginea canonică despre individ şi comunitate pe care 
încearcă să o acrediteze această doctrină, setul principiilor 
sale ‘raționale’ şi soluţiile-panaceu pe care le propune 
problemelor acute ale contemporaneităţii. Aici se localizează 
ceea ce este ‘mort’ sau desuet în liberalism, şi, din nefericire, 
porţiunea necrozată cuprinde chiar fundamentele intelectuale 
ale doctrinei. 

Dar componentele neviabile ale doctrinei au beneficiat în 
mod nejustificat de protecţia indirectă generată de marile 
succese ale liberalismului. Liberalii au prevăzut, uneori în 

mod profetic şi deci tulburător pentru noi, că socialismul va 
conduce la anularea libertăţii, că organizarea de tip comunist 
va atrage după sine etatismul şi totalitarismul. Succesul 
concluziilor lui A. de Tocqueville privind incompatibilitatea 
dintre democraţie şi socialism (din discursul său, ţinut la 12 
septembrie 1848, citat mai sus) sau ale previziunilor uluitor 
de exacte ale lui Mill cu privire la efectele nefaste ale 
centralizării şi birocraţiei în state organizate pe baze 
colectiviste (din Despre libertate) au creat impresia că 
liberalismul, în ansamblul său, constituie un adevăr profetic. 
Sub impactul emoţiei produse de forţa avertismentelor 
liberale privitoare la pericolele care ameninţă libertatea 
individuală, tindem să extrapolăm recunoaşterea pe care o 
datorăm, indiscutabil, 

liberalismului sub acest aspect şi să ne considerăm obligaţi a 
acorda o recunoaştere globală principiilor şi doctrinei 
liberale. Dacă previziunea referitoare la caracterul nefast al 
reorganizării societăţii pe baza unor principii colectiviste s-a 
confirmat, sîntem acum tentaţi să credem nu numai în 
falimentul  utopiei  colectiviste, dar şi în valabilitatea 
necondiționată a principiilor individualiste pe care se bazau 
criticii liberali ai colectivismului. Cu alte cuvinte, dacă unele 
dintre principalele concluzii liberale s-au dovedit corecte, 
devenim victimele iluziei că şi premisele.de la care au plecat 
liberalii sunt inatacabile. Or, aşa cum este evident, adevărul 
concluziilor nu spune nimic despre valabilitatea premiselor. 
Dacă liberalismul a avut dreptate cu privire la totalitarismul 
comunist, aceasta se datorează clarviziunii cu care a prevăzut 
efectele monopolizării puterii într-un stat colectivist, şi 
nicidecum  valabilităţii absolute a principiilor filozofice 
individualiste pe care se axează doctrina liberală. Bazîndu-se 
pe experienţa propriei lor lupte împotriva autoritarismului 
monarhic, liberalii puteau înţelege foarte lesne necesitatea 
dispersării puterii; şi nu le venea deloc greu să prevadă 
consecinţele negative ale unei organizări social-economice de 
tip centralizat care nu lăsa deschisă nici o posibilitate de a 

distribui puterea şi decizia. Succesul previziunilor liberale 
referitoare la abolirea libertăţii în socialism se explică prin 
valoarea criticii absolutismului politic din care se inspirau 
acele previziuni, şi nu prin puterea teoretică a viziunii 
“atomiste' despre societate promovate de liberali; ei simțeau, 
aşa cum arată argumentele pe care le-au adus, că noul lor 
adversar (socialismul) are ceva esenţial în comun cu cel 
tradiţional (autoritarismul monarhic), şi anume 
monopolizarea centralizată a puterii economice şi politice. Pe 
această înrudire contingenţă dar importantă s-a construit 
reuşita pledoariei liberale împotriva etatismului de stînga. 

Originile intelectuale ale acestei reuşite nu diminuează, 
desigur, în nici un fel valoarea ei. Geneza criticii lansate de 
liberalism împotriva socialismului nu afectează deloc 
întemeierea ei. Indiferent de specificul surselor lor de 
inspirație, gînditorii liberali au meritul de a fi diagnosticat 
corect viciile structurale ale socialismului. De aceea se poaţp, 
fără îndoială, afirma că, în competiția sa cu socialismul? 
liberalismul a  dobîndit cîştig de cauză. Recunoaşterea 
succesului său 
este obligatorie, dar ea nu trebuie globalizată. A recunoaşte 
succesul obţinut de liberalism în faţa totalitarismului de 
stînga (comunist) sau de dreapta (fascist) nu înseamnă a 
admite infailibilitatea liberalismului, a tuturor premiselor 
sale. 

Fafă de doctrine rivale ca fascismul sau comunismul, 
liberalismul a obținut un succes imposibil de contestat. Dar 
faţă de marile şi acutele probleme ale lumii moderne, față de 
suferinţele societăţii contemporane, el este foarte departe de 
a fi ajuns la succes. Criticii doctrinei liberale aduc chiar 
argumente puternice în favoarea ideii unui faliment al 
liberalismului. Este oare vorba de un veritabil faliment sau 
doar de un insucces parţial şi, poate, temporar? Răspunsul 
poate rămîne deocamdată în suspensie. Contrastul dintre 
reuşita liberalismului în competiţia sa istorică cu doctrinele 
totalitare şi eşecul său în faţa provocărilor dificile cu care se 

confruntă lumea de azi indică însă cu certitudine o concluzie: 
a critica liberalismul nu înseamnă deloc a încerca o 
recuperare a acelor doctrine rivale deja descalificate, şi nici a 
le apăra în mod indirect (aşa cum unor liberali fanatici le 
place să insinueze). Examinarea critică a liberalismului 
implică doar verificarea capacităţii sale de a răspunde la 
problemele acute care frămîntă omul contemporan şi, pe baza 
rezultatelor acestei verificări, destrămarea iluziei că doctrina 
liberală ar fi oferit cheia rezolvării acestor probleme. Cu alte 
cuvinte, critica principiilor liberale nu urmăreşte instaurarea 
unui anti-liberalism, ci doar denunţarea pretenţiei, destul de 
răspîndite, că liberalismul ar fi doctrina salvatoare: că 
aplicarea scrupuloasă a principiilor şi reţetelor sale ar 
garanta succesul social oriunde şi oricînd. 


ILUZIA RATIONALISTĂ 


“Nici o acţiune nu este în sine rafională. ” 
Michael OAKESHOTT 


Liberalismul este, chiar privit din diferite puncte de 
vedere, un raţionalism. Sub aspect istoric, el este inseparabil 
de marile idei raţionaliste ale epocii clasice şi iluministe, de 
principiile ‘progresiste’ şi 'optimiste' ale secolelor XVIII şi 
XIX: crede în posibilitatea “aşezării societăţii pe baze 
raționale’, a aplicării unor “principii raționale’ de organizare 
care să asigure progresul, în existenţa unor soluţii generale 
pentru tipuri de probleme, în omniprezenţa posibilităţii unor 
“schimbări în bine’ realizate deliberat, pe baza unor scheme 
de principiu etc. 

Liberalismul îşi trădează caracterul doctrinar prin 
numeroasele principii pe care le inventează şi aplică în 
speranţa instaurării unui mod de viaţă liber şi natural: 
principiul  individualismului, principiul “tăcerii legii”, al 
maximei libertăți egale, al “asocierii libere, al 'de- 

reglementării”, al 'minimizării intervenţiei statale” etc. 

Sub aspect structural, el se fundamentează pe mari 
abstracții de tip raţionalist, pe modele teoretice - modelul 
“contractului social’, modelul ‘jocului’ şi al regulilor sale 
explicite, modelul ‘dezvoltării spontane’ etc. - şi dihotomii ca 
‘public-privat’, “'stat-individ', 'libertate- constriîngere' etc. 
Gîndirea liberală este dominată de tipica presupoziţie 
raţionalistă că pentru a se da seama de fenomenele sociale 
trebuie să se ajungă la explicafii bazate pe asemenea modele 
teoretice generale şi distincţii principiale, şi nicidecum să se 
ofere descrieri ale unor succesiuni de evenimente, serii de 
interinfluenţe, raporturi care au evoluat pînă la producerea 
fenomenelor sociale vizate. În contrast cu concepţiile 
istoriste, care răspund la întrebarea “de ce?” (referitoare la 
fenomene sociale) prin descrieri de fapte semnificative, 
interconexiuni, 


evoluţii, liberalismul aspiră la explicaţii cu valoare universală, 
ceea ce îl împinge către postularea de ‘mecanisme’, legi’, 
“scheme de organizare” şi ‘modele’ cu presupusă valoare 
cognitivă. Pe baza lor, el merge apoi mai departe, propunînd 
‘rețete’ generale de rezolvare a unor tipuri de probleme, 
reţete cu presupusă valoare aplicativă. 

Ataşamentul faţă de explicații generale şi rețete aplicabile 
în principiu oriunde împinge liberalismul către reducționism. 
Există, în doctrina liberală, o veritabilă frenezie a reducţiilor: 
libertatea este redusă la libertate negativă (absenţa 
constringerilor), dreptatea este redusă la legalitate, 
societatea este redusă la nivelul de instrument al membrilor 
ei, statul este redus la nivelul de ‘paznic’ sau supraveghetor 
al respectării ‘regulilor jocului’, egalitatea este redusă la 
egalitate de şanse, Binele uman este redus la suma formelor 
de Bine individual etc. 

Caracterul raţionalist al liberalismului este dovedit în mod 
esenţial de convingerea tipic liberală că există aranjamente 

intrinsec raționale - principii, distincții, scheme de 
organizare, instituții ce corespund unor cerințe universale de 
raționalitate şi, ca atare, funcționează bine (normal, cu 
succes) oriunde sînt aplicate corect. De aici decurge 
universalismul şi acontextualismul liberal: de vreme ce 
aranjamentele raționale (adică cele liberale) sînt intrinsec 
(prin ele însele, prin însăşi natura lor) funcționale şi eficace, 
atunci contextul aplicării lor nu are decît o importanță 
secundară, şi deci este rezonabilă speranța că mecanismele 
propuse ar putea fi introduse cu succes peste tot. Tot de aici 
provine şi iluzia posibilităţii algoritmizării iniţiativelor de 
organizare socială: dacă există aranjamente intrinsec 
raționale, adică principii, distincții, mecanisme care 
funcționează raţional prin însăşi natura lor, atunci aplicarea 
lor corectă (conform rețetei exacte sau după modelul 
originar) trebuie să conducă la rezultatele pozitive vizate - 
există deci algoritmi prin care se pot atinge obiectivele 
umărite: prosperitatea economică, bunăstarea, pacea socială, 
toleranța şi respectarea drepturilor omului. 

Principiul maximei libertăți egale, distincția dintre sfera 
publică şi sfera privată, mecanismul pieței libere sau reglajele 
economice spontane tip mînă “invizibilă”, idealul dreptății pur 
procedurale ca şi idealul rawlsian de dreptate socială, 
modelul statului minimal apar, toate, drept aranjamente 
intrinsec raționale, fundamental neproble- 
matice, a căror aplicare corectă este susceptibilă să conducă 
totdeauna la rezultatele sociale fericite, satisfăcătoare pentru 
toţi membrii comunităţii. Cum liberalismul nu tematizează 
deloc limitele de aplicare ale acestor aranjamente, 
dificultățile sau eşecurile lor, inevitabilele defecte şi 
consecințe negative ale funcționării lor, se instalează deseori 
impresia că aceste aranjamente au caracterul de panaceu 
social, de ‘cheie magică’ a problemelor societății. 

Analiştii care nu sunt însă dominați de entuziasmul 
raționalist liberal percep aceste aranjamente aparent ideale 
drept problematice şi aflate departe de acea raționalitate 
intrinsecă aptă să le facă universal funcţionale şi permanent 

eficace. 

Distincţiile pe care se axează aranjamentele raţionale 
propuse nu sînt clare şi nete, aşa cum le prezintă în genere 
liberalismul, ci parţiale, locale, ‘fuzzy’. Din acest motiv, soluţii 
liberale care, în principiu, apar drept ireproşabil raţionale, 
aproape de neocolit, se dovedesc în practica vieţii publice 
inaplicabile. Exemplul cel mai convingător este oferit de 
principiul maximei libertăţi egale, sau de ideea că trebuie 
tolerat tot ceea ce nu lezează pe alţii. Ce poate fi mai raţional 
decît acest principiu de toleranţă, care pare să ofere fiecărui 
individ maximum de libertate, în condiţiile în care protejează 
pe toţi ceilalţi de orice posibilă lezare a intereselor lor? Nu se 
întîlnesc oare aici cele mai fericite circumstanţe, şi pentru 
individ, şi pentru comunitate? 

în ciuda acestor aparenţe fericite, principiul toleranţei nu 
este intrinsec funcţional. Aplicabilitatea sa nu se datorează 
raţionalităţii intrinseci ce i se atribuie, ci unui context social 
şi cultural favorabil aplicării sale, apt, printre altele, de a 
clarifica cazurile de 'lezare' a intereselor altora, deosebindu- 
le de cele în care nu poate fi vorba de aşa ceva. în absenţa 
unui atare context, a consensului necesar bunei sale 
funcţionări, principiul toleranţei devine inoperant. Un episod 
de răsunet care arată acest lucru s-a petrecut în anii 1995- 
1996 în Bavaria, unde părinţii unui elev care nu era catolic au 
depus la Curtea Constituţională o plingere împotriva 
prezenţei simbolurilor catolice în şcolile bavareze, pretinzînd 
că existenţa unui crucifix (adică, aşa cum s-au exprimat ei, a 
imaginii unui bărbat gol răstignit) pe peretele clasei este de 
natură să lezeze sensibilitatea copilului lor. Verdictul Curţii a 
fost, iniţial, în favoarea reclamanţilor, pentru ca ulterior, în 
faţa valului de proteste al populaţiei catolice (majoritare în 
Bavaria) să fie moderat şi transformat din verdict juridic 
deplin în simplă recomandare neobligatorie. 

Exemplul indică evanescenţa liniei despărţitoare dintre 
“vătămător” şi 'nevătămător', sau dintre ceea ce constituie şi 
ceea ce nu constituie o 'lezare' a intereselor altor oameni. 
Unii membri ai comunităţii pot aprecia drept lezare a 

intereselor lor acte sau realităţi pe care alţii nici nu le pot 
concepe ca atare: ceea ce pentru unii poate constitui o 
‘vătămare’ pentru alţii poate reprezenta condiţie a unei vieţi 
publice normale. Nu există argumente sau temeiuri neutre 
care să decidă obiectiv în favoarea unora sau altora: concluzia 
finală depinde de consensul majorităţii. în cazul de faţă, 
lucrurile sînt relativ neproblematice, deoarece foarte puţini 
oameni ar pretinde că simpla prezenţă a unui crucifix pe 
perete ar reprezenta o ‘vătămare’ a intereselor lor sau o 
“lezare' a drepturilor pe care le au; consensul majorităţii este, 
fără nici o îndoială, împotriva interpretării reclamanţilor, care 
apare drept bizară şi excentrică. Este însă limpede că aceasta 
nu reprezintă decît o stare de lucruri contingenţă, un rezultat 
oarecare al unei evoluţii istorice care nu era cîtuşi de puţin 
inevitabilă, dar care a făcut ca oamenii să nu accepte acea 
interpretare; se poate însă oricînd întîmpla ca lucrurile să 
evolueze în sensul opus, ajungindu-se astfel la situaţia în care 
majoritatea ar decide că reclamantul avea dreptate. 

Concluzia unor situaţii de acest fel - care, de fapt, nu sînt 
izolate şi nesemnificative, ci frecvente şi importante pentru 
viaţa publică - este că sensul şi aplicarea principiilor 
‘raționale’ depinde de un consens social şi cultural extern 
acestor principii, consens care nu reprezintă în sine decît o 
stare de fapt mai mult sau mai puţin accidentală. Drept 
urmare, ‘raționalitatea’ principiilor sau a oricăror 
aranjamente “ideale” nu este intrinsecă ci dependentă de 
circumstanţe faptice locale, efemere, schimbătoare, 
dependentă de un context istoric bine determinat: elementul 
de raționalitate nu se află în principiile sau aranjamentele 
însele, ci mai curînd în concordanța dintre o interpretare a 
acestora şi contextul socio-cultural al aplicării lor. Tocmai din 
acest motiv, acolo unde contextul potrivit lipseşte, sau unde 
înţelegerea principiului (aranjamentului) nu este adecvată 
contextului, elementul ‘rațional’ dispare şi principiul este 
respins ca absurd sau necorespunzător; nu se admite, 
bunăoară, ideea că principiul toleranţei ar trebui extins pînă 

acolo încît la o singură plîngere privind presupuse 

dezări' ale sensibilităţii, să trebuiască eliminate orice 
simboluri religioase din spaţiul public. S-ar putea însă, 
desigur, ajunge şi la o asemenea interpretare, dacă s-ar crea 
contextul social şi consensul cultural corespunzător. 

Consumul de droguri sau avorturile cad în sfera privată, a 
libertăţii individuale (şi deci trebuie tolerate) sau în cea 
publică,  interesînd comunitatea şi  reclamînd măsuri 
restrictive, de protecţie colectivă? Din nou, răspunsurile pot fi 
divergente. Nu există un algoritm de analiză obiectivă a 
situaţiilor respective care să conducă la concluzii univoce, 
constrîngătoare; din distincţia principială între public şi 
privat nu decurg răspunsuri clare la dilemele în cauză. 
Consumul individual de droguri poate părea un caz tipic de 
chestiune pur privată, care afectează şi interesează exclusiv 
pe consumatorul în cauză. Dacă însă contextul social al 
acestui consum dobîndeşte anumite particularităţi - cum ar fi 
dezvoltarea rapidă a practicii folosirii  stupefiantelor, 
conectarea ei cu criminalitatea, multiplicarea cazurilor de 
eşec uman datorat intoxicării etc. - toleranța faţă de droguri 
nu va mai apărea drept raţională, iar linia de graniţă dintre 
public şi privat va fi mutată în aşa fel încît folosirea 
stupefiantelor să fie considerată un pericol social. Aprecierea 
avortului drept chestiune privată (tolerabilă) sau de interes 
social  (intolerabilă) va depinde şi ea de elementele 
contextului local (mai ales de cele religioase, culturale, etice 
dar şi de cele demografice, sanitare, economice). Granița 
‘rațională’ dintre public şi privat va fi aici trasată nu de 
principiile abstracte ale teoriei politice, ci de ambianța socio- 
culturală în care se desfăşoară dezbaterea privitoare la 
această graniţă. 

De fapt, interdependenţele propriii vieţii moderne - care 
nu se aseamănă cîtuşi de puţin cu viaţa fermierilor din Vestul 
îndepărtat, acei eroi solitari care aveau prea puţin sau mai 
nimic de împărţit între ei - fac în genere extrem de 
problematică disocierea sferei de libertate individuală de 

sfera intereselor publice. De regulă, mai ales aspectele 
minore ale existenţei individuale sunt într-adevăr lipsite de 
consecinţe publice, putind fi indiferente comunităţii; 
elementele semnificative ale vieţii private devin sistematic, 
graţie consecinţelor lor, ingrediente active, demne de interes, 
ale sferei publice. Omul modern nu poate supravieţui fără un 
spaţiu privat înconjurător, fără un cerc de libertate 
individuală; dar întinderea şi limitele acestui spaţiu vital de 
respiraţie 

liberă sunt extrem de variabile, extrem de relative (mai ales 
la ambianța locală şi caracteristicile spaţiului public), 
puternic dependente de consensul contingent şi efemer al 
comunităţii, astfel că ideea liberală a determinării lor pe baza 
unor principii raţionale ʻa priori’, a unor distincţii de ordin 
general, sau a unor reguli abstracte cu valoare universală 
apare drept izbitor de naivă. Raţionalitatea delimitării 
spaţiului vital de viaţă privată (în care factorul public nu are 
drept să intervină) decurge din condiţiile particulare 
caracteristice vieţii materiale şi spirituale a unei comunităţi, 
şi nu din principii ‘raționale’ abstracte de felul celui al 
tolerării  conduitelor “nedăunătoare' sau al distincţiilor 
‘fondatoare’ promovate de liberalism. 

Dar cel mai spectaculos exemplu de aranjament raţional, 
pretins a fi intrinsec funcţional, care se dovedeşte de fapt a 
avea valabilitate şi eficacitate numai în contexte locale, 
specifice, este oferit de mecanismele pieţei libere. De-a lungul 
a mai bine de două secole, liberalismul a creat şi cultivat un 
adevărat cult al pieţei libere (expresia aparţine lui John Gray, 
care o foloseşte în volumul FEnlightenment's Wake). Plecînd 
de la ideea clasică a pieţei care funcţionează asemeni unei 
“mâini invizibile’ şi ajungind pînă la sofisticatele analize 
contemporane ale “ordinii economice spontane’, gîndirea 
liberală a pledat, deseori cu argumente puternice şi 
plauzibile, în favoarea  raţionalităţii şi  eficacităţii 
autoreglajului “natural' propriu pieţei libere şi economiei 
netulburate de  imixtiunile statului. Rezultatul acestor 

pledoarii, care nu pot fi în nici un caz apreciate în ansamblu 
drept complet eronate sau regretabile, a fost însă nu doar o 
mai bună înţelegere a rolului mecanismelor economice 
spontane, a utilității şi caracterului lor indispensabil, ci şi 
impresia - cultivată insistent de mulţi liberali - că aceste 
mecanisme sunt intrinsec raţionale, funcţionale şi ‘salvatoare’ 
prin ele însele: s-a creat senzaţia că instituţiile pieţei libere 
pot fi introduse oriunde, că modelarea lor corectă conduce în 
mod necesar la performanţe economice şi prosperitate 
socială, şi deci că funcţionarea nestînjenită a pieţei rezolvă în 
cele din urmă principalele probleme materiale ale unei 
comunităţi. în anii '80 şi '90 ai secolului nostru, gîndirea 
multor economişti şi politicieni a fost dominată de un gen 
special de Jundamentalism al pieţei (J. Gray) din perspectiva 
căruia mecanismele de autoreglare 

spontană a economiei apar drept veritabile panacee 
economico-sociale. 

Reacţionind împotriva acestui fundamentalism, autorii 
nesubjugaţi de doctrina liberală a pieţei libere au remarcat că 
“instituţiile pieţei sunt mijloace utile, nu articole de credinţă” 
(J. Gray, op. cit.). Aceasta înseamnă că mecanismele pieţei 
libere se pot dovedi utile, sau extrem de utile sau chiar 
indispensabile, dar nu în orice context, nu oriunde şi oricum; 
că ele funcţionează cu succes doar în anumite ambianţe socio- 
culturale, fără a putea fi transplantate cu bune rezultate în 
oricare altele; în sfîrşit, că nu constituie în nici un caz 
panacee, ‘chei magice’ sau soluţii universale pentru 
problemele indivizilor sau ale comunităţilor. Cultul pieţei 
libere se bazează pe presupunerea tacită că funcţionarea 
nestînjenită a acesteia garantează progresul economic; îndată 
ce se observă, însă, că această presupunere nu este corectă - 
că piaţa liberă, în sine, şi în absenţa altor condiţii favorabile, 
nu poate produce progresul scontat, care este totdeauna 
rezultat al unei conjuncturi mult mai complexe de factori 
activi diferiţi - naivitatea viziunii care idealizează piaţa devine 
limpede. 

S-a arătat că stabilitatea şi succesul unei economii de 
piaţă nu depinde exclusiv de instituţiile pieţei libere şi 
funcţionarea lor corectă, ci şi de o matrice socio-culturală 
care asigură condițiile necesare bunei  operări a 
mecanismelor proprii acestei economii (J. Gray, în volumul 
Beyond The New Right). Acolo unde această matrice lipseşte 
(şi ea nu poate fi creată deliberat oriunde şi oricînd), 
instituţiile pieţei libere se dovedesc neputincioase. Piaţa 
liberă nu funcţionează în vid şi nu se impune de la sine; ea 
are nevoie de o cultură-cadru care să o susţină. Aşa se explică 
faptul că aranjamentele economiei de piaţă liberă au dat 
rezultate excelente în unele ţări (în lumea occidentală, în 
unele state asiatice etc.) dar au condus la rezultate mediocre 
sau chiar foarte discutabile în alte state sau contexte 
culturale (de ex., din America Centrală sau de Sud, din 
Africa), în ciuda aplicării acestor aranjamente de-a lungul 
unei apreciabile perioade de timp (este semnificativ, în acest 
sens, faptul că există state sud-americane care au economie 
de piaţă de mult mai mult timp decît ţările asiatice cele mai 
performante, dar care se află, cu toate acestea, cu mult în 
urma acestora ca nivel de dezvoltare). 

Cu alte cuvinte, deşi extrem de utile în condiţiile adecvate, 
instituţiile pieţei libere, nemăsurat elogiate de liberalism, nu 
sunt totuşi intrinsec ‘raționale’ şi funcţionale; mai curînd, ele 
devin raţionale şi eficiente atunci cînd beneficiază de 
contextul local potrivit. 

Mai mult decît atît, autori cum este John Gray subliniază 
faptul că adeseori, chiar în ţările dezvoltate în care economia 
de piaţă beneficiază de condiţii propice, forţele libere ale 
pieţei pot acţiona (atunci cînd sunt eliberate de sub orice 
control politic şi ‘desprinse’ de priorităţile vieţii locale) în 
direcţia amplificării insecurităţii sociale, a destabilizării 
comunităţilor, a delegitimizării instituţiilor tradiţionale - deci, 
într-o direcţie contraproductivă din punct de vedere social şi 
politic. Nici în acest caz fericit raționalitatea funcţionării 
pieţei nu este de la sine, automat, asigurată 

Cultul pieţei libere se manifestă în gîndirea liberalismului 
radical şi a libertarianismului în primul rînd prin tendinţa de 
a pretinde că piaţa economică ar fi autosuficientă, că ea ar 
avea posibilităţi de autoreglaj practic nelimitate şi, deci, că 
nici o intervenţie reglatoare a instituţiilor statale în economie 
nu ar mai fi necesară. De aici se inspiră doctrina ‘statului 
minimal’, care susţine necesitatea reducerii radicale a 
activităţii statului pînă la nivelul minim de supraveghere (a 
legalităţii) şi arbitraj, astfel ca ‘jocul’ economic şi social să se 
poată desfăşura autonom, fără nici o imixtiune a autorităţii 
publice. Tot aşa cum, odată declanşat un joc sportiv, 
autorităţile de resort (federaţii, comitete de organizare) nu au 
decît rolul minimal de a verifica respectarea regulilor 
prestabilite şi de a asigura participanţilor la competiţie»un 
arbitraj corect, fără a influenţa rezultatele finale ale 
întrecerii, odată declanşată ‘competiția’ economică liberă 
(bazată pe iniţiativă privată), instituţiile statale nu au decît 
atribuţii de ordin procedural, de supraveghere şi control, 
nicidecum rolul de a dirija activităţile din economie într-o 
anumită direcţie. 

Această viziune asupra rolului statului în economie se 
sprijină pe mai multe presupuneri, rareori aduse în prim-plan 
şi analizate explicit. Una dintre acestea este aceea că 
atribuţiile autorităţii publice ar fi comparabile cu cele ale 
autorităţilor sportive sau ale arbitrilor. Ideea este în mod 
evident inacceptabilă, deoarece, în timp ce de la arbitri nu se 
aşteaptă, într-adevăr, decît garantarea corectitudinii 
competiției, de 
la autoritatea de stat membrii comunității aşteaptă altceva şi 
cu mult mai mult: ei aşteaptă nu doar (şi, probabil, nici în 
primul rînd) respectarea formală a regulilor de procedură în 
cadrul competiției economice libere, ci mai ales asigurarea 
succesului global al ‘competiției’, adică succesul economic de 
ansamblu (la nivel național) şi prosperitatea asociată 
acestuia. Acest lucru este atestat de experiența tuturor 
democraţiilor parlamentare moderne, axate, fără excepţie, pe 

o concurenţă politică între partide care susţin, fiecare la 
rîndul său, că pot asigura condiţii mai bune pentru progresul 
economiei naţionale şi creşterea bunăstării cetăţenilor; nici 
unul dintre partide nu pretinde (ceea ce ar reprezenta o 
sinucidere politică) a se limita, în activitatea sa, la o 
supraveghere a corectitudinii procedurale a activităţilor 
economice, în măsura în care rolul statului are în centrul său 
rolul jucat de guvernanti (de partidele aflate la putere, care 
domină legislativul şi exercită funcţiile executive), şi în 
măsura în care rolul guvernanţilor este trasat de electorat, 
care aşteaptă de la aceştia intervenţii de fond pentru 
ameliorarea vieţii economice şi sociale, şi nu simple servicii 
de supraveghere procedurală, este limpede că rolul statului 
modern nu poate fi unul ‘minimal’, de arbitru sau ‘paznic’. 
Numai cultul liberal pentru competiţia liberă a pieţei şi ideea 
fixă că esenţa activităţii economice este concurenţa între 
participanţi dornici să cîştige poate face să fie escamotată 
imensa diferenţă dintre economie şi un joc sportiv, sau dintre 
autoritatea de stat şi un arbitru. 

O altă presupunere care sprijină ideea liberală de stat 
“minimal' este aceea că mecanismele pieţei libere ar avea o 
capacitate atît de mare de reglare a economiei, încît n-ar mai 
fi necesară nici o intervenţie 'corectivă' din partea autorităţii 
publice; dacă problemele economice se rezolvă spontan, prin 
funcţionarea internă a mecanismelor pieţei, atunci statul nu 
are motive pentru a-şi aroga un rol în soluţionarea sau 
eliminarea acestor probleme. Caracteristica ‘magică’, de 
‘mînă invizibilă”, atotputernică, a pieţei - caracteristică 
sugerată de ideile liberale cele mai radicale - conduce la 
diminuarea corespunzătoare a rostului instituţiilor de stat. 

Ideea “minimizării' intervențiilor statului în economie se 
bucură de multă plauzibilitate deoarece ea se inspiră din 
anumite fapte incontestabile, pe care liberalismul are meritul 
de a le fi reliefat şi 
analizat critic: a) faptul că în nenumărate cazuri mecanismele 
pieţei libere reuşesc efectiv să rezolve spontan problemele 

economice existente, fără asistenţa instituţiilor de stat; b) 
faptul că intervenţiile economice ale statului sunt deseori 
contraproductive, defectuoase, vătămătoare pentru economie, 
iar uneori (aşa cum se întîmpla cu ‘conducerea şi planificarea 
ştiinţifică a activităţii economice’ în statele comuniste) de-a 
dreptul distructive şi dezastruoase; c) precum şi faptul că, aşa 
cum experienţa contemporană atestă, ideea unei coordonări 
de ansamblu a economiei de către stat este o himeră 
periculoasă. 

Ca puncte de pornire, toate aceste constatări sunt corecte 
şi importante. Argumentările liberale care pleacă de la ele 
ajung însă la concluzii prea radicale, deduse nu atît din fapte, 
cît din principiile raţionaliste implicate sau ascunse în 
argumentare. 

Plecînd, spre exemplu, de la faptul că mecanismele de 
piaţă realizează deseori, cu succes, anumite reglaje 
economice necesare, pentru a ajunge în cele din urmă la 
concluzia necesităţii neintervenţiei autorităţii de stat în 
economie, doctrina liberală introduce pe nesimţite în 
argumentare supoziţia că piaţa liberă este un mijloc de 
autoreglaj infailibil, căci numai dacă mecanismele de piaţă 
funcţionează ireproşabil, permanent şi cu maximă eficacitate, 
asigurind totdeauna pe cale ‘naturală’ echilibrul necesar, se 
poate trage concluzia că nu mai este necesară nici o 
intervenţie  “artificială' din partea instituţiilor publice. 
Bazîndu-se tacit pe această supoziţie, liberalii radicali lasă să 
se înţeleagă că piaţa liberă ar fi asemănătoare unui 
“organism” extrem de puternic, autosuficient în ce priveşte 
propria sănătate: la fel cum un astfel de super-organism ar fi 
capabil să-şi regăsească totdeauna, prin mijloace proprii, 
echilibrul vital şi condiţia fizică optimă, piaţa liberă ar putea 
să regleze totdeauna cu succes activitatea economică - 
mecanismele pieţei ar fi deci intrinsec funcţionale, asigurînd 
autonomia dezvoltării economice faţă de orice intervenţie 
politică deliberată. 

Aici este însă evident implicată o idealizare a forţei de 

autoreglare a pieţei libere. Dat fiind faptul incontestabil al 
dependenţei bunei funcţionări a economiei de nenumărați 
factori activi, începînd cu cei ai mediului natural, şi terminînd 
cu cei de ordin politic, interni sau externi (stabilitate politică, 
relaţii inter-grupuri, relaţii internaţionale) şi cultural (tradiţii 
de conduită, ethosul muncii, inventivitate tehnologică), 

este limpede că fenomenul economic se supune permanent 
unei întregi ţesături dinamice, continuu variabile, de influenţe 
pozitive sau negative. A presupune că piaţa liberă poate 
totdeauna exploata influenţele pozitive existente şi contracara 
pe cele negative, asigurind spontan echilibrul şi succesul 
economic, ar însemna a atribui mecanismelor ei o veritabilă 
forţă magică. Nimic nu confirmă însă existenţa unei 
asemenea capacităţi infailibile de autoreglaj. De fapt, 
mecanismele pieţei funcţionează cu succes în anumite cazuri, 
cu mai puţin succes în altele, acţiunea lor, chiar pozitivă, 
produce şi efecte secundare negative, iar eficacitatea lor este 
graduală, nu absolută, depinzînd de nenumărați factori de 
mediu sau context socio-cultural. Ca atare, chiar dacă în 
multe situaţii autoreglarea spontană a economiei este posibilă 
şi dezirabilă, în multe altele sunt necesare intervenţii 
instituţionale deliberate pentru asigurarea condițiilor 
necesare succesului activității economice. A pretinde că piața 
liberă poate garanta singură, permanent, vitalitatea 
economiei ar echivala cu a susţine că un organism îşi poate 
garanta singur, în orice situaţie, însănătoşirea, facînd 
superfluă orice intervenţie curativă. Un asemenea optimism 
nu are însă nici o justificare. Reglajele economice spontane 
pot reuşi sau eşua, la fel cum şi intervenţiile ‘curative’ 
deliberate, realizate de stat, pot avea succes sau pot fi ratate. 
Succesul sau eşecul reglării spontane prin mecanisme de 
piaţă şi succesul sau insuccesul acţiunii reglatoare a 
instituţiilor publice sunt chestiuni de fapt, contingente, 
întîmplări locale care nu pot fi generalizate. Din acest motiv, 
ambele fundamentalisme - cel de tip comunist, care 
absolutiza şi permanentiza necesitatea intervenţiei reglatoare 

a statului, şi cel de tip libertarian, care absolutizează 
autoreglarea spontană - sunt aberante. Nu există o soluţie 
simplă, uniformă, pentru dificultăţile economice, şi, ca atare, 
toate sloganurile univoce - lăsaţi totdeauna piaţa să acţioneze 
singură!’ sau ʻe totdeauna necesară o dirijare instituţională!” - 
sunt simpliste şi inadecvate. Nici autoreglajul spontan al 
pieţei, nici intervenţia reglatoare deliberată a statului nu sunt 
intrinsec raţionale sau universal funcţionale; nici unul dintre 
cele două tipuri de acţiune reglatoare nu are caracter de 
panaceu sau soluţie permanent salvatoare. Există cazuri în 
care reglajul spontan este indispensabil şi suficient, dar şi 
cazuri în care este indispensabilă o 

intervenţie reglatoare a statului. Drept urmare, argumente 
cum este cel sugerat de liberalismul radical - “capacitatea 
reglatoare a pieţei libere impune existenţa unui stat minimal, 
care să nu intervină în economie” - sunt lipsite de suport. 

Poate că cea mai convingătoare pledoarie în favoarea 
raţionalităţii reglajului economic spontan este pledoaria 
libertariană bazată pe evidenţierea caracterului 
contraproductiv, falimentar sau aberant al intervenţiei statale 
în economie. Gîndirea liberală a adunat o mulţime 
impresionantă de date care atestă eşecurile iniţiativelor 
economice ale autorităţii publice, erorile comise prin acestea, 
antiperformanţele obţinute, risipa incredibilă făcută, haosul 
creat prin exces de dirijare oficială etc. S-a acreditat astfel 
ideea că statul nu reglează, ci dereglează economia, că el nu 
asistă piaţa ci o dezorganizează, fiind o inepuizabilă sursă de 
rezultate contraproductive. 

O mare parte dintre aceste date sunt incontestabile. 
Caracterul nociv al multora dintre intervenţiile statale în 
economie este, de altfel, explicabil şi anticipabil. Spre 
deosebire de medicul care intervine în sistemele vitale ale 
unui organism în mod unitar şi coerent, urmărind un singur 
interes obiectiv de ordin curativ, statul - reprezentat de 
multiple instituţii, controlate simultan sau succesiv de diverse 
partide politice, sau grupuri de influenţă - acţionează deseori 

confuz, sau chiar haotic, conform unor interese diferite, 
uneori contradictorii; iar de multe ori, aceste interese nu sunt 
obiective, nu vizează exclusiv rezolvarea unor probleme 
economice sau sociale, ci mai curînd promovarea priorităţilor 
economice şi politice ‘subiective’ ale unor grupuri influente 
(este vorba de ceea ce se numeşte, în engleză, veşted 
interests, interese ascunse). Drept urmare, intervenţia statală 
în economie nu are în mod necesar caracterul unei intervenţii 
pur tehnice, ‘curative’, menite exclusiv să stimuleze buna 
funcţionare a economiei, ci şi un caracter politic de 
promovare a unor interese speciale. Efectele acestor eforturi 
de promovare politică pot, desigur, fi, şi chiar sunt foarte des, 
contraproductive economic. Pentru acest motiv, liberalii au 
dreptate cînd afirmă că este de dorit ca intervenţiile arbitrare 
ale politicii în economie, ale statului în funcţionarea pieţei 
libere, să fie reduse la minimum. 

Dar plecînd de aici, ei ajung mult mai departe decît ar fi 
firesc, deoarece susţin pe de o parte că intervenţia autorităţii 
publice n-ar fi necesară, şi, pe de alta, că ea este totdeauna 
nocivă. Ambele idei sunt inacceptabile. Piaţa liberă nefiind un 
mecanism magic, absolut autonom şi permanent eficace, apt 
să soluţioneze, indiferent de contextul local, orice dificultate 
economică sau socială, de multe ori intervenţia reglatoare a 
instituţiilor publice este, aşa cum arătam mai sus, 
indispensabilă. încă o dată, politica se dovedeşte a fi un rău 
necesar: nu există nici o garanţie a faptului că intervenţia 
politică va fi pozitivă, dar în multe cazuri (deşi, desigur, nu în 
toate) ea este inevitabilă. În acelaşi timp, nu pot exista 
temeiuri pentru a afirma că intervenţia statală în economie 
este totdeauna nocivă. Este evident că în multe cazuri această 
intervenţie este dictată de deficienţe economice sau sociale 
larg sau chiar unanim recunoscute, a căror remediere a fost 
reclamată într-un fel sau altul (eventual formal, prin vot) de 
membrii comunităţii. Atunci cînd răspunde nemijlocit unor 
doleanţe comunitare clare, acţiunea reglatoare sau 'curativă' 
a statului în economie este, evident, socialmente justificată şi 

deci dezirabilă; ea nu poate fi deci proscrisă pe temeiul 
principial că numai reglajele economice spontane, ‘naturale’, 
sunt benefice, cu atît mai mult cu cît această teză are 
caracter doctrinar sau ideologic (valabilitatea ei nu poate fi 
demonstrată strict, ci doar presupusă). 

Efectele pe termen lung ale acestei acţiuni pot fi totuşi 
negative, deoarece nici cei ce au reclamat-o, nici cei ce au 
promovat-o nu pot certifica succesul final sperat: intervenţii 
‘curative’ aparent imperios necesare se pot totuşi dovedi 
contraproductive. Aceasta nu confirmă totuşi caracterul 
principial nociv al acţiunii reglatoare a statului, ci numai 
failibilitatea tuturor convingerilor şi iniţiativelor umane. 
Faptul că aceste iniţiative sunt failibile, că nu poate fi 
niciodată prevăzut, cu certitudine absolută, rezultatul final al 
unor tentative de corijare raţională a evoluţiei fenomenelor 
(economice sau de orice alt tip), nu poate însă dovedi 
nocivitatea permanentă, universală a intervenţiei statale în 
economie. Adevărul, de altfel banal, este că acţiunea statală, 
ca şi oricare altă acţiune umană contingenţă, poate avea 
consecinţe benefice sau nefaste, de la caz la caz, fără a se 
putea trage vreodată o concluzie generală cu privire la 
succesul sau insuccesul, dezirabilitatea 
sau indezirabilitatea ei în principiu. Drept urmare, nici o 
doctrină care încearcă să fundamenteze atitudinea politică în 
această privinţă pe un principiu general - fie al neintervenţiei 
statului, fie al dirijării sistematice exercitate de stat în 
economie - nu poate fi justificată. Extraordinara diversitate a 
situaţiilor în care se poate afla o economie sau o comunitate, 
varietatea modurilor în care instituţiile statale pot interveni 
pentru reglarea activității economice (varietate ce 
coritrastează flagrant cu sugestia tipic liberală că nu ar exista 
decît două alternative: dirijismul economic artificial sau 
simpla supraveghere procedurală a evoluţiilor spontane de pe 
piaţa liberă), extrema diversitate şi mobilitate a condiţiilor 
locale, specifice, care pot influenţa lucrurile (catalizînd 
intervenţia statală sau perturbînd-o) fac greu previzibile 

rezultatele finale ale intervenţiei publice în economie; acestea 
sunt totdeauna complexe, nuanţate, discutabile. Orice 
ideologie care încearcă să generalizeze şi să rezume sintetic 
caracterul acestei intervenţii, producînd sloganuri simple şi 
univoce ca ‘minimizarea intervenţiei statale’ sau 
‘maximizarea controlului şi coordonării statale’ este destinată 
să eşueze în faţa complexităţii şi variabilității stărilor de 
lucruri reale. 

în sfîrşit, ideea liberală că eşecul spectaculos al 
economiilor dirijate, al economiilor ‘de comandă”, din statele 
comuniste ar demonstra nocivitatea intervenţiei statale în 
general este mult prea simplistă. Acest eşec poate, într- 
adevăr, constitui o probă convingătoare, dar el probează 
numai eşecul intervenţiei statale de tip dirijist-dictatorial, 
nicidecum inutilitatea sau ineflcienţa oricărui tip de acţiune 
publică instituţională în economie. Liberalismul trece de 
regulă de la negarea corectă a extremei dirijiste (a doctrinei 
planificării şi coordonării globale a economiei de către stat), 
care este evident falimentară, la afirmarea nejustificată a unei 
extreme spontaneiste, a doctrinei că activitatea economică 
trebuie supusă numai reglajelor spontane ale pieţei; de la 
extrema stingă care promovează extinderea nelimitată a 
rolului statului la extrema “noii drepte’ conform căreia statul 
nu trebuie să aibă decît funcţii de ordin procedural 
(elaborarea ‘regulilor jocului” şi monitorizarea respectării lor) 
- iar  plauzibilitatea multor argumente liberale sau 
libertariene vine tocmai din plauzibilitatea criticii făcute 
doctrinei dirijiste, nu din soliditatea 
argumentelor aduse în favoarea extremei opuse. Acest salt de 
la o extremă la alta pare să sugereze convingerea că nu ar 
exista decît două alternative: cea în care statul controlează 
toate chestiunile de fond (economice, sociale etc.) şi cea în 
care el nu controlează nici una dintre acestea, ci numai 
chestiunile de ordin formal (procedural); ca şi cum ‘jocul’ 
economic şi social ar fi sau complet lipsit de autonomie şi 
insuficient sieşi (reclamînd permanenta dirijare deliberată, 

prin intermediul instituţiilor publice) sau absolut autonom şi 
autosuficient, reclamînd abţinerea de la orice intervenţie 
statală substanţială. 

Dar aceasta este o falsă alternativă. Economia, ca de altfel 
şi viaţa socială în ansamblul ei, nu este niciodată lipsită 
complet de autonomie sau mecanisme de autoreglaj, dar nici 
nu este absolut autonomă şi autosuficientă, aptă să se regleze 
singură permanent, la infinit. ‘Jocul’ economic şi social este 
prea complex pentru a putea fi dirijat, planificat, controlat 
global de anumite autorităţi politice, dar el nu este nici un 
mecanism ideal de autoreglare şi autodirijare, care să se 
poată echilibra şi perfecționa totdeauna în mod spontan. 
Reglarea spontană a economiei există ca element 
indispensabil al ‘jocului modem al pieţei, dar ea nu este 
completă, permanentă, universală şi absolut eficace. Ca 
urmare, nici amplificarea şi permanentizarea intervenţiei 
statale, nici excluderea acesteia sau limitarea ei la sfera 
chestiunilor procedurale (legate de ‘regulile jocului”) nu 
constituie o alternativă raţională şi viabilă. Din observaţia 
critică pe deplin întemeiată că statul nu poate şi nu trebuie să 
dirijeze economia nu decurge (aşa cum ar dori mulţi liberali) 
concluzia doctrinară că statul trebuie să se retragă complet 
din viaţa economică; din faptul că statul nu-şi poate asuma 
controlul sistematic şi continuu al economiei nu urmează că 
intervenţia sa nu este niciodată necesară (tot aşa cum din 
faptul că medicul nu poate dirija evoluţia organismului nu 
decurge că el nu trebuie să intervină niciodată în ea). 

Pare limpede că statul nu poate coordona activităţile 
economice în ansamblul lor, dar nu s-a dovedit deloc că el n- 
ar trebui să asiste aceste activităţi. Statul nu poate controla 
global economia, dar o poate asista (sprijini), aşa cum 
confirmă istoria modernă; el nu poate fi coordonatorul 
general al rezolvării problemelor economice, dar asta nu 
înseamnă că el nu poate rezolva nici o problemă; dacă nu 
deţine cheia 
evoluţiilor economice, aceasta nu înseamnă că nu poate 

remedia niciodată nimic. Pe scurt, saltul de la constatarea 
“statul nu poate conduce economia’ la pretenţia că ‘statul nu 
poate şi nu trebuie să intervină în economie’, salt pe care 
liberalismul îl practică tot timpul, este nelegitim şi el se 
explică doar prin cultul pentru dezvoltarea spontană bazat pe 
convingerea că există mecanisme ‘naturale’ (piaţa liberă, mai 
ales) intrinsec raţionale şi funcţionale, şi deci esențialmente 
autonome. 

Există însă azi voci lucide care avertizează împotriva 
acestui cult. Critica idealizărilor practicate de liberalism nu 
mai constituie preocuparea exclusivă a gîndirii de stînga; 
autori importanţi, de orientare conservatoare nuanţată, şi în 
orice caz situaţi la dreapta spectrului politic, atrag atenţia că 
“economia pieţei libere, pe care conservatorii contemporani o 
consideră, în mod corect, drept motorul reînnoirii societăţii 
civile, nu este ceva de sine stătător, primordial sau autonom. 
Ea se sprijină pe fundamentele unei culturi comune a 
libertăţii şi are drept piloni instituţiile unui stat puternic, care 
îi temperează excesele şi îi protejează pe aceia care se pot 
găsi în situaţia de a fi fără resurse sau fără capacitatea de a 
prospera în cadrul acesteia” (John Gray, în volumul Beyond 
The New Right). 

Atrăgînd atenţia asupra fundamentelor culturale şi 
instituţionale ale tuturor mecanismelor idealizate de 
liberalism şi prezentate drept intrinsec raţionale, gîndirea 
contemporană aduce în prim-plan un aspect extrem de 
important (şi de obicei ignorat) al ontologiei sociale: 
încastrarea (embeddedness, în limba engleză) oricărui 
aranjament economic, politic sau intelectual funcţional într-o 
matrice culturală, psiho-socială şi instituţională care asigură 
condiţiile utilizării sale reuşite. Cel mai simplu instrument 
politic, bunăoară distincţia “public- privat’ apreciată pînă la 
idolatrizare de liberali, nu devine funcţională decît în anumite 
contexte sociale, instituţionale şi culturale: în absenţa lor, 
distincţia rămîne  irelevantă sau  stiîrneşte  nesfirşite 
controverse şi animozităţi, dovedindu-se oricum inaplicabilă. 

La fel stau lucrurile cu principiul maximei libertăţi egale, 
funcţional doar în anumite cadre sociale şi în prezenţa unui 
consens cultural subiacent (care permite conturarea unui 
mod operaţional de interpretare a sa). Dar şi aranjamentele 
mai complexe, de tipul instituţiilor pieţei libere sau ale 
democraţiei parlamentare, se află în exact aceeaşi situaţie: 
ele funcţionează şi dau rezultatele pozitive scontate doar în 
anumite contexte sociale globale sau în anumite matrici 
comunitare, adică acolo unde sunt întrunite condiţiile 
complexe (existenţa unor modele de conduită, a unor tradiții- 
suport, a unor tipuri de etică activă, a unei culturi propice şi 
chiar a unei religii favorabile aranjamentelor respective, a 
unor precondiţii sociale, a unor sisteme de instituţii) ce 
garantează  operaţionalitatea acestor instituții. Numai 
încastrate în aceste cadre potrivite (nu neapărat totdeauna 
aceleaşi, unice şi absolut invariabile, dar neapărat specifice, 
determinate selectiv şi imposibil de suplinit prin oricare 
altele) principiile, distincţiile fundamentale, schemele de 
organizare, instituţiile şi mecanismele devin operaţionale, 
eficace, utile şi deci raţionale. 

De aici urmează însă concluzia că nici un aranjament 
social de felul celor propuse de liberalism nu este intrinsec 
raţional, ci doar (cel mult) raţional într-un context determinat, 
favorabil funcţionării sale depline şi reuşite; ca atare, ele nu 
pot fi aplicate oricînd şi oriunde, nu pot fi “implementate! cu 
succes în orice condiţii şi deci nu pot constitui ‘chei 
universale’ de rezolvare a problemelor oamenilor. Or, marea 
iluzie a liberalismului rezidă tocmai în convingerea tipic 
iluminist- raţionalistă că ar exista, că ar fi fost descoperite 
chiar de reprezentanţii săi, asemenea ‘chei universale’ 
principiul maximei libertăţi egale, dreptatea pur procedurală, 
piaţa liberă, statul minimal, distincţia public- privat - care se 
impun pretutindeni drept singurele soluţii raţionale şi 
eficiente. 

Faptul că nici un aranjament liberal (şi, în general, nici un 
fel de aranjament social) nu este intrinsec raţional, ci doar 
raţional într-un anumit context, ar putea, la prima vedere, 
părea neesenţial sau nedecisiv. S-ar putea crede că el nu 
anulează, ci doar complică, realizarea idealurilor liberale, 
evidențiind necesitatea ca politica să creeze nu doar 
mecanismele raţionale propuse, ci şi contextul adecvat 
funcţionării lor. Nu rămîn oare în vigoare idealurile şi 
principiile 
liberale, cu adăugarea cerinţei suplimentare ca liberalismul 
să găsească şi căile de creare a condiţiilor potrivite aplicării 
lor? 

Răspunsul la această întrebare este negativ, şi primul 
indiciu în acest sens vine din faptul că ea presupune o 
neînțelegere: contextul necesar funcţionării aranjamentelor 
liberale nu este un alt aranjament, unul preliminar, care ar 
putea fi creat în mod deliberat - el este o ambianţă locală 
care a apărut ca rezultat al unei istorii îndelungate, ce nu 
poate fi suplinită prin măsuri politice voluntare. Cu alte 
cuvinte, contextul indispensabil succesului principiilor, 
schemelor şi mecanismelor raţionale nu poate fi el însuşi 
construit raţional: el există ca rezultat al unui fericit concurs 
de împrejurări şi evoluţii istorice sau nu există, pentru că 
acest concurs fericit nu s-a produs, dar în nici un caz 
contextul (social, economic, moral, intelectual) nu poate fi 
asigurat de anumite forţe sau partide politice. Acestea pot 
încerca să stimuleze apariţia lui prin diverse iniţiative, dar 
sunt principial incapabile de a construi voluntar, într-o 
perioadă definită de timp, tradiţiile necesare, cultura politică 
necesară, un ethos favorabil sau condiţiile socio- economice 
indispensabile bunei funcţionări a pieţei libere sau a 
democraţiei parlamentare, de exemplu. Căci, acolo unde toate 
aceste elemente de context există, ele sunt rezultatul unor 
lungi şi complicate evoluţii istorice locale, care nu pot fi 
reproduse deliberat în timp util: etica protestantă (prezentată 
deseori, de la Weber încoace, drept condiţie a succesului 

economiei capitaliste) nu se poate ‘implementa’ voluntar de 
către un guvern liberal, după cum nici spiritualitatea proprie 
anumitor naţiuni asiatice care au obţinut un succes economic 
spectaculos nu poate fi “importată' rapid în alte culturi; 
condiţiile sociale propriii statelor care au ajuns la o piaţă 
liberă extrem de dinamică şi de eficientă nu pot fi reproduse 
oricînd şi oriunde, după cum nici performanţele economice 
înalte (totdeauna determinate, în mod esenţial, de 
particularităţi locale, de avantaje poziţionale singulare sau de 
existenţa unor 'nişe' favorabile) nu pot fi copiate direct în 
orice alte zone, unde nu există aceleaşi particularităţi, 
avantaje sau ‘niṣe’. Pe scurt, povestea oricărui succes 
economic sau politic este o poveste unică şi, de regulă, 
irepetabilă, datorată unui concurs singular de circumstanţe şi 
unei succesiuni specifice de evenimente care nu pot fi 
reproduse la comandă. Cei mai importanţi istorici ai 
economiei 

mondiale (spre exemplu, Immanuel Wallerstein) insistă foarte 
limpede în acest sens, arătînd că succesul economico-social 
modern al unei ţări (fie, bunăoară, Danemarca) nu se 
datorează niciodată doar unei politici inteligente, ci şi faptului 
că “a fost şi o conjunctură norocoasă combinată cu o aşezare 
geografică fericită” (Magazin istoric, nr.l - ianuarie - 1997, p. 
26). Tocmai din acest motiv, geneza succesului respectiv 
poate fi descrisă (prin prezentarea tuturor factorilor 
individuali relevanţi, a 'şanselor' sau 'neşanselor' apărute la 
un moment dat) dar nu şi explicată canonic (prin evocarea 
unui mecanism cauzal sau genetic standard, de ordin general, 
valabil în toate cazurile). Şi tot din acelaşi motiv, acest succes 
nu poate fi, ca atare, copiat, avertismentul adresat celor care 
cred în mecanisme economice standard (aplicabile oriunde) 
ce duc la performanţe standard (tangibile oricînd) fiind 
următorul: “Credeţi că dacă îi veţi copia pe danezi veţi ajunge 
la fel ca ei. Dar ignoraţi faptul că în economia mondială nu 
este loc pentru două Danemarce” (ibidem). Orice succes 
particular este, într-un anumit sens, irepetabil, deoarece el se 

datorează nu numai unor scheme-tip de acţiune, ci şi unor 
poziţii sau nişe specifice, de care deţinătorul succesului a 
beneficiat, şi care sunt unice. 

De aici nu decurge, desigur, concluzia fatalistă că politica 
nu poate influenţa cu nimic succesul final al unei comunităţi 
(este evident că ea poate face acest lucru) ci doar că politica 
nu poate garanta niciodată succesul, deoarece acesta nu se 
datorează niciodată unor ‘chei universale’ (soluţii standard, 
intrinsec raţionale) ci este în toate cazurile rezultatul întîlnirii 
fericite dintre aranjamentele potrivite şi împrejurările locale 
potrivite: însăşi raționalitatea aranjamentelor economice sau 
politice deliberate vine din această coincidenţă sau 
concordanţă între ele şi împrejurările locale relevante. 

Revine, totuşi, întrebarea dacă nu cumva politica 
“raţională” (de exemplu, cea promovată de liberalism) ar 
putea stabili aranjamentele adecvate în împrejurările 
specifice existente, şi deci garanta funcţionarea optimă a 
economiei şi vieţii comunitare, succesul final al eforturilor 
unei societăţi. Nu s-ar putea oare crea coincidenţa sau 
concordanța necesară între aranjamentele deliberate şi 
condiţiile locale caracteristice? 

Din nou, răspunsul trebuie să fie negativ, iar explicaţia sa 
este de ordin cognitiv. Succesul unei comunităţi este un 
rezultat istoric de imensă complexitate, la care contribuie 
nenumărați factori ce nu pot fi niciodată măcar cunoscuţi 
suficient, şi cu atit mai puţin controlaţi deliberat. Pe o scenă 
istorică extrem de complicată şi de diversă, de un dinamism 
derutant, acţionează o multitudine de factori economici, 
sociali, morali, intelectuali, interni sau externi, într-un mod 
îndeajuns de imprevizibil încît să nu se poată niciodată stabili 
lista completă de condiţii ce ar trebui îndeplinite pentru 
funcţionarea cu succes a unor aranjamente ‘raționale’; nici nu 
se mai poate pune problema ca aceşti factori să poată fi 
asiguraţi algoritmic prin efort intenţionat. 

Oamenii în general, sau politicienii în particular, pot 
bineînţeles încerca să depisteze şi să furnizeze parte din 
aceşti factori, şi ei depun toate eforturile în acest sens; ar fi 
însă o mare şi nejustificată iluzie a crede că ei pot crea 
sistematic ansamblul de condiţii, sau contextul complet, 
presupus de reuşita aranjamentelor lor raţionale. 

Din acest punct de vedere, situaţia aranjamentelor 
‘raționale’ propuse de doctrinele politice (în cazul nostru, de 
liberalism) este profund asemănătoare situaţiei altor 
construcţii raţionale, bunăoară celei a teoriilor ştiinţifice. 
Epistemologii au semnalat că o teorie ştiinţifică este o 
structură abstractă sau un model ‘rațional’ care se poate 
aplica cu succes în anumite cazuri (cum, bunăoară, s-a aplicat 
mecanica newtoniană la nenumărate fenomene naturale); dar, 
deşi oamenii de ştiinţă cunosc numeroase cazuri de aplicări 
reuşite ale unei atari construcţii ‘raționale’, ei nu cunosc 
niciodată setul de condiţii necesare şi suficiente pe care 
trebuie să le îndeplinească un fenomen pentru ca o anume 
construcţie (teorie) să i se poată aplica cu succes (vezi, în 
acest sens, Wolfgang Stegmiiller, The Structure and 
Dynamics of Theories, Springer, 1976, mai ales pp. 172-176, 
181-189, 196-201). Ei văd exemple de funcţionare reuşită a 
unui model teoretic ‘rațional’ după cum văd şi eşecuri (din 

care deduc importanţa anumitor condiţii de aplicare a teoriei, 
condiţii a căror absenţă duce la eşec), dar nu cunosc 
niciodată lista completă a acestor condiţii vitale şi deci nu pot 
prevedea cu certitudine cînd sau unde aplicarea modelului 
raţional va avea succes, ori în ce cazuri ea va eşua. Ei pot 
doar constata ulterior că anumite condiţii erau necesare 
aplicării unei teorii, dar care sunt 
condiţiile necesare în totalitatea lor şi care sunt condiţiile 
suficiente acestei aplicări le rămîne necunoscut. 

în mod analog, istoricii şi politologii pot constata ulterior 
că o trăsătură de context istoric-cultural sau de ambianţă 
locală (o anume tradiţie de conduită, un tip de ethos, sau o 
anume instituţie socială, prezenţa anumitor echilibre sau 
balanţe active în comunitate, absenţa anumitor factori 
distructivi potențiali etc.) era necesară reuşitei unui 
aranjament ‘rațional’ din economie sau politică; dar nimeni nu 
poate determina vreodată lista completă a acestor trăsături, 
lista exhaustivă de condiţii necesare şi suficiente pentru 
succesul unui aranjament ca principiul toleranţei, piaţa liberă 
sau democraţia parlamentară. Ca atare, nimeni nu poate 
prevedea sau controla, deci nici asigura, elementele matricii 
complexe de condiţii care fac posibil succesul acestor 
aranjamente: nu există algoritm raţional de garantare a 
ambianţei necesare reuşitei aranjamentelor raţionale. 
Oamenii se lovesc aici de o limită fermă a posibilităţii de 
manipulare deliberată a propriei lor vieţi comunitare, şi 
această limită evidenţiază caracterul himeric al ideii liberale 
de garantare a succesului social prin instaurarea unor 
aranjamente intrinsec ‘raționale’ în orice comunitate. Nu 
există asemenea aranjamente, iar acolo unde apar drept 
raţionale şi funcţionale, aranjamentele economice sau politice 
deliberate se bucură de reuşita pe care un fericit concurs de 
împrejurări locale s-a întîmplat să o asigure. 

Impresia de plauzibilitate pe care o emană pentru noi 
multe dintre propunerile liberale de aranjament ‘rațional’ 
(intelectual, politic sau economic) vine din caracterul lor opus 
faţă de propuneri alternative (de regulă, venind de la doctrina 
comunistă) al căror faliment este acum evident. Viziunea 
liberală beneficiază, în acest sens, de pe urma simplificărilor 
aberante operate de alte doctrine: caracterul maximalist, 
extremist,  nerezonabil al acelor simplificări, caracterul 
utopic, sau cel puţin nerealist, al propunerilor alternative dă 
ideilor liberate (opuse acestora) o anume credibilitate. Faţă 
de ideea radicalismului de stînga 
că dreptatea socială presupune o egalitate economică şi 
socială completă (egalitate de venit, poziţie socială, influenţă 
politică), o idee care simplifică exagerat situaţia oamenilor în 
comunitate, propunerea liberală de a reduce dreptatea 
socială la dreptatea pur procedurală (bazată exclusiv pe 
respectarea ‘regulilor jocului”) sau la legalitate apare ca 
rezonabilă. Faţă de ideea dirijării complete a economiei de 
către stat (ilustrind o ordine autoritară), teza liberală a 
dezvoltării economice spontane (ilustrînd o ordine “naturală”, 
neimpusă de un for conducător) devine extrem de atractivă. 
Faţă de statul-jandarm, statul- spion, statul-'părinte' autoritar 
promovat de comunism (un sistem tentacular de instituţii care 
tind să dicteze în toate domeniile vieţii colective şi 
individuale), ideea liberală a statului minimal este de-a 
dreptul irezistibilă; faţă de intoleranţa Binelui comun, dictat 
de birocraţia înregimentată politic, toleranța maximală a 
principiului acceptării oricărei conduite nedăunătoare altora 
pare ireproşabilă şi ideală. 

Cu toate acestea, aşa cum a sesizat Michael Oakeshott 
(atunci cînd a spus că planul liberal de a respinge orice 
planificare este în fond expresia aceluiaşi stil de gîndire ca şi 
planul comunist de generalizare a planificării), simplificările- 
reacţie critică ale liberalismului nu sunt de fapt răspunsul 
adecvat la simplificările (de stînga) vizate; formularea unor 
poziţii extreme (de extremă dreapta, în economie sau politică) 

nu reprezintă soluţia corectă la dificultăţile create de 
extremismele stîngii. Dacă statul maximal (autoritar, totalitar) 
nu este raţional, aceasta nu înseamnă că statul minimal 
reprezintă raționalitatea însăşi. Dacă dreptatea-egalitate 
absolută este absurdă, aceasta nu face ca dreptatea - (simplă) 
corectitudine procedurală să devină acceptabilă. Iluziile 
raţionalist-iluministe ale liberalismului nu sunt medicamentul 
potrivit împotriva iluziilor  raţionalist-iluministe ale 
radicalismului de stînga: panaceele liberale (piața liberă, 
toleranța maximală, individualismul, statul minimal) nu 
constituie veritabilele alternative ideale la panaceele 
comuniste (planificarea de stat, intoleranța, colectivismul, 
statul totalitar). Rezolvarea problemei stă în abandonarea 
tuturor iluziilor raționaliste, a credinței că ar exista 
aranjamente intrinsec raționale (indiferent de natura lor, 
dirijistă sau spontaneistă, maximală sau minimală) şi soluții 
simple cu valoare de panaceu. 


ILUZIA ALGORITMIZĂRII 


“politica raționalistă este politica după 
carte (...) acesta este un simptom al 
triumfului tehnicii, triumf care se află (...) 
la originea raționalismului modern; 

căci ceea ce o carte conţine este doar 
ceea ce se poate pune într-o carte - 
regulile unei tehnici.” 


Michael OAKESHOTTI 


Demersurile liberalismului dovedesc o iluzie bine 
înrădăcinată privind posibilitatea unei  algoritmizări a 
aranjamentelor sociale fundamentale şi a principalelor 
raporturi instituţionale operaţionale în cadrul comunităţii. 
Conform acestei iluzii, articulațiile fundamentale ale modului 
de viaţă comunitar - disocierea sferelor de viaţă, acţiunea 
principalelor instituţii, reglementările sociale fundamentale - 

ar putea fi fixate pe baza unui algoritm raţional optim, în aşa 
fel încît caracteristicile esenţiale ale acestui mod de viaţă să 
nu mai poată suscita nici un fel de controverse, iar tehnica 
implicată în algoritmul raţional să poată servi cu succes la 
rezolvarea tuturor problemelor existente. încrederea liberală 
în algoritmi ideali nu este, din acest punct de vedere, decît o 
formă specifică a încrederii moderne în eficacitatea tehnicii 
pure. 

Ideea contractului social ilustrează primul algoritm 
imaginat de liberalism în acest scop. Fundarea vieţii 
comunitare pe un contract social era menită, în viziunea 
liberală, să determine cu precizie matematică drepturile şi 
îndatoririle fiecărei părţi contractante, precum şi funcțiunile, 
sarcinile şi limitele instituţiilor sociale; din contract, trebuiau 
să rezulte instrucţiuni exacte pentru conduita politică, pentru 
ce urma să intre (sau să nu intre) în sfera acţiunii publice, 
pentru circumscrierea zonei de intervenţie a autorităţii etc. în 
acelaşi context, generaţii succesive de ideologi liberali s-au 
străduit să furnizeze un algoritm pentru acţiunea reglatoare a 
statului în treburile economice ale 


comunităţii, o reţetă din care să reiasă precis ce trebuie şi ce 
nu trebuie să decidă organele de stat în sfera economică. 

Principiul maximei libertăţi egale urma să ofere algoritmul 
eficace pentru determinarea exactă, în fiecare caz în parte, a 
graniţei dintre chestiuni private (în afara sferei de acţiune a 
instituţiilor comunitare) şi cele publice (susceptibile de o 
rezolvare reglementată social). De aici, ca şi din 'lista 
permanentă’ a drepturilor şi libertăţilor, urmau să rezulte 
precis limitele toleranţei publice faţă de diversele acte sau 
conduite individuale. 

Mai recent, o dată cu John Rawls şi faimoasa sa lucrare A 
Theory of Justice, gîndirea liberală a atins performanţa de a 
propune un algoritm chiar şi pentru determinarea ‘dreptății 
sociale’: dreptatea ar rezulta, conform acestei propuneri, 


214 Iluziile liberalismului 


dintr-un raţionament algoritmic care se impune fiecărui 
individ raţional ce judecă lucrurile în spatele faimosului ‘văl 
de ignoranță’. Ideea din spatele acestui argument este că 
orice individ raţional care nu ar cunoaşte poziţia pe care el 
însuşi ar urma să o ocupe în comunitate (aflat în spatele unui 
“văl de ignoranță”, el nu ar şti dacă se va afla printre cei bine 
situaţi sau printre săraci) va ajunge la aceleaşi concluzii 
privind dreptatea: adică, la principiul maximei libertăţi egale 
(care deschide calea constituirii inegalităţilor de venit, 
deoarece,, beneficiind de dreptul de a face orice nu lezează 
pe alţii, unii membri ai comunităţii devin mult mai bogaţi 
decît majoritatea celorlalţi); şi la cel al aranjării inegalităţilor 
într-un mod care să fie în avantajul tuturor (deci şi al celor 
săraci). Pe scurt, dreptatea socială s-ar reduce la dreptul 
fiecăruia de a beneficia de maxima libertate compatibilă cu 
libertatea celorlalţi cuplat cu dreptul fiecăruia de a beneficia 
cumva de pe urma inegalităţilor existente. 

Implicaţia acestei idei este că inegalităţile de venit sînt 
drepte dacă de pe urma lor vor putea beneficia într-un fel sau 
altul şi cei defavorizaţi (care oricum nu vor ajunge să facă 
parte dintre cei bine situaţi). Elementul algoritmic inclus aici 
provine din presupunerea că la această idee de dreptate ar 
ajunge orice subiect raţional care ar urma procedura de 
gîndire obiectivă (eliberată de speranţele subiective privind 
propria poziţie, favorizată sau defavorizată) caracteristică 
celui aflat în spatele 'vălului de ignoranță’. Tipul de 
raționalitate vizat aici şi atribuit tuturor oamenilor poate fi 
rezumat în următorul raţionament pe 
care îl va face (se presupune) fiecare: dacă inegalităţile sunt 
inevitabile, atunci cel puţin ele să fie de aşa natură încît toţi 
să obţină cîte un avantaj de pe urma lor (chiar dacă nu 
aceleaşi avantaje). 

Cea mai importantă ilustrare a iluziei algoritmizării este 
însă, probabil, modelul liberal al “jocului social’. Conform 
acestui model, viaţa comunitară apare ca un ‘joc’ sau ca o 
competiţie în care participanţii (actorii sociali) se confruntă! 

liber pentru cîştigarea diverselor mize (economice, politice 
etc.), în cadrul creat de anumite 'reguli ale jocului' (cadrul 
juridic, normele sociale). Implicaţia modelului este că 
participanţii la joc au aderat, explicit sau implicit, la ‘regulile 
de joc’ ca fiind singurele reglementări comunitare necesare, 
şi că, prin urmare, instituţiile publice, statul, nu pot avea nici 
un alt fel de sarcină decît cea a aplicării algoritmice a acestor 
reglementări. Această minimizare şi algoritmizare a funcţiilor 
instituţiilor de autoritate publică se justifică, de asemenea, pe 
baza temeiului (esenţial în liberalism) funcţionării spontane a 
economiei. Faimoasa idee a 'miîinii invizibile’, mecanism de 
reglare spontană a activităţilor economice, sugerează că tot 
ceea ce este esenţial pentru succesul producţiei şi comerţului 
apare ca rezultat al funcţionării netulburate a acestui 
mecanism, ceea ce ar trebui să conducă la concluzia că 
autoritatea publică nu are aici de jucat nici un rol constructiv 
(de soluţionare de probleme), ci doar unul de supraveghere şi 
aplicare a unor algoritmi procedurali. Piaţa liberă este 
percepută ca un organism sănătos, care se autoechilibrează, 
restabilindu-şi spontan funcţiile vitale; statul nu ar putea 
decît să perturbe acest echilibru ‘natural’ atunci cînd ar 
încerca să se adreseze chestiunilor de fond ale economiei. 

Ceea oe liberalismul reuşeşte de fiecare dată să ignore 
este faptul esenţial că toate rezultatele pe care încearcă să le 
fixeze algoritmic - o logică satisfăcătoare a intervenţiei 
instituţionale în viaţa oamenilor, delimitarea raţională a sferei 
de acţiune a statului, compromisul eficace între organizare 
deliberată şi dezvoltare spontană, autoreglarea ‘naturală’ a 
pieţei economice, toleranța politică, dreptatea socială - sînt 
achiziţii istorice, dependente de conjuncturi locale şi relative 
la contexte temporale precise, deci achiziţii mai mult sau mai 
puţin efemere, rezultate ale unor evoluţii specifice, în genere 
irepetabile; iar 
ca atare, ele sînt, prin natura lucrurilor, greu sau imposibil de 
reprodus deliberat, nedeterminabile algoritmic. 

Un bun exemplu în acest sens oferă idealul liberal de 

toleranţă politică şi morală. Conform acestui ideal, 
comunitatea ar trebui să tolereze orice act sau conduită care 
nu dăunează altor membri ai ei; ar exista deci, în aparenţă, un 
veritabil algoritm de acţiune pentru asigurarea toleranţei: 
fixarea caracterului, “dăunător” sau nu, al unui act ar implica 
automat atitudinea socială de urmat. 

În realitate, atitudinea socială de toleranţă sau intoleranţă 
nu poate fi, decît prin excepţie, sau în condiţii foarte speciale, 
reglementată algoritmic. Primul argument în acest sens este 
următorul: chiar presupunînd că principiul tolerării tuturor 
actelor “non-dăunătoare” ar putea fi aplicat ca un algoritm, 
totuşi adoptarea şi aplicarea lui într-o anumită comunitate 
presupune întrunirea unui ansamblu de condiţii sociale care 
nu mai pot fi asigurate prin vreun algoritm, fiind rezultatul 
unor  conjuncturi istorice contingente sau, cel puţin, 
necontrolabile. Numai în împrejurări istorice specifice, 
eminamente locale, se naşte conjunctura de condiţii ce fac 
posibilă modelarea atitudinii sociale după un asemenea 
principiu al “absenței daunelor”; aşa cum atestă istoricii, 
practicarea toleranţei de acest tip presupune precondiţii cum 
sînt o stare socială de “normal itate” (în perioade de criză 
acută, cum sînt cele de conflict intern sau extern, 
individualismul implicat în toleranța de acest tip este respins 
de comunitate, care pretinde solidaritate, coordonare şi 
angajare), o stare economică acceptabilă (care să elimine 
pericolul autoritarismului statal legitimat de o precaritate 
economică gravă), clarificarea şi disocierea netă a rolurilor 
sociale (excluzînd imixtiuni nocive faţă de independenţa 
individuală), o anumită cultură sau spiritualitate favorabilă 
modelării conduitei după principiul în cauză. La rîndul lor, 
aceste precondiţii depind de influenţa anumitor antecedente 
sau de preexistenţa unor tradiţii active care în nici un caz nu 
pot fi asigurate algoritmic. Pe scurt, chiar dacă algoritmul 
tolerării actelor nedăunătoare ar funcţiona ireproşabil, 
toleranța ca atare (rezultatul dorit) nu ar putea fi niciodată 
generată de aplicarea unei reţete de tipul respectiv, deoarece 

materializarea ei ar depinde de preexistenţa acestor condiţii 
favorabile la care nu se poate ajunge prin acţiune deliberată. 
Dar aspectul cel mai important al chestiunii este că 
principiul tolerării a tot ce nu este dăunător nu poate, de fapt, 
constitui un algoritm diriguitor pentru atitudinea socială 
deoarece funcţionarea lui depinde de interpretări istorice 
specifice (asupra a ceea ce este sau nu “dăunător altora”, a ce 
înseamnă “a fi îngăduitor” etc.), propriii anumitor culturi, 
comunităţi sau perioade, şi care nu pot fi transplantate în 
orice caz particular în care s-ar urmări asigurarea toleranţei. 
Mai mult decît atît, chiar în cadrul aceleiaşi comunităţi pot 
apărea, pe lîngă cazurile neproblematice asupra cărora se 
întruneşte consensul de interpretare necesar, cazuri dificile 
în care diferiţi membri ai colectivităţii dau interpretări variate 
sau chiar opuse principiului de aplicat, ceea ce exclude 
funcţionarea Iui  algoritmică. Impresia superficială că 
instaurarea principiului ar putea garanta generalizarea 
toleranţei politice şi morale (impresie ce i-a stăpînit pe mulţi 
gînditori liberali, dintre care cel mai notabil este J.S. Mill) 
vine din tendinţa comună de a raporta principiul propus 
exclusiv la cazuri neproblematice de aplicare a sa (cazuri 
libere de neclarităţi, necunoscute sau disensiuni, situaţii în 
care se poate întruni un grad rezonabil de consens asupra 
semnificației termenilor, modului de interpretare a faptelor, 
aprecierilor de valoare şi concluziilor); aici, recursul la un 
algoritm de felul celui sugerat de principiul toleranţei pare 
cum nu se poate mai indicat, chiar inevitabil pentru orice 
fiinţă ! “raţională” sau comunitate “civilizată”. Prin 
focalizarea asupra exemplelor relativ facile, şi ignorarea 
dificultăţilor posibile, schema propusă de liberalism 
(aplicabilă în cazuri determinate, în care se produce 
conjunctura condiţiilor favorabile) este transformată într-o 
formulă universală de conduită raţională, cu aparenţă de 
cheie infailibilă aptă să soluţioneze problema toleranţei peste 
tot şi oricînd - Mill insistă, spre exemplu, că principiul său de 
separare a sferei private de cea publică este “simplu” şi 

susceptibil să rezolve “pe de-a întregul”, adică complet, 
problema imixtiunii (justificate doar atunci cînd sînt aduse 
daune altora) în sfera de libertate individuală (Despre 
libertate, Introducere). 

Imediat ce sînt însă abordate situaţiile problematice, care 
nu mai beneficiază de avantajele enumerate, redevine clar 
faptul că presupusa “cheie” nu funcţionează decît în cazurile 
speciale din care s-a inspirat 
sau, mai general, la care se potriveşte, fiind inutilizabilă în 
cele mai multe contexte şi lăsînd problema socială vizată - de 
exemplu, problema toleranţei - în ansamblul ei nerezolvată. 

Distincţiile esenţiale, cum ar fi cele între act ‘dăunător’ şi 
act  “nedăunător' altora, pericol 'iminent' (ce justifică 
intervenţia autorităţii) şi simplu pericol ‘prezumtiv’ (ce nu 
poate justifica o atare intervenţie) prezentat de o anume 
conduită, care, în multe situaţii uzuale, par absolut clare şi 
nete se dovedesc în nenumărate alte cazuri insuficient de 
clare, graduale, ‘fuzzy’. Chiar distincţia ‘legal’ - “ilegal” poate 
ridica mari dificultăţi în anumite cazuri non-standard, 
deoarece legile nu acoperă complet harta tuturor conduitelor 
posibile (există totdeauna 'gaps în the law’, adică acte care 
cad “între' reglementările existente, acte a căror legalitate 
sau ilegalitate nu a fost precis prevăzută şi nu poate fi dedusă 
univoc) - ceea ce face ca decizia privitoare la necesitatea 
intervenţiei instituţionale să rămînă la latitudinea aprecierii 
“subiective”. 

Asemenea situaţii al căror caracter rămîne să fie stabilit 
‘subiectiv’, ca şi distincţiile ‘fuzzy’ care pot genera decizii 
individuale diferite, exclud posibilitatea aplicării algoritmice a 
mecanismelor şi aranjamentelor propuse de liberalism. Ele 
indică importanţa vitală, indispensabilitatea unui consens 
“subiectiv” cu privire la interpretarea lucrurilor, aplicarea 
distincţiilor, caracterizarea situaţiilor, consens care nu se 
naşte automat, ci apare doar ca rezultat factual contingent; 
astfel, speranța aplicării automate sau algoritmice a 
schemelor propuse dispare. 


Adrian-Paul Iliescu 219 


Pe de altă parte, în nenumărate situaţii prezenţa şi mai 
ales gravitatea unor “daune” sînt dificil sau imposibil de 
apreciat, ceea ce anulează valoarea algoritmului, bunăoară a 
celui menit să garanteze toleranța. Estimarea caracterului 
dăunător sau nu al unui act presupune determinarea 
consecinţelor sale, ceea ce, pe termen lung mai ales, este 
deseori imposibil; nu se poate, bunăoară, prevedea exact 
rezultatul final al consumului de stupefiante în cazul unei 
persoane sau al unei comunităţi - nu se poate anticipa exact 
amploarea pe care o va lua fenomenul, măsura în care el se 
va asocia cu creşterea criminalităţii, eforturile sociale şi 
financiare pe care le va solicita comunităţii etc., ceea ce lasă 
deschisă întrebarea privitoare la oportunitatea toleranţei 
faţă de droguri. în plus, răspunsul la această întrebare 
depinde de regulă, printre altele, de factori contextuali care 
nu sînt prevăzuţi în algoritmul propus drept ghid şi a căror 
relevanţă este greu de apreciat: gradul de pericol public al 
unei conduite nu se poate determina fără o corelare adecvată 
cu datele specifice, locale, interpretabile diferit, ale mediului 
comunitar în care s-a manifestat ea - “fundalul” social, 
contextul temporal, fenomenele cu care se asociază, 
priorităţile publice existente, crizele care marchează o 
societate pot modifica complet profilul conduitei supuse 
aprecierii. Ca atare, decizia privind absenţa caracterului 
dăunător şi oportunitatea toleranţei nu poate fi niciodată pur 
algoritmică, căci ea nu depinde în nici un caz doar de 
conduita respectivă în sine, ci şi de un context local care 
poate fi judecat diferit de persoane diferite. Influenţa a 
nenumărate imponderabile lasă chestiunea deschisă, la 
latitudinea capacităţii (variate) de apreciere a persoanelor 
care interpretează lucrurile. 

Există, în plus, un tip special de cerc vicios care exclude 
abordarea problemei toleranţei în termenii propuşi de 
liberalism. Conform acestor termeni, protejarea libertăţii şi 
asigurarea  toleranţei presupun restringerea intervenţiei 
publice la cazurile în care pericolul sau daunele produse 

altora de o conduită sînt nu ipotetice sau prezumtive, ci 
precise, bine determinate şi incontestabile (aşa cum bunăoară 
insistă Mill în Despre libertale). De aici, ideea liberală a unei 
reacţii publice care să fie totdeauna ulterioară şi 
proporţională (algoritmică) cu gradul de pericol social al unui 
act sau fenomen manifestat deja în comunitate. 

însă gradul de pericol public al unui fenomen nu poate 
determina algoritmic gradul de toleranţă faţă de el, pentru 
motivul că adesea tocmai gradul de toleranţă manifestat 
amplifică şi fixează definitiv gradul de pericol social al 
fenomenului în cauză: proporţia daunelor aduse depinde de 
amploarea statistică a unor conduite (care, manifestate izolat, 
pot fi foarte puţin nocive) iar aceasta depinde, la rîndul ei, de 
toleranța manifestată anterior faţă de cazurile izolate 
existente iniţial - manifestări izolate de extremism politic, 
iniţial prea puţin periculoase, se pot transforma, dacă sînt 
tratate tolerant, în nocive şi alarmante fenomene de masă. 
Eficacitatea reacției publice împotriva actelor dăunătoare 
este deseori condiţionată de caracterul ei preventiv, deci de o 
intervenţie timpurie (anterioară manifestării şi deci 
constatării 
exacte a caracterului dăunător al actelor respective). Prin 
urmare, nu poate fi vorba de o simplă schemă algoritmică în 


doi paşi: 

1. actualizarea (sau cel puțin certificarea) daunelor 
produse de o conduită 

2. actualizarea reacției publice împotriva conduitei 
nocive. 


Cele două elemente interacționează într-un context marcat 
de nenumărate incertitudini, de interdependențe sau 
conexiuni reciproce, şi cerințele de eficacitate a intervenției 
publice impun deseori declanşarea acțiunii pe baza 
presupunerii unor daune sau consecinţe nocive încă 
neconfirmate. Ca orice alte intervenții terapeutice, şi 
intervențiile sociale împotriva conduitelor sau fenomenelor 
nocive trebuie să se bazeze pe o interpretare a faptelor şi pe 

o ipoteză despre evoluţia probabilă (permicioasă'”) a 
evenimentelor; aceasta înseamnă însă că toleranța nu poate fi 
împinsă - aşa cum pretinde liberalismul - pînă acolo încît 
reacţiile publice să urmeze algoritmic manifestării daunelor 
sau formării unei certitudini despre iminenta lor: în realitate, 
riscurile şi pericolele care ameninţă comunitatea rămîn 
totdeauna subiect de interpretare, speculație şi controversă, 
ceea ce face ca şi deciziile privind reacţia publică necesară 
(privind suspendarea toleranţei faţă de anumite acte) să 
rămînă mereu la latitudinea cunoaşterii tacite, bazate pe 
ipoteze sau presupuneri, pe opţiuni mai mult sau mai puţin 
subiective. Asemenea decizii nu pot, bineînţeles, avea 
caracter universal şi algoritmic. 

Nici la ideea de dreptate a lui Rawls nu se ajunge pe calea 
unui raţionament algoritmic. Această idee apare drept 
concluzie a unui raţionament desfăşurat în spatele ‘vălului de 
ignoranță’ numai dacă sunt admise o multitudine de 
presupuneri implicite, cum ar fi caracterul neproblematic (şi 
deplin operaţional) al principiului maximei libertăţi egale, 
caracterul inevitabil al inegalităţilor de venit rezultind din 
aplicarea acestui principiu, caracterul universal al preferinţei 
pentru obţinerea de către cei defavorizaţi a cel puţin unor 
avantaje de pe urma inegalităţilor existente (caracterul 
preferabil al unei aranjări a inegalităţilor în folosul celor 
defavorizaţi faţă de alternativa respingerii principiului 
maximei libertăţi egale sau a ideii de inegalitate în genere) 
etc. în fapt însă, admiterea acestor presupuneri nu este deloc 
obligatorie: diferiţi indivizi, aflaţi în aceeaşi situaţie de 
ignoranță, ar 
putea lua decizii diferite în privinţa lor, ceea ce ar conduce în 
final şi la concluzii diferite cu privire la dreptatea socială. Nu 
este necesar ca acel consens final ce se formează între 
membrii comunităţii (care au totuşi opţiuni morale sau 
politice diferite) să meargă în sensul ideii rawlsiene de 
dreptate, chiar dacă, să zicem, în societatea modernă el se 
întîmplă să meargă în acest sens. Dacă occidentalii 

contemporani ar ajunge, în urma raţionamentului făcut în 
condiţii de ignoranță, la acest ideal de dreptate, aceasta nu 
arată decît că ei se întîmplă să împărtăşească toate acele 
presupuneri necesare funcţionării algoritmice a procedurii lui 
Rawls; membrii unei alte comunităţi sau culturi ar putea 
repudia aceste presupuneri şi, drept urmare, pentru ei 
concluzia lui Rawls n-ar mai apărea drept logică şi inevitabilă. 
Orice consens (deci şi acel overlapping consensus la care se 
referă Rawls) este un rezultat factual, contingent, mai mult 
sau mai puţin accidental şi efemer. În contexte diferite, alţi 
oameni sau chiar aceiaşi ar putea ajunge la alte tipuri de 
consens, la alte presupuneri şi principii. Ca atare, 
raţionamentul “'obiectiv' propus de Rawls nu este deloc 
algoritmic şi universal, aşa cum ni se sugerează; aparenţa sa 
de universalitate şi inevitabilitate vine doar din faptul că 
aceste presupuneri sînt larg împărtăşite, şi deci apar drept 
extrem de plauzibile, în lumea occidentală contemporană. 

În spatele aparenţei de algoritm infailibil a raţionamentului 
rawlsian stă un mit modern, de origine raţionalist-iluministă: 
mitul “individului rațional’, care analizează logic, lucid, 
alternativele pentru a o alege în final pe cea optimă (conform 
propriilor sale interes). în cazul de faţă, se subînţelege că 
“individul rațional’ va accepta principiul maximei libertăţi 
egale şi inegalităţile ce decurg din libera sa funcţionare, 
întrucît el însuşi este un potenţial beneficiar al acestor 
inegalităţi (ar putea el însuşi fi, în cele din urmă, unul dintre 
cei privilegiați, bogaţi, avantajaţi). Pe de altă parte, el va 
accepta şi ideea aranjării inegalităţilor în folosul celor 
dezavantajaţi, deoarece, în cazul în care s-ar afla el însuşi 
printre aceştia din urmă, ar avea de asemenea ceva de 
cîştigat. Aparenţa de algoritm şi soluţie obiectiv ideală a 
“dreptăţii sociale’ rawlsiene vine tocmai din acest mod de 
analiză a alternativelor care sugerează că orice individ ar 
avea ceva de cîştigat, în ambele variante, de pe urma 
sistemului bazat pe aceste principii. Dar în tot acest aparat 
teoretic există mai multe hibe majore. Una dintre ele este 

aceea că tipul 

de raționalitate manifestat aici de individ (prin calculul: 
“accept inegalităţile, căci e posibil să beneficiez enorm de pe 
urma lor; dar pretind aranjarea lor în folosul celor 
defavorizaţi, pentru cazul în care eu însumi m-aş afla printre 
aceştia din urmă’). Nu este unicul posibil; acest tip de 
raționalitate ni se pare ireproşabil, deoarece el exprimă 
atitudinea obişnuită a occidentalului contemporan. Este însă 
limpede că reprezentanţii unei alte culturi sau mentalități ar 
putea face ,calcule' complet diferite (de exemplu, de tipul 
‘refuz să accept riscul de a ajunge să mă aflu printre cei 
defavorizaţi, deci resping în genere inegalităţile de venit’ - 
calculul egalitarist; sau, la polul opus, de tipul ‘refuz să iau în 
considerare alternativa mai proastă pentru mine, mizez totul 
pe speranţa că mă voi afla printre cei favorizați, deci prefer 
ca inegalităţile să fie aranjate exclusiv în folosul celor 
privilegiați’ - calculul de tip “tot sau nimic’). Aceste calcule 
alternative ni se par, în genere, neraţionale, sau, cel puţin, nu 
la fel de raţionale ca cel implicat în ideea lui Rawls; aceasta 
nu arată însă decît că raţionamentul rawlsian vine în 
întîmpinarea mentalităților noastre obişnuite (corespunde 
aşteptărilor şi înclinațiilor obişnuite în cultura noastră), 
nicidecum că el ar fi necesar, obiectiv, constrîngător. Nu se 
dovedeşte deci că ar fi vorba de un adevărat algoritm pentru 
dreptate, ci doar că avem de-a face cu un ideal istoric de 
dreptate care corespunde intuiţiilor dominante la un moment 
dat. 

Mai importantă este însă o altă hibă a mitului “individului 
care calculează’ pentru a ajunge la un ideal de dreptate. 
Tributari raționalismului iluminist, liberalii (şi Rawls printre 
ei) uită faptul esenţial că oamenii nu-şi stabilesc, verifică sau 
reconstituie idealurile majore (de Dreptate, de Bine, de 
Libertate) pe baza unor calcule uitilitariste, a analizei 
alternativelor favorabile sau a valabilităţii principiilor. De 
fapt, în asemenea chestiuni fundamentale, ei optează pe baza 
unor ataşamente (intelectuale, morale, culturale sau 

emoţionale, tradiţionale sau personale) adînci şi a unor 
angajări ce trec dincolo de orice justificare raţională 
(calculatorie) care s-ar putea oferi la un moment dat. Oamenii 
ajung (în virtutea istoriei lor personale sau colective, a 
preferințelor lor fundamentale, a unor experienţe care i-au 
marcat) să se identifice cu anumite idealuri sau valori, iar 
această identificare este cea care dirijează opţiunile lor 
majore. în multe cazuri, 

cauza cu care se identifică un om poate primi şi justificări 
raţionale de tipul celor evocate de Rawls; dar acest lucru nu 
este necesar şi nu se produce totdeauna. Ceea ce nu 
înseamnă că indivizii care promovează cauza cu care s-au 
identificat ar fi “iraţionali': căci face parte din identitatea unui 
om şi o capacitate de a se identifica cu o cauză ce nu poate fi 
justificată ‘rațional’ adică prin calculul alternativelor, 
şanselor şi utilităţilor. Uneori, identificarea necalculată cu o 
cauză este condamnabilă (cazul fanatismului politic, religios 
sau intelectual); dar nu este vorba totdeauna de fanatism sau 
alte deviații inacceptabile. Opţiuni intelectuale, morale, 
religioase absolut respectabile se pot afla în aceeaşi situaţie. 
Iar aceasta arată nu că omul ar fi, prin natura sa, o fiinţă care 
nu calculează raţional, ci doar că imaginea raţionalistă după 
care idealurile şi valorile se fundează pe un algoritm (de felul 
celui propus de Rawls) este super-simplificată. Modelul 
'raţionalist' liberal care urmăreşte să deducă dreptatea din 
calcule ale alternativelor ignoră forţa ataşamentelor 
axiologice care nu se bazează pe nici o deductie, şi care-l pot 
determina pe individ să apere unul sau altul dintre idealurile 
de dreptate posibile, astfel că nici un algoritm de tipul celui 
discutat nu ar putea să-i fie impus. 

Caracterul nealgoritmic al unor idealuri ca toleranța 
publică, dreptatea socială sau limitarea intervenţiei statale 
decurge, în mod mai evident decît în alte cazuri, din 
condiţionarea locală a acestor idealuri. În măsura în care 
distincţiile de tipul tolerant-intolerant, drept-nedrept, etc. sînt 
relative la o comunitate sau un şir de comunităţi care coexistă 

într-o anumită epocă, ele depind de interpretări istorice 
modificabile, de circumstanţe locale extrem de variabile, fiind 
deci lipsite de universalitatea şi univocitatea necesară unor 
algoritmi. Societăţi, naţiuni, comunităţi sau chiar grupuri 
diferite vor trasa diferit aceste distincţii şi vor da interpretări 
diferite valorilor respective; nu există deci perspectiva ca 
modele algoritmice de garantare a toleranţei sau dreptăţii 
sociale să poată fi impuse tuturor comunităţilor şi aplicate 
similar în toate cazurile. 

Cum însă relativitatea interpretărilor date valorilor şi 
idealurilor promovate de liberalism este evidentă şi 
incontestabilă, se ridică întrebarea: cum se explică pretenţia 
de algoritm universal asociată de liberalism propriilor modele 
de toleranţă, libertate, dreptate etc.? mai 
mult, cum se explică aparenta plauzibilitate a acestor modele 
universale? de unde provine impresia că propunerile 
liberalismului modern sînt realmente “propuneri raţionale”, 
universal şi algoritmic aplicabile societăţilor modeme? 

Un prim răspuns este că aparenta plauzibilitate a 
opţiunilor liberale vine din cazurile tipice, exemplare, evocate 
în sprijinul lor, cazuri adecvate situaţiilor noastre tipice de 
viaţă, interpretărilor ce domină gîndirea şi sensibilitatea 
noastră, cazuri delimitate şi soluționate conform 
mentalităților noastre. Discutînd principiul tolerării opțiunilor 
individuale care nu dăunează nimănui altcuiva, sînt vizate 
situații simple, neproblematice, în care preferințele 
individuale, relativ izolate, atomizate, se manifestă fără a 
perturba alte fenomene sociale şi fără a atinge aspectele 
delicate, controversate, ale vieții unei comunități; omul a 
cărui libertate individuală este avută aici în vedere apare ca 
un individ care îşi cultivă propria grădină, fără a intra în 
contact, deci fără a afecta cu nimic, pe ceilalți - cîtă vreme 
lucrurile sînt percepute din această perspectivă a 
“individului-grădinar solitar”, nimic nu pare mai firesc decît a 
acorda fiecăruia această libertate, refuzul de a garanta astfel 
toleranța apărînd drept absurd. în realitate însă, situațiile de 


226 Iluziile liberalismului 


acest tip nu sînt numeroase şi nici caracteristice, ele nu 
epuizează nici pe departe gama cazurilor în care se regăseşte 
un membru al comunităţii. În cele mai multe cazuri, nu avem 
de-a face cu “grădinarii solitari”: tot ceea ce face un individ 
atinge direct sau indirect, mai mult sau mai puţin, 
comunitatea şi interesele celorlalţi; țesătura acestor atingeri 
şi influenţe este complicată, astfel că nu se poate determina 
cu exactitate existenţa sau inexistenţa unor daune aduse 
altora, şi mai ales proporţiile acestora - dăunează comunităţii, 
şi dacă da, în ce măsură, cel care refuză să-şi satisfacă 
serviciul militar (pe motive de conştiinţă, de ex.) sau cel caic 
refuză să depună o activitate socialmente utilă, deşi 
beneficiază de elemente ale confortului public (cel puţin de 
căile de transport, de apa potabilă etc.)? Dacă nu se poate da 
un răspuns clar la această întrebare, înseamnă că algoritmul 
liberal nu este aplicabil, comunitatea trebuind să-şi 
călăuzească atitudinea după alte considerente decît principiul 
maximei libertăţi egale sau al amplificării toleranţei. 

în discutarea principiului limitării intervenţiei statului în 
economie, este vizată situaţia super-simplificată în care 
întreprinzătorii îşi 
desfăşoară competiţia (ca nişte jucători angajaţi într-o partidă 
cu o anumită miză) în condiţii care nu necesită nici un fel de 
altă contribuţie exterioară decît supravegherea respectării 
regulilor de către un arbitru; statului i se atribuie tocmai 
această funcţie de control şi intervenţie specifică, funcţie cu 
caracter pur algoritmic, constînd în reacţii standardizate la 
nereguli standard apărute în conduita participanţilor la jocul 
economic. Există, bineînţeles, numeroase cazuri în care 
autoritatea publică se manifestă, şi trebuie să se manifeste, 
astfel, dar instaurarea modelului “statului-arbitru”, ca şi, cum 
aminteam mai sus, a modelului “individului-grădinar solitar”, 
reprezintă schematizări idealizante absolut derizorii faţă de 
complexitatea vieții comunitare. în fapt, competiția 
economică se desfăşoară de regulă în condiții sociale şi 
politice extrem de complicate, atît pe plan intern cît şi 

internaţional, astfel că elementele şi considerentele pur 
economice (de eficienţă, productivitate, legalitate economică) 
se amestecă permanent cu cele sociale (privind calitatea 
vieţii, ordinea socială şi acceptarea ei de către grupurile 
defavorizate economic etc.) şi politice (interesul naţional, 
interesele de grup, raporturile de forţă şi pericolele sau 
avantajele potenţiale ale anumitor structuri ale acestor 
raporturi); inserţia autorităţii de stat în economie este 
totdeauna marcată de. întreg acest complex de factori care se 
intercondiţionează şi interinfluenţează - ea urmăreşte nu doar 
atingerea obiectivului simplu al  garantării respectării 
“regulilor jocului economic”, ci atingerea unei situaţii-ţintă 
complexe, în care sînt satisfăcute mai multe tipuri diverse de 
interese politice, sociale, economice, generale sau locale, 
imediate sau de perspectivă. Ficţiunea liberală a 
statului ,„minimal' este lipsită de acoperire, atît sub aspect 
istoric cît şi sub aspect teoretic: statul,minimal', redus la 
funcţia de arbitru imparţial, nu a existat niciodată; instituţiile 
statale au jucat totdeauna roluri mult mai complexe, 
intervenind pentru atenuarea crizelor sociale, promovarea 
unor interese de grup prea influente pentru a putea fi 
ignorate, protejarea unor valori, prevenirea unor 
dezechilibre, cultivarea unor priorităţi etc. Este, desigur, 
evident că nu toate aceste intervenţii au fost salutare (fapt 
permanent reliefat şi uneori supralicitat de adepţii statului 
“minimal') dar, în acelaşi timp, este tot atît de limpede că 
liberalismul nu a ajuns niciodată să demonstreze că bilanţul 
final al intervenţiei statului în economie este, în ansamblu, 
negativ. 

Este, de altfel, implauzibil că un atare bilanţ ar fi practic 
realizabil, iar cît priveşte rezultatele sale, probabilitățile 
înclină către o imagine finală extrem de pestriță, cu 
nenumărate componente pozitive şi negative amestecate în 
mod inextricabil, o imagine destul de confuză pe care cu greu 
s-ar putea fundamenta un verdict global de condamnare 
finală şi irevocabilă a influenţei instituţiilor statale. 

Pe de altă parte, pretenţia că acesta este idealul pe care 
trebuie să-l încarneze autoritatea publică este lipsită de 
suport. Unicul ei fundament este ficţiunea “jocului economic’ 
văzut ca o competiţie izolată şi autonomă, ce nu necesită 
decît un arbitraj formal adecvat. Aşa cum este însă evident, 
economia este cu totul altceva decît un astfel de joc autonom; 
ea constituie un ansamblu foarte complex de activităţi, direct 
încastrate într-un mediu social şi spiritual divers, cuprinzător, 
dinamic. Drept urmare, toate rezultatele ‘jocului’ economic 
sînt puternic şi, adesea, direct influențate de evoluţii politice 
sau sociale, de evenimentele interne sau externe cele mai 
diverse (începînd cu evoluţii demografice cotidiene şi 
terminînd cu accidente excepţionale, cum ar fi cataclismele 
naturale), de tradiţii istorice, mentalități, condiţii culturale, 
ethosul comunitar, inovaţia tehnologică etc. Acesta este un 
adevăr extrem de banal, dar evocarea lui este necesară 
deoarece liberalismul îl escamotează şi mai ales, îi neglijează 
implicaţiile. Dacă încastrarea economiei în mediul uman 
complicat al unei epoci este incontestabilă, atunci tot 
incontestabil trebuie să fie şi faptul că asigurarea condițiilor- 
cadru pentru funcţionarea Jocului' economic presupune infinit 
mai mult decît supravegherea respectării mecanice a unui set 
de reguli formale, mult mai mult decît aplicarea unui algoritm 
de control şi intervenţie punitivă împotriva încălcărilor 
regulilor prestabilite. Ceea ce face statul, ca factor comunitar 
de intervenţie, este - pur şi simplu - să acţioneze pentru 
garantarea tuturor condiţiilor necesare desfăşurării normale 
a economiei, fie ele condiţii sociale, politice sau culturale, 
adică să cultive şi să apere, în măsura posibilităţilor, întreg 
acel mediu complex în care este încastrat ‘jocul’ economic şi 
de a cărui influenţă vitală depinde rezultatul său final. Or, 
acest rol indispensabil (pe care nu-l pot juca, cel puţin nu în 
întregime, “participanţii la joc, adică întreprinzătorii, 
consumatorii etc.) nu poate fi în nici un caz îndeplinit de 
fantomaticul ‘stat minimal’. 

Liberalismul radical ignoră aceste evidențe, cultivînd o 

confuzie periculoasă: aceea dintre coordonarea globală a 
economiei şi intervenţia în mediul global al economiei. 
Coordonarea globală a economiei de către stat (promovată de 
doctrinele radicale ale Stîngii) s-a dovedit într-adevăr a fi un 
mit autoritarist, în egală măsură iluzoriu şi periculos. Dar 
faptul - acum incontestabil - că autoritatea publică nu poate 
coordona, conduce, dirija activitatea economică în ansamblul 
ei nu trebuie confundat, aşa cum face în genere liberalismul, 
cu imposibilitatea şi indezirabilitatea intervenţiei autorităţii în 
mediul global al economiei. De fapt, statul a intervenit 
totdeauna în sistemul- cadru al activităţii economice, 
modificînd condiţiile spontan apărute în care se desfăşura ea; 
iar această intervenţie este inevitabilă, şi, dacă este corectă, 
poate avea rezultate pozitive pentru comunitate. A nega acest 
lucru înseamnă a presupune că activitatea economică se 
desfăşoară într-un vid istoric (nefiind în nici un fel 
dependentă de condiţii-cadru cu caracter politic, social, 
cultural), ceea ce este absurd, sau a pretinde că ea îşi 
reglează sau asigură singură, în mod automat, toate aceste 
condiţii - ceea ce este evident fals. Recunoaşterea faptului că 
succesul economic depinde de o multitudine de factori non- 
economici sau care nu pot fi controlaţi prin mijloace pur 
economice obligă la recunoaşterea necesităţii unor reglaje 
sau intervenţii în mediul global al activităţii economice, a 
unor acţiuni vizînd (dacă nu coordonarea generală a acestui 
mediu, cel puţin) stimularea apariţiei în cadrul său a 
componentelor dezirabile, a unor condiţii favorabile, precum 
şi prevenirea degradării acestui mediu. Drept urmare, deşi 
statul nu poate şi nici nu trebuie să coordoneze global 
economia sau mediul comunitar (politic, social, cultural) în 
care există ea, el poate şi trebuie să intervină în acest mediu 
global ori de cîte ori anumite condiţii necesare succesului 
economic nu pot fi create prin mijloace pur economice, dar 
pot fi create, sau cel puţin stimulate să se dezvolte, prin 
acţiuni instituţionale. Cum însă aceste condiţii nu sînt 
cuprinse într-o listă finită şi nu pot fi asigurate pe baza unor 

reţete standard de acţiune statală, ci sunt infinit variate şi pot 
fi generate sau stimulate să se constituie pe cele mai diverse 
căi, rezultă că tipurile şi cazurile de intervenţie a statului în 
mediul global al economiei sunt, la rîndul lor, infinit de 
diverse, în acord cu particularităţile locale, şi imprevizibile, 
ca şi contextele istorice în care se manifestă necesitatea lor. 
Aceasta înseamnă însă că acţiunea statală nu poate în nici un 
caz fi predeterminată algoritmic: nimic mai departe de 
realitatea socială şi economică vie, în continuă schimbare, 
marcată permanent de noi probleme sau priorităţi, dintre 
care multe (deşi cu siguranţă că nu toate!) reclamă 
intervenţia autorităţii publice, decît imaginea unui stat 
‘minimal’ care execută mecanic, algoritmic, invariabil, 
aceleaşi operaţii de supraveghere, arbitraj şi sancţionare, pe 
baza unui set predeterminat de reguli de procedură (reguli 
“ale jocului’). Ceea ce se cere instituţiilor statale, şi ceea ce, 
de altfel, ele fac dintotdeauna, este să intervină mereu, în 
condiţii noi, pentru a adapta elemente ale mediului global al 
economiei la cerinţele, mereu noi, ale acesteia; intervenţia, 
date fiind aspectele de noutate permanentă, nu poate fi 
standardizată şi algoritmică. lar dacă ea s-a dovedit deseori 
ineficientă sau chiar catastrofală, o parte din explicaţie (deşi 
cu siguranţă că nu întreaga explicaţie!) trebuie căutată şi în 
dificultatea găsirii unor mijloace de intervenţie noi, adaptate 
la problemele noi ridicate în mediul global al economiei. Unul 
dintre motivele importante pentru care acţiunea statului în 
economie eşuează atît de frecvent este acela că ea nu este 
standardizabilă şi algoritmică, aşa cum pretinde liberalismul; 
dificultăţile cu care se confruntă economia, condiţiile noi pe 
care activitatea trebuie să le înfrunte, sunt imprevizibile - la 
fel sunt şi intervenţiile pe care autoritatea trebuie să le 
iniţieze pentru a face ceea ce comunitatea aşteaptă de la ea: 
anume, să asiste ‘jocul’ economic, stimulînd anumite condiții- 
cadru pentru succesul său. 

Trebuie admis faptul că există cazuri speciale şi situaţii 
particulare în care simplificările şi idealizările operate de 

liberalism sunt justificate; există, cu alte cuvinte, şi cazuri în 
care modele ca 'individul-grădinar izolat’ sau 'statul-arbitru' 
al unui joc sunt aplicabile. Cu privire la asemenea exemple 
fericite, invocarea unor algoritmi (privind stabilirea distincţiei 
public-privat sau a limitelor intervenţiei statale) nu este nici 
inutilă, nici deplasată; aici reţetele liberale pot fi funcţionale. 
Dar atari 'confirmări' ale doctrinei liberale nu dau, de fapt, 
dreptate, în ansamblu, acestei doctrine, şi aceasta pentru mai 
multe motive. 

în primul rînd, algoritmii politici propuşi de liberalism 
funcţionează doar în anumite cazuri bine determinate, fără a 
atesta o caracteristică generală a aranjamentelor sociale, 
adică fără a conduce la concluzia că, în general, problemele 
comunitare sunt susceptibile de rezolvări algoritmice. E 
incontestabil că în anumite situaţii particulare, în contexte 
specifice, anumiţi algoritmi sunt funcționali, putînd determina 
cu relativă precizie modul de aplicare a anumitor libertăţi 
democratice, de asigurare a unor drepturi, de realizare a unor 
distincţii etc. însă de aici şi pînă la posibilitatea generală de a 
determina algoritmic spaţiul libertăţilor individuale, de a 
asigura condiţiile operaţionale ale toleranţei sau de a fixa 
practic limitele intervenţiei statale este o distanţă infinită. 

Acolo unde algoritmele de tip liberal funcţionează, aceasta 
se datorează existenţei a nenumărate elemente de consens 
public tacit, unei culturi comune, împărtăşite, ce permite 
acordul asupra interpretării necesare, comune, a principiilor 
operaţionale; se datorează unei multitudini de condiţii locale, 
a căror listă completă nici nu este de regulă cunoscută, care 
permit aplicarea neproblematică a 'reţetei' sau ‘modelului’ 
propus; unui context special, de obicei unic şi irepetabil, ce 
face ca algoritmul să fie bine adaptat situaţiei, eficace, 
independent de variațiile posibile care ar crea dificultăţi. 

Drept urmare, adevărata explicaţie a succesului politic - de 
garantare a toleranţei, de asigurare a unor drepturi, de 
restringere a intervenţiei statale - e pur istorică... ea vine din 
conjuncturi specifice, evoluții locale, succesiuni de 


232 Iluziile liberalismului 


evenimente particulare, care dau, la un moment dat şi într-un 
loc anume, aplicabilitate şi eficacitate algoritmilor, dar 
nicidecum din secvenţe generale de operaţii, acţiuni, acte 
care s-ar putea reproduce deliberat, conform unor principii 
sau reţete inventate de politicieni. 

Orice algoritm de tipul celor propuse de liberalism, ca şi de 
orice altă mişcare doctrinară, va apărea infinit de plauzibil în 
condiţiile locale din care s-a inspirat, în situaţiile privilegiate 
în care sunt întruniţi factorii favorabili, ori în cazurile 
neproblematice (sau în schemele simplificate evocate de 
promotorii săi) dar el rămîne negeneralizabil. Nu i se pot 
determina complet condiţiile de aplicabilitate, deoarece nu se 
cunosc niciodată toate elementele de context care au 
favorizat 
eficacitatea sa; mai mult, chiar în cazurile în care a fost 
aplicat cu succes, nu se ştie niciodată cînd şi unde algoritmul 
va înceta să fie aplicabil - nu se poate prevedea deloc 
momentul în care elemente noi vor face neoperante schemele 
de genul  ttolerarea tuturor actelor  nedăunătoare! 
sau „limitarea acţiunii publice la arbitraj şi control al 
respectării regulilor jocului’. Căci, dacă elemente de fundal 
diverse şi conjuncturi complicate au creat situaţia favorabilă 
şi consensul necesar unui aranjament social ca limitarea 
intervenţiei statale, sau unor valori ca toleranța, nu putem şti 
niciodată exact toate condiţiile necesare implicate în aceste 
conjuncturi şi deci nu putem şti cînd situaţia s-a schimbat 
îndeajuns de mult, iar consensul s-a diminuat destul de grav, 
pentru a face aranjamentele sau algoritmele respective 
revolute. 

ILUZIA FUNDATIONALISTĂ 


“întreaga organizare a guvernării devine o 
chestiune de oportunitate. (...) ştiinţa de a 
clădi un stat, sau de a-l renova, nu este o 
ştiinţă care să poată fi predată a priori.” 
Edmund BURKE 


Liberalismul este un  fimdafionalism. Sub influenţa 
raționalismului clasic şi a modelului axiomatic al cunoaşterii 
certe, acest mod de gîndire şi practică politică este înclinat 
să presupună că, la fel cum o cunoaştere autentică se 
bazează pe adevăruri incontestabile, un mod raţional de viaţă 
comunitară trebuie să se bazeze pe o fundaţie de 
nezdruncinat. Drept rezultat, efortul său teoretic este 
îndreptat spre găsirea sau construirea de fundaţii ‘raționale’ 
pentru anumite aranjamente sociale considerate ideale sau 
cel puţin optime. Contractul social era o atare fundaţie, pe 
care trebuia să se sprijine întreaga existenţă comunitară. 
Principiile liberale - principiul maximei libertăţi egale, 
principiul supremaţiei legii etc. - sunt şi ele fundaţii 
abstracte, normative, pentru aranjamente sau conduite 
politice (pentru non- interferența statului în viaţa privată, 
pentru maximizarea libertăţii individuale, pentru limitarea 
puterii personale a reprezentanţilor autorităţii şi aşa mai 
departe). 

Acest ataşament faţă de ideea fundamentelor raţionale ale 
vieţii sociale trădează convingerea liberală că ar exista 
anumite forme de viaţă comunitară, anumite aranjamente şi 
conduite politice, care beneficiază de o raționalitate 

intrinsecă: tot ceea ce are o fundaţie raţională poate fi privit 
drept intrinsec raţional. Aranjamentele sociale apărate de 
liberalism apar, bineînţeles, drept exemple paradigmatice de 
aranjamente intrinsec raţionale, în timp ce aranjamentele 
criticate de liberali apar ca fiind lipsite de fundament 
raţional. De aici se degajă 

impresia că formele de viaţă comunitară ar putea fi împărţite 
în general, adică fără nici o referire la factori istorici, ‘locali’, 
în forme de viaţă ‘raționale’ (sau, cum se exprimau liberalii 
secolelor XVII şi XVIII, conforme “'naturii') şi forme de viaţă 
“iraționale” (neconforme “naturii'): există tipuri de ordine 
‘naturale’ şi tipuri de ordine 'nenaturale', deci ‘raționale’ şi 
“neraţionale'. Ceea ce nu se afirmă, dar de obicei se 
subînţelege, este că aranjamentele naturale ar trebui 
generalizate (fiind intrinsec raţionale, ele au valabilitate 
universală) iar cele nenaturale eradicate pretutindeni (ca 
iraționale, ele nu pot avea nici o aplicabilitate). Acest mod de 
a vedea ilustrează o formă de raționalism universalist, 
anistoric, proprie liberalismului, detectată şi caracterizată 
parţial de Michael Oakeshott în cartea sa Raționalismul în 
politică. 

Ataşamentul liberal pentru fundamente raţionale nu este 
deloc de natură să surprindă. Aşa cum s-a remarcat, 
liberalismul este un vlăstar al iluminismului raţionalist, al 
cărui proiect magistral viza aşezarea întregii vieţi umane, o 
dată pentru totdeauna, pe baze raţionale. Proiectul 
raţionalist nu mai reprezintă de mult o temă de actualitate, 
dar fundaţionalismul a continuat să se manifeste sub diferite 
forme. 

Una dintre cele mai importante forme de fundaţionalism, 
care a dominat gîndirea teoretică pe tot parcursul primei 
jumătăţi a secolului XX, a fost tendinţa de a identifica 
raționalitatea unei construcţii umane cu existenţa unei 
fundaţii explicite şi ‘de nezdruncinat'. Exemplul paradigmatic 
de raționalitate teoretică părea a fi sistemul axiomatic, în 
care întregul edificiu intelectual se sprijinea pe certitudini 

explicite (axiome), a căror acceptare se prezintă drept 
inevitabilă. Modelul construcţiei axiomatice i-a urmărit pe 
gînditorii europeni, inclusiv pe unii dintre fondatorii gîndirii 
politice moderne, începînd din secolul XVI, punîndu-şi 
amprenta şi pe teoriile liberale. Principiile fondatoare 
teoretizate de gînditorii liberali trebuiau să funcţioneze 
analog  axiomelor unei construcţii teoretice, conferind 
soliditate definitivă modelului politic al liberalismului şi 
mentalităților asociate acestui model. De aici provine 
pasiunea liberală pentru principii. 

Liberalismul caută totdeauna principii, aşa cum sînt 
principiul maximei libertăţi egale, al supremaţiei legii, al 
minimizării interferenţei statului şi aşa mai departe. El 
propune distincţii principiale, cum ar fi 
cea dintre public şi privat sau dintre egalitate juridică şi 
egalitate socială. Ca şi cum principiile ar fi ceea ce este 
important; ca şi cum aranjamentele sociale s-ar baza pe 
principii, ca şi cum principiile ar putea crea consensul. în 
spatele acestei pasiuni pentru principii  subzistă 
presupunerea că societatea ar putea fi fundamentată pe idei 
raţionale, desigur o dată ce acestea ar fi găsite - este încă o 
moştenire a raționalismului iluminist, a încrederii în 
posibilitatea de a reconstrui societatea pe baza unui proiect 
general, dovedit ca 'raţional'. 

De fapt, ce este în neregulă cu principiile? De ce ar trebui 
condamnată această pasiune liberală pentru principii? 
Principiile sînt foarte bune, dar numai atunci cînd 
funcţionează foarte bine; iar ele funcţionează numai atunci 
cînd există un complicat şi amplu consens public asupra lor. 
Trebuie, mai întîi, să existe consens asupra înțelesului unui 
principiu; apoi, să existe consensul asupra valabilității sale; 
în sfîrşit, un consens asupra modului de aplicare al unui 
principiu (unde? cînd? cum? în ce măsură? se va aplica el). 

Liberalii cred în raționalitatea anumitor principii 
(principiul maximei libertăţi individuale egale; principiul 
autoreglării spontane a economiei; principiul reducerii la 

minim rolul statului; principiul reducerii dreptăţii la 
legalitate etc.) şi cer realizarea consensului social asupra lor 
- cu alte cuvinte, pentru ei principiile raţionale determină sau 
comandă consensul. Dar, de fapt, valoarea şi valabilitatea 
principiilor este determinată de consensul public. Nu 
aranjamentele sociale raţionale (bazate pe principii, legi, 
instituţii) determină ordinea şi organizarea raţională a 
treburilor omeneşti, ci, dimpotrivă, existenţa unei ordini 
sociale raționale dă sens şi valabilitate practică 
aranjamentelor instituite deliberat. Edmund Burke, 
fondatorul gîndirii conservatoare, semnala că “Moravurile 
sînt mai importante decît legile. De moravuri depind, în mare 
măsură, legile”. Cu alte cuvinte, nu legile şi principiile 
creează dreptatea şi moralitatea, ci dreptatea şi moralitatea 
(consensul asupra a ce este drept, legal, moral) dau sens, 
valoare şi aplicabilitate legilor şi principiilor. 

Instituţiile şi aranjamentele politice nu trebuie să creeze 
consensul raţional, ci să fie expresia acestui consens, căci 
“instituţiile politice nu slujesc la stabilirea ascendenţei 
regulilor în societate, ci numai la înregistrarea acestei 
ascendenţe sau la aplicarea ei în amănunt."(George 
Santayana). 

Cel mai raţional, mai bine întemeiat şi mai imparţial 
principiu (nou) devine inoperant în absenţa elementelor de 
context (social, cultural, moral) care să furnizeze consensul 
multiplu necesar aplicării sale: binecunoscutul principiu 
liberal al maximei libertăţi egale funcţionează numai în 
contextele în care tradiţii sociale şi culturale comune au 
condus la un amplu consens asupra a ce înseamnă “încălcare 
a libertăţii”, “exercitare de constrîngeri' asupra altora sau 
‘daune’ aduse altora; acolo unde nu există tradiţiile necesare, 
unde subzistă disensiunile de fond, principiul ‘rațional’ nu 
mai are nici o aplicabilitate. Ideile extremiste reprezintă o 
manifestare a libertății individuale de expresie sau 
ameninţarea (deci vătămarea intereselor) altora? Pedeapsa 
capitală este un mijloc legitim de apărare a celorlalţi sau o 

încălcare a dreptului la revizuire judiciară şi reabilitare a 
individului? Avortul este o afirmare a libertăţii femeii sau o 
încălcare a dreptului la viaţă al copilului? În toate aceste 
cazuri, ca şi în nenumărate altele, principiul “raţional! îşi 
pierde orice valoare pentru că tradiţia nu a creat consensul 
asupra înţelesului şi aplicabilităţii sale. Iar atunci cînd el 
poate fi aplicat cu succes, aceasta se datorează nu 
principiului în sine, valabilităţii sale universale, ci 
consensului public subiacent care permite funcţionarea lui. în 
orice caz, deci, cheia succesului rezolvării ‘raționale’ a 
problemelor oamenilor stă în cultura politică şi morală 
comună, fixată prin tradiţie, care furnizează cadrul 
indispensabil funcţionării principiilor, normelor, regulilor şi 
instituţiilor; ea nu stă în abstracţiile însele sau în 
aranjamentele deliberate făcute pe baza acestor abstracții. 
Liberalismul, ca şi, de altfel, social-democraţia (doctrine 
politice ale modernităţii, nu întîmplător cu rădăcini comune 
în proiectul raţionalist al iluminismului), pledează pentru 
aşezarea vieții comunitare pe bazele aranjamentelor 
‘raționale’ deliberate - instituţii, structuri de organizare, 
reglementări normative, juridice, politice sau morale - 
deduse din abstracții intelectualiste: principii, idealuri, teorii. 
Adevărata fundaţie a societăţii sînt însă fonnele de viaţă, de 
sensibilitate şi atitudine fixate prin tradiţie, care susţin 
consensul public necesar oricărui aranjament deliberat; acolo 
unde această fundaţie lipseşte, toate aranjamentele 
‘raționale’ impuse voluntar, toate ideile 
sau valorile promovate deliberat eşuează, reducîndu-se la 
simple “forme fără fond’. 

Un alt aspect important al chestiunii este că principiile 
‘raționale’ propuse de liberalism sau de alte doctrine politice 
au valabilitate limitată şi locală: nu numai că nu ştim dacă ele 
vor reuşi şi în viitor să rezolve probleme de tipul celor pe 
care le-au rezolvat anterior, dar nici măcar nu cunoaştem 
complet ansamblul de conjuncturi şi condiţii particulare care 
au contribuit la succesul lor, în fiecare caz în parte din 

trecut. Noi ştim că ele s-au bucurat uneori de succes, dar nu 
cunoaştem niciodată ansamblul factorilor specifici, locali, 
care au jucat un rol vital în succesele respective. Drept 
urmare, nu putem reproduce aceşti factori benefici, nu putem 
asigura ‘mediul’? sau ‘contextul’ necesar succesului 
principiilor şi deci nu ne putem conduce după ele. Cei care 
îmbrăţişează necondiţionat asemenea principii, acordîndu-le 
valoare canonică şi sperînd în reeditarea succesului lor, o fac 
dintr-o incapacitate de a judeca fiecare situaţie particulară în 
parte şi de a găsi soluţiile specifice potrivite în fiecare 
asemenea situaţie - aceştia comit eroarea, tipică unui 
raţionalism dogmatic, de a crede în soluţii-tip la probleme- 
tip, în aranjamente cu valabilitate necondiționată şi, în cele 
din urmă, în panacee, chei universale şi adevăruri magice. 

De fapt, esenţiale nu sînt principiile, ci consensul. Nu 
principiile creează consensul, ci consensul permite stabilirea 
unor principii. Zadarnic afişăm principiul distincţiei între 
public şi privat, dacă nu există consens asupra locului unde 
trebuie să cadă graniţa dintre public şi privat. Esenţial nu 
este principiul instaurării acestei distincţii de ordin general, 
ci acordul membrilor comunităţii asupra a ce trebuie să cadă 
în sfera publică şi ce trebuie să rămînă în sfera privată. 
Analog, esenţială nu este găsirea unei idei generale de 
dreptate, ci consensul social asupra a ce e drept şi nedrept, 
nu o idee principială despre .statul minimal’ ci consensul 
asupra a ce trebuie şi ce nu trebuie să facă autoritatea 
publică, şi aşa mai departe. 

Or, cum consensul are, evident, caracter istoric şi local, 
fiind totdeauna relativ la o comunitate determinată şi la un 
moment bine determinat, încercarea de a-l fixa prin 
postularea unor principii de ordin general nu are sorţi de 
izbîndă. 

Din acest punct de vedere, eroarea gîndirii liberale poate 
fi localizată într-un relativism inconsecvent'. Liberalismul 
pleacă de la recunoaşterea relativităţii ideilor individuale de 
Bine, Fericire, Dreptate; dar el nu mai recunoaşte şi 

relativitatea aranjamentelor sociale menite să răspundă 
adecvat acestei relativităţi individuale. Strategia sa este de a 
proteja relativitatea preferințelor individuale prin postularea 
unui scop unic şi absolut al statului (şi în fond, al vieţii 
comunitare): acela de apărare a libertăţii individuale. Ideea 
sa contradictorie (neafirmată explicit, dar permanent pusă la 
lucru) este “nimic nu este absolut; libertatea este absolută” - 
situaţie în care argumentul raţional în favoarea libertăţii 
dispare, iar libertatea însăşi devine simpla expresie a unei 
“pofte insaţiabile de a trăi după plac” (citatele, ca şi 
concluzia, aparţin lui Allan Bloom, autorul faimoasei lucrări 
de critică a mentalităților The Closing of The American Mind, 
Simon and Schuster, 1987). Pentru a conserva libertatea 
opţiunilor din sfera privată, liberalii încearcă să fixeze 
definitiv o distincţie între privat şi public care să garanteze 
intangibilitatea opţiunilor personale; aici ei reacţionează ca şi 
cum, în ciuda relativităţii tuturor preferințelor individuale, 
aranjamentul social ce răspunde acestei situaţii ar putea fi 
absolut: ca şi cum s-ar putea defini fără drept de apel locul 
unde trebuie să cadă graniţa dintre public şi privat. 

Dar relativitatea preferințelor individuale şi variabilitatea 
lor temporală indică nu doar necesitatea unei distincţii 
public-privat (menite să  acomodeze aceste preferinţe 
diverse); ea dovedeşte şi imposibilitatea consensului asupra 
unei singure (şi definitive) graniţe între public şi privat. 
Relativitatea preferințelor nu afectează doar opţiunile vizate 
de distincţie, ci şi distincţia însăşi; cu alte cuvinte, lucrurile 
nu pot fi atît de simple cum le prezintă liberalismul: întrucît 
avem preferinţe diferite, va trebui să respectăm cu 
rigurozitate graniţa public-privat”. Problema este că avem 
preferinţe atît de diferite încît nu cădem de acord nici măcar 
asupra locului unde, şi a felului cum, trebuie trasată această 
frontieră. Din acest motiv, un principiu general care 
reglementează distincția public-privat este de fapt 
inutilizabil. Diferiţi oameni, sau chiar aceeaşi oameni, în 
contexte or momente diferite, vor trasa în mod diferit această 

1 Vezi, în acest sens, şi Dewey, The Future of Liberalism. 
vor admite principiul pe care se bazează ea); ca atare, 


singurul element important pentru supraviețuirea normală a 
vieţii comunitare va fi (nu existenţa unui principiu, ci) 
existenţa unui consens asupra a ceea ce trebuie să cadă în 
sfera publică şi a ceea ce trebuie să rămînă în sfera privată. 

Aşadar, simţul relativităţii lucrurilor omeneşti trebuie să 
ne facă receptivi nu numai la importanţa aplicării unei 
distincţii între public şi privat, ci şi la inevitabila labilitate a 
acestei distincţii. Or, dacă frontiera dintre public şi privat 
este ea însăşi relativă, deplasabilă, atunci speranţele liberale 
în posibilitatea fundării ordinii politice pe un principiu care 
fixează această frontieră (aşa cum se aşteaptă să fie 
principiul maximei libertăţi compatibile cu libertatea tuturor 
celorlalţi), precum şi  clamările liberalismului contra 
intervenţiei statale (sau a instituţiilor publice), devin fără 
sens. Tot aşa cum graniţa dintre public şi privat este mobilă, 
şi limitele zonei de acţiune a statului (instituţiilor publice) 
sînt mobile: tot aşa cum locul unde cade acea graniţă 
depinde de consensul comunitar, limitele exacte ale 
intervenţiei publice vor trebui să exprime acelaşi tip de 
consens; zona de intervenţie a statului este deplasabilă, ea se 
a extinde, în mod inevitabil, atît cît membrii comunităţii vor 
voi să o extindă. Chestiunea privind locul unde trebuie să se 
oprească acţiunea publică (pentru 9 lăsa libertate de 
manevră iniţiativei private) este o chestiune pur pragmatică, 
rezolvabilă numai local şi temporar, pe baza opţiunilor 
specifice fiecărei comunităţi sau fiecărui grup; nici un fel de 
principiu general nu o poate reglementa. 

Liberalii vor obiecta, desigur, că absenţa unei norme 
generale şi recunoaşterea rolului decisiv al consensului sînt 
susceptibile să conducă, într-o formă sau alta, la o capitulare 
în faţa tiraniei majorităţii: ce deosebire mai există între 
dictatul majorităţii şi supremaţia consensului majorităţii? 

Este foarte adevărat că aici reapare pericolul tiraniei 
majorităţii, dar aceasta nu arată decît naivitatea iluziei 
liberale că dictatul majorităţii ar putea fi prevenit prin 
adoptarea unor principii fundamentale. Cum sensul 
operaţional al principiilor este determinat tot de consensul 
majorităţii, este nejustificată speranţa că principii bine alese 
ar putea elimina pericolul supremației  consensului 
majorității. De fapt, într-un sistem politic de tipul celor 
moderne, axat pe principiul autorității 
majorității, puterea consensului majoritar nu poate fi 
diminuată prin fixarea unor principii, deoarece principiile nu 
sînt niciodată mai bine fixate (şi deci mai pline de autoritate) 
decît decizia bazată pe un înalt grad de consens: chiar şi ceea 
ce este fixat printr-o Constituţie poate fi modificat dacă o 
majoritate suficient de semnificativă doreşte acest lucru. 

Situaţia este analogă cu cea care ne este familiară din 
filozofia ştiinţei: este nejustificată speranţa ca principiile 
fundamentale, adoptate o dată pentru totdeauna ca axiome 
sau legi teoretice de bază ale unei discipline, să poată 
preveni supremația  consensului majorității membrilor 
comunităţii de specialişti, limitînd puterea de decizie a 
acestora; cum decizia privind valabilitatea - şi deci 
supraviețuirea - principiilor depinde tot de consensul 
specialiştilor, este iluzorie credinţa fundaţionaliştilor că 
anumite cadre teoretice de bază ar putea fi sustrase deciziei 
libere bazate pe acest consens, deci puse la adăpost de 
eventuale fluctuații de opinie viitoare, sau chiar eternizate. în 
realitate, aşa cum au insistat în a doua jumătate a secolului 
nostru mai mulţi filozofi ai ştiinţei (dintre care cel mai 
cunoscut este probabil americanul W.V.O. Quine), nici un 
element al construcţiei teoretice nu este şi nu poate fi sustras 
definitiv oricărei revizuiri; dacă circumstanţele o cer, chiar 
elementele ‘centrale’ (fundamentale) ale construcţiei pot fi 
modificate, iar decizia privind modificările necesare are 
exclusiv un caracter pragmatic şi “'local'. Chiar dacă 
elementele ‘centrale’ au o poziţie foarte bine consolidată, nici 

un “principiu fundamental' aflat printre acestea nu este pus 
definitiv la adăpost de revizuire; comunitatea de specialişti 
modifică mai greu aceste principii, deoarece schimbarea lor 
atrage după sine transformări ample ale întregii construcţii, 
dar considerentele pragmatice impun totuşi uneori şi 
asemenea modificări. Decisiv, în acest sens, rămîne 
consensul comunitar asupra a ceea ce este convenabil, 
necesar, util în circumstanţele date (consens bazat pe 
amintitele considerente), şi nu statutul ‘fundamental’ al 
principiilor ‘raționale’ ce susţin construcţia teoretică. 

La concluzii similare a condus şi redutabila interpretare a 
ştiinţei avansată de Thomas Kuhn în faimoasa sa carte 
Structura revoluțiilor ştiinţifice. Kuhn arată că principiile la 
care aderă o comunitate 
ştiinţifică nu reprezintă decît o parte din ansamblul de 
elemente care definesc consensul intelectual propriu acestei 
comunităţi, şi argumentează pe larg faptul că acest consens 
constituie adevăratul fundament al activităţii creatoare a 
membrilor ei. Contrar convingerilor  fundaţionaliste 
tradiţionale, nu raționalitatea principiilor teoretice (a 
fundaţiei teoretice) obligă comunitatea la consens, ci, 
dimpotrivă, consensul comunităţii asupra valabilităţii acestor 
principii le face pe acestea să apară drept ‘raționale’, 
indubitabile, fundamentale. Kuhn insistă, într-o pledoarie 
extrem de puternică, devenită acum clasică, că principiile 
teoretice în sine nu se pot impune drept ‘raționale’ unei alte 
comunităţi, caracterizată de un alt tip de consens (avînd un 
alt fel de a vedea). Aşadar, 'raţionalitatea' principiilor 
fundamentale (şi deci forţa lor constrîngătoare) este 
dependentă de existenţa consensului comunitar, şi nicidecum 
invers. Preeminenţa consensului membrilor comunităţii faţă 
de ‘soliditatea’ fundațiilor înseamnă însă sfîrşitul strategiilor 
fundaţionaliste, care, chiar dacă nu dispar definitiv din scenă, 
îşi pierd semnificaţia filozofică majoră, deoarece nu se mai 
pot prezenta ca alternative atrăgătoare de construcţie şi 
creaţie comunitară. 

Prăbuşirea fundaţionalismului chiar şi în domeniul 
ştiinţelor exacte - cel mai potrivit, totuşi, pentru o abordare 
axată pe “fundamente raționale’, aşa cum sunt axiomele, 
legile sau principiile generale - nu poate decît să pledeze în 
favoarea concluziei că fundaţionalismul este în genere 
revolut; gîndirea secolului XX s-a disociat net de ideea 
posibilităţii de a aşeza anumite construcţii (cognitive, morale 
sau politice) pe “baze raţionale, sigure şi definitive’. 


încrederea liberalilor în fundaţionalism vine şi din 
importanţa exagerată pe care o dau ei aranjamentelor 
publice deliberate, ‘tehnice’, în detrimentul altor elemente 
ale vieţii comunitare (convingeri, tradiţii de comportament, 
opţiuni valorice) care nu pot fi instalate artificial prin 
intermediul unei politici intenţionate. Liberalismul tinde să 
presupună că aranjamente ‘artificiale’ cum sunt principiul 
maximei 
libertăţi egale, statul minimal sau chiar piaţa liberă, odată 
“implementate' corespunzător, ar funcţiona neproblematic “la 
parametrii proiectaţi' şi ar asigura ‘fundația’ necesară 
modului de viaţă propus de liberalism. Această presupunere 
se sprijină însă pe aceeaşi eroare tipică ce constă în 
ignorarea sau subestimarea contextului necesar funcţionării 
aranjamentelor sau instituţiilor create deliberat. 

Aşa cum s-a amintit mai sus, nici chiar mecanisme 
economice ‘obiective’ - piaţa liberă, de exemplu - nu 
funcţionează efectiv şi adecvat în absenţa unui anume cadru 
(nu doar juridic, ci şi) cultural (de mentalități şi atitudini), de 
tradiţii comportamentale, etc. Dar şi în cazul altor 
aranjamente “ideale' de tip liberal contextul cultural- 
comportamental joacă un rol vital. Statul minimal - care nu 
numai că nu impune, dar nici măcar nu propune un ideal de 

Bine omenesc cetăţenilor săi, lăsînd pe fiecare să urmărească 
propriul său Bine în cadrul unui joc’ comun ale cărui reguli 
de procedură (vizînd, în principal, nevătămarea altora) 
trebuie respectate de toată lumea - nu-şi poate îndeplini 
misiunea de “arbitru neutru’ al ‘jocului’ social într-o 
comunitate ai cărei membri sunt caracterizați de dogmatism 
şi intoleranţă; existenţa unei atitudini populare de scepticism 
faţă de idealuri, adevăruri supreme sau imperative absolute, 
şi îngăduinţă faţă de valorile şi convingerile celorlalţi 
constituie o condiţie necesară a existenţei statului minimal 
(Brian Barry, How Noi To Defend Liberal Institutions, în voi. 
Liberalism and The Good). 

Realizarea acestui cadru cultural indispensabil, ca şi, de 
altfel, întrunirea unor condiţii social-politice interne şi 
internaţionale favorabile funcţionării statului minimal, nu mai 
este însă o sarcină ‘tehnică’ pe care politica liberală 
conştientă să o poată îndeplini într-o perioadă determinată de 
timp, prin eforturi organizate; ca atare, liberalii nu pot așeza 
fundaţiile societăţii pe care o preconizează, construind statul 
minimal şi, totodată, asigurînd contextul necesar acţiunii lui. 
Nu aranjamentul ‘rațional’ deliberat propus de doctrina 
liberală (statul minimal, principiul toleranţei), ci mai curînd 
contextul cultural şi social preexistent se dovedeşte deci a 
constitui adevărata ‘fundație’ a societăţii liberale; este însă 
vorba de o fundaţie care se dezvoltă treptat, prin evoluţii 
spontane, sau, cel puţin, necontrolabile la nivel global, ceea 
ce subliniază caracterul iluzoriu al fundaţionalismului politic 
liberal: politica deliberată, călăuzită de anumite idealuri 
raţionaliste şi de aranjamente 'optime', nu poate cîtuşi de 
puţin aşeza fundaţiile dorite, care se nasc sau nu, funcţie de 
o multitudine de factori, dintre care doar prea puţini pot fi 
controlaţi conştient. 

Fundaţia unei societăţi pluraliste şi tolerante constă de 
fapt într-o fericită întîlnire de factori culturali, economici şi 
sociali favorabili pluralismului şi toleranţei; aranjamentele 
raţionale apărate de liberalism nu au caracter fundaţional, ci, 

mai curînd, reprezintă ele însele răspunsuri politice 
constructive date situaţiei definite de această întîlnire de 
factori. Ceea ce politica poate face este doar să dea 
răspunsuri (mai mult sau mai puţin adecvate) la situaţii 
complexe specifice; este o iluzie iluminist-raţionalistă că ea 
ar putea pune înseşi bazele unui tip de societate, asigurînd 
structurarea ei optimă. Succesul economic global, 
supremaţia legii, democraţia autentică, dreptatea socială, 
toleranța şi pluralismul, capacitatea de a progresa sunt, 
toate, obiective umane prea vaste, prea complexe şi prea 
divers condiţionate (de o multitudine de factori incontrolabili) 
pentru ca atingerea lor să poată fi asigurată prin /undații 
aşezate conştient de o anumită politică (liberală sau de orice 
alt tip). Politica poate numai stimula evoluţia unora dintre 
aceşi factori într-o direcţie sau alta, fără însă a fi vreodată în 
situaţia de a aşeza definitiv lucurile pe 'linia corectă’, adică 
pe cea care duce (ca o linie ferată cu un unic punct terminus) 
la obiectivul dorit; contrar faţă de ceea ce credeau nu numai 
doctrinarii liberali, ci şi doctrinarii comunismului, politica nu 
pune fundaţiile unei societăţi - ci doar răspunde, mai bine 
sau mai rău, situaţiei create prin acţiunea multor factori ce 
împreună alcătuiesc adevărata fundaţie a societății 
respective. 

O politică liberală bine gîndită poate, cu siguranţă, 
contribui mult la dezvoltarea unei societăţi care să 
corespundă aspirațiilor membrilor ei; dar prima condiţie 
pentru materializarea acestei contribuţii este, probabil, 
abandonarea iluziei şi pretenţiei arogante că această politică 
ar putea aşeza ‘fundațiile de granit’ necesare respectivei 
societăţi. 

x 


Obsesia fundaţionalistă transpare şi în tentativa liberală 
de a fundamenta întregul sistem de organizare şi mod de 
viaţă comunitar pe drepturile individuale ale membrilor 

comunităţii. Liberalismul este o concepţie axată pe şi 
orientată spre drepturi: obligaţiile sau îndatoririle sunt luate 
în considerare numai în măsura în care îndeplinirea lor 
asigură satisfacerea drepturilor individuale (obligaţia de a 
respecta spaţiul privat al altui individ este subordonată 
scopului de a asigura fiecăruia dreptul la libertate personală, 
spre exemplu). Premisa este existenţa unor drepturi 
‘naturale’, inalienabile, ale fiecărui individ; nu se presupune 
însă, simetric, şi existenţa unor obligaţii naturale. Iar 
tendinţa permanentă a gîndirii liberale este de a maximiza 
drepturile şi a minimiza obligaţiile individuale, pe baza unei 
supoziţii ascunse - că libertăţile sunt bune în sine, în timp ce 
constrîngerile sunt un rău necesar care trebuie redus la 
minim - din care decurge permisivitatea şi chiar anomia de 
care este adesea făcut responsabil liberalismul. 

S-a arătat deja că o concepţie politică coerentă şi solid 
întemeiată nu se poate fundamenta exclusiv pe drepturi (J. 
Raz, The Morality of Freedom, cap.7,8; a se vedea şi 
prezentarea lui J. Gray, The Enlightenment's Wake, cap. 6). 
Dar cel mai important aspect al problemei îl constituie 
probabil asimetria dintre statutul (fundamental) al 
drepturilor şi cel (subordonat) al îndatoririlor, rezultat al unei 
subestimări a rolului acestora din urmă. 

Liberalismul idealizează drepturile şi minimalizează 
semnificația obligațiilor pe baza convingerii că drepturile 
(bune în sine) sunt fertile şi permit dezvoltarea personalității 
umane, în timp ce obligațiile (constrîngeri, deci ceva 
eminamente rău) sunt esențialmente sterile şi încorsetează 
afirmarea  individualităţii. Ca atare, obligaţiile sunt 
recunoscute drept raţionale şi utile numai atunci cînd apar 
drept necesare garantării drepturilor. Această convingere 
este însă greşită. Drepturile nu sunt bune în sine şi 
întotdeauna, ci doar atunci cînd exercitarea lor duce la 
rezultate pozitive; analog, îndatoririle nu sunt un 
rău în sine, ci reprezintă un rău cînd stînjenesc dezvoltarea, 
şi un bine cînd stimulează dezvoltarea individualităţii. Acest 

din urmă aspect scapă însă, de regulă, gîndirii liberale, care 
neglijează rolul constructiv, stimulator, al constrîngerilor. 
Evidenţierea influenţei pozitive, fertile, a constrîngerii a fost 
făcută în general de conservatorism: încă Edmund Burke 
sublinia că restrîngerea libertăţii individuale poate fi, în 
cazuri determinate, specifice, un lucru foarte bun, şi nu ceva 
rău, după cum exaltarea drepturilor individuale poate fi ceva 
rău; obsesia pentru drepturi duce la neglijarea unor 
adevăruri importante despre natura umană (Burke) - în 
primul rînd, a faptului că dezvoltarea personalităţii 
individuale şi a vieţii comunitare necesită nu numai libertate, 
ci şi constrîngeri. Natura umană şi faptele vieţii omeneşti 
indică existenţa unei nevoi adinci, vitale, de constrîngere, 
deoarece “barbarismul nu este niciodată înfrînt definitiv; 
date fiind anumite circumstanţe propice, bărbaţi şi femei 
care par foarte normali vor comite orice atrocități 
imaginabile” (Evelyn Waugh). De aici, decurge concluzia că 
niciodată drepturile, singure, nu vor putea constitui 
fundamentul societăţii; căci viaţa comunitară depinde nu 
numai de drepturi, ci şi de tot felul de constrîngeri. 
“Societatea necesită nu numai o stăpînire a pasiunilor 
oamenilor ca indivizi, ci şi ca înclinațiile de masă sau de grup 
să fie adesea contracarate, la fel ca şi cele individuale, ca 
voinţa lor să fie ţinută sub control iar pasiunile lor să fie 
aduse sub ascultare” (Burke). 

Contrar liberalismului, conservatorii cred că nici 
drepturile, nici constrîngerile nu pot fi apreciate în abstract 
drept ‘bune’ sau ‘rele’; valoarea lor, ca şi conţinutul lor, 
depinde de context, situaţia specifică, împrejurări: “cum 
libertăţile şi constrîngerile se schimbă o dată cu vremurile şi 
cu împrejurările, şi cum pot suferi nemărginit de multe 
modificări, ele nu pot fi stabilite pe baza vreunei reguli 
abstracte; şi nimic nu este mai prostesc decît să fie discutate 
pe baza unui asemenea principiu” (Burke). Prin asemenea 
luări de poziţie, care evidenţiază caracterul contextual şi 
relativ al drepturilor şi libertăţilor, conservatorismul respinge 

fundaţionalismul, adică înclinația de a decreta anumite 
elemente (de regulă, drepturi) drept 'stilpii de susținere’ 
permanenţi ai vieţii comunitare. 

Mai departe, el evidenţiază fertilitatea (cel puţin 
indirectă) a constringerilor, care constituie cadrul global al 
manifestării oricărei 
libertăţi: libertatea nu există decît într-un cadru sau complex 
de constrîngeri care fac posibilă exercitarea drepturilor, în 
interiorul unui nomos global, la fel cum creativitatea apare 
doar “în interstiţiile' unui cadru cultural: “Creaţia, ca şi 
libertatea - în contrast cu licenţa sau anarhia - există în 
cadrul creat de interstiţiile unei culturi” (Robert Nisbet). Din 
acest punct de vedere, restricţiile, datoriile, constrîngerile se 
dovedesc a fi ingrediente necesare ale libertăţii: un nomos, o 
cultură, un sistem de tradiţii, un cadru social (cu inevitabile 
rigidităţi) constituie nu obstacole în faţa libertăţii, ci matricea 
fertilă a oricărei exercitări a drepturilor, a manifestării libere 
şi a creativităţii. 

Dar nici setul de constrîngeri (obligaţii) necesare, nici cel 
al drepturilor vitale existenţei individuale şi comunitare nu 
poate fi stabilit a priori şi fixat ca fundaţie a societăţii. 

Drepturile şi libertăţile au caracter istoric şi local, sunt în 
permanentă transformare, depind de context; ele nu pot fi 
deci determinate la modul general, aranjate principial sau 
algoritmizate. 

Din acest punct de vedere, sugestia liberală că o mulţime 
bine precizată, finită, de drepturi ar constitui baza vieţii 
comunitare iar obligaţiile s-ar reduce la setul celor strict 
necesare pentru exercitarea acestor drepturi apare 
surprinzător de naivă. În fapt, drepturile şi libertățile 
individuale vor fi, în fiecare moment şi fiecare cadru local, 
cele a căror nevoie o resimt indivizii respectivi. Iar, dacă 
exercitarea acestor drepturi şi libertăți presupune un anumit 
cadru global (anumite aranjamente comunitare, un mod de 
viață particular, o cultură specifică, un tip de stat etc.), este 
absolut rezonabil ca indivizilor ce doresc să beneficieze de 

ele să li se ceară să-şi asume, nu doar un minim de îndatoriri 
ce decurg direct din acele drepturi (cum pretinde 
liberalismul), ci toate obligațiile de a căror îndeplinire 
depinde subzistența cadrului global respectiv. Spre exemplu, 
este rațional să i se ceară fiecărui individ care beneficiază de 
funcţionarea pieţei libere să-şi asume, nu numai obligaţiile 
minimale care decurg din ‘regulile jocului’ economic al pieței, 
ci şi toate obligațiile de a căror îndeplinire depinde 
supraviețuirea modului de viață, a comunității şi a culturii 
care fac posibilă existența pieţei libere; şi, de asemenea, să i 
se ceară fiecărui beneficiar al libertăţii şi toleranţei dintr-o 
democraţie parlamentară autentică să-şi asume, nu doar 
respectarea setului strict de 

reguli (electorale, juridice, ale toleranţei reciproce, etc.) 
asociat sistemului politic în cauză, ci şi toate îndatoririle a 
căror îndeplinire s-ar dovedi necesară pentru supraviețuirea 
democraţiei parlamentare respective, a culturii politice 
subiacente ei, a modului de viaţă care o face posibilă. Or, nu 
se poate stabili a priori, de la bun început, setul complet al 
acestor îndatoriri, care, de altfel, se modifică în timp. în 
unele cazuri, printre aceste obligaţii de susţinere a cadrului 
social şi cultural necesar drepturilor şi libertăţilor dorite sau 
‘jocului’ economic, politic, intelectual pe care vrem să-l 
jucăm, pot ajunge să se includă obligaţii complet diferite, sau 
chiar opuse în spirit şi direcţie de acţiune, celor care decurg 
direct şi simplu din ‘regulile jocului’: în condiţii de criză, se 
poate dovedi necesar ca ambianța indispensabilă funcţionării 
pieţei libere să fie susţinută prin metode de control al pieţei 
şi al vieţii economice, sau ca modul de viaţă şi cultura politică 
vitală supravieţuirii democraţiei parlamentare să fie protejată 
prin restrîngerea temporară a drepturilor şi libertăţilor 
cetăţeneşti, prin măsuri autoritare provizorii. Pe scurt, viaţa 
indivizilor şi a comunităţilor este mult prea complexă pentru 
ca reuşita ei să poată fi garantată permanent prin simpla 
respectare a unui set standardizat de ‘reguli ale jocului”, set 
care ar constitui ‘fundația’ normativă a societăţii. Obligaţiile 

a căror respectare se poate impune, într-un moment sau altul 
al evoluţiei sociale, ca şi drepturile de care indivizii pot dori 
să beneficieze cîndva, formează o mulţime deschisă, în 
schimbare, cu neputinţă de țintuit într-o fundaţie 
permanentă. Tocmai din acest motiv fundaţionalismul se 
dovedeşte iluzoriu. Stabilirea drepturilor şi obligaţiilor 
adecvate indivizilor unei comunităţi, a libertăţilor şi 
restricţiilor necesare la un moment dat într-un anumit cadru 
social local depinde de nenumărați factori specifici, propriii 
cazului respectiv, de împrejurări caracteristice, irepetabile 
(cel puţin în ansamblul lor), de oportunităţi, particularităţi 
istorice sau singularităţi regionale. în consecinţă, arta 
politică este (cum remarca încă Burke) o chestiune de 
oportunităţi, de apreciere a condiţiilor particulare, de 
evaluare a priorităţilor - într-un cuvînt, de judecată 
pragmatică şi nu de ştiinţă bine fundată. 


ILUZIA INDIVIDUALISTĂ 


“Marea deficiență a liberalismului 
clasic a fost incapacitatea sa de a 
recunoaşte importanţa indispensabilă 
a contextelor sociale ale libertăţii 
individuale, a laissez faire-ubhii, şi a 
statului neintervenţionist. Atît de 
absorbant era accentul pus pe individ, 
încît se tindea ca sursele sociale ale 
individualităţii să fie neglijate.” 
RobertNISBET 


în timp ce radicalismul de stînga a creat o tradiţie 
intelectuală şi ideologică de interpretare a vieţii şi societăţii 
omeneşti în termenii unei raţionalităţi colective (de grup, de 
clasă, de ordin naţional şi chiar internaţional), liberalismul a 
promovat o alternativă individualistă, conform căreia 
raționalitatea existenţei umane trebuie interpretată exclusiv 


Adrian-Paul Iliescu 251 


în termenii persoanei sau ai individului. Pentru liberali, 
interesele umane sunt esențialmente interese individuale, 
Binele existenţei omeneşti este reductibil la Binele personal, 
respectarea Dreptăţii nu înseamnă nimic mai mult decît 
respectarea drepturilor şi libertăților individuale, iar 
aranjamentele sociale globale sunt raţionale dacă şi numai 
dacă ele corespund criteriilor de raționalitate ale individului. 
Sunt respinse drept ficțiuni periculoase ideile de “interes 
general! sau ‘social’, ‘raționalitate globală’ (ireductibilă la 
raționalitatea individuală), “Bine general sau ‘comun’ 
(distinct sau chiar opus faţă de Binele individual), ‘Dreptate 
socială' (diferită de cea care decurge din criteriile 
individuale, minimale, de dreptate). 

Liberalismul tinde să reducă societatea la suma indivizilor 
şi a aranjamentelor necesare vieţii şi activităţii lor 
nestingherite; totul începe şi se termină cu persoanele 
individuale, totul se axează pe acestea. Binele pleacă de la 
individ, căci (declară Mill în Despre libertate, capitolul 
referitor la individualitate) “începutul tuturor 
lucrurilor înțelepte şi nobile vine şi trebuie să vină de la 
indivizi; în general, mai întîi de la un singur individ”. La 
rîndul său, răul provine şi el exclusiv din obstacolele pe care 
un individ le ridică în calea altuia (după cum ne asigură 
Spencer, în finalul cărţii sale Individul împotriva statului): 
“piedicile ce se ivesc în chip firesc acţiunilor fiecărui individ 
din societate sunt numai acelea ce rezultă din limitarea 
mutuală”, limitare necesară pentru prevenirea încălcării 
drepturilor unei persoane de către alta. 

Ca şi în celelalte cazuri, perspectiva liberală beneficiază 
de pe urma aberaţiilor ideologiei radicale de stînga: 
consecinţele dezastruoase ale aplicării principiilor 
colectiviste, etatiste, de raționalitate ‘socială’ par, la prima 
vedere, să confirme valabilitatea principiilor opuse, 
individualiste, pe care se bazează liberalismul. Dar dacă 
mare parte din critica făcută de acesta principiilor 
colectiviste este indiscutabil corectă şi oportună, nu este, în 

schimb, deloc clar că trecerea gîndirii în extrema opusă 
(individualistă) reprezintă progresul aşteptat. De fapt, există 
conştiinţa tot mai acută a faptului că individualismul ‘pur’ al 
liberalismului radical şi al libertarianismului constituie o 
simplificare cu totul inacceptabilă pentru lumea 
contemporană; iluzia individualistă a dreptei liberale este, 
probabil, mai puţin periculoasă decît cea colectivistă, a 
stîngii totalitare, dar ea rămîne totuşi o iluzie nu lipsită de 
nocivitate. 

Sistemele politice etatiste subordonează complet valoarea 
individuală valorii sociale, tinzînd să nu recunoască nici un 
merit personal care nu se repercutează într-un merit public. 
Această  absolutizare a valorii sociale este desigur 
inacceptabilă, dar respingerea ei implică oare că ar fi corectă 
poziţia din extrema opusă (ilustrată de Mill), conform căreia 
tot ce este valoros vine de la individ ? Societăţile anti-liberale 
tind să-i uniformizeze pe oameni, transformînd conformismul 
faţă de o normă generală în valoare supremă; această 
tendinţă către monotonie socială şi  înregimentare 
intelectuală sau politică este nefastă, dar absurditatea ei face 
oare să devină acceptabilă poziţia diametral opusă, conform 
căreia nonconformismul este o valoare în sine? Plecînd de la 
premiza că  “Despotismul obiceiului este pretutindeni 
obstacolul permanent ce stă în calea dezvoltării omului”, Mill 
conchide că “în vremurile noastre, simplul exemplu de 
nonconformism, simplul refuz de a îngenunchea în faţa 
obiceiului constituie în sine o binefacere” (Despre libertate, 
capitolul dedicat individualităţii); este însă adevărat că 
tradiţia ar fi sursa tuturor relelelor care blochează drumul 
oamenilor, şi sunt oare totdeauna nonconformismul, 
originalitatea, refuzul valorilor admise, un Bine absolut? în 
sistemele politice autoritare, libertatea este sacrificată în 
favoarea unui presupus Bine general sau a unui ideal colectiv 
“absolut” (naţional sau internaţional); avem, în secolul XX, 
toate motivele pentru a repudia acest sacrificiu ale cărui 
rezultate dezastruoase au marcat istoria contemporană, dar 

este oare legitimă tendinţa opusă de a idealiza libertatea ca 
pe un Bine necondiţionat (tot Mill ne asigură că “singura 
sursă permanentă, şi care nu dă greş niciodată, a 
îmbunătăţirilor este libertatea” - ibidem)? Dacă lipsa de 
libertate constituie o tragedie, va fi oare libertatea 
necondiționată sursa infailibilă a fericirii omeneşti, sau 
aceasta este o deducție simplistă (cum sugera încă Edmund 
Burke, în Reflecţii asupra revoluției din Franţa)? 

Este oare înțelept a înlocui panaceul autoritar 
(“necesitatea istorică” sau ‘socială’, căreia toţi trebuie să i se 
supună) cu panaceul liberal (‘libertatea infailibilă”, în numele 
căreia nesupunerea şi nonconformismul devin conduita 
ideală)? 

Dogmatismul intelectual şi totalitarismul politic vor să 
facă din ‘Rațiunea’ publică, oficială ('ştiinţifică', “istorică”, de 
stat, socială, naţională) ceva sacru şi intangibil, căreia i se 
subordonează obligatoriu orice rațiune privată; această 
subordonare s-a dovedit a fi o reţetă pentru calamităţi 
naţionale şi internaţionale, pentru genocid şi faliment social, 
dar este oare acesta un motiv suficient pentru a îmbrăţişa 
extrema opusă, conform căreia raţiunea individuală este 
sacră, indiferent la ce consecinţe conduce (căci, după Mill, 
prima datorie a gînditorului autentic “este de a urma drumul 
propriei raţiuni, indiferent la ce concluzii l-ar.conduce 
aceasta” - acelaşi volum, capitolul despre libertatea gîndirii)? 
Dacă Rațiunea publică şi oficială trebuie respinsă, înseamnă 
oare că raţiunea individuală este o călăuză infailibilă? 
Raţionalitatea  instituţionalizată, canonică, promovată 
autoritar constituie o ameninţare fatală pentru lumea 
modernă; decurge însă oare, de aici, că raționalitatea pur 
individuală este fără greş şi întru 
totul demnă de încredere, aşa cum sugerează Mill atunci cînd 
afirmă că în propriile probleme individul însuşi este cel mai 
bun judecător (în acelaşi volum, capitolul privind limitele 
autorităţii)? 

Este limpede că toate aceste întrebări sunt susceptibile de 

răspunsuri negative. 

Strategia (caracteristică doctrinarilor liberali) de a trece 
de la respingerea (justificată) a unei extreme la glorificarea 
(neîntemeiată) a celeilalte este precară şi inacceptabilă. 
Gîndirea secolului XX a dobîndit temeiuri puternice pentru a 
repudia nu numai extremismul raţionalităţii colective, criticat 
de liberalism, ci şi exagerarea opusă, concretizată în 
absolutizarea raţionalităţii individuale. 

Apologia liberală a raţionalităţii individuale se bazează pe 
premisa că, în toate cazurile, deciziile individuale libere ale 
membrilor unei comunităţi vor conduce la cel mai bun (cel 
mai raţional) rezultat global; ideea este că indivizii vor decide 
în direcţia a ceea ce este bine pentru fiecare dintre ei, iar ce 
e bine pentru fiecare va fi (în final) şi bine pentru toţi la un 
loc. în sfera economică, tocmai acest principiu se ascunde în 
spatele glorificării pieţei libere: se presupune că suma 
deciziilor nestingherite luate individual de toţi participanţii la 
jocul pieţei va duce neapărat la cel mai bun (cel mai 
performant) rezultat economic global. Liberalii pleacă de la o 
constatare corectă, şi anume aceea că nici o instituţie publică 
nu poate dirija economia spre un optim ideal (cum pretindeau 
ideologii planificării socialiste); încă o dată, însă, se pune 
întrebarea: falsitatea principiilor dirijiste îndreptăţeşte oare 
idealizarea pieţei libere, a principiilor laissez-faire în 
economie? Analizele de caz conduc la un răspuns negativ: 
deciziile individuale de pe piaţa liberă nu conduc, în mod 
automat şi garantat, la un optim economic global; nu de 
puţine ori, ele au dus la rezultate contraperformante sau 
chiar la colaps. Rezultatul global, optim sau nu, depinde de 
numeroşi factori de context pe care piaţa liberă nu şi-i poate, 
prin ea însăşi, asigura. Cercetările de teoria deciziei raţionale 
conturează concluzia, defavorabilă cultului liberal al pieţei, 
că “nu există nici o garanţie că mecanismul laissez-faire va 
asigura ca alegerile raţionale făcute de fiecare să maximizeze 
binele utilitar al tuturor” (Martin Hollis, The Social Liberty 
Game, în voi. Of Liberty, Cambridge University Press, 1983). 

Nici experienţa politică modernă nu confirmă ideea 

simplistă că deciziile libere ale indivizilor trebuie să conducă 
totdeauna la cea mai bună soluţie globală. Există cazuri clare 
în care deciziile 'raţionale' individuale, agregate prin 
mecanismul electoral, au produs o catastrofă politică la nivel 
comunitar: Hitler a venit la putere prin deciziile libere, 
cumulate, ale unei părţi semnificative a electoratului german 
din 1933; mai recent, decizii libere similare au dat cîştig de 
cauză fundamentaliştilor islamici din anumite ţări, şi aşa mai 
departe. Nu există, din păcate, nici o dovadă că, lăsat să 
aleagă liber, individul va lua deciziile cele mai raţionale, şi 
nici că deciziile raţionale la nivel individual vor conduce la 
soluţia globală cea mai raţională sau optimă. 

În ultimele decenii, teoria deciziei raţionale a produs 
demonstraţii decisive ale  insuficienţei  raţionalităţii 
individuale. Cea mai cunoscută probă de acest fel este 
paradoxul prizonierului. Acest paradox este un experiment 
mental bazat pe ideea unui joc (în sensul teoriei jocurilor, 
desigur) la care iau parte doi prizonieri suspectaţi de 
comiterea unei infracţiuni. Ei au, conform condiţiilor 
imaginate, următoarele alternative: a) unul dintre prizonieri 
face declarații înaintea celuilalt, manipulează probele 
judiciare în favoarea sa şi în defavoarea celuilalt, obţinînd 
astfel achitarea sa şi o pedeapsă maximă (de ex., 20 de ani de 
închisoare) pentru complicele său; 

b) amîndoi prizonierii fac declaraţii simultan, şi capătă 
pedepse egale dar mai mici (de ex., cîte 5 ani de închisoare 
fiecare); 

c) ambii prizonieri refuză să facă declaraţii şi, din lipsă de 
probe decisive, capătă doar cîte un an de închisoare fiecare. 
Cum cei doi nu pot comunica, deci nu pot pune la punct o 
strategie cooperativă, ei trebuie să ia individual deciziile cele 
mai raţionale (avantajoase). Paradoxul constă în faptul că, 
dacă, urmărind maximum de cîştig individual, fiecare din cei 
doi prizonieri se va grăbi să facă declaraţii - sperînd să 
ajungă la alternativa a) - rezultatul final va fi că amîndoi vor 
face declaraţii simultan, ajungind astfel efectiv nu la 

alternativa optimă a), ci la alternativa b). Morala fabulei: cea 
mai raţională decizie individuală (cea care promite maximum 
de cîştig individual) nu duce de fapt, datorită agregării celor 
două decizii, la cel mai raţional (avantajos) rezultat pentru 
nici unul dintre cei doi prizonieri. 

Optimul individual nu conduce la un optim global, sau 
ceea ce e bine pentru fiecare nu duce în final deloc la ceea ce 
e bine pentru amindoi. Dimpotrivă, ceea ce nu constituie 
optimul individual, cea mai raţională decizie individuală - 
alternativa c) - furnizează (dacă e adoptată de ambii 
participanţi) cel mai avantajos rezultat global: ceea ce nu e 
cel mai bun lucru pentru nici unul din cei doi reprezintă 
totuşi cel mai bun lucru pentru amîndoi. Avem deci aici o 
dovadă a falsităţii principiului (îndrăgit de liberali) că 
deciziile raţionale individuale conduc neapărat la un optim 
global; lumea (deciziilor raţionale) se dovedeşte a fi mai 
complicată decît ar dori adepţii fondării vieţii comunitare pe 
libertatea deciziei individuale. 

Şi mai interesant este paradoxul “pasagerilor neplătitori' 
sau, mai familiar, al 'blatiştilor'. El se aplică aşa-numitelor 
“bunuri publice’ - aer curat, spaţii verzi, chiar transport în 
comun (cu unele specificări) - care sunt caracterizate de 
două trăsături: indivizibilitatea (nu pot fi distribuite fiecăruia 
în parte, nici rezervate unora, ci sunt folosite în comun) şi 
non-exclusivitatea (nimeni nu este exclus de la folosirea lor; 
dacă sunt asigurate unora, sunt asigurate tuturor). Dar non- 
exclusivitatea permite ca unii indivizi să beneficieze de 
aceste bunuri fără a contribui corespunzător la efortul social 
(taxe, respectarea de restricţii, abţineri) necesar asigurării 
lor. Dacă, spre exemplu, pentru asigurarea aerului curat în 
oraş, e necesară abţinerea de la folosirea automobilului, 
agentul individualist (condus de considerente de raționalitate 
pur individuale) va fi tentat să încerce să beneficieze de 
avantajul respectiv fără însă a contribui el însuşi în mod 
corespunzător (fără a plăti costul): el va continua să-şi 
folosească propriul automobil, sperind să respire totuşi aer 

curat datorită  abţinerii celorlalţi de la circulaţia cu 
automobilul personal. (Variante ale aceluiaşi paradox: va tăia 
copaci din pădure pentru folosul propriu, sperînd să 
beneficieze în continuare de existenţa pădurilor datorită 
abţinerii celorlalţi de la tăierea de arbori; va folosi autobuzul 
fără a avea bilet, sperînd să beneficieze în continuare de 
transportul în comun finanţat de ceilalţi călători, care plătesc 
bilet). 

Deşi moralmente (şi chiar juridic uneori) condamnabilă, 
alternativa “'blatistului' este, pe plan individual, cea mai 
raţională, deoarece ea maximizează avantajele acestuia. Ea 
apare cu atît mai rezonabilă, cu cît 
agentul individualist poate raţiona (şi deseori o face efectiv) 
după cum urmează: ‘dacă ceilalţi nu se vor abţine de la şofat, 
dar eu mă abţin, poluarea nu se va reduce semnificativ, deci 
nu voi beneficia de aer curat, plătind în schimb un cost 
important (acela de a renunţa, eu personal, la şofat); dacă 
ceilalţi nu se abţin, dar nici eu nu o fac, nu voi beneficia de 
aer curat, dar nici nu voi pierde nimic (neplătind costul 
stînjenitor de a mă abţine eu însumi); în schimb, dacă ceilalţi 
se abţin de la şofat dar eu nu, poluarea se va reduce 
semnificativ oricum (căci un singur automobil nu poluează 
mult), iar eu voi beneficia de aer curat fără a plăti nici un 
cost’. 

în ce constă paradoxul? în faptul că cea mai rațională 
(avantajoasă) decizie individuală, adoptată de mulți sau de 
fiecare din membrii comunității, conduce la o soluţie 
nerațională (dezavantajoasă) pentru toţi: menținerea poluării 
(sau dispariţia pădurilor sau falimentul societăţii de transport 
în comun, în variantele celelalte). Este ceea ce se şi întîmplă, 
de fapt, ori de cîte ori indivizii se aşteaptă să beneficieze de 
pe urma sacrificiilor celorlalţi fără a face ei înşişi sacrificiul 
cerut (fără a plăti costul), conform familiarului adagiu 
“datoria este ceea ce aşteptăm de la ceilalţi”. Individualismul 
‘rațional’, răspîndit în proporţii semnificative, conduce deci la 
iraţionalitate globală, adică la paralizie socială, la 

contraperformanţă. Mai mult decît atît, aşa cum reiese din 
paradoxul prizonierului, în unele cazuri individul nu reuşeşte 
nici măcar să adopte decizia cea mai raţională (cea mai 
avantajoasă) pentru sine însuşi, în ciuda faptului că 
urmăreşte ceea ce el consideră a fi soluţia optimă. 

S-a dedus de aici că raționalitatea colectivă este diferită 
de cea individuală (A. Rapaport), sau că raționalitatea nu se 
poate reduce la ideea maximizării avantajelor individuale 
(J.R. Lucas). Din punctul de vedere care interesează aici, 
concluzia este că Binele comun (aer curat, păstrarea 
pădurilor, menţinerea finanţării pentru transportul public) nu 
se realizează automat, prin mecanismul spontan al agregării 
deciziilor raţionale ale indivizilor care îşi urmăresc Binele 
individual. Binele global nu rezultă direct, neproblematic, din 
însumarea conduitelor vizînd Binele individual: suma a ceea 
ce este bine pentru fiecare nu este identică cu ceea ce este 
bine pentru toţi la un loc, aşa cum lasă liberalismul să se 
înţeleagă de obicei. Iar dacă raționalitatea globală nu 
decurge automat din deciziile raţionale individuale, înseamnă 
că nici aranjamentele deliberate axate pe funcţionarea 
spontană a sistemelor propulsate exclusiv de deciziile 
individuale libere (piaţa liberă etc.), aranjamente promovate 
de liberalism, nu pot fi considerate drept intrinsec raţionale 
şi universal aplicabile. 

Evidenţierea limitelor raţionalităţii pur individuale nu 
implică, bineînţeles, că s-ar impune o reîntoarcere la 
supremaţia Raţiunii sociale (de stat, de grup etc.); cu alte 
cuvinte, eşecul individualismului liberal nu dă cîştig de cauză 
colectivismului criticat de liberalism. Ceea ce implică, însă, 
acest eşec este necesitatea de a recunoaşte caracterul 
simplist şi nesatisfacător al soluţiei liberale radicale, care 
constă în trecerea de la o extremă (pur colectivistă) la alta 
(pur individualistă). Lecţia pe care o putem învăţa este deci 
că nici un salt mortal între extreme nu este suficient: 
fenomenele sociale sunt prea complexe pentru a admite 
soluţii atît de elementare. 

în plus, analiza unor exemple ca cele de mai sus scoate în 
evidenţă rolul esenţial al contextului în aprecierea 
raţionalităţii aranjamentelor sociale, rol subestimat de 
liberali, care sugerează că un singur tip de aranjament este 
totdeauna rațional. Aşa de pildă, într-o comunitate 
caracterizată de tradiţia unui înalt grad de disciplină liber 
consimţită, în care majoritatea indivizilor ar înţelege să 
plătească pentru beneficiul dorit, Binele comun s-ar putea, 
într-adevăr, realiza spontan (prin deciziile raţionale, libere, 
ale celor mai mulţi membri, de a-şi achita datoria) - aici, 
aranjamentul propus de liberalism, acela al atingerii Binelui 
global în mod spontan, prin acţiunea liberă a fiecărui individ 
care îşi urmăreşte Binele propriu, ar fi într-adevăr funcţional 
şi raţional (numărul mic de 'blatişti' ar face ca atitudinea lor 
negativă să nu aibă efecte semnificative). Dimpotrivă, într-o 
comunitate cu puternice obiceiuri de conduită tipică 
“blatistului', aranjamentul liberal n-ar mai fi funcţional, şi 
deci nici raţional: Binele comun nu s-ar mai realiza, datorită 
paraliziei rezultate din atitudinea majorităţii (de a aştepta să 
beneficieze de sacrificiile celorlalţi) - aici ar fi necesar (şi 
raţional) un aranjament mai autoritar, care să constrîngă la 
plata costurilor şi deci să asigure realizarea scopului urmărit. 
între cele două cazuri extreme, pot exista nenumărate cazuri 
intermediare, în care raționalitatea sau {raționalitatea 
aranjamentelor respective (cel liberal, bazat pe acţiunea 
spontană, liberă, a indivizilor şi cel 'dirijist', bazat pe 
constrîngeri aplicate acestora de către autoritatea publică) 
depinde de proporţia de “blatişti' existentă (ca şi de alţi 
factori locali care influenţează realizarea practică a scopului 
urmărit), factori ce influenţează funcţionalitatea şi succesul 
aranjamentelor respective. Este deci limpede că nu există un 
singur tip de aranjament raţional, şi că opţiunea 
individualistă-spontaneistă a liberalismului nu e universal, 
intrinsec,  dezirabilă; raționalitatea, funcționalitatea şi 
dezirabilitatea aranjamentelor depinde în cea mai mare 
măsură de factori contextuali, locali, uneori imponderabili. 

Unul dintre cele mai convingătoare argumente liberale în 
favoarea raţionalităţii exclusiv individuale susţine că orice 
depăşire a nivelului pur individual conduce la aducerea în 
scenă a unor periculoase ficțiuni - “interes social’, “Bine 
general”, ‘rațiune de stat’ etc. - care au servit totdeauna 
dictaturii politice şi totalitarismului: tocmai în numele unor 
astfel de entităţi imaginare s-a putut limita şi chiar anula 
libertatea individuală în regimurile etatiste. 

Există un sîmbure de adevăr aici, căci în ideologiile anti- 
liberale asemenea concepte încărcate de interpretări 
colectiviste şi etatiste au jucat un rol central. Cu toate 
acestea, pretenţia liberală că orice interpretare non- 
individualistă conduce la colectivism şi etatism este 
nejustificată. Apărarea ideii de raționalitate non-individuală 
nu presupune în mod necesar apărarea unor ficțiuni ca 
‘rațiunea de stat’? sau ‘raționalitatea globală absolută”. 
Raţionalitatea globală este importantă nu pentru că ar exista 
entităţi globale (Comunitatea, Statul, Societatea, Poporul) 
care sunt independente de indivizi şi prioritare faţă de 
aceştia; ea nu decurge din absolutizarea unor ficțiuni 
încărcate ideologic ca “Interesul general sau “Binele 
suprem’. Raţionalitatea globală se impune pur şi simplu 
pentru că, aşa cum analizele de mai sus arată, considerentele 
individualiste privind ceea ce este avantajos sau optim nu 
sunt suficiente, pentru că este de regulă necesar ca în 
evaluarea raţionalităţii să fie luate în considerare elemente 
non- 
individuale (aşa cum este, de pildă, rezultatul global al 
deciziilor individuale, performanţa sau contraperformanţa ce 
rezultă din agregarea opţiunilor individuale). A vorbi despre 
raționalitate globală nu înseamnă (cum sugerează adesea 
liberalii radicali) a ceda în faţa ideilor colectiviste sau 
etatiste, a adopta ficţiunile ideologiei anti- liberale, 
autoritariste dacă nu de-a dreptul totalitare. Perspectiva 
globală asupra raţionalităţii vizează interdependenţele dintre 
indivizi şi rezultatele lor de ansamblu: dacă se admite faptul 

(incontestabil, în lumina analizelor de mai sus) că binele 
tuturor nu urmează automat şi neproblematic din binele 
fiecăruia, că, deci, optimul global nu este simpla sumă a 
tuturor- tipurilor de optim individual, examinarea rezultatelor 
globale ale alegerilor ‘raționale’ individuale devine 
indispensabilă. 

Nu se pune deci problema de a decreta ceva drept 
‘rațional la nivel global’, indiferent şi independent de ce 
consideră indivizii rațional, de a inventa o raționalitate 
globală fictivă, ce poate fi manipulată autoritar; dar nu se 
poate pune nici problema deducerii mecanice a raționalității 
globale prin însumarea neutră a opțiunilor raționale 
individuale. Tipul de raționalitate globală care nu poate fi 
ignorat (deşi liberalismul radical îl neglijează) este pur şi 
simplu cel care decurge din faptul că nu tot ce este rațional 
pentru fiecare (în parte) este rațional şi pentru toți la un loc. 
Acest fapt fundamental conduce la necesitatea abandonării 
unei perspective strict individualiste asupra raţionalităţii, şi a 
examinării rezultatelor globale ale alegerilor individuale. Or, 
liberalismul standard este inapt pentru o atare examinare, 
deoarece lucrează cu presupunerea că ceea ce este rațional 
pentru individ este raţional în genere şi că ceea ce este 
rațional în genere trebuie să fie rațional pentru fiecare 
individ. în realitate, aşa cum arată şi paradoxele de mai sus, 
lucrurile sunt mult mai complicate iar aceste ʻaxiome’ 
liberale se dovedesc inaplicabile. 

“Individul liberalismului timpuriu era 
un atom newtonian.” 
John DEWEY 


Suportul viziunii liberale care pretinde să reducă 
raționalitatea la raționalitate pur individuală este o concepţie 
atomistă despre societate. Aşa cum ştiinţa epocii iluministe 
vedea în substanţa fizică o sumă de atomi cu anumite relaţii 
între ei, doctrina liberală vedea (şi sub aspecte importante 
vede încă) în societate o sumă de indivizi care întreţin 

anumite raporturi între ei. Societatea este o sumă de indivizi 
liberi; libertatea fiecăruia dintre aceştia este limitată doar de 
libertatea celorlalţi (singurul obstacol în calea libertăţii unuia 
este libertatea celorlalţi); statul este creat şi există (prin 
acorduri între indivizi) pentru a proteja libertatea tuturor. Ca 
atare, ‘rațiunea de stat’ nu constă în nimic altceva decît în 
interesul de a proteja libertatea şi drepturile individuale: 
raționalitatea publică nu se justifică decît prin interesul de a 
apăra raționalitatea individuală. Statul trebuie să joace un rol 
minimal: singura sa sarcină este apărarea libertăţii 
individuale, ceea ce se realizează prin asigurarea respectării 
unor reguli de conduită. Anumite principii simple (cel al 
distincţiei dintre public şi privat sau al maximei libertăţi 
egale, de exemplu) pot constitui baza acţiunii minimale a 
statului, fără a fi necesar un consens comunitar asupra 
Binelui general. 

Viciul acestei viziuni liberale nu constă în faptul că afirmă 
primatul individului faţă de stat, şi rolul vital al libertăţii 
individuale, al autonomiei fiecărui membru al societăţii; 
aceste trăsături constituie forța liberalismului, şi 
fundamentul unei critici îndreptățite la adresa concepţiilor 
colectiviste şi etatiste. Eronată şi inacceptabilă este însă 
super-simplificarea implicată în acest mod de a vedea, 
schematizarea care denaturează complexitatea fenomenului 
social. 

în primul rînd, raporturile de dependență dintre societate 
şi membrii acesteia sunt prezentate unilateral, ca şi cum 
societatea (sumă 


de indivizi) ar depinde de aceştia, dar nu şi invers: unicul 
scop atribuit instituțiilor publice (statului) de către liberali 
este protejarea indivizilor (de care depinde existența 
comunității); nu se pune niciodată problema protejării 
comunităţii, ca şi cum existența indivizilor n-ar depinde de 
aceasta. încă o dată, liberalismul se remarcă printr-o 
surprinzătoare capacitate de a face abstracție de contextul 
indispensabil oricărui lucru (aici, individului): se vorbeşte 

permanent de protecţia libertăţii individuale, dar nu şi de 
protecţia formelor comunitare de viaţă în care există această 
libertate, ca şi cum libertatea şi autonomia individuală, 
precum şi drepturile persoanei, ar putea exista în afara 
contextului comunitar în care au luat naştere şi se menţin. 
Sancţionînd această omisiune, criticii liberalismului radical şi 
ai libertarianismului subliniază că “individul liber din 
Occident este ceea ce este în virtutea întregii societăţi şi 
civilizaţii care l-au creat şi îl întreţin”; ca atare, “deoarece 
individul liber îşi poate menţine identitatea numai într-o 
societate/cultură de un anume fel, el trebuie să fie preocupat 
de forma acestei societăţi/culturi în ansamblul ei” - deci, 
“individul liber care se afirmă deja ca atare are obligaţia de a 
completa, restabili sau susţine societatea în care această 
identitate a sa este posibilă” (Charles Taylor, Atomism, în 
Philosophy and The Human Sciences, voi. 2). 

Argumente de acest tip reliefează în mod corect existenţa 
unei incoerenţe în concepţia liberală: statului (minimal) i se 
pretinde să apere libertatea individuală, dar, simultan, şi să 
se dezintereseze complet de apărarea societăţii care face 
posibilă existenţa acestei libertăţi individuale (ca stat 
minimal, el nu trebuie să urmărească nici un fel de Bine 
general, nici un fel de interes comunitar). Raționamentul 
ascuns în spatele acestei cerinţe contradictorii pare să fie 
următorul: 'ceea ce urmărim este asigurarea independenţei 
individuale, a autonomiei personale, deci nu trebuie să 
manifestăm nici un interes pentru instituțiile şi 
aranjamentele colective sau comunitare’. Acest raționament 
este în mod clar greşit: tocmai pentru că urmărim 
independența personală, iar aceasta se asigură într-un sistem 
integrat (comunitate, stat) şi nu pe insule pustii (nu suntem o 
sumă de Robinsoni, fiecare pe insula sa), trebuie urmărită şi 
organizarea publică (socială, instituțională) optimă, care 
garantează asigurarea libertății individuale. Evident, cine 
urmăreşte un obiectiv este obligat să 
urmărească şi asigurarea condițiilor pentru atingerea acelui 

obiectiv; or, un tip adecvat de comunitate, stat, ordine 
socială, şi chiar de cultură politică, reprezintă condiţia sine 
qua non a  garantării libertăţii individuale (care nu 
supravieţuieşte în orice condiţii). 

Iluzia individualistă liberală, ascunsă în spatele idealului 
statului minimal, este că în sistemul economic, politic, 
comunicaţional, moral, înalt integrat din lumea 
contemporană, individului i s-ar putea asigura libertatea şi 
exercițiul drepturilor prin metodele simple şi directe (de 
supraveghere a respectării individuale a regulilor) aplicabile 
în lumea neintegrată, într-un arhipelag de insule locuite de 
Robinsoni. Este însă limpede că în lumea integrată (în care 
practic fiecare depinde de toţi ceilalţi, economic, politic, 
informaţional etc.), nici statul minimal şi nici vreun alt 
aranjament liberal nu poate restitui individului libertatea 
personală caracteristică lumii neintegrate (adică a lumii în 
care nimeni nu depinde de altcineva, fiind necesar doar să fie 
garantat faptul că nimeni nu se va amesteca în treburile 
altora). 


Strîns legată de iluzia individualistă este şi o altă iluzie 
liberală: iluzia instrumentalistă. 

Dacă, aşa cum insistă liberalii, realitatea omenească 
fundamentală o constituie individul, iar societatea nu este 
decît produsul interacțiunii dintre indivizi independenţi, sau 
chiar produsul înțelegerilor deliberate dintre aceştia 
(contracte sociale), atunci concluzia care se impune este că 
societatea (comunitatea) şi instituțiile publice (statul) nu au 
autonomie, ci sunt, mai curînd, instrumente ale indivizilor, 
menite să asigure acomodarea lor reciprocă şi apărarea 
intereselor lor personale. Faptul că, în viziunea liberală, 
identitatea indivizilor apare drept ceva independent de 
societatea în care ei s-au format şi trăiesc (aceştia sunt 

entităţi autonome, înzestrate cu drepturi inalienabile şi 
capabile de alegeri libere, dar nimic mai mult); faptul că viaţa 
socială este prezentată ca un ‘joc’ la care participanţii sunt 
membrii comunităţii, statul fiind arbitrul jocului; şi faptul că 
orice interpretare a societăţii drept ceva mai mult decît un 
produs al manifestării indivizilor este 

condamnată de liberalii radicali (ca interpretare bazată pe 
inventarea unor ficțiuni supraindividuale) confirmă tendinţa 
liberalilor către viziunea instrumentalistă. Această tendinţă 
de interpretare are consecinţe foarte profunde. Dacă viaţa 
socială nu este decît un joc ale cărui reguli trebuie 
respectate, atunci (se subînţelege) dreptatea socială nu poate 
însemna nimic mai mult decît rezultatul respectării 
scrupuloase a acestor reguli (va fi deci o dreptate pur 
procedurală); acţiunea minimală a statului apare drept 
legitimă şi indiscutabilă, ca şi rolul minimal al unui arbitru 
sportiv; egalitatea principială dintre membrii comunităţii este 
asigurată automat prin simplul drept nelimitat de participare 
la ‘competiția’ comună; iar participarea lor la competiţie 
apare ca aprobare implicită (din partea lor) a 'regulilor 
jocului’. Toate aceste consecinţe vin să susţină viziunea 
liberală, conferindu-i o anumită credibilitate şi tranşînd, în 
aparenţă, chestiuni filozofice spinoase cărora diferite teorii 
politice le dau interpretări foarte diferite. 

Dacă societatea se bazează pe un acord (contract social) 
între membrii ei, individul nu participă la viaţa socială (şi nu 
depinde de ea) decît în limitele explicite a ceea ce a supus 
contractării (a ceea ce a acceptat să contracteze cu ceilalţi). 
Se face astfel o diferenţiere netă între ceea ce intră sub 
incidenţa contractului şi deci este de interes public şi ceea ce 
nu intră, rămînînd de interes pur privat. Comunitatea se 
prezintă, din nou, ca instrument al eului individual, care, 
bineînţeles, este parte contractantă, deci element pur privat, 
exterior contractului şi deci societăţii, absolut independent 
de aceasta. Valorile (dreptatea, sensul vieţii) apar şi ele ca 
fiind exterioare eului, aşa cum se întimplă de exemplu la 

Rawls, unde acestea nu sunt decît obiecte ale alegerii 
(nicidecum dimensiuni constitutive ale eului care alege); 
dreptatea, în special, se prezintă ca simplu aranjament 
convenabil eului aflat sub vălul ignoranței. 


Este însă limpede că aceste supoziţii tacite nu sunt astăzi 
acceptabile. Nici relaţiile interindividuale, nici comunitatea 
ca întreg (societatea) nu pot constitui instrumente ale 
indivizilor, deoarece 
aceştia nu le pot manevra conform preferințelor lor. 
Particularităţile unei comunităţi, structura unei societăţi şi 
tipurile de relaţii dintre indivizi sunt totdeauna rezultatul 
unei istorii, al unor evoluţii complicate pe care persoanele 
însele nu le pot în nici un caz controla global sau sistematic. 
Eforturile individuale pot cel mult influenţa (într-o măsură 
limitată) raporturile dintre membrii comunității şi 
particularităţile acesteia, dar aceste elemente funcţionează 
simultan nu numai ca obiect supus acţiunii indivizilor ci şi 
drept constrîngeri obiective asupra libertăţii lor de acţiune, 
drept realităţi de fapt greu sau imposibil de modificat 
deliberat. În general, nu există nici consensul public necesar, 
nici mijloacele eficace necesare pentru ca o generaţie să 
poată modela intenţionat structura comunitară sau relaţiile 
interindividuale existente; acestea se modifică, desigur, sub 
acţiunea iniţiativelor fiecărei generații şi în virtutea 
schimbărilor de context sau ambianţă, dar modificările 
apărute sunt rareori cele proiectate şi urmărite deliberat, iar 
linia de evoluţie reală este rezultanta globală (neplanificată) 
a numeroşi factori activi (dintre care unii imprevizibili), şi 
nicidecum produsul anticipat şi dorit de o anumită generaţie. 
Pe scurt, dacă este adevărat că o societate nu poate fi 
planificată şi construită deliberat conform unui proiect 
imaginat şi aplicat conştient (idee de a cărei valabilitate, 

după falimentul utopiilor comuniste, puţini oameni se mai pot 
îndoi), atunci presupunerea că ea sau componentele sale 
majore ar putea servi drept instrumente docile pentru indivizi 
cade de la sine: instrumentele sunt ele însele artefacte 
(produse artificiale construite deliberat), iar dacă societatea 
şi relaţiile sociale nu sunt artefacte, atunci ele nu pot avea 
caracter de instrument. 

Un motiv esențial pentru care comunitatea şi 
componentele sale non-individuale nu pot fi instrumente ale 
individului - aşa cum tinde să le vadă liberalismul - este 
acela că eul individual nu se află în poziţia de autonomie 
globală faţă de ele, în poziţia de care ar avea nevoie pentru a 
se putea servi de ele ca simple mijloace utile atingerii 
scopurilor sale: societatea nu poate fi un mijloc al acţiunii 
eului, deoarece ea este (sub anumite aspecte esenţiale) 
constitutivă eului. Eul individual este o entitate socială, nu 
numai în sensul evident că este produs al unei culturi şi 
societăţi, care, de altfel, alcătuiesc pentru el şi o ambianță 
necesară (fără de care şi-ar pierde specificitatea, ar evolua 
în moduri diferite); ci şi în sensul că individualitatea fiecărui 
eu (a fiecărei persoane) conţine o multitudine de ingrediente 
esențialmente publice - că ea este ceea ce este nu exclusiv în 
virtutea unor trăsături unicat, ci în primul rînd în virtutea 
existenţei unei conjuncţii de elemente publice: roluri sociale 
şi modele culturale. Personalitatea fiecărui om este, în mare 
parte deşi nu complet, o intersecţie de variate roluri sociale 
interiorizate şi de modele culturale asimilate: originalitatea 
unui individ constă, într-o mare măsură, în combinarea 
originală de elemente comunitare standard, aşa cum sunt 
modurile de a reacţiona, modelele de interpretare, tiparele 
de conduită, opţiunile de valoare, presupunerile fondatoare 
(luate ca axiome în gindirea situaţiilor), normele admise, 
standardele puse la lucru, aşteptările caracteristice faţă de 
ceilalţi şi faţă de situaţiile de viaţă, modelele culturale etc. 

Este adevărat faptul (asupra căruia liberalismul insistă 
totdeauna) că eul individual are capacitatea de a delibera şi 

de a se raporta critic la toate aceste elemente non- 
individuale, de a le respinge sau reconsidera, modifica, 
înlocui, sau măcar nuanţa; dar, în acelaşi timp, omniprezenţa 
şi rolul activ al acestor elemente dovedesc că eul individual 
nu este, de fapt, pur individual, ci este mereu (chiar şi atunci 
cînd critică sau respinge unele dintre aceste elemente 
“publice'), un eu social cu particularități individuale. Individul 
are, bunăoară, latitudinea de a opta pentru propriul său ideal 
de dreptate sau pentru propriile sale principii politice, şi în 
acest sens se bucură de autonomie faţă de comunitate; dar 
judecata şi preferinţele care îl conduc către alegerile cele 
mai perspnale sunt în mare măsură încărcate” cu 'lestul' 
social alcătuit din idei primite, mituri colective, obsesii ale 
epocii, reţete uzuale de acţiune, prejudecăţi, idealuri 
dominante, atractive, exemple călăuzitoare şi aşa mai 
departe. Drept rezultat, opţiunile individuale nu sunt 
niciodată pur individuale: o dată cu fiecare dintre noi, prin 
fiecare Jintre noi, alege nu numai eul nostru inconfundabil, ci 
şi cultura, comunitatea şi epoca care îşi pun amprenta pe 
ceea ce suntem. Preferinţele individuale sunt, cel puţin 
parţial, preferinţe tipice unei culturi, societăţi, perioade; 
chiar şi nonconformismul este nonconformism caracteristic 
unui mic univers omenesc local, 

susceptibil de a se dovedi, în perspectivă istorică mai largă, 
conform cu anumite modele de nonconformism. 

Individul absolut autonom, care manipulează comunitatea 
ca pe o unealtă utilă atingerii scopurilor sale pur personale, 
şi care îşi modelează raporturile umane aşa cum doreşte, 
este o simplă ficţiune: de fapt, fiecare persoană este 
“manipulată' de cultura, societatea şi epoca în care trăieşte 
cel puţin în aceeaşi măsură (dacă nu mai mult) în care poate 
spera să le manipuleze el însuşi prin alegerile sale libere’. 

ILUZIA NEUIRALISMULUI 


“visînd la sisteme atit de 
perfecte încît nimeni nu va mai 
trebui să fie bun.” 


T.S. ELIOT. 


Deoarece doctrinele dogmatice şi etatiste (atît de dreapta 
cît şi de stînga) promovează un cult al unităţii comunitare 
monolitice şi al uniformităţii sociale de valori sau idealuri, 
liberalismul s-a orientat în mod deliberat şi programatic 
către apărarea pluralismului intelectual, religios şi politic, a 
diversităţii spirituale, morale şi sociale necesare dezvoltării 
libere a unei comunităţi. Cum ideologiile autoritare predică 
totdeauna o anume idee canonică de Bine general şi fac din 
stat un “educator”, liberalii au optat pentru respingerea 
oricărei idei de acest tip, pretinzînd că mecanismul politic 
elaborat de ei s-a emancipat de orice ataşament global faţă 
de un unic ideal specific de Bine omenesc, iar statul este şi 
rămîne totdeauna neutru. Pentru a contracara ideea 
constrîngătoare a unui singur model de Bine, valabil pentru 
toţi membrii unei comunități, liberalismul susține 
diversitatea formelor de Bine individual, teza sa fiind că 
aranjamentele liberale permit fiecărui individ să urmărească 
propriul ideal de Bine omenesc, în condițiile existenței unui 
cadru adecvat de reguli procedurale (care asigură evitarea 
oricărui conflict între aceste opțiuni individuale, a oricărei 
lezări a Binelui unuia de către eforturile celuilalt de a ajunge 
la propriul său Bine). Tendința liberală a fost, încă o dată, 
aceea de a trece de la o extremă (colectivistă, etatistă) la 
cealaltă (strict individualistă şi axată pe ideea statului 

minimal). Pentru că rivalii lor făcuseră din uniformitate o 
valoare absolută şi din diversitate (prezentată drept 
“anarhică', “haotică”, 'dizolvantă”) o sperietoare, liberalismul 
a decretat că, dimpotrivă, diversitatea este o valoare în sine, 
iar uniformitatea - un obstacol în calea progresului (aşa cum 
susţine Mill în Despre 


libertate). Plecînd de aici, s-a ajuns pe nesimţite la ecuaţiile 
“consensul (uniformitatea) este un Rău’ iar ‘dezacordul 
(diversitatea) este un Bine’. 

Or, şi aici, ca şi în celelalte cazuri evocate în acest capitol, 
saltul de la o extremă la cealaltă se dovedeşte nesatisfăcător. 
Chiar dacă un cult al diversităţii este mai puţin mortificant 
decît cultul unităţii monotone, schema acestei mişcări de 
trecere în extrema opusă este mult prea simplă, iar 
liberalismului trebuie să i se reamintească aici că nimic nu 
este o valoare în sine. Nu consensul social (în sine) este rău, 
ci un anumit tip de consens: consensul artificial, creat şi 
impus instituţional prin metode autoritare, care falsifică şi 
sufocă varietatea  individualităţilor existente într-o 
comunitate. Pe de altă parte însă, nici dezacordul ca atare nu 
este în mod necesar benefic, nici diversitatea nu este, în sine, 
un Bine; există o diversitate firească, fertilă, pozitivă, dar 
există şi o diversitate autoindusă, forțată, contraproductivă. 
Aceasta din urmă este diversitatea ‘rea’, a lipsei de respect 
pentru orice valoare non-individuală, pentru reguli sau 
norme, pentru coerenţa existenței comunitare; este pseudo- 
diversitatea neputinței de a închega o cultură organică, a 
inadaptării cronice, a devianței în cel mai bun caz sterile şi 
(în cel mai rău) patologice. 

Criticii (de orientare conservatoare) ai cultului liberal 
pentru diversitate observă că acest cult conduce la anomie, 
adică la acea stare de dezrădăcinare culturală şi emoţională, 
egocentrism gratuit, narcisism steril, permisivitate facilă şi 
autoindulgență proprie unui anume tip de individ precar din 

epoca postmodernă. Anomia, care “bîntuie pe toată 
întinderea secolului XX”, conduce la relativismul ieftin, la 
nihilism sau cinism, la o falsă creativitate (stimulată de 
ambiția maniacală de a fi totdeauna altfel decît ceilalţi), la 
dizolvarea personalităţii şi comportamentul social deviant 
care ne sunt din păcate atit de familiare (Robert Nisbet, 
Prejudices). Conform acestor opinii, diversitatea autoimpusă, 
nenaturală, sau obsesia pentru originalitate absolută, este 
sursa multor falii din existenţa personală şi comunitară 
contemporană: a celei dintre partenerii de viaţă, dintre 
generaţii, dintre creatorul şi adresantul unei opere etc. Ideea 
că poţi crea ceea ce doreşti (în materie de stiluri de viaţă, 
conduite, opere) şi că tot ceea ce doreşti (să fie astfel) este 
creaţie banalizează şi bagatelizează actul creator, care 

devine simplă ilustrare a aptitudinii pentru extravaganţă. A fi 
altfel nu se mai constituie într-o formă de diversificare şi 
îmbogăţire a realităţii, ci se reduce la simpla licenţă: dreptul 
de a fi altfel decade pînă la nivelul veleităţii de a se 
autoexcepta, sub un pretext sau altul, pînă la nivelul minim al 
latitudinii arbitrare a fiecărui eu de a nu accepta nimic din 
ceea ce nu a fost instituit de el însuși şi numai de el. Ambiţia 
de a fi altfel decît oricine altcineva nu mai constituie 
manifestarea unei nevoi autentice de afirmare a 
individualităţii, ci simptomul unei sensibilităţi paranoice, al 
sentimentului absurd că tot ceea ce provine de la ceilalţi (şi 
nu de la individul însuşi) atentează la individualitatea 
acestuia. Urmărirea maniacală a construirii unui stil de viaţă 
sau de expresie propriu, absolut unic şi inconfundabil, 
preocuparea obsesivă a individului de “a fi el însuşi, 
respingerea programatică a tradiţiei sau a valorilor comune, 
idiosincrazia faţă de reguli sau norme, alergia la consens şi la 
acord obiectiv reprezintă, din acest punct de vedere, 
semnalele unei patologii culturale şi sociale caracteristice. 
Efectele ei nu sunt deloc dorita toleranţă sau deschidere, 
diversitatea autentică şi substanţială aşteptată; mai curînd, 
rezultatul final este un nou tip de conformism, o nouă formă 


272 Iluziile liberalismului 


de “închidere”: valorile fiind relative, fiecare are dreptul la 
propria sa manifestare “originală”, de unde refuzul a tot ce nu 
are caracter personal, 'nou', nonconformist, refuzul a tot 
ceea ce aparţine (şi) altuia sau altora - “Deschiderea noastră 
înseamnă că nu avem nevoie de ceilalţi. Astfel, ceea ce este 
recomandat ca o mare deschidere este de fapt o mare 
închidere” (Allan Bloom, The Closing of The American Mind). 
Eliberarea completă a preferințelor individuale, dreptul.de a 
alege orice, duce la estomparea nevoii de a alege: oamenii 
“pot fi orice doresc să fie, dar nu mai au nici un motiv 
specific pentru a fi ceva anume” - libertatea de a iubi pe 
oricine, oricînd, oriunde duce la estomparea pasiunii, şi aşa 
mai departe (ibidem). Toleranţa completă, eliminarea tuturor 
constrîngerilor (nu numai etice sau sociale, ci şi intelectuale, 
estetice etc.) conduce în final la devalorizarea manifestărilor 
emoţionale, culturale, morale a căror “eliberare' se urmărea. 
Existenţa acestui tip de patologie socială indică riscurile 
implicate în anunţul doctrinar că diversitatea este totdeauna 
un bine - pretenţie la fel de naivă ca şi aceea că 
uniformitatea este un bine în sine. în realitate, apelul la 
diversitate sau la uniformitate are sens şi 

valabilitate numai în mod contextual: nevoia de mai multă 
autonomie individuală şi diversitate sau, dimpotrivă, de 
coerenţă colectivă şi uniformitate este totdeauna produsul 
unei ambianţe specifice şi se justifică numai în raport cu ea. 
O analogie poate clarifica acest lucru. Criticînd apologia 
fanatică a libertăţii, făcută de avocaţii Revoluţiei franceze, 
Edmund Burke sublinia că, înainte de a exalta libertatea, 
trebuie să examinăm consecinţele la care conduce ea; 
“eliberarea' care conduce la crimă sau masacru nu este 
demnă de nici un elogiu (Reflecţii asupra revoluţiei din 
Franţa). în mod similar, diversitatea sau uniformitatea pot fi 
apreciate drept pozitive sau negative numai într-un context 
determinat, la nivel local, pe baza consecinţelor globale la 
care conduc. Impresia că ele ar avea o valoare apriori, în 
sine, independent de situaţia concretă în care se manifestă, 

este înşelătoare; ea se explică prin tendinţa uzuală de a fixa 
atenţia asupra anumitor cazuri semnificative şi de a 
presupune că toate celelalte cazuri vor fi de acelaşi tip: 
înclinația este de a crede că dacă aici (în acest context) 
diversitatea este benefică, la fel va fi şi în celelalte cazuri 
(deşi, evident, de cele mai multe ori contextul va fi altul). 
Centrarea gîndirii pe cazuri exemplare importante pentru o 
generaţie sau o comunitate este răspunzătoare de 
absolutizarea unor valori care, de fapt, au numai o 
însemnătate relativă. 


Iluzia liberală că statul şi instituţiile comunitare ar putea 
şi ar trebui să fie absolut neutre faţă de indivizi şi opţiunile 
lor pentru anumite idei de Bine personal se explică nu numai 
prin tendinţa de a absolutiza valoarea diversităţii, ci şi prin 
ignorarea relaţiilor complicate care se stabilesc într-o 
comunitate între consens şi disens, acord şi dezacord, 
diferenţiere individuală şi unitate globală. Liberalismul pune 
la baza viziunii sale ideea simplă a dreptului la dezacord, 
tinzînd să sugereze că, dincolo de acest drept, nu este 
necesară decît asigurarea unui minim de acord: acordul 
asupra dreptului la dezacord, consensul asupra dreptului la 
disens (cunoscutul principiu we agree io disagree : cădem de 
acord să putem fi în dezacord). Din acest punct de vedere, n- 
ar fi 
necesar decît ca statul să garanteze existenţa unui cadru în 
care oamenii să-şi poată manifesta dezacordurile; s-ar putea, 
în aparenţă, spune că nici o idee comunitară de Bine general 
nu mai este aici necesară, că ar fi suficientă toleranța faţă de 
ideile individuale de Bine şi faţă de diferenţele dintre ele. 
Binele general nu constă decît în existenţa unui aranjament- 
cadru care permite căutarea Binelui individual, într-o tehnică 

politică de garantare a dreptului la dezacord asupra a ce este 
bine. 

Dar liberalii subestimează gradul de consens necesar 
într-o comunitate. Acesta nu se reduce la consensul asupra 
dreptului la disens, la un acord asupra dreptului la dezacord. 
Analizele istorice arată că o formă de viaţă comunitară 
coerentă, matură şi fertilă presupune totdeauna un grad 
semnificativ de consens. O moralitate comunitară 
substanţială şi viguroasă, aşa cum a fost, bunăoară, 
moralitatea britanică a epocii victoriene a fost posibilă doar 
într-un climat de considerabil consens spiritual (cum 
semnalează F. Bedarida, unul dintre cei mai importanţi 
istorici ai societăţii respective). Şi tot aşa cum mecanismele 
moralei nu pot funcţiona cu succes fără un grad semnificativ 
de consens spiritual, nici aranjamentele politice nu sunt 
funcţionale fără o proporţie masivă de consens sau acord 
comunitar. Succesul mecanismelor democraţiei parlamentare 
moderne, acolo unde s-a dovedit durabil, a fost posibil în 
primul rînd în virtutea acestui acord. Un exemplu în acest 
sens oferă democraţia americană: “în opoziţie cu cele mai 
multe dintre societăţile europene, în Statele Unite a existat şi 
există un consens amplu privitor la valorile şi crezămintele 
politice fundamentale. Aceste valori şi crezăminte, care 
formează ceea ce se numeşte ‘Crezul American’, au servit din 
punct de vedere istoric drept izvor propriu identităţii 
naţionale americane” (Samuel Huntington, Viaţa politică 
americană, Humanitas, 1994, p.13); consensul în cauză s-a 
format pe baza opţiunilor şi convingerilor clasei de mijloc 
(p.17), şi s-a concretizat prin “acordul larg din Statele Unite 
în privința valorilor politice  lockeene, individualiste, 
democratice, liberale” (p.19), acord care, conform studiilor 
făcute, angajează peste 75% din populaţia ţării (p. 32). 

Date ca cele de mai sus sunt deosebit de semnificative. 
Nu numai că ele indică implauzibilitatea succesului 
mecanismelor democratice 
într-o societate dominată de disensiune, şi nu de consens, de 

o mare diversitate sau pulverizare politică, şi nu de unitate; 
dar ele spulberă şi mitul libertarian al pericolului reprezentat 
de existenţa unei idei de Bine general, sau a unui Crez 
comunitar semnificativ de influent. Căci libertarienii, şi, în 
general, liberalii radicali, pretind că tocmai o atare idee 
canonică de Bine comun sau un atare Crez public, 
supraordonat preferințelor individuale, este sursa 
dogmatismului anchilozant, a intoleranței şi autoritarismului 
politic sau moral; de aceea, ei insistă în a opune opţiunile 
individuale opțiunilor comunitare, preferințele personale 
priorităților apărate de stat, idealurile cetățenilor idealurilor 
publice. Or, analizele istorice dovedesc că, departe de a 
constitui principial şi practic un obstacol, consensul 
comunitar este o condiţie necesară bunei funcţionări a 
mecanismelor democratice: paradoxal, poate, democraţia 
liberală, individualistă, axată pe dreptul la dezacord (cum 
este cea americană) presupune un înalt grad de acord 
comunitar: satisfacerea dreptului la disens necesită un larg 
consens, uniformitatea nu este o piedică, ci mai curînd 
element indispensabil diversităţii democratice. 

Există, desigur, un tip de consens pe care liberalismul are 
toată dreptatea să-l respingă: este consensul artificial, impus 
prin metode autoritare de instituţii care nu se fac de fapt 
ecoul intereselor şi opţiunilor indivizilor. Tipul de consens 
oficial, realizat de statele totalitare (fasciste, comuniste etc.) 
prin manipularea politică şi psihologică a opiniei publice, ca 
şi prin eliminarea forţată a opiniilor divergente, consensul 
impus prin îndoctrinare, pe baza unei ideologii canonice, şi, 
în genere, orice consens creat deliberat prin presiuni 
uniformizatoare vizînd înregimentarea indivizilor, este în 
mod evident ostil libertăţii, creativităţii şi democraţiei. Dar 
liberalismul omite precizarea că, pe lingă acest fel de 
consens impus în mod nelegitim de către instituţiile statului 
autoritar societăţii civile, există un şi alt fel de consens care 
se naşte organic la nivelul acesteia: este vorba de tipul de 
consens evocat mai sus (în referirea lui S. Huntington la 

societatea americană) şi care nu numai că nu 
obstrucţionează funcţionarea aranjamentelor politice de tip 
liberal, dar o condiţionează chiar. Recunoscut fiind faptul că 
nici un tip de mecanism politic, nici un tip de aranjament 
intelectual, moral sau social nu funcţionează efectiv şi 

cu succes în afara unei culturi (politice, intelectuale, morale) 
subiacente, din care s-a născut şi în care îşi găseşte 
interpretarea firească, devine limpede că existenţa unui 
anumit tip de consens cultural 'organic' dezvoltat (deci nu 
impus) condiționează reuşita tuturor aranjamentelor 
deliberate posibile (chiar şi a celor economice idealizate de 
liberalism, aşa cum este piața liberă). Statul nu poate ignora 
acest tip de consens, menţinîndu-şi neutralitatea absolută, 
deoarece protejarea şi dezvoltarea culturii subiacente 
aranjamentelor deliberate constituie o condiţie vitală a 
menţinerii acestora şi a asigurării funcţionării lor efective 
(deci nu doar formale); există, aşadar, un tip de Bine general 
pe care statul trebuie să-l urmărească, şi acesta constă în 
perpetuarea şi  vitalizarea culturii politice, morale, 
intelectuale subiacente procedurilor şi instituțiilor 
(democratice, liberale, tolerante etc.) pe care se bazează 
modul de viață al unei comunități. în absența unei asemenea 
activități de conservare, protecție şi vitalizare, apare riscul 
ca evoluțiile sociale spontane să conducă treptat la golirea de 
sens şi conținut a aranjamentelor sau mecanismelor 
existente, la anularea valorii lor reale: este ceea ce se 
întîmplă atunci cînd mecanismele pieței libere duc la 
fenomene de reducere a libertății economice (prin 
monopolizarea unor sectoare sau activități şi dispariția 
concurenței autentice), sau de criză paralizantă; cînd prin 
proceduri politice democratice se instaurează regimuri 
politice anti-democratice, sau cînd în spatele aparenţelor de 
politică democratică se exercită influențe autoritare, se 
constituie grupuri periculos de puternice de influență politică 
sau se manipulează electoratul; cînd evoluțiile de pe piața 
mijloacelor de informare conduc la apariția unor monopoluri 

mass-media capabile să controleze fluxul de informaţii şi să 
manipuleze opinia publică etc. 

Existenţa unor fenomene de acest tip chiar şi în state 
democratice dezvoltate dovedeşte că libertatea - economică, 
politică, informaţională etc. - nu este asigurată niciodată 
automat prin funcţionarea mecanică a aranjamentelor 
democratice şi liberale existente, prin simpla implementare a 
unor proceduri, reguli sau norme; caracterul tehnic 
ireproşabil al oricăror proceduri, reguli sau aranjamente nu 
garantează niciodată decît succesul lor formal, principial, 
teoretic, eficacitatea lor practică şi reuşita lor de conținut, 
reală, depinde de vigilenţa unui 
control public permanent în care instituţiile comunitare şi 
statul nu pot să nu fie implicate. Ca urmare, intervenţia 
publică vizind Binele general (protejarea raţionalităţii, 
funcţionalităţii de fond, reale şi nu aparente, sau a 
legitimităţii în raport cu scopurile urmărite, a aranjamentelor 
existente) rămîne totdeauna necesară: demisia instituţiilor şi 
a statului de la această sarcină, în numele libertăţii fiecăruia 
de a-şi urmări Binele personal şi a idealului statului minimal, 
nu poate decît să pună în pericol acţiunea autentică, pe 
termen lung, a procedurilor şi aranjamentelor globale menite 
să asigure libertatea individuală. 

Convingerea că statul poate rămîne neutru şi circumscris 
limitelor acţiunii publice minimale, deoarece aranjamentele, 
procedurile şi regulile instituite, adăugate mecanismelor 
spontane de reglaj economic sau politic şi acţiunilor 
individuale, garantează buna desfăşurare a vieţii comunitare 
- convingere deseori exprimată de liberalism - trădează un 
anumit cult al tehnicii: ca toţi raţionaliştii, liberalii au o 
încredere exagerată în eficacitatea procedurilor şi 
aranjamentelor tehnice, a algoritmilor, a rețetelor de acțiune; 
ci tind să creadă că schemele tehnice sunt, dacă nu infailibile 
şi salvatoare, cel puțin neproblematice şi, în linii mari, 
suficiente pentru rezolvarea problemelor sociale. O tehnică 
bine aplicată - o legislație adecvată, un sistem potrivit de 

‘reguli ale jocului’, un principiu sănătos de disociere între 
public şi privat, etc. - va asigura (cred ei) funcţionarea 
normală a pieţei libere, a mecanismului politic parlamentar, 
şi a oricărui mecanism social, căci aceste mecanisme sunt 
intrinsec raţionale şi funcţionale. Experienţa arată însă că 
aceasta este o iluzie: mecanismele sociale şi aranjamentele 
tehnice introduse pentru optimizarea funcţionării lor, chiar 
dacă sunt ireproşabil concepute şi aplicate, se bucură de 
succes numai şi numai în contextele locale adecvate; orice 
inadecvare a ambianţei economice, sociale sau politice 
produce disfuncţionalităţi care pot ajunge pînă la colapsul 
mecanismului sau aranjamentului respectiv. Ca atare, buna 
calitate a tehnicii folosite de factorul politic pentru a stimula 
procesele sociale nu dispensează instituţiile publice, statul în 
primul rînd, de sarcina de a supraveghea evoluţia ambianţei 
globale în care trăieşte comunitatea şi de a interveni atunci 
cînd elemente contextuale (economice, sociale, de politică 
internaţională 

etc.) ameninţă să perturbe şi să compromită buna 
funcţionare a mecanismelor sau aranjamentelor existente. Cu 
alte cuvinte, reglajul automat asigurat de mecanisme 
spontane sau aranjamente tehnice- cadru, nu este, pe termen 
lung, suficient: reglajul realizat deliberat, prin intervenţie 
politică ad hoc, se dovedeşte deseori indispensabil, ceea ce 
exclude atît posibilitatea de a reduce sistematic la minim 
acţiunea de stat, cît şi posibilitatea de a constrînge principial 
instituţiile publice la o neutralitate absolută. Nu se poate 
cere unei comunităţi să asiste pasiv la evoluţii defavorabile 
ale ambianţei ei globale, în numele tezei şi al speranţei că 
toate aceste elemente negative vor fi contracarate automat 
prin autoreglare spontană şi prin funcţionarea obişnuită a 
aranjamentelor tehnice deja existente. Tot sensul competiţiei 
politice din democraţiile parlamentare se leagă de ideea 
opusă, şi anume de ideea că o intervenţie mai activă şi mai 
bine concepută a factorului politic poate contribui substanţial 
la rezolvarea problemelor apărute - şi fiecare partid 

participant la competiţie pretinde că deţine şi va putea folosi, 
odată ajuns la putere, soluţii noi la aceste probleme. 
Electoratul susţine un anumit partid tocmai în speranţa că el 
va folosi puterea de stat pentru a influenţa pozitiv evoluţia 
lucrurilor, pentru a imprima acesteia o anume direcţie şi nu 
alta; or, în aceste condiţii, cum ar mai putea fi vorba de o 
neutralitate a acţiunii statului, de un simplu rol de arbitru 
imparţial, sau de suspendarea oricărei idei de Bine general? 
Opţiunea liberală pentru recunoaşterea exclusivă a 
Binelui individual este, deci, la fel de nerealistă ca şi 
opţiunile pentru ignorarea acestuia în numele Binelui 
colectiv. Adevărul nu se află în nici una din cele două puncte 
extreme: Binele comunitar nu se identifică nici cu un Bine 
colectiv proclamat autoritar de către stat, nici cu 
multitudinea de forme de Bine personal. De fapt, Binele 
comunitar ar trebui văzut (în termenii  intuiţiei 
wittgensteiniene a ansamblului pestrit de asemănări şi 
deosebiri, de similitudini încrucişate, de asemănări de 
familie) ca o țesătură extrem de complicată rezultînd din 
asemănările şi deosebirile, interconexiunile şi distanțele, 
analogiile şi disanalogiile, coincidențele şi  opoziţiile 
diferitelor forme de Bine individual. Această țesătură nu 
poate fi nici redusă la o formă unică şi unitară, omogenă şi 
monotonă, de Bine general, dar nici pulverizată într-o 
mulțime de forme complet 
distincte şi izolate de Bine individual. Ea trebuie recunoscută 
drept ceea ce este, adică o realitate autentică, 
supraindividuală, dar rezultînd din opțiunile reale ale 
indivizilor, iar statul nu poate omite nici să cerceteze această 
țesătură, nici să facă eforturile necesare pentru promovarea 
Binelui reprezentat de ea. El nu poate, bineînțeles, decreta 
existența unui singur şi uniform tip de Bine general, care ar 
trebui realizat de întreaga societate; dar nu poate nici ceda 
relativismului extrem, bazat pe adoptarea principiului 
simplist ‘fiecare cu binele său’ şi pe o pasivitate completă a 
instituțiilor publice, pe o permisivitate sistematică. Ideea că 

mecanismele liberale s-ar baza pe formula ideală a 
respectării stricte a opţiunilor individuale (relative) şi pe 
eliminarea oricărui Bine comun (absolut), a oricărui 
imperativ moral comunitar, este falsă. Pe de o parte, cum 
sugera T.S. Eliot, nu poate exista nici un fel de mecanism sau 
sistem politic care să garanteze nonnalitatea şi succesul 
vieţii comunitare în aşa fel încît să nu mai fie nevoie de nici 
un ideal de Bine (ceea ce practic s-ar întîmplă dacă s-ar 
admite principiul relativist ‘fiecare cu Binele său’: acolo unde 
orice opţiune individuală este o formă de Bine, nu mai există 
nici un ideal de Bine; capriciul personal se identifică cu 
valoarea şi idealul) - nu poate exista nici un sistem atît de 
perfect, încît să facă superfluă cerința de a fi bun, adresată 
fiecărui individ (iar existenţa unei asemenea cerinţe implică 
existenţa unui ideal de Bine distinct de opţiunile personale, 
strict individuale, pentru un bine oarecare). Pretenţia că 
sistemul libertarian, bazat pe libertatea fiecăruia de a-şi 
alege propriul bine şi pe un set de simple reguli de 
procedură, ‘reguli ale jocului’, reguli pur formale, ar elimina 
necesitatea oricărui ideal sau imperativ moral este 
nejustificată: Binele tuturor nu rezultă mecanic prin 
agregarea formelor individuale de Bine (cum s-a arătat în 
critica iluziei individualiste). 

Pe de altă parte, este limpede că mecanismul competiţiei 
de idei şi soluţii politice proprii unui sistem democratic 
modern nu vizează eliminarea Binelui general din jocul 
colectiv, ci tocmai identificarea, analiza, înţelegerea lui. 
Concurența dintre partidele politice, dintre programele lor, 
dintre ideile morale şi politice ale membrilor unei comunităţi, 
ciocnirea opţiunilor de valoare, controversele privind ce 
trebuie şi ce nu trebuie făcut, dezbaterile de ordin etic sau 
social cu argumentele şi contraargumentele lor sunt, toate, 
componente ale unui 
proces colectiv de căutare şi impunere a Binelui general, de 
explorare a ţesăturii formate din opţiunile individuale şi de 
promovare a acestor opţiuni sau a combinațiilor dintre ele. 


Adrian-Paul Iliescu 281 


Sistemele politice moderne,  democraţiile parlamentare 
bazate pe toleranţă intelectuală, morală şi politică, apărate şi 
promovate chiar de liberalism, nu sunt sisteme de simplă 
agregare a formelor de Bine individual şi de excludere a 
Binelui general, ci sunt mai curînd sisteme de căutare şi 
realizare a Binelui general prin competiţia de idei şi soluţii 
politice sau morale, competiţie la care participă fiecare 
individ prin efortul personal de a-şi promova propriul Bine. 

ÎNCHEIERE 


Pledoariile liberale radicale în favoarea mecanismelor 
economice ale pieţei libere şi în favoarea statului minimal, a 
dreptăţii pur procedurale şi a  maximizării libertății 
individuale tind să sugereze că aceste aranjamente raţionale 
rezolvă, cel puţin în linii mari, marile probleme ale 
comunităţilor umane moderne: problema asigurării 
dezvoltării economice, a dispersării puterii politice şi a 
realizării justiţiei sociale. Tocmai pretenţia că aceste 
obiective fundamentale ar fi atinse prin aplicarea 
aranjamentelor sociale propuse de liberalism dă acestor 
aranjamente aparenţa criticabilă de panacee sau soluţii 
‘salvatoare’, de ‘chei universale’ la dificultăţile lumii 
contemporane. 

O analiză exactă arată însă că această pretenţie nu este 
îndreptăţită. Funcționarea pieţei libere nu garantează, în 
mod general, progresul economic. Deşi mecanismele pieţei s- 
au dovedit mai eficace decît cele etatist-dirijiste (decît 
planificarea centralizată), ele nu sunt infailibile, iar succesul 
lor depinde de o multitudine de factori contextuali al căror 
aport nu se asigură spontan, prin simpla funcţionare a pieţei. 
în plus, există cazuri de criză globală (istoria economică 
oferă o serie de exemple în acest sens) în care reglarea 
spontană realizată'de piaţă eşuează, ceea ce face ca 
intervenţiile reglatoare deliberate să devină, în aceste 
situaţii, indispensabile. Ca atare, nu se poate afirma că 
mecanismele economice propuse de liberalism au rezolvat, în 
fond, problema asigurării dezvoltării economice; ca şi toate 
celelalte probleme sociale majore, aceasta rămîne o 

problemă deschisă. 

Nu se poate susţine nici că liberalismul ar fi rezolvat, în 
esenţă, problema dispersării puterii, a eliminării riscului 
constituirii unor acumulări exagerate de putere economică 
sau politică. Combătînd autoritatea şi influenţa exagerată a 
statului, liberalii au conceput o serie de mecanisme de 
restrîngere a puterii acestuia; dar, dacă idealul liberal de stat 
este în mod cert preferabil statului totalitar, în schimb 
modelul 

statului minimal nu se dovedeşte aplicabil. Iar eşecul gîndirii 
liberale este şi mai limpede în ceea ce priveşte obiectivul 
prevenirii altor acumulări excesive de putere: cum s-a 
remarcat, nu numai monopolul statal asupra puterii este 
periculos, căci “toate monopolurile prejudiciază libertatea” 
(Michael Oakeshott). Dezvoltarea economică şi socială 
spontană, promovată de liberalism, şi mai ales restringerea 
sistematică a controlului public asupra evoluţiilor spontane, 
apărată cu fervoare de acest curent politic, nu sunt de 
natură a descuraja, ci dimpotrivă, de a încuraja formarea 
unor centre de influenţă excesivă, a unor monopoluri de 
putere. Căci “dacă statul nu se amestecă, atunci alte 
organizaţii  semipolitice, ca  monopolurile,  trusturile, 
sindicatele etc. pot să se amestece, reducînd libertatea pieţei 
la o ficţiune” (Karl Popper). Liberalii observă, în mod 
judicios, că dezvoltarea controlului public asupra evoluţiilor 
sociale spontane implică riscuri imense legate de 
concentrarea puterii, de abuzul de putere, de dezvoltarea 
excesivă, canceroasă, a birocraţiei instituţionale (care aduce 
cu sine ineficienţa, risipa, inerția, rutina, abuzurile etc.); pe 
de altă parte, soluţia diminuării acestui control, mai ales a 
acţiunii statului, reprezintă o trecere simplistă în extrema 
opusă, o trecere care nu rezolvă de fapt problema de fond: 
pe această cale, riscul formării unor nuclee private de putere 
economică, politică, informaţională care să reducă libertatea 
individuală creşte - influenţa instituţiilor de stat este 
limitată, dar limitarea drastică a controlului public face ca 
influenţa (excesivă a altor grupuri de influenţă, altor grupuri 
speciale de interese altor nuclee de putere să devină astfel 
practic imposibil de supravegheat sau sancţionat. Ca atare, 
problema globală a dispersării puterii rămîne nerezolvată, în 
ciuda tuturor propunerilor liberale. 

În sfîrşit, ideea că dreptatea procedurală ar satisface 
nevoia contemporană de justiţie socială este falsă. Crizele 
societăţii contemporane, dintre care unele sunt direct 
conectate, în gîndirea oamenilor, cu'carenţe ale justiţiei 


sociale, sunt prea grave pentru a putea fi ignorate or 
înfruntate cu sloganurile simpliste ale dreptăţii procedurale. 
Aşa cum s-a remarcat, aşteptările sociale contemporane sunt 
de aşa natură, încît diferite tipuri de asistenţă publică, un 
grad oarecare de protecţie socială, anumite tipuri de 
redistribuire a valorilor şi veniturilor, şi deci o anume 
dreptate distributivă devin indispensabile 

(J. Gray), vitale chiar pentru prevenirea unor crize sociale 
acute. într-o societate democratică, bazată pe principiul 
ascendenţei preferințelor majorităţii, aceste aşteptări nu pot 
fi neglijate sau respinse în numele unor raționamente 
abstracte, bazate pe ficţiunile promovate de libertarianism 
sau de liberalismul radical. Pledînd în favoarea dreptăţii pur 
procedurale, liberalismul radical îşi recunoaşte eşecul în 
chestiunea justiţiei sociale. 

Există deci probleme economice, sociale şi politice 
fundamentale cărora liberalismul modern nu le-a putut da o 
rezolvare satisfăcătoare. Chiar dacă, aşa cum se afirmă 
adesea, el constituie cea mai importantă concepţie şi direcţie 
de acţiune politică din lumea modernă, liberalismul nu este o 
doctrină salvatoare: soluţiile sale sunt marcate de 
precaritate, sunt parţiale, relative şi failibile; aplicabilitatea 
lor, atunci cînd este reală, ceea ce nu este cazul totdeauna, 
este limitată drastic - marile întrebări politice ale omului 
contemporan îşi aşteaptă încă răspunsul. 


29 Hayek, op. cit., p. 94. , 
38 Babeuf, idem, p. 27, 31. 


